
СЫНЪЫРЛАРГЪА СЫГЪМАГЪАН 
ИДЖАТКЯР 


Эдебиятнынъ тылсымлы алеми кимлерни озь багърына чекме- 
ген, асырлар теренлигинден чаньларыны сеслендирип келеят- 
кьан эдебий керванымыз сандыкьларына кимлер озьлери ярат- 
къан маневий байлыкъларыны къоймагъанлар? Шу зенгин хази- 
немизге салмакълы иссесини къошкъан буюк шаирлеримизден 
бири Юнус Къандым, эгер сагъ олгъан олса, бу йыл 50 яшыны 
толдураджакъ эди. Бизим къырымтатар эдебиятымыз даа нидже- 
нидже дюрдане эсерлернен байыджакъ эди. Эбет, онынъ пек яш 
чагьында сафымыздан айырылмасы эдебиятымыз, гьает хырпа- 
лангъан медениетимиз ичюн, хусусан Юнус шиириетининъ ихляс- 
мендлери ичюн буюк гъайып, кедер олды. Не чаре!.. Бугунь бар- 
мыз, ярын... 

О яныкълы, къайгъылы куньлерде язылгъан мисраларымны 
текрар-текрар хатырлайым. Ишбу сатырларны язар экеним, олар 
кене де тилимнинъ уджуна кельдилер: 

Нидже куньдир, Шаиримиз арамызда ёкъ, 
Нидже куньдир, оюмызда бизнен берабер. 
Тепемизде руху аян-эбедий ышыкъ, 
Эльвидагъа тиль айланмай, кенмей юреклер!. 


Эм акъикъатен де, бизим Юнусымыз бизимнен! Джисмен ара- 
мызда олмаса да, рухан бизимнен. Чюнки онынъ ольмез эсерлери 
эдебиятымызнынъ джанлы джевхерлерине чевирилип бизни кен- 
дисине чеке, джоштыралар, эр даим уяныкъ олмагъа давет эте- 
лер. Себеби, онынъ шиирлеринде китабий къалыплар дегиль, аятий 
къайнавукълыкъ бар, эр бир сёзюнинъ тири нефеси къальплери- 
мизге токъуна, мисраларында шаиримизнинъ эр вакъыт кулюмси- 
реп тургъан нурлу сымасы козюмиз огюне келе. 


Дигерлерни анъламакъ ичюн, эвеля, инсан кендиси кендисини 
анъламасы лязим. Озюни анълап еткен адам башкъа адамны да 
аньлая билир. Башкъалар да оны аньламагьа ынтылыр. Онынъ 
ичюн де улу Алишер Навоий «халкъ насыл булар мени, мен озюм- 
ни буламасам» деп тевеккель язмагъан эди. Чюнки озюни анъла- 
гъан инсан Аллагьа якъынлашыр, къальбине нурлу севги толуп 
юзюнде акс этер. Эгер де о иджаткяр олса, язгъан эсерлериндеки 
арарет ич бир заман сувумаз, девир кечтикче даа да эмиети артар. 
Юнус Къандым тыпкъы шойле шаирлерден эди. О, озюни эрте 
анълап етти, нетиджеде не язса, иляхий ильхамнен яза эди. Юнус 
иджат мердивенининъ, бизлернинъ бир чокъларымыз котерилип 
оламагъан, энъ юксек басамакъларына котерильди. 

Бир вакъытлар, атта, языджыларымыз топлашувларында биле, 
Юнус Къандым язгъан шиирлери муреккеп, анълашылмай, деген 
эсассыз давалар олуп тура эди. Табиий ал. Юксек дереджеде языл- 
гъан бедиий, пишкин эсерлерни анъламакъ ичюн юксек дереджеге 
котериле бильмек керек. Юнус Къандымнынъ буллюрдай пак иджа- 
дында там анъламакъ ичюн Юнус Къандым дереджесине етмеге 
ынтылмакъ лязим. Озь-озьлюгинден бир суаль догъа. Бизлер Юнус 
юксеклигине етмеге арекет этемизми? Языкъ ки, бу суалимиз аля 
даа джевапсыз къалмакъта. Шаир ве миллет меселесинде кене онынъ 
озю айдынлата: 

Шаир ольгенде миллет тириле, 
Шаир сагъ экенде миллет тиреле. 


Бизлер эп тирелемиз. Лякъайдлыкъ киби осал чизгилеримизден 
арынып оламаймыз. Я, шаиримиз не язса бизлер ичюн, халкъымыз 
ичюн язмадымы? Шаир иджадынынъ баш мевзусы миллетимиз, Ва- 
танымыз такъдири дегильми? Эпимизнинъ дертимиз — шу бир дерт 
де! Юнус Къандымнынъ янып-куюп язгъан эр бир эсеринде, олсун 
шиирлери, олсун икяелери, олсун эдебий макъалелеринде ватан- 
перверлик, миллетсеверлик дуйгъулары эдебиятымызнынъ келедже- 
ги огърунда месулиет исси нурланып туралар. Бойле ульвий дуй- 
гъуларны анъламакъ, оларны коре бильмек ичюн олар тарафкъа 
къальбинъни ачмагъа керек. 

Эдебиятымызнынъ келеджеги дедик. Юнуснынъ энъ чокъ къай- 
гъыргъаны да мына шу эди. Миллетимизнинъ башына агъдарыл- 
гъан фаджиалар, акъсызлыкълар нетиджесинде эдебиятымызнынъ 
ёргъун алгъа келип къалгъаны эди. Онынъ ичюн де, элине къалем 
алгъан авескяр яшларны эринмей, усанмай араштырып юрди. 


Яшларгъа иджат сырларыны огретмек макъсадынен И. Гаспринс- 
кий адына китапханемиз узурында «Ильхам» эдебий бирлешмеси- 
нинъ тешкилятчысы ве ребери олды. Шукур, о, башлагъан эйи 
тешеббюс бугуньгедже девам этип яш къалемлернинъ иджат ёлла- 
рыны айдынлата. 

Шаирнинъ шиириети акъкъында сёйлер экенмиз, онынъ бир 
чокъ шиирлерине мусикъа бестеленип йырларгъа чевирильгенини 
де айрыджа къайд этип кечмеге ляйыкътыр. Юнуснынъ сёзлерине 
Эдип Багъчасарайлы мусикъ язгъан «Селям санъа къара денъиз!» 
йыры халкъ йырына айланды десек къабартув олмаз, деп беллей- 
им. «Къырымтатарым мен», «Миллетим», «Догъгъан ерим» киби 
йырларны да халкъымыз севип динълей. 

«Шиирде шиир олмакъ керек», деп чокъ керелер текрарлагъан 
шаир озю де шу эсапкъа амель этти. Эр бир шииринде «джан» 
олмасына, оларнынъ озьгюн ве нефасетке бай олмасына ирише 
эди. Яни сёзю ве япкъан иши бир келетургъан. Юнус Къандым 
къалдыргъан шиирий мирасны терендже талиль этсек, фикримиз- 
ге делиль-исбат тапа билемиз. 

Шаирнинъ омюр аркъадашы Сабрие Къандымова тарафындан 
тертип этильген ишбу топламда Юнус Къандымнынъ несир эсер- 
лери де дердж олунды. Оларны меракънен окъур экенмиз, эдип 
шиириетте не къадар юксек бедиийликке котерильген олса, икяе- 
леринде де ойле дереджеге чыкъа. Меселя, «Чап, Агъ-Лав, чап!..» 
икяеси. Бу эсер икяе жанрынынъ биртамам янъы бир шекли. Икя- 
еде инсан психологиясынынъ тасвири аятий левхаларда озь ренк- 
лерини була. Даа догърусы, эсерде инсан озюни озю арап, озюни 
озю теткъикъ эткени тасвирлене. Ве шу эсаста бугуньки омюри- 
миз, ахлякъ-здебимиз, бунынънен берабер, къусурлыкъларымыз- 
дан арынув ичюн арекет этивюмиз лязимлиги акс олуна. Эсерни 
окъусанъ, эм кулесинъ, эм агълайсынъ. Языджы бу эсерини яз- 
гъанда халкъ агъыз яратыджылыгъынынъ зумрют ташлары — дур- 
гъун ибарелерден ерли-еринде файдалана биле. «Дженгемнинъ 
джарты джаюви киби джайылып джата бергеним», киби ибарелер 
мисаль ола биле. Умумен, тек шу эсернинъ озю айры бир тет- 
къикъаткъа ляйыкътыр. Ишанамыз ки, илериде бу иш, илле, япы- 
лыр. Языджынынъ «Дуа», «Бир гедже ве бир куньдюз», « Хаял- 
перест Зальмазин» киби икяелери бир кереден озюне джельп 
этелер. Окъуйджыны ойларгъа, тюшюнджелерге далдыра, бу 
фаний, маддий дюньямызнынъ маиетине етмеге давет эткен киби, 
маневиетни шерефлеген киби олалар. 


Юнус Къандымнынъ шаир ве языджыларымыз акъкъындаки 
теткъикъат ве эдебий макъалелери, чокь асырлы, дюньяджа бел- 
ли, зенгин эдебиятымызнынъ такъдири хусусындаки фикир ве тю- 
шюнджелери де дикъкъатымызны чеке. Оларда Юнускъа хас, те- 
рен талиль, эр шейнинъ асылына етмеге аркет этюв киби хусуси- 
етлер мевджут. Меселя, онынъ «43-нджи талебе...» макъалесинде 
Бекир Чобан-заденинъ аяты ве иджады акъкъында ишанчлы мен- 
балар эсасында фикир юрсетиле ки, биз оны окъуп бойле улу 
инсанымыз, шаиримиз ве тюркшынас алимимизнен даа зияде гъу- 
рурланамыз. Буюк языджымыз Джынгъыз Дагъджынынъ несир 
эсерлери, Мемет Нузет, Эшреф Шемьи-заде, Шамиль Алядин киби 
шаир ве языджыларымызнынъ иджады акъкъындаки язылары гъа- 
ет къыйметлидир. 

Юкъарыда тильге алып кечкенимиз, такъдирнинъ укюминен гъур- 
бетликте къалгъан, лякин бутюн къальбинен ана-Ватаны, Къырым- 
ны севген, эр бир романыны Къырымгъа багъышлагъан, миллети- 
мизнинъ сынъырсыз фаджиасыны бутюн барлыгъынен ис этип акс 
эттирген буюк языджымыз Джынгъыз Дагъджынынъ иджадыны Ва- 
танымызгъа къайтарув огърунда энъ зияде амелий ишни Юнус Къан- 
дым япты. О, атта, омюрининъ сонъки куньлеринде биле бу муим 
ишнен огърашты. Языджынынъ тюрк тилинде язылгъан романла- 
рыны бирер-бирер ана тилимизге ойле усталыкънен терджиме этти 
ки, дерсинъ, Джынгъыз Дагъджы оларны къырымтатарджа язгъан. 
Эбет, екяне «Йылдыз» меджмуамыз бу эсерни озь вакътында басып 
чыкъарды. Шимди исе оларны айры-айры китап алында дердж эт- 
тирмеге заруриет дуюлмакъта. Якъын вакъытларда бу эсерлер де 
дюнья юзю кореджеклерине инанамыз. 

Юнус къардашымыз Джынгъыз Дагъджынынъ «Олар да инсан 
эди» романы эсасында киносценарий язгъан эди. Джынгъыз Дагъ- 
джынынъ озюнинъ хатырлавларында «Къырым меним ичюн бир 
яра олды. Токътамадан къанагъан бир яра олды», деп язгъаны да 
бу мевзунынъ не къадар муимлигини акс эттирип тура. 

Истидатлы иджаткяр Юнус Къандымнынъ терджиманлыкъ саа- 
сындаки фаалиети акъкъында лаф кетер экен, онынъ украин ве 
къырымтатар эдебиятлары арасындаки аньаневий достлукъ алякъа- 
ларыны девам эттирмеге айрыджа иссе къошкъаны хусусында токъ- 
талмайып кечмеге мумкюн дегиль. О, мустакъиль Украинадаки укра- 
ин ве къырымтатар халкъынынъ эдебият достлугъы копюрини даа 
да къуветлешмесине мунасип иссесини къошты. Онынъ тешеббюси- 
нен украин ве ана тилимизде чыкъкъан «Узакъ ве якъын Шевчен- 

ко» китабы бунынъ айдын мисалидир. Юнус Тарас Шевченко ши- 
ирлеринен бир сырада украин эдебиятынынъ классиги Леся Укра- 
инканынъ шиир ве драмаларыны да нешир эттирди. Дигер украин 
шаирлерининъ де бир чокъ шиирлерини кенди терджимесинде 
ана тилимизде янъратты. Леся Украинканынъ «Орман тюркюси» 
драмасы да онынъ терджимесинен бизим Къырымтатар миллий 
академик театримизнинъ репертуарындан темелли ер алды. 

Михайло Коцюбинский украин эдебиятынынъ классиклерин- 
ден биридир. Онынъ бизим халкъымыз аятындан алып язгъан 
повесть ве икяелерини де ана тилимизге чевирмек Юнус Къан- 
дымнынъ назарындан четте къалмады. Икътисадий дурумнынъ фе- 
налашмасы себебинден бу азыр китапнынъ нешир этильмеси де 
арткъа сюрюлип келинмекте. Лаф нешир меселесине токъунгъан- 
да Юнуснынъ публицистик эсерлерини де айры китап шеклинде 
чыкһарылмасы эйи оладжагъыны да айтып кечмеге керек. 

Субетлеримизден биринде якъын досту «Юнус, сен, эр саагъа 
озюнъи уруп кучюнъни болесинъ, шиириетке чокъча дикъкъат ай- 
ырсанъ, олмаймы», деп айткъан фикрине джевабен: «Достум, мен 
не япаяткъанымны озюм яхшы билем, буларнынъ эписи керек», деп 
айткъан эди. Чюнки Юнус иджатнынъ, илимнинъ пек чокъ саалары- 
нен огъраша, атта, лугъатлар, библиографиялар да тизмеге вакъыт 
айыра эди. Бу муим ишлерни де кимдир япмасы зарур деп эсаплай 
эди. 

Къыскъа келям, Юнус Къандым, эвеля, акъикъий инсан, акъи- 
къий шаир, озьгюн языджы, кемалатлы терджиман, отькюр ба- 
къышлы, адалетли эдебиятшынас эди. О, насыл бир саада иджат 
этсе этсин, эр даим янъылыкъкъа ынтылы, бедиий юксекликке тал- 
пына эди. Онынъ эсерлери пек чокъ тыш мемлекетлерге де етип 
бардылар. Бир джумленен айтаджакъ олсакъ, Юнус Къандым сы- 
нъырларгъа сыгъмагъан иджаткяр эди. 

Шерьян АЛИ 


Эдебий макъалелер 


43-НДЖИ ТАЛЕБЕ... 


Миллетимизнинъ шанына шан, шуретине шурет, дегерине дегер 
къошкъан Бекир Чобан-заде бутюн тюрк ыркъынынъ улу эвляды- 
дыр. 

Бу сёзлер, эльбет, мубалягъа махсулы дегильдир. Керчектен де 
Бекир Чобан-заде башта бир кьырымтатар халкъынынъ, тек бундан 
сонъ бутюн тюркий халкъларынынъ, ады асырлар девамында си- 
линмейджек улу илим ордусынынъ, тюркшнаслар ордусынынъ ме- 
шур ве джесюр сераскерлеринден биридир. 

Чобан огълунынъ тюркшнаслыкъ илими ве эдебиятымызнынъ 
бойле юксекликлерине котерильмеси озюне хас бир муджизе ол- 
макънен, миллетимизге Юдже Танърымыздан энген бир кераметтир. 
Улу эджадымыз Исмаил бей Гаспралы джеми тюркий халкъларнынъ 
фикир ве дуйгъуларыны, арекет ве амеллерини бирлештирип, эп 
бирликте, айдын истикъбаль ёлларыны араштармагъа, зулум ве 
истибдат чытырманлыкълары, батакълары арасындан кечип, маари- 
фетнинъ айдын нурлары къучагъында урь ве мунасип омюр кечир- 
меге, илери миллетлер сафындан кендине ляйыкъ ер алмагъа ча- 
гъыргъан олса, Бекир Чобан-заде бутюн акъыл-идракини, ираде- 
сини, бильгисини, къальбини, джаныны тюркшынаслыкъ илимине 
багъышлады. 

Алман, маджар, франсыз, арап, фарс, тюрк, рус, азербайджан, 
къумукъ, малкъар, озьбек, казах, эрмени, гурджи ве саире тиллерни 
сув тильмач бильген профессор Б. Чобан-заде 200-ден зияде иль- 
мий эсернинъ муэллифидир. 

Наполеоннынъ сераскерлеринден Ней исимли сераскер кен- 
ди тамырларынынъ къадимийлиги, темиз къанлылыгъы хусусын- 
да макътангъан маршаллларгъа: «Меним мешур эджатларым екъ, 
лякин мен озюм яхшы эджат олурым» дегени киби чобан огълу 
Бекир шанлы, шевкъатлы эджатларымызнынъ сафында кендине 
мунасип ер булды. 

Рушдие мектебининъ биринджи сыныфына зар-зорнен, арт- 
къач, яни 43-нджи талебе оларакъ алынгъан Бекир Къарасувбазар 
Джемиети Хайриеси тарафындан Истанбулгъа окъувыны девам 
эттирмеге ёлланылды. 1914 сенеси Султание (шимди Галатасарай 
лицейи) мектебини мувафакъиетнен битирди. Биринджи джиан 
муаребеси арфесинде Къырымгъа къайтты. Муаребе эснасында 
рус укюмети тарафындан джебэге ёлландырылмакъ ичюн аскер- 
ликке чагъырылды. Факъат, бир фурсатыны булып, Бессарабия, 
Кишинев, Романиядан кечип Тюркиеге кельмеге мувафакъ олды. 
Ве деръал Истанбул дарульфунуна окъумагъа кирди. Зекясы, тир- 
неклиги ве чалышкъанлыгъы саесинде оджаларынынъ дикъкъаты- 
ны кендине джельп этти. Истанбул дарульфунунда маджар тилин- 
ден лекциялар окъугъан маджар профессоры Масарош къырымлы 
талебенен меракъланды. Бу меракъланув къарасувбазарлы 43-нджи 
талебеге кениш илим къапыларынынъ ачылмасында ильк адым 
олды, десек де оладжакъ. Алий филология тасилини девам этгир- 
мек ичюн Чобан-заде Масарошнен берабер Будапештке кетти. Бекир 
Сыткъы Чобан-заде биринджи джиан муаребеси йылларында Бу- 
дапешт университетинде окъуды. Истанбулда Багъча къапыда бу- 
юктен буюк къондура тюкянларынынъ саиби къырымлы туджар- 
лардан Аджы Бекир-заде Амди бей (Джафер Сейдаметнинъ къа- 
йыны) Бекир Чабан-задеге маддий ярдымда булунды. Будапешт 
университетинде белли тюркшнас Дьюла Немет ве арапшынас Игнац 
Гольдиернинъ елбашчылыгъында тюрк, арап ве маджар филоло- 
гиясыны теренден огренип башлады. Бунынънен бир вакъытта 
Этвеш колледжи янында эджебий студентлер ичюн тешкиль этиль- 
ген семинар мешгъулиетлерине къатнады. Окъувынынъ сонъунда 
кениш араштырмалары нетиджесинде «Кодекс куманикус»та со- 
зукъ сеслернинъ ассимиляциясындаки тахмин этильген бозулув- 
лар» мевзусында диссертация къорчалап, фельсефе илимлери 
докторы унванына наиль олды. Будапешт ве Лозанна универси- 
тетлеринде лекциялар окъуды. 

1920 сенеси Б. Чобан-заде Къырымгъа къайтып кельди ве къы- 
рымтатар тили ве эдебияты оджасы сыфатында Тотайкой педтех- 
никумында дерс берди, Къырым Халкъ Маарифи комиссарлы- 
гъында Татар болюгининъ реиси олды. 1922 сенеси Къырым (Тав- 
рида) университетининъ шаркъ факультетинде къырымтатар тили 
болюгине етекчилик япты, тюрк тиллерининъ тенъештирюв грам- 
матикасы боюнджа лекциялар окъуды. Айны шу сенеси март 15- 
те Къырым (Таврида) университетининъ профессоры олгъан Бе- 
кир Чобан-заде 1924 сенеси шу университетнинъ ректоры олды. 

1924 сенесининъ кузюнде Яньы элифбе комитети ве Азербай- 
джан девлет университетининь даветине бинаэн Б. Чобан-заде 
Бакугъа келе. Ве 1924—1937 сенелери девиринде Бакуда яшай ве 
чалыша, тюркшнаслыкъ илимининъ пири сыфатында онларнен яш 
тюркшнасларны азырлай, озюнинъ тюркшнаслыкъ мектебини 
мейдангъа кетире. 

Б. Чобан-заде гъает къуветли тюркшнас-алим олгъаны къош- 
ма исбат ве тасдикълавларгъа мухтадж дегиль. Бекир Чобан-заде- 
нинъ ильмий эсерлерининъ элимизде булунгъан джедвелини козь- 
ден кечиргенимизде биле бунъа эмин оламыз. Онынъ ильмий араш- 
тырувларынынъ диапазоны оларнынъ серлеваларындан корюнип 
тура: «Кодекс Куманикус»та созукъ сеслернинъ ассимилияцисын- 
даки тахмин этильген бозулувлар», «Тюрк-татар тильшнаслыгъы- 
на кириш», «Къырымтатар тилининъ ильмий грамматикасы», «Къы- 
рымтатар эдебиятынынъ сонъ девири», «Фузулий ве онынъ ери», 
«Къумукъ шивеси акъкъында ильк бильдирюв», «Къумукъ тили ве 
эдебияты акъкъында», «Ильмий терминология системасы акъкъ- 
ында», «Навоийнинъ тили ве тильшнаслыгъы», «Латин элифбеси 
эсасында конструктирленген янъы тюрк элифбесининъ унифика- 
циясы акъкъында», «Мирза Фатали Ахундов», «Азери эдебияты- 
нынъ янъы грамматикасы», «Тюрк-азербайджан тилининъ ильмий 
грамматикасы», «Озьбек эдебий тили акъкъында», «Къарачай- 
малкъар тили акъкъында къайдлар», «ХУІ-ХУІІ асырлар тилининъ 
характеристикасы мунасебетинен Шах Исмаил Хатаийнинъ тили 
ве эдебий иджады», «Ибн Муханнанынъ тюрк грамматикасы», 
«Китаб-и Деде Къоркъут»нынъ бедий-лингвистик талили» ве он- 
ларнен дигерлерини сайып кечмек мумкюн. 

Иште, СССР Илимлер академиясынынъ Азербайджан шубеси 
(Азфен) мейдангъа кетирильгенде, мезкюр академиянынъ ильк 
азаларындан бири де къарасувбазарлы Бекир Чобан-заде олмасы 
табиий бир шей эди. О, бир чокъ ильмий тешкилят ве бирликлер- 
нинъ фахрий азасы эди. Ниает, 1935 сенеси март 16-да Б. Чобан- 
заденинъ Париж Тильшнаслыкъ джемиетине аза сайланмасы, мил- 
летлерара аланда онынъ эмегине берильген алий дегернинъ бир 
нишанеси олды. 

Лякин 1928 сенесинде Къырым Меркезий Иджра Комитетининъ 
реиси Вели Ибраимов НКВД-джылар тарафындан якъаланып, Умум- 
русие Алий Махкемесининъ укюмине бинаэн шу сенеси майыс 8-ден 
9-гьа айланыр геджеси къуршунгъа тизильген сонъ, Чобан-заденинъ 
башы узеринде кок къарарып, булутлар къоюрып башладылар. Акъ- 
месджитте Бекир Чобан-заденинъ «Боран» (1928) адлы шиирлер 

джыйнтыгъы дюнья юзю корьгенинен «Енъи дюнья» газетасында 
{1929 сенеси ноябрь 16) «Зарарлы «Боран» серлевасынен макъале 
басылды. Б. Чобан-задени «буржуа миллетчилигинде», «Шуралар- 
гъа душманлыкъта» къабаатлап башладылар. 1932 сенесинде «На 
рубеже Востока» журналында, бундан бир йыл эвель исе Бакуда 
«Инкъиляб ве медениет» журналында М. Кулиевнинъ макъалелери 
дердж олуна. Муэллиф Чобан-задени «миллий буржуа къаврамы- 
нынъ сёзджюси ве Мусават партиясынынъ идеологы» деп къабаат- 
ламагъа арекет эте. Албу ки, 1918 ве 1920 сенелери арасында 
Чобан-заде не Азербайджанда булунгъан, не де мусаватчыларнен 
мунасебетте олгъан эди. М. Кулиев профессор Б. Чобан-задеге 
«къою пантюркист» ярлыгъыны такъып, онынъ итибарыны тюшюр- 
меге, шуретини сарсытмагъа окътала. 

Умумен алгъанда 1920—1930-нджы сенелерде озь миллетине 
элял хызмет эткен, миллетининъ шуретине шурет къошкъан, милле- 
тининъ гъуруры олгъан инсанларгъа «аксинкилябчы», «буржуа мил- 
летчиси», «пантюркист» ве бильмем даа нидже-нидже ярлыкъларны 
такъмакъ пек «мот» эди. Бир чокъ илим адамларынынъ, языджы ве 
шаирлерининъ, джемаат эрбапларынынъ, сиясетчилерининъ омюри- 
ни джеэннем азапларынен толдургъан бу сой ярлыкълар къолай- 
лыкънен бериле эди. Озь адыны зар-зорнен язгъан, илим-фенден 
алып береджеги олмагъан ишчи ве койлюлерни Чобан-заде киби 
адамларгъа къаршы турсата эдилер. Халкъ кутьлелери талап эте, деп 
нидже-нидже зиялыларнынъ башына етильгендир. Меселя, Керчь 
маден заводынынъ татар ишчилери тарафындан язылып, 14 ишчи- 
нинъ имзасынен «Енъи дюнья» газетасында дердж этильген мектюп- 
те Б. Чобан-заде «миллетчиликте» ве эки тюрлю сиясет алып бар- 
гъанында къабаатлана. Ишчилер: «аит олдугъы совет укюмети орган- 
ларындан Чобан-заденинъ профессор унванындан махрум этильме- 
сини риджа этелер. Бу даа 1930 сенеси!.. 

1930-да Романияда «Эмель» меджмуасынынъ 11-нджи санында 
бир къач шиирининъ дердж этильмеси Бекир Чобан-задеге къаршы 
уджюмлерни даа да кескинлештире. Азербайджанда «Коммунист», 
«Бакинский рабочий», Къырымда «Енъи дюнья» газеталары саифе- 
леринде чыкъышлар япып, къабаатлавлар ерсиз олгъаны акъкъында 
язса да, «Мен янъылгъаным. Мен чобан баласыман...», деп къычыр- 
са да, «Миллий Фыркъа»нен багълы кечмишинден ред этсе де, 
озюни ашшалайыджы дереджеде акъламагъа тырышса да, Сталин- 
нинъ репрессия дегирмен ташлары арасына тюшти. «Миллий бур- 
жуа ёлбашчысы, акс инкъилябчы ве пантюркисттен бир вакъыт яр- 
дым, файда беклемеймиз... Профессор ады иле огге кетеджек бир 


файдалы адам оламаз... Б. Чобан-заденинъ ким олдугъы, кимге 
хызмет эттиги акъкъында аз-чокъ макъалелер Къырым газета ве 
журналларында эшитильди. Къырым эмекдарларына сеслерини 
артыкъ Азербайджан, Баку эмекдарларына эшиттирмек (керек), 
онлар да озь фикирлерини айтмакъ кереклер». 

Бойле къан къустурыджы ифтиралар кенди акъибетлерини чокъ 
беклетмедилер. 1937 сенеси декабрь 28-де Кисловодск шеэринде 
«Горняк» санаториясында Б. Чобан-заде НКВДджылар тарафындан 
якъаланды. Оны: 

1. Гуя, якъалангъангъа къадар «Миллий джумхуриетлерни 
СССРден айырмакъ ве екяне тюрк-татар девлети къурмакъ гъаесини 
огге сюрип, СССР территориясында девримджи пантюркист бир теш- 
килятнынъ азасы оларакъ ВКП(б)гъа ве Совет девлетине къаршы 
куреште; 

2. Къырымда, Азербайджанда, Озьбекистанда ве Дагъыстанда 
силялы исьян саботаж ве террор ёлларынен фаалиетлерде булунув- 
да, 

3. Фааль джасуслыкъ япып, Тюркие ве Польша гизли тешкилят- 
ларынынъ агенти олувында къабаатладылар. 

Бекир Чобан-заде 1938 сенеси февраль /-8-де, март 3—6-да, 
апрель 17--20-де, сентябрь 20-21-де, эписи олып 16 кере соргъу 
этильди. «Къабааты» ачыкъ-айдын ве ред этильмейджек дередже- 
де» танылгъан эди. Инсан огьлу инсан даяна бильмейджек азаплар, 
ашшалавлар, соргъулар нетиджесинде Чобан-заде къырылды, «тюр- 
клернен мунасебети олгъаныны, оларгъа хызмет эткенини, Тюркие- 
нинъ Бакудаки консуллыгъынен алякъа пекиткенини, 1930 сенеси 
беш дане девримджи тешкилят къургъаныны» «таныды». «Къудрет- 
ли коммунист партиясындан ве совет девлетинден кенди ихтисасы 
боюнджа чалышмакъ имкяныны» да риджа этти. Лякин Азербай- 
джанда бинълернен ерли сиясетчилер, илим адамларынынъ, зия- 
лыларнынъ къатили олмыш Матулевич, Зарьянов, Жигур учьлю- 
гининъ къарары къатты эди. Б. Чобан-заденинъ «къырылмасыны» 
исе Шер, Герасимов, Григорян ве Зыков киби «меаретли» соргъу 
хакимлери «теминледилер». 

Б. Чобан-задени инсан оларакъ къырдылар. Лякин онынъ не- 
силлер ичюн язып къалдыргъан ильмий эсерлерини, китапларыны, 
макъалелерини, шиирлерини къырып, ёнып, сипирип атып оламады- 
лар. Оларнынъ эр бири кескин сюнгю кибидир, олар большевик- 
лернинъ, къырымтатар ве тюрк ыркъына душман кесильгенлернинъ 
чувалларына сыгъмадылар ве сыгъмазлар. 

Бекир Чобан-заде буюк тюркшнас олмакънен бирликте къы- 
рымтатар классик эдебиятынынъ айдын сималарындан биридир. 
Онынъ язгъан назм эсерлери, Э. Шемьи-заденинъ сёзлеринен айт- 
къанда, медениетимиз, тилимиз, эдебиятымыз хазинесине къал- 
дырып кеткен джеверлери аля бугунь озь къыйметлерини джой- 
мадылар, аксине олар Къырым шарабы киби, йыллагъан сайын 
даа да гузель, даа да аджайып, даа да тавлы, даа да мутебер 
олалар ве оладжакълар. 

Классик шаирлеримизден бири (янъылмасакъ Джемиль Кер- 
менчикли) «бу дюнья бир пенджередир, эр кельген бакъар гидер» 
деп язгъан эди. Бекир Чобан-заде ишбу пенджереге бир назар 
ташлап, кечип кетти. Лякин бу насыл бир назар, насыл бир ба- 
къыш олды! Юзлернен ильмий эсерлернен бир сырада, кенди не- 
фисеси, халкъчанлыгъы, самимийлигинен шу пенджереде силин- 
мез излерини къалдырып кеткен, онларнен, бельхи юзьлернен 
шиирлери окъуйыджыны, шииретке къыймет кесе бильген, акъи- 
къий шиириеттен аз бучукъ анълагъан инсанны мефтюн этелер, 
сархошлаталар. Оларны окъугъан сайын окъуйджагъынъ келе, бул- 
люр киби чокъракъларнынъ сувларыны ичкендай, ичкен сайын 
ичеджегинъ келе. 

Илим Б. Чобан-задеге къуветли шаир олмагъа, дуйгъуларны 
инджеден беян этмеге кедер этмеди. Онынъ «Булутлар, булут- 
лар», «Дунай таша», «Ой, сувукъ шу гъурбет», «Тувгъан тиль», 
«Анам», «Ах, табылсам», «Олюм ве къайтарма», «Бир сарай къу- 
раджакъман», «Умют шиирлери», «Къалпакъ махраджы», «Ме- 
зад», «Яз акъшамы уй алдында» киби шиирлерини бу ерде анъып 
кечмемек мумкюн дегиль. 

Б. Чобан-заде догъма шаир олгъаны делиль ве исбатларгъа 
мухтадж дегиль. Инсан огълу инсан догъгъан сонъ лаф этмеге, 
дертаякъламагъа, ильк аддымларыны атмагъа, чапмагъа, чаялан- 
магъа ве саире-саире шейлерге огрене ве бутюн омюри бою АЯТ 
азретлерининъ талебеси олып къала. Б. Чобан-заде де назмиет 
багъчасында эм чечеги, эм багъчеваны олды. 

«Етиштикче шаир ола эдим. Амма шиирлерим Истанбулдан 
дегиль де, ялынъыз, екъсул, баскъы аджджысыны чеккен, агъыр 
боюндурыкъ астында инълеген татарларнынъ йырларындан рух ве 
ильхам алдылар. Он алты яшымда олгъанымда шу сатырларны 
къалемге алдым. 

Коюмден сонъсыз узакълыкъкъа тюшерсем, 
Ние манъа, танърым, шу дюльбер дженнетинъ. 
Коюм гузель, коюм кениш, коюм дженнетим... 


Етишкин шаир олгъан сайын... рус эдебияты иле эдебиятлары- 
нынъ энъ гузель ве къуветли эсерлерининъ нефеслеринен нефес 
алып ильхамланыр, огренир экен, кьырымтатар халкь шиирининъ 
шаир ичюн не дередже алий, не дередже къыйметли олгъаныны, 
бир рус алимининь сёзлеринден файдаланып, шойле беян эте: 
«Къырымтатар халкь шиири бутюн татар диярынынъ энь маналы, 
энь мукеммель ве темиз шииринден биридир». Ве шаир бутюн 
эдебий яратыджылыгъында бу сёзлерге садыкъ кьалды, ишбу са- 
дыкълыкъны эр бир шииринде, эр бир сатырында байракъ этип 
котерди. Ят иллерде яшаса да Къырымны, Къырымнынъ гузеллик- 
лерини, чёллерини ойлай, асрет чеке, яныкълай. Бу дуйгъуларыны 
буюк бир меарет иле озь шиирлеринде ифаде ве тереннум эте. 

Бекир Чобан-заденинъ Тюркие, Русие, Къырым, Азербайджан, 
Озьбекистан неширлеринде макъалелери, шиирлери дердж олун- 
гьандыр. Бу языларда чешит тюрлю мустеар адлар къуллангъан- 
дыр. «Тюрк энциклопедиясы»нда къайд этильгени киби, онынъ беш 
дане мустеар ад къуллангъаныны корьмек мумкюн: Чобан-заде, 
Бекир Бавбек, Бекир Чавбек, Бекир Яйбек, Чобан огълу Бекир Сыт- 
къы. 

Юкъарыда сайып кечильген мустеа адлар шаирнинъ эдебий та- 
халлюсларыдыр. Ильмий эсерлеринде къаиде оларакъ. «Б. Чобан- 
заде» шекилинде имза къоя эди. 

Татар юрты татарларчюн асла ольмез бир анадыр. 
Чюнки сиз де билесинъиз, бизим мелек аналар да 
Бу мубарек юртта догъгъан буюк бирер баладыр. 


Бекир Бавбек имзасынен язылгъан бу шиир «Яш татар яз- 
гъычлары» (1911 с. Истанбул) эльязма журналында ер алгъандыр... 
1919 сенеси Будапештте тюрк тилинде «Шаркъ» газетасы чыкъ- 
магъа башлангъанда Б. Чобан-задени газетагъа муаррир таинлей- 
лер. Бунъа бакъмадан о, илимнен, бедий иджатнен сыкъы суретте 
огърашмакъны девам эттирди. Онынъ девирде, яни 1918—1919 
сенелеринде ве ондан эвель язылгъан базы шиирлери Истанбулда 
чыкъкъан «Къырым» меджмуасында ве «Кок китап»та дердж олун- 
гъандыр. 

Б. Чобан-заде эдебий асабалыгъыны козьден кечирир экенмиз, 
бир шей козьге чарпа. Онынъ бедиий иджадынынъ энъ гурьдели 
девири — Будапештте окъугъан вакъытлары эди. Бу шиирий берекет 
эсасен кендиси тарафындан «Къавал сеслери» ады алтында топлан- 
гъан дефтеринде, ве кеченлерде айны шу ад алтында Тюркиеде 
айры китап шекилинде нешир олунгъан джыйынтыкътан ер алгъан- 
дырлар. 

Къуветли шаир, къуветли алим олмакъ ичюн къуветли инсан 
олмакъ керек. Бекир Чобан-заденинъ бутюн бедиий яратыджы- 
лыгъы, там манасы иле бу сёзлерге джевап бере. Онынъ шиирле- 
ринде оптимизм, котеринки рух, къувет, нефисе ишанч иле аш- 
лангъандыр, Чобан-заденинъ тюшкюнлиги биле насылдыр бир 
къуветке малик. Юрегини эзген тюшкюнлик шаирнинъ аджизлиги 
ве зайыфлыгъыны косьтермей. Чобан-заденинъ тюшкюнлиги — 
арекетсизлик, бедбахтлыкъ дегиль. 

Тюрбелер чёке, мезарлар умрай, 

Не топракъ астында бир эр кевдеси, 

Не топракъ устюнде бир джигит сеси. 
Медресе, джамининъ кьалысы къырыкъ. 
Тюрбелер таш болгъан, эВлия суек. 
«Манълайгъа язылгъан башкъа да келир...» 
Эсирлер тюркюсин мырылдай эр кес. 

Гек бир къарт къойнунда бар эски къубет, 
Джетмишлик Шомильдай къахраман черкез... 


Бекир! Сен, черкезни анълагъан болсанъ, 
Хатунлар ишитир, токъмакъны ташла. 
Сен Гирай къулусынъ, башынъны ал да, 
Шамильдже бир олюм излерге башла, 
Сен де шай бир олюм излерге башла. 
(«Къарт черкез» шииринден). 


Эбет, Б. Чобан-заде базы бир шиирлеринде тюшкюнликнинъ 
эсарети астында къалып кете: 
Мазлумнынъ очуны алалмай къалдыкъ, 
Зулумны бизлер де моюнгъа алдыкъ. 
Джыладыкъ, къайгъырдыкъ, къайгъырдыкъ... Бошуна... 
Джашадыкь, кезиндик, кезиндик... Бошуна... 
Адымыз къарангъы, джылдызсыз акъшам, 
Алейсиз, суйгюсиз бу олюм - Ах, шан! 
Кечемиз, олемиз, олемиз... Бошуна... 
(«Бошуна» шииринден). 
Лякин эр анги шаирнинъ иджадында расткельген, расткеле биль- 
ген бойле тюшкюнлик алларыны, аньлерини омюр даресине тери 
киби чектирмек олмаз. Меселя, Исмаил Отар (Тюркие) Б. Чобан- 
заденинъ «Къавал сеслери»не кирген шиирлерини «такъдир», 
«фелек» нокътаий назарындан талиль этерек бойле бир риторик 
суальни огге сюре ве кендиси онъа джевап бере: «Аджеба, шах- 

сий аятында, кендиси кенди «такъдири» иле курештими ве оны 
енъдими? Екы! «Раст келе» шииринде къысмен яздыгъы киби, 
аятны ич бир курешсиз, олгъаны киби къабул эткени «такъдири- 
не» багълыдыр... Къырымгъа къайткъан сонъ ильмий араштырув- 
ларыны девам эттирди, факъат озь миллетининъ агъыр эсарет 
дурумыны корьген сонъ, шаир бунынъ тесири алдында буюк сы- 
къынтыгъа, баскъыгъа тюшерек, буны тындыра бильмек ичюн, 
ара-сыра Кезлевге къачамакъ япа, «Петроград» мусафирханесин- 
де къаларакъ, чалгъы такъымыны кетирип, дердини эксильтмеге 
тырыша, лякин кенди «такъдиринен курешмеди». 

Курешмеди демек къолай. Лякин илимде «экстраполяция» деген 
бир анълам бар. Кениш суретте онынъ манасы шундан ибарет ки, 
бир-де бир вакъианы олып кечкен муитинден, яхут башкъа айры 
бир муит бакъымында анълатмакътыр. Б. Чобан-заденинъ, ве уму- 
мен анги девирде иджат эткенине бакъмадан, эр бир эдибимизни 
инджеден огренмейип, талиль этмек янълыштыр. Бекир Чобан- 
заденинъ иджады не заман башлады, насыл бир заманда къува- 
мына етмеге башлады ве насыл бир девирде девам этти? Къоджа- 
ман сарсынтылар, сонъсыз бельгисизликлер, шашмалавлар, ин- 
санда дешет уяндырыджы ант-еминлер ве олардан да дешетли 
магълюбиетлер, миллий магълюбиетлер девирине догъру кельме- 
дими? Бу девирнинъ къаршысында Данте Алигьерининъ «Дже- 
хеннем» идилия олып корюнир. 1905 сенесининъ рус инкъилябы, 
экинджи джиан муаребеси, рус самодержавиесининъ йыкъылма- 
сы, 1917 сенесининъ инкъилябы, миллий уянув, къурултайджы- 
лыкъ арекети, ватандашлар дженки, большевик джеллятларнынъ 
кетирген къан-къызыл яшайышы, сталинджилик репрессиялары, 
такъиплер, ГУЛАГлар... 

Юз алтмыш йыл! Чатырдан койлерге чеке, 
Яшнынъ, къартнынъ, сельбининъ бойнуны буке. 
Ич бир келин дуйагьа эскирталмай, 

Ич бир джигит айгъырын секирталмай. 
Гакъдири урып, бирев де тешалмады, 
Такъдирнинъ уйген чеплюгин эшалмады... 

Мен батырдым кьалемим таб козюне, 
Яздырдым озад ферманын кене озюне... 


Шиирлерим джумлеси такъдирге мыскъыл! 
Такьдирге исъян, такъдирмен куреш текмиль. 
Такьдир ольди, басыкъ уйлер юкселир, 

Джын, перилер, джаВвлар, тавлар эксилир... 
Юзь алтмыш йыл эдждерхасын олюдюрдим... 
«Мадай тильмен» буны язып бильдирдим. 

Чокъ языкъ ки аля бугунь улу шаирлеримизнинъ эдебий асаба- 
лыгъы етерли дереджеде огренильмеди, тедкъикь этильмеди, энъ 
олмагъанда, онынъ эсерлери айры китаплар шекилинде дердж этиль- 
медилер. Бугуньде миллетимиз рухий ачлыкътан гъайып олып, къы- 
рылып кетеяткъан бир девирде Бекир Чобан-заде, Мемет Ниязий, 
Абдулла Лятиф-заде, Номан Челебиджихан, Джемиль Керменчикли, 
олардан эвель келип кечкен озьгюн къалем саиплерининъ эсерлери, 
назм джевхерлери миллетимизни бугуньки миллий факъирликтен 
чыкъарувда, онынъ миллий шуурынынъ гъайрыдан тикленильмесин- 
де силя, яралы юрегине дерман олмакъ керек. 

Бугунь меджмуамызнынъ саифелеринде Бекир Чобан-заденинъ 
Маджаристан пайтахтында окъугъан девиринде язгъан эки шиирини 
дикъкъатынъызгъа авале этемиз. Биз Къырым девлет архивинде баш- 
къа бир мевзу боюнджа араштырмалар алып баргъанымызда Бекир 
Чобан-заденинъ бу шиирлерини тесадюфен расткетирдик. Бу эки 
эсер — «Истудент» ве «Печель азиз» 1917 сенеси Будапештте языл- 
гъан олып, 1918 сенеси Асан Сабри Айвазовнынъ муаррирлиги 
алтында чыкъкъан «Миллет» газетасында дердж этильгендир. Арап 
уруфатындан кирил уруфатына кочюрип алынгъанда шиирлернинъ 
тилини, шекилини олдугъы киби сакълап къалмагъа арекет эттик. 
Шиирлердеки базы сёзлер весикъанынъ ипрандыгъы себебинден 
окъулмай. Оларнынъ ерине чокъ нокъталар къойдыкъ... 

...Бекир Чобан-заденинъ «Къавал сеслери» ады алтында кенди- 
си базы шиирлерини топладыгъы дефтерининъ баш тарафында, 
1919 сенеси декабрь 25-те, шойле деп язгъан эди: «Меним языла- 
рым ич бир шей косьтермесе де, къырылгъан, чайпалгъан, бельки 
бугунь, ярын олип, джокъ болып кетеджек къырымтатарны, онынъ 
минлерини, къусурларыны, кедерлерини, дуйгъуларыны бек яхшы 
косьтере. Бир кунь келип, тарих Къырымман огърашса, къырымта- 
тар къырымтатарны къыдырса, меним языларым чыкъар... 

43-нджи талебенинъ бундан аман-аман сексен йыл эвельси язып 
къалдыргъан сёзлери, юрегинде беслеген умюти козьяшлардан туз 
кесильген, топракъкъа тюшмедилер: тарих Къырымнен огъраша, къы- 
рымтатар къырымтатарны къыдыра, ортагъа нидже-нидже язылар 
даа чыкъаджакълар. 


ШАИРАНЕ ЮРЕК САИБИНИНЪ 
АЯТ КРЕДОСЫ 


(Ш. Алядиннинъ шиириетине бир назар) 


Къуванч ве яныкъларгъа, умют ве теляшларгъа, учув ве йыкъы- 
лувларгъа, енъиш ве фаджиаларгъа номай олгъан къарсанбалы, чытыр- 
манлы ХХ юзйыллыкъта инкишаф эткен эдебиятымызгъа бугуньки кун- 
нинъ юксеклигинден бир назар ташлар исек, онда илькиде чар Русиеси- 
нинъ, соньрадан исе тоталитар, къанлы большевик режимининъ аджув- 
сыз, шиддетли, ёкъ этиджи дарбелеринден къанатлары къырылгъан, 
кокреги дельмеделик, яралангъан, олюмге, ёкъ этилювге махкюм этиль- 
ген бир эдебиятымызны коремиз. 

Лякин къадимий миллетимизнинъ озю киби къадимий, яшавчан 
эдебиятымызнынъ оджагъындаки атеш сёнмеди, даа догърусы оны 
не бир тиран, не бир режим, не вакъыт, не месафе сёндюралмады. 
Эр бир шаир, эр бир языджы юрегинде, козьлеринде джан аляме- 
тини гъайып этмеген, янып тургъан атеш парчачыкъларыны аджд- 
жы-аджджы тютюнлер ичинде богъулаяткъан эдебиятымызгъа алып 
келип къошмагъа тырышты. Усеин Шамиль Токътаргъазылар, Но- 
ман Челебиджиханлар, Джемиль Керменчиклилер, Бекир Чобан-за- 
делер, Шевкъий Бекторелер, Амди Гирайбайлар, Мемет Нузетлер ве 
онларнен федаий эдиплеримиз — буюк бир ольчюде алгъанымызда 
— эдебиятымызнынъ кечмиш ве келеджек арасында узангъан ко- 
пюрнинь йыкьылмасына ёл бермедилер, аксине озь иджатларынен 
шу копюрге бирер багъана, бирер тиреме олдылар. 

Бойле федаий-здиплеримиз арасында, эльбет де, Шамиль Аля- 
дин озюне хас бир айрыджа ерни ишгъаль этмекте. Шамиль Алядин 
керчектен де, ХХ юзйыллыкътаки къырымтатар эдебиятында озю- 
нинъ силинмез саифелерини язып къалдырды. Ондан мирас къал- 
гъан зенгин асабалыкъ, онынъ аджайип икяелери, повестьлери, ро- 
манлары белли. Лякин айны заманда даа кереги киби огренильме- 
ген, инджеленмеген бир алемдир. 

ХІХ юзйыллыкънынъ сонъларында Къырымда Исмаил Гасприн- 
скийнинъ «Терджиман»да дердж олунгъан «Дар-ур-Рахат мусуль- 
манлары» романындан ХХ юзйыллыкънынъ сонъларында Ибраим 
Пашининъ Къырымда язылып нешир этильген романы арасында- 
ки къырымтатар эдебиятында бир къач дане нишане эсерлер мев- 

джуттыр. Оларнынъ адлары анъылыр экен, Шамиль Алядиннинъ 
«Иблиснинъ зияфетине давет» эпик повестининъ ады да мытлакъа 
анъыла. 

Умумен алгъанда Шамиль Алядиннинъ иджады учь буюк саифе- 
ден ибареттир. 

1-нджи саифе — дженктен эвельки иджады; 

2-нджи саифе — сюргюнлик девириндеки иджады; 

3-нджи саифе — авдет девириндеки иджады. 

Ш. Алядин иджадынынъ 2-нджи саифеси белли бир дереджеде 
огренильген, 3-нджи саифеси исе кениш окъуйыджылар даиресине 
муайен бир дереджеде белли олгъан олса, онынъ иджадынынъ 
1-нджи саифеси кениш окъуйыджылар даиресине аз беллидир ве, 
асылында, къырымтатар эдебиятшынаслыгъында аз огренильген бир 
саифедир. 

Иджадынынъ экинджи саифесине аит олгъан «Эгер севсенъ», «Руз- 
гярдан саллангъан фенерлер» романлары, «Чауш огълу», «Теселли» 
повестьлери, несирнинъ кучюк жанрында язылгъан бир сыра эсерлери, 
иджадынынъ учюнджи саифесине аит олгъан бир сыра бедиий ве пуб- 
лицистик эсерлери ХХ асырдаки къырымтатар эдебиятынынъ инкиша- 
фына къошулгъан салмакълы ве мунасип исседир. Лякин биз бугунь 
Шамиль Алядиннинъ иджадынынъ 1-нджи саифеси узеринде бираз ке- 
нишче ве тафсилятлыджа токътамакъ истеймиз. 

Эбет, Шамиль Алядин ХХ юзйыллыкътаки эдебиятымызда буюк 
несирджи, панорам эсерлер яраткъан Эдип оларакъ беллидир. Бу 
ич бир тюрлю шубе догъурмагъан, делиль-исбат талап этмеген фак- 
ттыр. Лякин буюк несирджи олмакънен бир сырада Шамиль Алядин 
назик, индже дуйгъулы, фельсефий-лирик, базыда девирнинъ озю 
киби ялынлы-атешли, гражданлыкъ пафосынен синъи-рильген назм 
эсерлернинъ муэллифидир. 

Вельасыл, Шамиль Алядин эдебияткъа шаир оларакъ кирип кель- 
гендир. 2-нджи Джиан дженкинден эвельки иджады бутюнлей ши- 
ирнен багълыдыр. Онынъ ильк язгъан шиирлеринден «Танъ буль- 
булю: Исмаил Гаспринскийнинъ къабири башында» серлевалы назм 
эсери бундан тамам 77 йыл эвельси, яни 1927 сенеси апрель 15-те 
«Яш къувет» газетасында дердж олунгъан эди. 

Бундан сонъ Шамиль Алядиннинъ 1932 сенеси «Топракъ куль- 
ди, кок кульди», 1935 сенеси «Къызыл казакнынъ йырлары», 1940 
сенеси «Омюр» адлы шиирлер джыйынтыкълары дюнья юзю корь- 
дилер. Муэллифнинъ бу джыйынтыкъларгъа кирген назм эсерлери 
эксериетинен озьлерининъ ренк ве аэнклеринен ХХ асырнынъ 1920, 
1930-нджы сенелерининъ ренк ве аэнклерининъ акс садасы сыфа- 
тында язылгъан олсалар да, оларда мевджут олгъан айры бейит- 

лер, шу бейитлерде ифаде этильген фикир ве тюшюнджелер кьою 
булутлар арасындан корюнген кунешнинъ алтын шефакъ зиялары 
киби ялкъ-ялкъ этип парылдайлар. Шамиль Алядиннинъ 1930 сенеси 
апрель айында язгъан «Мен ве фуртуна» шииринден алынгъан бу 
бейитлерге дикъкъат этинъиз: 

Граждан дженкинде окопта ятмадым. 

Дюшмедим бараккъа вякъсыз, къолсыз. 

Чокъ сорсань — даа мен Винтовка тутмадым, 

Боранлы геджеде сынъырда къалып. 


Гопракъны таны дым, эследим уфукъны, 
Билекни сарсытмай. Чыкътым курешке, 
Къаранлыкъ, хор дамдо чырпынгьан анамны 
Азаптан алдым да чыкьардым кунешке. 
Кунешчюн дёгюштим шеэрде, койде, 
Кунештен кучь алды нервалы сёзлерим. 
Истейим эр ерде бир олев догъурсын, 
Кениш Ел излеген къарувлы козьлерим. 


Шамиль Алядиннинъ шиирлерининъ мевзу диапазоны ялынъыз 
къырымтатар шиириетинде дегиль, тоталитар режимнинъ идеологик 
панджалары ичинде инълеген дигер халкъларнынъ шиириетинде 
олгъаны киби деерлик кениш дегиль. Бу ерде ‘шуны къайд этмек 
керек ки, дигер эдиплерде олгъаны киби, Шамиль Алядиннинъ ши- 
ирлери де граждан дженки, севги, истисал, ахлякъ мевзулары чер- 
чивесинде къалып кетмектелер. Лякин мевзу диапазонынынъ тараш- 
лыкъ япкъанына бакъмадан, Шамиль Алядин юрегинде къайнагъан 
дуйгъуларны, къальбинен ис эткен адиселерни кягъыткъа усталыкъ- 
нен тюшюрмеге арекет эте эди. 

Мен сёйледим, Эвелина динъледи, 

О, бир парлакъ зия эди огюмде. 

Айгъа бакъты, манъа бакъты, сонъ деди: — 
Дюльберликчюн замет этме, дёгюнме! 
Тувгъан юрткъа садыкъ олмакъ — эйбетли. 
Дюльбер козьлер олмаса да омюр бар. 
Халкъчюн ишлеп, халкъчюн ольмек къыйметли, 
Бунда шереф. Бунда шурет, шан догъар... 


1938 сенеси язылгъан «Чамлар тюбюнде» шииринден алынгъан 
ишбу бейитлер юкъарыда сёйледигимиз фикирге кичкене бир де- 
лиль-исбат ола билир. Шамиль Алядиннинъ 1930-нджы сенелери 
яраткъан аман-аман джеми шиирлери, бу джумледен «Чингене 

къызы», «Сенинъ эшкъынъ ичюн», «Аджизлик иле чатышув», 
«Денъизджи бир яш эди», «Ярынки юртлар» ве сайре онларнен 
шиирлери бойле бир аэнк, бойле бир рухта язылгъандыр. 

Шамиль Алядин || Джиан дженки башлангъанда джебэге кет- 
кен он беш къырымтатар языджысындан бири эди. Фашист орду- 
ларына къаршы алынып барылгъан амансыз чарпышмаларнынъ 
иштиракчиси олгъан Шамиль Алядин къарсанбалы джебэ елла- 
рында биле къалемини элинден ташламады. Онынъ «Ёлджу», «Окоп 
ичинде», «Къарт эменлер» киби шиирлери, иште, дженк йылла- 
рында язылгъандыр. Шамиль Алядин дженктен сонъки йылларда 
шиир язмакъны быракъмады. Онларнен лирик манзумелерни ярат- 
ты. Лякин онынъ эдиплик такъдири оны яратыджылыкънынъ ди- 
гер бир сарп елуна: несир ёлуна алып чыкъты. Ве о, омюрининъ 
сонъуна къадар несир мейданында чалышты, къалемине тотла- 
магьа имкян бермеди. 

Шамиль Алядин — буюк несирджи. Шамиль Алядиннинъ къо- 
джаманлыгъы несир эсерлернинъ артында, эксериетинен, козьге 
корюнмеген бир кольге киби турмакъта. Бу давасыздыр. Лякин 
онынъ аят кредосы, иджат кредосы, эльбет де, онынъ шиирлери- 
нинъ ичиндедир. 

Ольмекми аджеба? Ольмекми кене? 
Текюльген козьяшым азмыдыр меним? 
Не ичюн яшайым дюньяда, сёйле! 
Гопрокьта чюрюмек ичюнми. Теним? 


Къалмаса юректе кедерден эсер. 

Севинчке иришип олурмы эдим? 

Сус, къальбим! Сус энди, кьоркьокьлыкь етер, 
Аят — дагъ, таш экен, мен шимди бильдим. 


Хызмет эт, замет эт, пердасыз турма. 

Сениньчюн яшавнынъ манасы будыр! 

«Саадет недир?» — деп кимседен сорма, 

О сени унутмаз, табиатта къанундыр! 
деп яза Шамиль Алядин «Аджизлик иле чатышув» шииринде. 
Мисаль оларакъ кетирильген бу бейитлердеки: 

Хызмет эт, зомет эт, пербасыз турма, 

Сениньчюн яшавнынъ манасы будыр! 
мисрасына дикъкъат этер ве Шамиль Алядиннинъ басып кечтиги 
иджадий ёлуна козь ташлар исек, онынъ бутюн омюри халкъкъа 
багьышлангьаныны коре билемиз. 

Вельасыл, сонъки вакъытларда, 30-нджы сенелерде иджат этип 
башлагъан шаирлеримизнинъ иджатлары акъкъында, бу джумле- 
ден Шамиль Алядиннинъ шиирлери акъкъында сёз ачылгъанда, 
чешит фикирлерни эшитмек сырасы келе. Лякин иджадынынъ баш- 
лангъыч девиринде язылгъан назм эсерлери эдебиятымызда яша- 
макь, огренильмек акъкъына маликтирлер. Чюнки олар, Шамиль 
Алядиннинъ ибаресинен айтаджакъ олсакъ: «Кучьлю къол иле 
язылгъан эсерлердир». Озюмизден шуны къоша билемиз: шаир я 
да языджы акъикъий истидат саиби олмаса, истидат онъа Алладан 
берильмесе, онынъ къолу да, язгъан эсерлери де зайыф олур. 
Шамиль Алядин исе акъикъий истидат саиби, шаиране юрекке, 
кучьлю къолларгъа малик олгъан бир эдиптир. 


МЕМЕТ НУЗЕТНИНЪ СЁЗ ЭЛЬМАЗЛАРЫ 


Ер юзюндеки къадимий, уникаль, зенгин медениетли бир мил- 
летнинъ — къырымтатар миллетининъ — ички дюньясыны, дюнья- 
бакъышларыны, дюньяны ис этюв ве дюньяны къабул этип алувда 
озьгюн бир истидаты ве къабилиетини акс эттирген миллетнинъ 
эдебияты умумджиан медениетининъ алтын рафларындан озюне 
мунасип ер алгъаны шубесиздир, шексиздир. 

Бу эдебиятнынъ тамырлары бинълернен йылларнынъ теренлик- 
лерине далып кеткен халкъ агъыз яратыджылыгъы киби темель таш- 
лар узеринде къурулгъан мухтешем, къоджаман бина мисали осип 
чыкъкъан бир бинадыр ки, онынъ къавий дивар ташлары, сарсыл- 
маз багьаналары юреклерде айрет ве урьмет, сукъланув ве ферахла- 
нув дуйгъуларынынъ гульдай ачмасына себеп олмакъталар. Вельа- 
сыл, Махмуд Кьырымлылары, Бора Гьазы Герайлары, Джевхерий- 
лери, Ашыкъ Умерлери, Исмаил Гаспинскийлери, Усеин Шамиль 
Токьтаргьазы, Амди Герайбайлары, Бекир Чобан-заделери, Эш- 
реф Шемьи-заделери ве онларнен, юзьлернен ферасет ве фель- 

сефе саиплеринен шан-шурет къазангъан миллетнинъ эдебият 
бинасы джампик эвге, эдебият гульзары от баскъан бостангъа ич 
бир вакъыт чевирильмез. 

Юдже Танърымызгъа хамд олсун ки, бизлерге буны чокъ корь- 
месин. Адлары иляхийдай янъгъырагъан эдиплеримиз аз дегиль. 
Олар арасында догъма истидат саиби олгъан, халкъ агъыз яра- 
тыджылыгъы ве юксек бедий эдебиятнынъ сынъырларында иджат 
этип, ольмез эсерлер яраткъан Мемет Нузет де бар. Лякин чокъ 
языкълар олсун, М. Нузетке ве классик эдебиятымызнынъ онынъ 
киби онларнен буюк нумюнелерине ве оларнынъ иджатларына 
етерлик дереджеде къыймет кесильмеди ве кесильмейип кельмек- 
те. Бу бизим тувгъан эдебиятшынаслыгъымызда аля бу кунь укюм 
сюрген хроник бир хасталыкъкъа чевирилип къалды. Атта тотали- 
тар режим идеологиясынынъ черчивелери ичиндеки къаиделер- 
нинъ дозасында биле бу шей япылмакътан аджиз эди. Юкъарыда 
къайд эттигимиз киби, М. Нузет де бунда истисна олмады. 

|| Джиан муаребесинден эвель М. Нузетнинь иджадына Бекир 
Чобан-заде киби буюк алимлер муайен бир дереджеде дикъкъат айыр- 
гъан эдилер. Муаребеден сонъки девирде исе М. Нузетнинъ иджады- 
на багьышланып язылгъан язылар эксериетинен локаль характерде 
эдилер. Эсерлернинъ миллий матбуатымызда дердж этилюв меселе- 
си де белли бир дереджеде сечимджилик тюсюни ташый эди. Къы- 
рымтатар эдебияты боюнджа хрестоматик характер ташыгъан китап- 
лар ве къулланмаларнынъ тертип этиджилери М. Нузетнинъ терджи- 
меийалына даир къыскъа малюматлар берип, оны, эсасен, сатирик 
шаир оларакъ косьтерип сатирик шиирлеринден бир ве я эки-учь 
данесини дердж этмекнен сынъырлана эдилер. М. Нузетнинъ терен 
фельсефий, лирик эсерлери четте къалып кете эди. 

Бу «козьден къачырувны» Эшреф Шемьи-заде тюзетип, 1967 
сенеси «Ленин байрагъы» газетасында «Мемет Нузет» серлевасы 
алтында М. Нузетнинъ иджады акъкъында колемли, фундамен- 
таль бир макъале язды ве бу макъалесини бираз даа ишлеп, 1974 
сенеси Ташкентте «Омюр ве яратыджылыкъ» китабына кирсетти. 
Бу фундаменталь макъале дюнья юзю корьген сонъ, М. Нузет- 
нинъ иджадына нисбетен бакъышлар ве янашувлар денъишти. 
Меселе шунда ки, буюк шаир ве эдебиятшынас Эшреф Шемьи- 
заде мезкюр эсеринде Мемет Нузетнинъ белли бир дереджеде 
тафсилятлы терджимейиалыны язмакънен бирликте, онынъ зен- 
гин эдебий асабалыгъыны тасниф япты, бедиий яратыджылыгъы- 
ны эр бир ёнелишини мумкюн олдукъча терен талиль этти, шаир- 
нинъ иджадына къыймет кести. 

«Янъы заман поэиясынынъ темель ташыны къойгъан Асан Чер- 
геев ве Усеин Токътаргъазыларнынъ замандашы олгъан, бу озюне 
хас, догъма талантнынъ халкъ аятынен, халкъ шиириети аньанеле- 
ринен сыкъы-сыкъыгъа багълы эдебий яратыджылыгъы къырым- 
татар сёз санатынынъ аджайип нумюнеседир... О, халкъ агъыз 
яратыджылыгъындан. алгъан къыйметли сёз эльмазларыны даа 
зияде джилялап, къадын герданлыгъына тизильген бриллиант таш- 
лары киби, оларны шиир мисраларына несир эсерлерининъ са- 
тырларына усталыкънен тизерек, озь тувгъан халкъына къайтар- 
ды», деп язгъан Нихаль ханым Хайрединовагъа (ал-азырда Акъ- 
месджитте яшай — Ю. Къ) айны шу сенеси язгъан мектюбинде: 
«Мемет агъамнынъ язгъан шиир ве поэмалары пек чокъ. Эгер биз 
озь юртумызда олгъан олсакъ, бабанъа памятник биле къоюлыр 
эди. Не апайыкъ... такъдиримиз ойле!..», деп янып-якъылып яз- 
гъан эди. 

Мемет Нузет 1888 сенеси эски эсапнен март 13-те Кезлев 
уездининъ Айдаргъазы коюнде Шейхислям Челебининъ къоран- 
тасында дюньягъа кельди. Ильк тасилини, яни элифбе ве абдий- 
лик окъумакъны кой оджапчесинден огренди. 1897 сенеси Шейх- 
ислям Челеби огълунынъ тасилини девам эттирмек ичюн оны Кезлев 
медреселеринден бирине окъумагъа кирсете. Мемет бу ерде учь 
йыл девамында тасиль алгъан сонъ, бабасы оны Багъчасарайгъа 
алып келе ве мешур Зынджырлы медресеге бере. Онынъ окъув- 
гъа, бильги алмагъа ынтылувлары, иште, бу ерде озюнинъ бутюн 
толулыгъынен ачыла. И. Гаспринскийнинъ «Усул-и джедид»и эса- 
сында ислях этильген «Зынджырлы»да Къаиредеки мешур Аль- 
ахзар дарульфунуныны, сонърадан Санкт-Петербург университе- 
тини битирген Исмаил Лёманов рус тилинден дерс бере эди. Ис- 
тидатлы оджа ве джемаат эрбабы И. Леманов балалар арасында 
бир де-бир истидатлы, къабилиетли союны корьдими, оны дикъ- 
къат меркезинден къачырмаз, онъа къолтута, истидаты ве къаби- 
лиетининъ гонъджеленип ачмасына элинден кельген ярдымны аямаз 
эди. И. Лёмановнынъ рус нефис эдебиятынынъ, шиириетининъ 
нумюнелеринден кетирген мисаллери, анълаттыгьы шейлери М. 
Нузетнинъ ичинде энди-энди туташып башлагъан шиириет атеш- 
чигине тёкюльген ягъ киби олды. Мемет Нузетнинъ озю къайд 
эткени киби, онынъ «нефес эдебиятнен шугъулланмасына, бирин- 
джи невбетте, оджасы Исмаил Леманов себепчи олгъан». М. Нузет 
о вакъытта чыкъкъан газета, меджмуа ве китапларны, хусусан «Тер- 

джиман»ны, Исмаил Гаспринскийнинъ эсерлерини буюк бир ме- 
ракънен окъуй, инджелей, бильгилерни бир сюнгер мисали ичине 
чекип ала, къальб ве ферасет сюзгючлеринден кечире «Эдебият- 
чылыкъ назариесинде маарифчилик реализми, деп адландырыл- 
гъан яратыджылыкъ методынен — рационализм, дидактизм ве ахлякъ 
тюзетюв усулынен язылгъан эдебий эсерлернинъ тесири алтында 
иджат эте» ве яратыджылыгъынынъ белли бир пытакъларында бу 
усулгъа садыкъ къала. 

М. Нузетнинъ ильк шиири 19 12 сенеси «Терджиман» газетасын- 
да дердж олунгъан олса да, онынъ здебий яратыджылыкъ ёлу та 
1905 сенеси биринджи рус инкъилябынынъ тесири алтында баш- 
лай, ве эсасен, шу йыллардаки муим вакъиаларгъа багъышлана. 
Иджадынынъ ильк басамакъларында о, сатиранен огъраша. М. Ну- 
зет о вакъытларда, къалеми омюр ве къайракъташларында энди- 
энди къайралып башлагъан девирлерде ялынъыз халкъ арасында 
дегиль, атта Къырымда ве онынъ тышында олгъан сиясий-ичтимаий 
вакъиаларгъа сатирик манзумелери иле джеваплана магълюбиетке 
огърамасындан, 1905 сенесининъ инкъилябынынъ къанлы нети- 
джелеринден сонъ русие империасында хаос башлай. Тюркиедеки 
«Генч тюрклер» арекетининъ нетиджесинде Анадолуда олаяткъан 
вакъиалар, Русие Думасына сайлавлар, Къырым мырзаларынынъ 
айнорлыкълары, тарихий шахслардан Николай ТІ, генерал Куропат- 
кин, япон адмиралы Того, тюрк султаны Абдулхамид, рус реформа- 
торы Столыпин акъкъында ве онларнен дигер мевзуларда яза. Ме- 
мет Нузетнинъ бу мевзуларда язгъан бир чокъ сатирик эсерлери- 
нинъ копиялары Э. Шемьи-задеде булуна эди. Лякин ІІ Джиан муа- 
ребеси йылларынынъ къалабалыкъларындан «бир чокъ дигер тари- 
хий къолязмалар иле бирликте булар да гъайып олды». 

Рус инкъилябы бастырылгъан сонъ агъыр реакция йыллары баш- 
лай. М. Нузет сатирик манзумелерининъ матбуат саифелеринде, ху- 
сусан «Терджиман» да басыла бильмейджегини анълай ве олар- 
нынъ эльязмаларыны топлап, гъайып эте. 1990 сенеси исе М. Нузет 
полициянынъ незарети астына тюше. Оны якъалайлар ве Акъмес- 
джит апсханесине быракъалар. Апсханеде дёрт ай яткъан сонъ, оны 
азат этелер. Апсханеден чыкъкъанынен бир къач вакъыткъа олса да, 
Къырымда булунмамакъ макъсадынен Русие бойлап сеяаткъа кетем, 
дие ярымаданы терк эте. Москва, Петербург, Нижний Новгород, 
Къазан, Уфа, Уральск, Оренбург, Троицк шеэрлерини зиярет эте. 
1910 сенесининъ бааринде Мемет Нузет Къазанда мешур къазанта- 
тар демократ шаири Абдулла Токъайнен корюше, онынъ лекция- 

ларыны динълей. А. Токъайнен корюшювлери, онынъ лекциала- 
рыны динълемеси, онынъ куйдюриджи ве кульдюриджи сарказм- 
гьа толу эсерлеринен таныш олмасы М. Нузетнинь къалемини 
пишкинлештире. 

М. Нузетнинь иджады миллий зиялыларнынъ анъында миллий 
дуйгьулар ве дюньяны ичтимаий джеэттен ис этюв дуйгъулары 
бири-бирине уйгъунлашып бир ёлгъа минип башлагъан девирде 
шекиллене. Халкъ олгъаны-оладжагъы бир сюрю дегиль де, ма- 
невият чокърагъы, озюне хас бир коллектив яратыджы олгъаныны 
анъламагъа башлай. Ве айны заманда М. Нузет халкъны не къадар 
севмесин, о, олсун сатирада, олсун, терен фельсефий манзумеле- 
ри ве несир эсерлеринде халкъны идеаллаштырмай эди. Аксине 
онда олгъан иллетлерни ольдюриджи сарказмгъа огъратмакънен 
берабер, М. Нузет онынънен берабер агълай, онынънен берабер 
яна. Козьяшларынынъ аджджысынен, яныгъынынъ ферьядынен 
халкънынъ фаджиасыны, ве бу фаджианынъ эсас себепчиси чобан 
ыргъагъындан да узун дал, чобан къалпагъындан да юксек дагъ 
олгъаныны бильмеге истемеген, корьмеге тырышмагъан халкъ- 
нынъ озю олгъаныны косьтере: Гедже-куньдюз кой янында ыр- 
гъагъыман айлангъан, /. Зан этерсинъ, о ерчикте бир къазыкъ- 
къа байлангъан /. Чобанлыкъны сабап беллеп, къол сильтеген 
дюньягъа, / Кирсе-чыкъса, ятса-турса ахыретин ойлагъан... / 
/ Чобан джурип алгъан акъкъын, той-джыйнда сачкъанлар. / / 
... ... ... ..// Текран отьмек тапкъанлары, башны бурькеп 
яткъанлар, /Бир той болса, ракъыгъа да богъурдакътан бат- 
къанлар... / / Бу дюньяны мусульмангъа зиндандыр, - деп биль- 
генлер, / Яшай турсын кяфирлер, - деп, мыскъыллап да куль- 
генлер. / Ыргъатлыкъкъа, чобанлыкъкъа белин буВып бельсе- 
нип. / Эркине, бол яшав сёзюн юреклерден сильгенлер. / / 
АВропада, Россияда, Тюркиеде, Иранда, / Америка, Африкада, 
Японияда, Туранда, / Бильмегенлер кимлер яшап, нелер болып 
кечкенин, / Огърашкъанлар хорлыкъларман ахырларда, аранда. 
(«Бизнинь бабайлар» шииринден). 

Эдебиятта, насыл бир эдип акъкъында сёз юрсетильмесин, эр 
даим онынъ халкъчанлыгъы, гражданлыкъ позициясы ог плангъа 
чыкъарыла. М. Нузетнинъ гражданлыкъ позициялары ве халкъчан- 
лыгъы, башта бир онынъ этине-тенине синъип кеткен ватанпервер- 
лик дуйгъусында ве бу дуйгъунынъ онынъ эр бир эсерине синъип 
кетмесиндедир. Шаир ичюн Ватан анъламы эдий бир анълам де- 
гиль. Ватан — бу халкънынъ такъдирини, кечмешини, бугунини ве 
келеджегини озь ичине къаврап алгъан, халкъ такъдиринен багълы 
бир анъламдыр. Шаирнинъ анъламында халкъ, тувгъан топракъ ве 

тарих бири-биринден айырылмагъан, аксине бири-биринден айры 
яшап оламагъан неснелердир. Затен, аяты ве ильхамынынъ аят- 
бахш чокърагъы да Ватангъа олгьаныны айны корьмек мумкюн: 
«Эй, Къырым! Сен бир кесек алтындайсынъ /... Эр бир ерден 
дюльберсинь, эм де бойсынь/ Сахит болуп айтублы кок Ча- 
тыргъо /, Тирегенсинь аркъанъны о батыргъа...» деп севгиси- 
ни изхар эйлей. 

Умумен алгъанда, халкъчанлыкъ ХХ асырнынъ башларында ве 
хусусан онынъ ильк черигинде къырымтатар эдебиятында зенгин 
халкъ тили эсасында эдебий тиль шекилленмегендже эдебияты- 
мызнынъ узьвий, айырылмаз бир хасиети ола бильмез эди. 
М. Нузет ве онынъ этрафындакилер о девирде мевджут олгъан 
арап ве фарс сез ве келимелеринен толуп-ташкъан, эксери аллар- 
да халкъ кутьлелерининъ эсас къысымына чокъ анълашылмагъан 
османлы эдебий тильнинъ, даа догърусы китабий тильнинъ теси- 
ри ве зскенджесинден къуртулып, озь шиирлерини, несир эсерле- 
рини халкънынъ анълагъан, лакъырды эткен тилине якъын бир 
лисанда язмагъа башлайлар. Маалий шивелер эсасында эдебий 
яратыджылыкънен огърашкъанларнынъ башында Номан Челеби- 
джихан тура эди. Олар бу принципни кутьмекнен бирликте оны 
имае эте эдилер. Шу группагъа киргенлерден Бекир Чобан-заде- 
нинъ «Кьабримде мелеклер соргъу сораса, /Азраиль тилимни 
бинъ кере тораса, / «Озь тубгъан тилимде айт магъа!» / 
дермен: озь тувгъан тилимде джырлап олермен...» деген са- 
тырларыны бу ерде хатырлап кечмек тамам еридир. Б. Чобан-заде 
бу акъта: «1913—1914 йылларда бизде миллий шаирлер де ко- 
рюнмеге башлады... Лякин бу группа анджакъ 1917-ден сонъра 
матбуатта ве халкъ арасында корюне билиюр. Чергеевнинъ язув- 
ларына коре, бу группанынъ шиирий ве эдебий фаалиети бир къач 
адым илери демек иди. Бунларынъ шиирлерининь шекли джезт- 
тен халкъ эдебиятыле, койлю эдебиятыле багъланмакъле бера- 
бер, мундериджесинде «тюркчи» шаирлерден, меселя Мехмед 
Эминден сонъ олдукъча къуветли тесирлер алды» 

М. Нузет халкъ поэзиясынынъ эстетикасы халкънынъ маневий 
зенгинликлерини олдугъы киби акс эттирмеге хызмет эткенини, ре- 
алистик сёз санатынынъ менбалары халкъ поэзиясында олгъаныны 
яхшы биле эди. Шунынъ ичюн де М. Нузет шиирий эсерлерини 
халкъ шиириети услюбинде яза. Буны эсерлерининъ ялынъыз ше- 
киль ве лексикасынен нумайыш этмей. М. Нузетнинъ кенди эсерле- 
ринде къулланылгъан экспрессив васталар шиирий тильнен лакъыр- 
ды тили арасында тургъан седлерни алып ташлай. 

Поэзия ве публицистика арасындаки аньаневий тематик сы- 
ньырларны алып ташламагъа, халкънынъ тилинде асырлар дева- 
мында яшап кельген тасвирий васталарны ве джанлы тильни бири- 
бирине якъынлаштырмагъа арекет эте: / Бастырыкыныны чачагъына 
юва ясай къарылгъач, /Диймен: — Айван, серсем болма! Эсинь 
бар да козюнъ ач. / / Мында келип кьурунмасань, тапмадынъ- 
мы башкъа уй? / Топмай босонъ, тюш откъа да чекиш, кьай- 
рул, джан да куй. / / Чыгъып сагъа яман къотур къара джаныкъ 
тен джарып, /Чарпынсань да, талпынсанъ да, о ювада сен 
гъарип. / /Ич дам этме, мында сагъа достунъ, эшинь кельмез- 
лер, / Козьлеринъден къанлы яшлар сельдай акъса, сильмезлер... 
(«Къарылгъач» шииринден). 

М. Нузетнинъ шиирий услюби узеринде токъталыр экенмиз, шуны 
да мытлакъа къайд этип кечмек керек? Шаирнинъ позтик услюби 
къырымтатар эдебий тилининъ шивелер эсасында шекилленмеге юзь 
туткъан девирде озь къияфетини алып башлады. Шаир халкъ тилине 
ве халкъ иджадиятына таянгъан сайын, шиирий услюбининъ бедиий- 
экспрессив джеэтлери даа да айдынлашты, даа тюзгюнлешти. Рус, 
шаркъ, тюрк, къырымтатар шиириетининъ аньанелеринен яхшы та- 
ныш олгъан М. Нузет бу аньанелернинъ девамджысы олмакънен бир 
сырада, озь иджадында тек кендисине хас яратыджылыкъ ёлуны 
сечип алды. Онынъ иджадында кирпиклер арасындан козеткенинъде 
биле буны корьмемек мумкюн дегиль. М. Нузетнинъ бедиий яраты- 
джылыгъында аятта, турмушта сыкъ расткельген, нефис шиириет 
азретлерининъ дикъкъат-итибарындан четте къалып кеткен адий, 
бир бакъыштан, эмиетсиз шейлер ве адиселер озьгюн эстетик мана 
ве эмиетке малик олалар: Голошмам къалемнен алеми сёкюп, / 
Эр дюрлю шиири бир кьалыба дёкюп. / Бен зайыф олсам да, 
бойнумы букюп, / Мискиндже янында юрип оламам. / / Сериль- 
мез Ве аба, не татлы юкъу, / Не булут, не ильхам, не гузель 
къокъу. / Сен, ёлдаш, бир парча татарджа окъу, / Бен санъа 
лугъатлыкъ этип оламам. / Языйы чильтерден корьмесин ко- 
зюнъ, / Акъикъат анълатсын эр айткъан сезюнь. / «Заваллы» 
сёзюни къабул эт озюнъ. / Бен ич о рутбее гирип оламам. («Ола- 
мам» шииринден). 

М. Нузетнинъ лирикасына келиндже, шуны беян этмели ки, 
онынъ лирикасы аятта расткельген зорлукъларны, инсаннынъ ички 
дюньясында юва къургъан муреккепликлер ве зыддиетлерни, инсан- 
нынъ тюшюнджелерини тасвирлевде психологик талиль севиесине 
котериле. М. Нузет реализмнинъ эсас принципине — шахыс ве 

ичтимаий муит арасындаки багъны ачып косьтерюв принципине, 
поэтик контексте дуйгъу ве фикирлернинъ бирдемлигине иришюв 
принципине къатты риает этмекнен бирликте, эксери алларда на- 
турализмге берилип кеткенини озю де дуймай къала. Табиат огъа 
такъдир эткен къара куньлю бир яшаб, / Чырыл-чыплакъ огъ- 
рашмакъта омюрнинъ сарп джолунда, / Коп балларныньы иши, 
кучю, ойнай, кулю8 я ашай, / Бу гъарипчик гедже-куньдюз 
хорлана эль къолунда. / / Бу гъарипчик учуп тюшкен япракъ- 
лардай сарарып, / Кочеджегин-къонаджагъын «къадер» деген 
джель биле. / Азгъан-тозгъан, джакъ облукькъан, кьальби кьал- 
гъан кьорарып, / Огьа эр шей бу дюньяда джайли болуп сер- 
пиле... («Оксюз» шииринден). 

Шаирнинъ ашкъ лирикасына назар тшланылгъанда, оны баш- 
къа бир джеэттен, яни гуль япракълары киби назик, ташлы къальп- 
нинъ озьгюн сез иле язылгъан, нефасет иле пекитильген озьгюн 
бир фотосуретлерини корьген киби оласынъ. Онынъ лирикасынынъ 
бу неви озьгюн бир интим аэнклер ташыгъанына бакъмадан, шаир 
оларгъа башкъа бир мундеридже бермеге, оларны башкъа бир мун- 
джеридженинъ либасларына бурюндирмеге арекет эте. Бу манзуме- 
леринде шаирнинъ къальби кенди аятынен яшай, чюнки ашкъ, яныкъ, 
хатырлавлар, табиатнен хошланув киби шахсий ис-дуйгъуларны къаль- 
бнинъ тёрюнде бир джанлы неснелер киби яшата. Шаирнинъ къаль- 
би кенди аятынен яшаркен, о озь шахсий аятынынъ тафсилятлыкъ- 
ларыны ортагъа чыкъарып, алемге бильдирмек макъсадыны козьле- 
мей. Аксине, шаир ве окъуйыджы арасындаки месафени олдукъча 
къыскъартмагъа, шаир ве окъуйыджынынъ бири-бирине нисбетен 
аркъадашча мунасебетлерде, булунмасына ирише. Шаир окъуйы- 
джыгъа, окъуйыджы, озь невбетинде, шаирге инана. Ве, олар- 
нынъ бойле озьара мунасебети самимиет ве маневият далларында 
юва ясагъан ишанч узеринде къурула. Олсун, «Къырыкъ къаль- 
бимнинъ къайыгъысы»нда, «Шаирнинь уйкъусы»нда, олсун «Чель 
тарафнынъ аятындан» шииринде мезкюр озьара ишанч козьге 
чарпып тура. Къатгы натурализмден сонъ, яныкъ ве асретнен си- 
нъирильген назик дуйгъуларнен толу шу сатырлар бир къач дакъ- 
къагъа чевире: /Хаялымда эп о байгъын козьлеринь, / Гесирле- 
нип шинди бульбуль сесинден, / Джойталмайман хаялынъны 
эсимден. / / Гедже айда, куньдюз кунеш нурунда, / 7у8гьан 
джуртым джылгъасында, къырында, / Алай шейде сураты- 
нъны коремен, / Бир делидай ойлона да джуремен. / Коюмиз- 
нинъ джыйынында, тоюнда, / Джашлар тепкен кьоранларда, 

оюндамен сени эп корьгендай боламан, / Чечеклернинъ джель 
къулагъын бургъанда, / О чечеклер джельде «селям тургъан- 
да», / Хаялынъа мен де селям беремен, / Джылай-джылай 
къайтып уйге киремен. («Севдигимнинь къабринде») 

Ватанперверлик, гражданлыкъ, акъикъат, ахлякъ, халкъ ве дже- 
миет огюндеки бордж киби дуйгъулар М. Нузетнинъ шиирлеринде 
окъуйджынынъ шахсий дуйгъуларына чевирилип кетелер. Ахлякъ 
ве ахлякъий пакленюв козьлерининъ адети узьре олгъан анълам- 
ларыны сакълап къаларакъ, шаирнинъ ой ве тюшюнджелерини 
чильтеринден кечип, белли бир дереджеде янъы тюс ве аэнкке 
малик олалар. Лякин онынъ — олсун назмда, олсун несирде — 
бутюн тюшюнджелери, фельсефий бакъышлары, ой-фикирлери 
кендилеринде насылдыр бир пафосны ташымайлар. Шаир эр анги 
корюнюштеки ахлякъ ве ахлякъий пакленюв меселесини котерир- 
кен, озь эсерлеринде дидактикадан къачынмагъа арекет эте. О, 
кенди сёзюни къалем ве я фырчыгъа чевирип, беяз кягъыт узерин- 
де, аджджы-татлы демей, акъикъатнынъ ве шу акъикъатнынъ ичинде 
алий идеаллар огърунда курешип яшамакъ ерине, аятнынъ энъ 
сазлыгьында булунып омюрини джеалет, ички, ошеклер ичинде 
кульге чевирип кутьлелернинъ портретини чыза. Шаирнинъ «Бас- 
тырыкьта», «Бизнинъ бабайлар», «Саргьушнынь зевкъы», «Онъ- 
маз бике», «Джин софрасы», «Ана ве къыз» ве иляхре-иляхре 
шиирлери, мини-пьесачыкълар, скетч-комедиялар шекилинде языл- 
гъан «Ошек» ве бу киби саире эсерлери «натурадан чызылгъан 
портретчилик» призмасындан -бакъылгъанда бири-биринен козьге 
корюнмез йиплернен багълы дегильми, оларнынъ реаль аяттаки 
ренклеринен ренкдеш дегильми, аджеба? 

Юкъарыда сёйледигимиз киби, «шаирнинъ къальби кенди аятынен 
яшай» ве «Узюльген чечек»теки киби: Табиаттыр! Эр шей дюльбер- 
ликмен душман къазаныр / Ялынъыз субукъ, чиркин болгъан, тек 
озюне базаныр. / / Мадам ки, сен ярашыкъсынъ, эм де яхшы къокъ- 
унъ бар... / Мен де дермен: - Эй, гъарипчик! Узюльмеген акъкъ- 
ынъ бар, — дей ве яныкълай, амма куню кулип о патлай, о ферьяд эте, 
о алемни башынынъ устюне котерген киби фигъан къопарып, «Уян! 
Уян! Уян!» деп къычырмагъа меджбур ола. 

Этрафы сармыш зехирли атешлер аледлениркен, / Момюр, 
абадан артлар харабелере чейилиркен, / Эфляке сед чекмиш са- 
райлар дибинден деврилиркен, / Утан, къардаш! Етер артыкъ! 
Ибрет ал бу фелякеттен! / /Перишан олмыш аилелер ёлларда 
сюрюниркен, / Аджиз кьалмыш етимлерининь къол-къанаты къы- 
рылыркен, / Агъанъ, эвлядынъ, хемширенъ дигерлери хор олур- 
кен, / Уян, къардаш, чалыш, онлары къуртар бу резалеттен! / 

/ Акьан суВ (а), топракьлара инсан къаны къатылыркен, / Мил- 
лет ичюн фидаийлер мейданлара атылыркен, / Базы алчакъ, 
Видждансызлар гьайрылара сатылыркен / Корип, ибрет ал! Зира 
файда кельмез мелялеттен! / / Нидже юз йылдан берли наму- 
сынъ тохкъир идилиркен, /Даа догърусы Варлыгъынъ эр ерде 
инкяр идилиркен, / Хакълы, ерли талеблернинь эп къаршы гиди- 
лиркен, / Силькин артыкъ! Бильсинлер, къырымтатар къур- 
тулмыш эсареттен! («Етер артыкы!») 

Акъикъатен де, «кулькю акъикъатнынъ мизаны, сатиранынъ 
тамырыдыр. Зан этсек, кулюнчли шей эр даим акъикъатнен синъ- 
ирильгендир. Кулюнчли шей шунынъ ичюн де кулюнчли ки, о 
даима керчек бир шейдир». Мемет Нузетнинъ кулькюси, яни сати- 
расы астында дегиль тек ХХ асыр биринджи онйыллыкълары ичюн, 
атта бугуньки кунюмиз ичюн де, характерли олгъан ичтимаий ве 
ахлякъий эмиетке малик олгъан гъаелер гизли дегильми, аджеба? 
Бугуньки кунюмизде миллетимиз арасында козьге чарпкъан ич- 
киджилик, фесатчылыкъ, яланджылыкъ, маневий джеэтен кеткен 
сайын сокьурлашмамыз, деградация елуна тюшип кетмелеримиз, 
диннинъ «д» арифини бильмей тура чапаланмалар, мусульман- 
лыкънынъ энъ мукъаддес шартыны эда эте турып, кене эски ава- 
ларыны чалмакълар ве иляхре-иляхре иллетлер джаным-джаным 
къырымтатар миллетини темелинден чюрютмейлерми? Арамызда 
М. Нузетнинъ «Ички къурбаны» шиирининъ къараманы Къуртали 
акъай киби ичкиге берилип бала-чагъасынынъ, къорантасынынъ 
башына еткен акъайчыкълар азмы? Ёлбашчы левазимлерине ке- 
чеджеклеринде миллет огюне чыкъып, бинъ бир тюрлю ваделер 
берген, рехбер курсюсине отургъан сонъ «Ногъайнынъ адагъы» 
шиирнинъ къараманы киби «этегини къакъкъан» айнеджи карье- 
ристлер арамызда, языкълар олсун, аля даа барлар. Иште, 
М. Нузет мына бойле унсурларны, бойле иллетлернинъ ташыйы- 
джыларыны куйдюриджи кескин сарказмгъа огърата. Зира, 
М. Нузетнинъ сатирадаки устюнлиги ве къувети шунда ки, о чир- 
кин иллетлернинь ташыйыджыларыны сегмей, мыскъыллап да куль- 
мей, аксине «къараман»ларынынъ озьлерини сейлендирип, омюр 
адиселерине, янъылыкъкъа олгъан мунасебетлерини озь агъызла- 
ры вастасынен беян эттире» ве къыймет кесмени, хуляса чыкъар- 
макъны окъуйыджынынъ кендисине къалдыра. 

М. Нузетнинъ несир эсерерине келиндже шуны къайд этмели 
ки, онынъ «Селим сохта» повестининъ толу олмагъан варианты Э. 
Шемьи-заде тарафындан транслитерация япылып дердж этильген 
эди ве «Бахтсыз къоранта» (базы менбаларда «Талийсиз къоранта» 
икяеси исе ильк кере «Козьайдын» меджмуасында басылып чыкъ- 

къан эди. Адий сюжетлер эсасында къурулгъан бу эки эсерде эм 
«Селим сохта» да, эм де «Бахтсыз къоранта» да «...фелек ве къа- 
дер фельсефеси юрютильгени дуюла... Бу фелек иле багълы эки 
несир эсернинъ муэллифи де залым «къадер» ве «душман» шерри- 
не огьрады. Мемет Нузетке душманлыкъ эткенлери хусусында ар- 
хив малюматлары да бар. 1928 сенеси Мемет Нузет Байдар коюнде 
оджалыкъ япкъан сенелеринде оны ГПУгъа чакъалар: «Мемет Нузет 
Шейх-Ислям Челебининъ огълу олдугьыны бильдиремиз. Шимди 
Байдар коюнде оджа вазифесиндедир. Шу олмайджакъ бир унсур- 
ны оджалыкътан чыкъарып, оны рей бермек хакъкъындан махрум 
этменъизни риджа этемиз. Ишчи, койлюлер башында турмагъа бойле 
адамларнынъ хакъкъы ёкътыр. Онынъ къыз къардашлары Нурие ве 
Шефикъа Челебиевалар фельдшер техникумында окъумакъталар. 
Оларнынъ да ишчи-койлюлер окъув юртунда окъумагъа хакълары 
ёкътыр. Шу унсурлар бизге пек белли. Олар ишчи-койлюлернинъ 
душманларыдыр». Бу весикъа озь ишини япа. ГПУ Халкъ маарифи 
комиссариатына, о да озь невбетинде фельдшер-акушер технику- 
мынынъ мудириетине Нурие ве Шефикъа Челебиеваларны талебе- 
лер сафындан чыкъармакъны тевсие эте. Мемет Нузетке кельгенде 
исе «оны иштен бошатмакъ меселесинде вакъытынджа беклемек» 
къарарына келине. Ве бу «беклев» бир къач йыл девам этсе де, 
«душман козю» юкъламай. 1934 сенеси бир тойгъа баргъан сонъ, 
чокъкъа бармай хасталанып, шу сенеси майыс 4-те Коккозь кою- 
нинъ хастаханесинде вефат этти. Догьмушларынынъ сейлегенле- 
рине коре, «оны тойда зеэрлеген экенлер...». 

Мемет Нузет буюк шаирдир. Эдебиятымызда къалдыргъан из- 
лерини не тоталитар режимининъ еллери, ягъмурлары силип ата 
бильдилер. Мемет Нузет эдебият багъчасында янъыдан япракъла- 
нып, чечекленип. онъа сюс ве хошлукъ багъышлай. Вельасыл, 
М. Нузетнинъ насылдыр бир кечиджи эдебий модагъа эсаслан- 
магъан шурети аля бу кунь сёнмеди. Онынъ бизлерге ве келеджек 
несиллерге къалдыргъан сёз эльмазлары окъуйджыларны ве тед- 
къикъатчыларны кендилерине джельп этип, парылдайлар ве па- 
рылдайджакълар. Эдипнинъ земаневийлиги де, иште, бундадыр. 

ИСМАИЛ ЗИЯДИН АКЪКЪЫНДА 
БИР КЪАЧ СЕЗ 


(Добруджа кьырымтатар эдебияты) 


Такьдир деген такьдир миллетимизнинь башына нидже-ни- 
дже мешакъатларны, нидже-нидже мушкюлликлерни сель киби 
ягьдырмасын, оны джианнынъ нидже-нидже кошелерине атмасын 
аньында, юрегинде, вариет-и-варында кене къырымтатар миллети 
олып кьалды, къала ве кьаладжакь. Асырлар дегирмен ташлары 
киби аджувсызлыкънен миллетимизни не къадар эзмесин о кене 
озь сесинен, озь ирадесинен дюньяларнынъ сарсынтыларындан 
аман къалмагъа ыдырына. 

Миллетимиз асырлар девамында озь эдебиятына, медениетине, 
тарихына, тилине, динине сарылып, вакъыт чархында къыгъылчым 
киби адсыз, изсиз силинип кетмемек ичюн барыны-екъуны ортагъа 
къоя, куреше, чытырманлы дюньяда озюне сакълап къалмагъа аре- 
кет эте. Къырымнынъ эксериетинен чёль тарафындан чыкъкъан кунь- 
делик аятта ве тарихта Добруджа татарлары, деп адландырылгъан 
къырымтатарлар да бундан истисна дегиль. Олар бундан юз-юз 
элли, бир чокълары элли-алтмыш йыл эвельси Къырымдан муа- 
джирликке кетип, румынлер арасында яшагъанларына бакъмадан, 
асырлар девамында джюляланып кельген урф-адетлеримизни, 
аньанелеримизни джоймадылар. 

Эбет, социализм, коммунизм деген эскенджелер оларны да хыр- 
палады, эзди, маневият ташлары устюнде таш къалдырмамагъа ты- 
рышты. Затен, башларына кельген белялар Озьбекистанда, Къы- 
рымда яшагъан къардашларынынъ, корип кечирген шейлеринден 
зияде олса олгъандыр, лякин эксик олмагъандыр. 

Добруджада яшагъан къырымтатарлар миллетимизнинъ, эдеби: 
ятымызнынъ, тарихымызнынъ ифтихары олгъан классик шаиримиз 
Мемет Ниязийни, тарихчы Мустеджип Улюкюсалны етишгирди. Шев- 
къий Бекторе, Джафер Сейдаметлерге маневий бир дуракь олды. 
Сабыкъ Советлер бирлигининъ тышында, дюньянынъ дёрт-бир ко- 
шесинде яшагъан къырымтатарларны, къырымтатар диаспорасыны 
бирлештирген, кенди сесинен оларгъа рухий таянч олгъан, оларгъа 
татарлыкъны унуттырмагъан «Эмель» журналы да айны шу Добру- 
джада догъгъандыр. 


33 


Добруджада къырымтатар эдебияты саасында чалышкъан ша- 
ирлер, языджылар, медениет хадимлери деерлик аз дегиль. Ля- 
кин олар арасында медениет эрбабы, тильшнас, шаир Исмаил 
Зиядинни айрыджа къайд этмек ерлидир. Исмаил Зиядин идж- 
ретте догъгъан къырымтатар эдебиятынынъ уйкен несиль векил- 
леринден бири сайыла. О, 1912 сенеси ноябрь 13-те Романия- 
нынъ Костендже (Констанца) шеэринде дюньягъа кельди. Исмаил 
Зиядиннинъ бабасы асыл къырымлы аджы Амет эфендидир. Али 
А-Наджи къайд эткени киби, И. Зиядиннинъ бабасы генчлигинде 
Истанбулгъа тасиль алмагъа кельген. Медреседе окъугъан. Сонъра 
Костенджеге кочькен ве анда оджалыкъ ве хатиплик япкъан. Ана- 
сы Фатма ханым шейх Ислям Умер эфендининъ къызыдыр. 

Исмаил Зиядин ильк тасилини Костенджеде алды. Сонъра Ме- 
джидие медресесинде окъуды. Исмаил Зиядин пек зеккий бир 
огълан эди. О, вакъытларда онынъ зекялыгъыны тюрк тили ве 
эдебияты оджасы, мешур шаир, къырымтатар эдебиятынынъ клас- 
сиги Мемет Ниязий айрыджа къайд эткен ве такъдирлеген эди. 

Медресени битирген сонъ, И. Зиядин оджалыкъ япмакънен бе- 
рабер чокъ йыллар девамында шаркъ тиллери ве оларнынъ бири- 
биринен олгъан алякъаларыны теренден огренди. Бу исе озь нев- 
бетинде онынъ иджадий фаалиетине буюк тесир быракъты. 

1932—1937 сенелери арасында Исмаил Зиядин биржаларда ча- 
лышты. 1940— 1942 сенелери Романия мусульманларынынъ Баш 
муфтийлигинде кятип вазифесинде чалышты. 1944 сенеси яшы би- 
раз буюкче олгъанына бакъмадан, диний бильгилерини арттырмакъ 
макъсадынен лицей сыныфларына кирди. Лякин аят, яшайыш оны 
кенди далгъалары сыртына миндирип бильги денъизининъ уджсуз- 
буджакъсыз къучагъына быракъты. 1945 сенеси Исмаил Зиядин 
Бухаресттеки Къуруджылыкъ институтына окъумагъа кире. 1950 се- 
неси инженер дипломына наиль ола. Бухарестте чыкъкъан «Иншаат 
ве иншаат материаллары» журналына сыкъ-сыкь макъалелер яза, 
атта мезкюр мевзугъа багъышлангъан бир сыра рисалелер дердж 
эттире. 

Исмаил Зиядин та генчлик чагъында театр, музыка эдебият ве 
спортнен пек меракълана. А. А-Наджи къайд эткени киби, Исмаил 
Зиядин медреседе окъугъан йыллары Костенджедеки Кязим Абду- 
лаким адына спорт джемиети янында театр, музыка, халкъ оюнлары 
ве спорт ишлеринде иштирак эте, халкъ оюнлары ве театраль груп- 
паларны азырламагъа башлай. 

1938 сенеси Польшаны зиярет эткен бир эйет эркянында анда 
яшагъан тюрк асыллы лехлернен корюше. Костеджеге фикирдаш 
олгъан бир къач генчнен Мемет Ниязий адына бир джемиет къура. 

1940 сенеси къырымтатар шивесине уйгьунлаштырып, ве шу ши- 
веге уйгъун бир латин элифбеси эсасында «Чора-Батыр» эфсане- 
си эсасында учь пердели пьеса яза. 

Шуны да къайд этмек керек ки, Исмаил Зиядиннинъ пишкин, 
иджадий фаалиети «айдын социализм къуруджылыгъы» девири- 
не догъру келе. Буны А. А-Наджининъ «Исмаил Зиядин» деген 
макъалесинден алынгъан парчадан да корьмек мумкюн. «...Гъает 
агъыр сиясий ве социаль сарсынтылар алтында, муэндислик зана- 
атыны кутьмекнен берабер Исмаил бей Романияда тюрк эдебияты 
ве медениетининъ инкишаф этмесине бутюн гъайретинен къошул- 
ды. 1948—1956 сенелери арасында тюркче дерсликлерде онынъ 
озьгюн шиирлери, икяелери ве румынджеден базы терджимелери 
дердж этильди. 

Романия девлети Добруджа татарларынынъ шивесинде мек- 
теплер ичюн китаплар нешир этильмесине къарар бергенинен, 
Исмаил бей Романия академиясы ве Маариф Назирлигининъ мей- 
дангъа кетирген эйетине аза оларакъ кирсетиле. 

Бу эйет татар шивеси акъкъында маруза азырлады ве шу тиль- 
ге якъын олгъан бир элифбени огге сюрьди. Исмаил бей эйетке 
аза олгъан аркъадашларынен берабер уйгъунлаштырыладжакъ 
элифбенинъ олдукъча Тюркиеде къулланылгъан элифбеге якъын 
олмасы ичюн чокъ гъайрет сарф эттилер. Факъат эйетнинъ эксери 
азалары бу фикирге къошулмадылар ве румын элифбесине даа 
якъын олсун, деп ал-азырда къулланылгъан татар элифбесини бизим 
тарафымыздан чыкъкъан киби косьтеререк, «ресмий элифбе» деп 
къабул этирдилер... 

...Айырыджа шуны да айтмакъ истейим ки, бу йылларда базы 
кой ве кентлерде тюркче дерс берильген мектеплер де фаалиетле- 
рини девам эттире эдилер. Бу мектеплерге керек олгъан дерслик- 
лерни айны бир языджылар ве оджалар азырлай эдилер. Шойле 
ки, тюркче дерс кечильген мектеплернен татарджа дерс кечильген 
мектеплер бераберликте фаалиет косьтере эдилер. Бу ал 1959 
сенесине къадар сюрьди. 1959 сенесининъ сентябрь айындан баш- 
лап, румыния девлетининъ бир къарарына бинаэн, Добруджадаки 
азлыкътаки миллетлернинъ мектеплери къапатылды. 

.„.Исмаил бейнинъ бу вакъыттаки фаалиетине кельгенде исе 
шуны айтмакъ мумкюн: онынъ фаалиети Романиядаки «Догъу 
этюдлери къурумы»нынъ тешкилятчылыгъындан бири оларакъ бу 
къурумнынъ чыкъаргъан «Ѕіидіа ес Ака Опепцайа» журналында 
шаркъ медениети, хусусан тюрк ве татар медениетининъ нумюне- 
лерининъ дердж этильмеси меселесине тараф мейиль берген 
эди...». 

Лякин мектеплернинъ капатылмасы Исмаил Зиядиннинъ иджа- 
дыны бираз тыршавлагъан олса да, ильхамыны сувундырып ола- 
мады. Сийрек-сепелек олса да, И. Зиядин Романияда чыкъкъан 
китап ве журналларда озь эсерлерини дердж этти. 

Арадан йыллар кечти, Румыния ве Тюркие девлетлери арасын- 
да сиясий ве икътисадий алякъалар яхшылашмагъа башладылар. 
Тюрк мектеплери ачылмаса да Добруджанынъ базы бир шеэр ве 
койлеринде тюрк тили дерслери кечильмесине изин берильди, 1-8- 
нджи сыныфлар ичюн окъув дерсликлери нешир этильди. Татар 
тилине кельгенде исе оларны джанландырмагъа имкян берильмеди. 

...1950-нджи сенелернинъ башларында Румыния укюмети Доб- 
руджа татарларынынь шивесинде окъув китапларынынъ басылма- 
сына къарар бергенинен Исмаил Зиядин Румыния академиясы ве 
Маариф назирлигининъ иштиракинен мейдангъа кетирильген эйетке 
аза оларакъ муэллифдешликте татар мектеплери ичюн «элифбе» 
китабыны яза. И. Зиядиннинъ иштираги алтында 1957—1960 сене- 
лери І-У сыныфлар ичюн «Окъув китаплары», «Грамматика» китап- 
лары азырланылды ве нешир этильди. 1956— 1960 сенелери ара- 
сында азырланылып нешир этильген «Румынджа-– татарджа ве Та- 
тарджа-румынджа» лугъатынынъ баш муаррири олды. 

И. Зиядиннинъ эдебий фаалиети гъает кеништир. Онынъ къа- 
леми астындан чыкъкъан шиирлери, эртекилери (баснялары), ма- 
къалелерни буюк меракънен окъуйлар, тойларда, джыйнларда эз- 
берден айталар. 198 /— 1992 сенелеринде Романияда «Критерион» 
нешриятында нешир этильген «Ренклер» китабында Исмаил Зия- 
диннинъ татарджа ве тюркче язгъан бир чокъ эсерлери дердж 
этильгендир. Лякин сонъки отуз-отуз беш йыл девамында языл- 
гъан эсерлерининъ эксериети даа дюнья юзю корип, кениш окъу- 
йыджылар даиресине барып етмеди. И. Зиядиннинъ бир чокъ назм 
эсерлери Тюркие ве Югославияда дердж этильгендир. Бир сыра 
эсерлери румын тилине чевирильгендир. Базы бир эсерлери ана- 
Ватанымыз Къырымда, бундан бир къач йыл эвельси «Къырым» 
ве 1996 сенеси «Янъы дюнья» газеталарында дердж зтильдилер. 

Даа бир такъдиране меселе узеринде токъталып кечмек истей- 
миз: 1989 сенесининъ девирилювинден сонъ Романияда бундан бир 
къач йыл эвельси ясакъ этильген тюркче ве татарджа дерсликлер 
нешир этильмели эди. Лякин татарджа дерсликлернинъ бахты къа- 
ра чыкъты. Румыния укюмети ялынъыз тюркче дерсликлернинъ не- 
шир этильмесине изин берди. Добруджа татарларына исе ана тили 
оларакъ эдебий тюрк тилини меджбурен къабул эттирдилер ве шим- 
ди Романиядаки яш ватандашларымыз мектеплерде ана тили ве эде- 
биятыны кечмейлер. Шовинизм балтасы добруджалы ватандаш- 

ларымызнынъ тамырына барып сапланды. Къырымтатар тилининъ 
озьгюн, шырныкълы шивеси оларакъ сакъланып къалгъан Доб- 
руджа татарлары махвиет учурымы башына келип къалды. Чокъ 
языкъ ки, шимдики ве келеджек несиллер Ашыкъ Умерни, Исма- 
ил Гаспралыны, Амди Герайбайны, Номан Челебиджиханны, Бе- 
кир Чобан-задени, Мемет Ниязийни, Исмаил Зиядинни тюркчеден 
ана тиллерине терджиме этильген эсерлеринден окъуп биледжек- 
лер. 

Иште, Добруджада бир адачыкъ бар эди, о да телюке астында 
къалды. Озьбекистандан тутып, узакъ Австралиягъа баргъандже 
сепилип кеткен он миллионгъа якъын къырымтатарны екъ олып 
кетив фаджиасындан къуртармакъ юкю Къырымда яшагъан бир 
авуч къырымтатарнынъ узерине тюшти. Алла-Тааля джумлемизге 
сабыр-такъат ве ферасет берсин... 


КЪАЙДАСЫНЪЫЗ, ЭШРЕФ АГЪАМ? 


Языкълар олсун, языкълар. О сагъ олгъанда не ичюн Онынънен 
корюшмеген экеним? Не ичюн?.. 

Иште, къысмет. Хакъ-Тааля мени Онынънен бу дешетли елларда 
корюштирмеди, лякин Онынъ ольмез шиирлерини окъумакъ, дес- 
танларны сув киби ичмек къысметинден махрум этмеди. Бунъа да 
шукюр, дейим. 

... Етмишинджи сенелернинъ тамам орталары, мен Низамий адына 
Ташкент девлет педагогика институгы къырымтагар тили ве эдебия- 
ты болюгининъ студентим. Алтын девир. Шам елу тюм-гюз! Аякъ 
басмагъа бир нокътачыкъ тапсанъ, дюньяны девирмек бир шей де- 
гиль, дие юрюльген девир. Лякин бу елда, тыштан айдын, нурлары 
толу ёлу ильк кере яхшы этип сюрюнмеге сыра кельди... Ёкъ, ёкъ. 
Мен о заманларда даа кереги киби агъламагъа, ферьяд этмеге биль- 
мей эдим. 

Куньлер кечеркен, менден бир курс юкъарыда окъугъан ар- 
къадашым Шевкет Меметов (шимди о Информация боюнджа Къы- 
рым джумхуриет комитетининъ реиси — муаррир) ве дёртюнджи 

курс студенти Исмаил Керимов (шимди о филология илимлери 
докторы, КЪМПУ къырымтатар эдебияты кафедрасынынъ мудири 
— муаррир) ятакъханеде лакъырды арасында Эшреф Шемьи-заде 
акъкъында лакъырды ачтылар. Онынъ «Узбекстан балладасы»ны 
къызгъын музакере этип башладылар. 

Бири ойле дей, бири бойле, лякин экисининъ де фикири бир 
шейге келип тиреле эди. 

Бу шиирнинъ юксек бедиийлиги, халкъчанлыгъы, пафосы акъ- 
къында сез кетер экен, онынъ сатырлары арасындаки фикирлер, о 
теренликлер ве шу теренликте махсус гизлеп къоюлгъан инджи- 
лер анълагъан окъуйджыны лякъайд къалдырмагъаныны, кьалды- 
ра бильмейджегини анълап башладым... Эбет, о девирлерде, сюр- 
гюнликтен сонъки ильк онйыллыкъларда, къырымтатар миллети- 
нинъ нефес ёллары къапатылып, бутюн ресмий ве наресмий вас- 
таларнен онынъ юрегини тилим-тилим догърап гъурбетте Орта 
Асияда «тамыр аттырмагъа» гъайретнен киришильген бир девир- 
де бойле эсерни джаныны Алла ве миллетине эманет эткен Устаз 
яза билир эди. О дешетли баллада миллетимиз ичюн аля даа 
девам этеяткъаныны ве бизлерни даа нидже-нидже азап-укъубет- 
лер беклеяткъаныны айтмасам да белли. 

Мен о заманларда озюм де шиирге бенъзеген къафиелешти- 
рильген сезлер топламларыны къаралар, шаирлик отьмегининъ кяде 
аджджы, кяде татлы локъмаларыны татып юрер эдим. Лякин акъи- 
къий шиирнинъ не къадар къуветли силя, не къадар терен рухий, 
маневии денъиз олгъаныны анъламакъ манъа аджиз эди. 

«Октябрь ёлунен» китабы — «Узбекистан балладасы» анда дердж 
этильген — ятакъхане одасында къолдан къолгъа кечиркен: «Шиир 
деген шей мына бойле ола!» - деди Шевкет ве ялт этип козьлериме 
бакъты. Анълашылды, дедим мен ичимден, къып-къырмызы олдым, 
утангьанымдан, ер ярылса ер тюбюне кирип кетмеге азыр эдим. 
Лякин шу арада пенджереге козь тиктим. Анда, педжере тышында, 
кокте мунълы Ай янында гуя бир Кунеш корюнди. Эбет, о кунеш — 
Шемьи-заде эди. Шу ань озюмни ел четинде оськен ве шу Кунешке 
сукълангъан бир отчыкъ зан этим. Ве аля бугунь бу Кунешке сукъ- 
ланам, онынъ нурлары-шиирлери отчыкънынъ башыны сыйпайлар, 
ушюгенде къыздыралар, тюшкюнликке далгъанда онынъ юмрукъ 
киби юречигине умют салалар... 

Бугуньки киби акъылымда. Майыс айы эди. Биз, студентлер, 
даа тагильге чыкъмагъан эдик. Джумаэртеси куню дерстен сонъ 
эвимизге, Акъкъурган совхозына кеттим. Ава къыздыра. Тамам 

пичен чалынгъан вакъыт. Элиме чалгьымы алып пичен чалып баш- 
лар экеним: «Эшреф агьама бармакъ керек эди...» деп тошюндим 
ве къачынджы кередир озь-озюме кедерлендим. Чюнки Эшреф 
агъамлара барып оламай эдим. Бармагъа утана эдимми, ёкъса 
къоркъа эдимми, бильмейим. «Эшреф агъама кетем» деп ятакъха- 
неден чыкъар эдим, лякин джурьатым троллейбус дурагъынадже 
етер эди. 

Эшреф Шемьи-заде! Тарковскийнинъ досту. Къайсын Кулиев 
киби буюк шаир онъа Устазым, дей. Я сен кимсинъ? Эксериети- 
нен агъасындан, дайысындан къалгъан урбаларны кийип оськен, 
институткъа окъумагъа киргенде къуванчтан дегиль де къасевет- 
тен озюне ер тапалмагъан, сыртына киймеге бир джорукъ штаны, 
аягъына сокъмагъа ярарлы аякъкъабы олмагъандан, бичарелик ве 
чаресизликтен эвлерининъ артына кечип, сес-солукъ чыкъарма- 
йып, аджджы-аджы козьяшларгъа богъулгъан, Алланынъ эмири- 
нен элине къалем ве кягъыт алып шиирге бенъзеген шейлерни 
къаралап юрген бир генчим. Сен кимге керексинъ? Вазгеч, Ше- 
мьи-заденинъ янына барып масхара олма! Онынъ янында булуну- 
вынънен о буюк Инсанны къолайсыз алгъа къойма. О — Шаир! 
Сен исе, сен исе... 

Шай этип, озь-озюмни чекиштирип, турар экеним, бирден: 

«Онынъ эр адымы — онынъ сатыры, 

Онынъ эр бейити — халкънынъ аяты!.. » 
деген сатырлар мийимде къыгъылчымдай доланып башладылар, 
юрегим сыкъ-сыкъ урмакъле, козьлерим даа да буюклешти. Манъа 
нелер олаяткъаныны анълап оламайым. Элимдеки чалгъымны яваш- 
тан ерге къоюп, эвге тараф адымладым. Анам чырайымнынъ де- 
нъишкенини корип, къоркъты, гъалиба: «Балам, санъа не олды?! 
— деп къаршыма чыкъты. Мен бир шейчик айтмайып, даа догъру- 
сы айтып оламайып, ичериге кирип кеттим. Бир къач вакъыттан 
сонъ азбаргъа чыкътым... Пек ёргъун эдим. Дерсинь бир машина 
чакьыл юклегеним. Элимдеки къалем ве дефтер биле агъырлыкъ 
эте эди. Дефтер устюнде он бейиттен ибарет шиир... Сонъундан 
мен онъа «Шаирнинъ дефтери» деген серлева бердим. О заман- 
ларда бу шиирни кимсеге косьтермеген, кимсеге окъумагъан эдим. 
Арадан он бир йыл кечкен сонъ оны ильк шиирлер китабыма 
(1983 с.) кирсеткен эдим. 

О куню азбардаки пиченни чалып битирдим. Лякин шиирни 
чокъ вакъыткъадже окъуялмай юрдим. Не ичюндир манъа шу деф- 
терчигимни элиме алгъанымда гуя Эшреф агъам: «Э-э, балам 

къарарыны къачыргъансынъ» дегендай дуюла. Мен кьарарыны къа- 
чыргъанымны биле эдим. Чюнки Эшреф агъам акъкъында, онынъ 
шиирлери, джеми эсерлери акъкъында не къадар язсанъ азлыкъ 
этер, кене къарары къачмаз, чюнки: 

Корьсе шаир къараны: «Бу къара» — деди, 

Корьсе шаир беязны, деди: «Бу беяз», 

Яры ёлда отыны денъиштирмеди, 

Къубет алды кедайныны къолундаки саз. 


Шунынъ ичюн де мен эминим: 
Халкънынъ къольбине ошлангъон сёзюнъ 
Вакъыт Ве месофе силип оламаз. 


«Вакъыт» ве «месафе» насыл категориялар олгъаныны анъ- 
латмагъа аджет екъ. 

Оларны къаврап алмагъа инсан зейини аджизлик япар. 

Бу шиир язылгъанда, ве шимди эр кереси оны окъугъанымда 
озюмни бир де-бир къабаат ишлеген ве афу сорап тургъан ба- 
лагъа бенъзетем. Бильмейим, не ичюн бойле ола... Афу этинъиз, 
Эшреф агъам, бельки керек сёзлерни тапып оламагъандырым. 
Аллах ичюн афу этинъиз... 


Кеттикче Эшреф агъамнынъ шиирлери мени озьлерине ба- 
гълап башладылар. Лякин ич бир вакъыт онъа такълид этип, ши- 
ирлер язмадым, язып оламадым. Чюнки эр бир шаир бу — айры 
бир алем. Эр бир шаир - айры бир рессам. Онынъ тек озю ичюн 
озю азырлагъан боялары бар, тек озю ичюн ясагъан озь фырчысы 
бар. Онынъ къуллангъан тылсымлы къырмызы боясы башкъасы- 
нынъ элинде къан олып акъар, назик фырчы тырнавучкъа чевири- 
лип, охшамакъ ерине, юреклерни сыдырып, йыртар... 

Биз биринджи, экинджи, учюнджи курс студентлеринден бир 
къач йигиг ве къыз эдебият тёгерегине де бара эдик. Эдебият 
севдалары эм анда, эм бизим тегерекке къатнай эдилер. Биз, 
«неформаллар», шиирчиклер, икяечиклер къаралап, дерстен сонъ 
бош аудиториялардан биринде топлаша, озь язгъан «шахэсерле- 
римизни» бири-биримизге окъур, талиль этер эдик. Къыскъасы 
бири-биримизге эдебиятнынъ юдже дагълары этегинде булунып, 
шу юксекликлерге чыкъмагъа ярдым этмек ниетинде эдик. Лякин 
бу ниает ниетлигиндже къалмаз эди, эгер... 

Эр шей «Ильк адымлар»дан башланды ве ... битти. Биз, 
«неформаллар», «Ильк адымлар» деген дивар газетасыны чыкъар- 
магъа ве бу газетада озь «шахэсерлеримизни» дердж этип, окъу- 

йыджыларнынъ укюмине чыкъармагъа къарар бердик! О вакъыт- 
ларда «Ленин байрагъы», «Йылдыз»нынъ саифелерине чыкъмакъ 
бизге Эверестке чыкъмакънен бир келе эди. Эдебият къазаны анда 
къайнай эди. 

«Ильк адымлар»нынъ биринджи номерине къоюладжакъ «шах- 
эсерлер» номай дегиль эди. Шунынъ ичюн де биринджи номерге 
Ашыкъ Умернинъ гъазеллерининъ эм де болюгимизде окъугъан 
«умер» ве «бикеч»лернинъ эсерлерини къойдыкъ. Коридорда га- 
зетамызны диваргъа аскъанымызнен факультетте насылдыр бир 
джанланув пейда олды. «Газетаджыларнынъ» юреклери къуванч- 
къа толуп-таша. Студентлер, къырымтатар студентлери, газета- 
мызны ярамай къаршылап алмадылар. Оджаларнынъ, хусусан рус, 
узбек оджаларынынъ мерагъыны къозгъамагъан «Ильк адымлар» 
факультетимизнинъ партия тешкилятыны, ве хусусан къырымта- 
тар оджаларындан бирини (адыны махсус айгмайым) зияде ме- 
ракъландырды. Дерс вакъытында изин сорап аудиториядан чыкъ- 
къан вакъытымда бу оджа газетамызны дикъкъатнен козьден ке- 
чире, бесе-белли бу вакъианы дикъкъаттан тюшюрип къалдыр- 
магъа тырыша. Акс алда газетаны дюньясыны унутып окъумаз 
эди. Бу шейни аркъадашларымдан бирине айткъанымда: « О сия- 
сет къыдыра, къулакъ асма», — деди. 

Лякин оджа «сиясет» тапалмады. Бу «сиясетке» Къырымны 
анъдыргъан, анъдыра биледжек шейлер кире эди. Затен, бизим 
Ташкент пединститутында тасиль алмамыз, ана тилимизде окъу- 
мамызнынъ озю Къырымны анъдырып тура эди. Къара къумда 
къара денъиз киби. Саташмакъ меселесине кельгенде исе, ёл че- 
тинде тургъан телеграф дирегине биле саташмакъ мумкюн. 

Бу анълашылгъан шей эди. Етмишинджи сенелер миллетимиз 
ичюн энъ агъыр йыллар олды. Къырымгъа къайгмакъ, сиясий укъукъ- 
ларымызны тиклемек меселеси кескин котерильген, бир чокъ гешеб- 
бюсчилеримиз апслерге быракътылгъан, бир чокълары КГБ подвал- 
ларында азап-укъубетлерге огъратылгъан, базы къырымтатарларнынъ 
манкъыртларгъа чевирилип башлагъан, къыскъадан айткъанда мил- 
летимизнинъ башына джебир-зулум ягъмуры къуюп ягъгъан бир девир 
эди. «Энъ адалетли» миллий сиясет байрагъынынъ кольгесинде мил- 
летимиз гъайып этильмекте олгъан бир девир. Бу сиясетнинъ дикъ- 
къат меркезинде яшлар, Орта Асияда догъуп-оськен яшлар тура эди. 
КГБ хадимлери факультетимизде оглап юре эдилер. Эм де тек бизде 
дегиль, къырымтатарлар чалышкъан идеология джебэсининь бутюн 
нокъталары КГБнынъ дикъкъат меркезинде эди. Резиль сиясетнинъ 
резиль тёлю миллетимизге аз зарар кетирмегендир. 


Чокъ узакъкъа кетмейик. Экинджи къысымы отуз бир йылдан 


сонъ дюнья юзю корьген «Козьяш дивар» (биринджи къысмы 
«Тогъан къая» китабында чыкъкъан эди) поэмасында Эшреф агъ- 
ам бойле типлер акъкъында шойле язгъан эди: 


Догъгъан олер, чыкъкъан энер, 
Кульген агълар, бу — къанун. 
Падшалыкълар кульге дёнер, 
Къуллар узер бугъабвын... 


Бу кьонунгьа къаршы чыкъар 
Коньюктурджы джумранлор. 
Баргъан ери сокъур олса, 
Бир козюни къымгъанлар... 


Бир языджы эсеринде 
«Акьтабан»ны кишнетсе, 
Шииринде «далгъа» я да 
«Денъиз» сёзюн ишлетсе, 


«Бакъ, сен, холкъкъа Вотаныньы 
Хотырлата бу эриф!» — 

Дел, донослар язып башлар, 
Бойле типлер когерип. 


Базартерси радиодан 
«Орнынъ ёлу» йырланса. 
«Шу Ялтадан таш юкленсе» 
«Дертли кьайдал» агъласа, 


Шу дакъкъасы башлар Джумрон 
Анонимка язмагъа. 

«Мында душман къолу бор» - деп, 
Халкъкъа чукъур къазмагъа. 


Бу кьобмнинь джемий иши - 
Миллий рухны богъубда. 
Медениет, эдебият 
Ишимизни йыкыуйда. 


Оларгъа тек Видждансызлыкъ, 
Пуштлыкь олса олгъаны. 
Донос ичюн копче сахта 
«Достлукь» олса олгъаны. 


Бу тарафта, истер яшлыкъ 
«Миллий рух» не, бильмесин, 
Озь Ватаны, озь тарихы, 

Озь тиличюн куймесин, 


Бу кьабмнинь оларнен ич 
Алякъасы, иши ёкъ. 

Гек озь эби аман къалсын, 
Гек озь къарны олсын токъ... 


Бугунь Вотан асретлиги 
Бизни якъып-йыкъкъанда, 
Адалет акъикъат ичюн 
Акълы талап чыкъкъанда, 


Гемиз сувны буландырмакъ 
Бойлелернинъ ниети... 

Бу — оларгъа Сталиннинъ 
Гашлап кеткен иллети. 


Эшреф агъамнынъ догъгъан куню якъынлаша эди. Газетамыз- 
нынъ экинджи номерини онъа багъышламагъа къарар бердик. Ля- 
кин бу номер «Ильк адымлар»нынь огюни кесен-кес кеседжегини 
даа бильмез эдик. Айгиди сени, генчлик максимализми! 

Иште, биз ишке буюк меракъ ве джошкъунлыкънен кириштик. 
Институт фотолабораториясында чалышкъан чуфуг иигити бизге 
Эшреф агъамнынъ ресимини буюклештирип бсрди. Эшреф агъам- 
нынъ терджимейиалына аит малюматларны топладыкъ. Элимизде 
олгъан китапларындан бир къач шиирини ссчип алдыкъ. Оларнынъ 
арасында Эшреф агъамнынъ «Къаранфиль» шиири де бар эди. 
Акъылымда, шиирдеки «урум» сезюни «Къырым» сезюне де 
нъиштиреджек де олгъан эдик... Рессамымыз газетаны яраштыр- 
ды. Гузель язысы олгъан къызымыз Эшреф агъамнынъ тер- 
джимейиалыны язды, кимдир онынъ шиирлерини къайдадыр язы 
машинкасында бастырып кетирди. Не де олса газета азыр олды. 
Оны буюк тантананен алып чыкъып, коридоргъа диваргъа астыкъ. 

Къырымтатар студентлери газетанынъ янында топлашып башла- 
дылар. Оларнынъ дикъкъатыны зияде джельп эткен шей газета- 
нынь эпиграфы олды десем яньылмам. Газетамызгъа эпиграф 
оларакъ Эшреф агьамныны: 

«Шаир олсанъ, омрюнь бою 

Халкьнен сейин, халкьнен куль! 

Холкьнен чекиш, халкънен огьло, 

Халкънен яша, халкънен олы?» 
деген бейитини алгъан эдик. Демек, биз бунынънен Эшреф Шемьи- 
задеге къошулып, къырымтатар студентлерини озь тувгъан халкъ- 
ынен бир олмагъа, миллет ичюн керек олса ольмеге чагъырамыз! 
Бу ачыкъ-айдын анълашылгъан шей... Лякин, эписи бир, къараман 
биз дегиль де, Эшреф агъам эди. Тынчыкъ авада бирден эсип 
башлагъан тазе ельчик. 

Халкъымызнен бир олмагъа чагъырып аткъан ильк адымы- 
мызнынъ омюри къыскъа олды. Арадан чокъ кечмеден анавы «си- 
ясетпервер» оджа газетаны дивардан сувурып алды. Студентлер- 
ден бири, гъалиба Исмаил Керимов эди, оджанынъ элине япышты: 
«Сиз не япасынъыз!» — Эшреф агъымызны онынъ панджаларын- 
дан къуртараджакъ олды. Аз-бучукъ тартышувдан сонъ, оджа га- 
зетаны йыртты. «Вы что себе позволяете» — деген сёзлери аля 
бугунь къулагъымда. Эбет, Эшреф агъамнынъ сёзлеринен айта- 
джакъ олсам, омюр бою халкънен севинмек, халкънен кульмек, 
халкънен чекишмек, халкънен агъламакъ, халкънен яшамакъ, халкъ- 
нен ольмек эр кеснинъ элинден кельмей. Биз, бу дешетли вакъиа- 
нынъ шаатлары, таш кесильдик. Энъ элем эткен ери шу дакъ- 
къаларда органлар дегиль де, бетинъе озь къырымтатарынъ тю- 
кюргенинде эди. Оджа, бельки, бу вакъианы унуткъандыр. Бу лев- 
ханынъ шаатлары олмыш студентлернинъ юрегинде озюне нисбе- 
тен нефрет, Эшреф агъама нисбетен исе даа зияде урьмет до- 
гъургъаныны да бильмегендир. 

Бугунь энди анълайым: Шемьи-задеден мен дегиль де, баш- 
къалары къоркъа экен. Шемьи-заде киби адамлардан заманнынъ 
озю къоркъа экен. 


Даа бир шей акъкъында айрыджа токъталмакъ истейим. Эдеби- 
ятымыз акъкъында лакъырды чыкъкъанда базы аркъадашлар — эде- 
биятнен алып-береджеги олгъан да, эдебиятнынъ «э» арифинден 
хабери олмагъан да — хусусан 1950--1970-нджи сенелерде иджат 
эткен языджыларымыз халкъымызнынъ башына тюшкен фаджиа 
акъкъында ич бир шей язмадылар, олар тек озь эйиаллылыкъла- 
рыны тюшюнип юрдилер, къыскъасы, халкънен ишлери олмады, 


деген шейлерни айтмагъа пек авеслер. «Языджыларымыз» деп 
умумийлештирмек, сюргюнлик девириндеки эдебиятны бутюн- 
лей силип атмакъ тюбю-темелинден янълыштыр. 

Къурунен берабер ешиль де яна, дейлер. Лякин бу принцип 
эдебият саасында тамамиле келишмей. Эшреф Шемьи-заденинъ 
ич бир китабына кирмеген, халкъ арасында къолдан-къолгъа юр- 
ген шиирлери бунъа исбат ола билир. Кунь келир, Эшреф агъам- 
нынъ бу шиирлери айры бир джыйынтыкъ шекилинде дюнья юзю 
корер. 

Я учюнджи, я дертюнджи курста окъуй эдим. Курсдашларым- 
дан бири эдебият акъкъында фикир юрсетир экен, юкъарыда 
къайд этильген фикирге токъунды. 

Языджыларымыз ненен огърашалар, бильмейим, деп ташла- 
ды. О девирлерде кечмишимизнен, хусусан миллетимизнинъ ба- 
шына тюшкен сюргюнликнен багълы бедиий эсер язып, дердж 
эттирмек бу ерде турсын, Къырым деген сёзни айттырмай эдилер. 
Къара бефтанларгьа огъратылып, тувар ташылгъан вагонларгъа 
юклеп, сюргюн этильген халкъ дегиль де, Узбекистангъа (озь 
истегинен! — бакъынъ, сиз, бу вахшийликке!) кочип кельген адам- 
лар, деп язмагъа меджбур эткенлерини бильсе де курсдашым шойле 
деди. Мен шунда: «Бизде ойле эсерлер бар, тек оларны сатырла- 
ры арасында окъумакъ керек» — дедим. — Ачыкъ-ачыкътан окъу- 
макъ истейим!». Мен онъа не деп джевап къайтараджагъымны 
биле эдим. «Эшреф Шемьи-заденинь «Аслыханыны» окъудынъ- 
мы?» — дедим. «Окъудым... Масал»! — деди о къолуны сильтеп. 
Яшайышымызнынъ озю бир дешетли масал... Сен «Тогъан къая» - 
ны бир даа окъу» — дедим. 

Мен озюм бу поэманы бир къач кере окъуп чыкъкъан эдим. 
«Эшреф Шемьи-заденинъ иджадында халкъ агъыз яратыджылыгъы 
элементлери» деген мевзуда курс иши язгъан эдим. Поэманы окъуп, 
теренге далгъан сайын, анда тасвирленген вакъиалар манъа хал- 
къымызнынъ башына тюшкен шейлерни анъдыргъандай дуюлды. 
Юмакънынъ уджуны тутып, оны чезген сайын, поэманынъ баш 
къараманы Аслыханнынъ образы халкъымызнынъ образы олгъа- 
ныны анъладым. Бедиет устасы Эшреф Шемьи-заде Аслыханнынъ 
образында халкъымызнынъ башына тюшкен фелякетни тасвирле- 
ген. Турканайлар, Чолпанайлар (Аслыханнынь келиндешлери) - 
земаневий бериялар, кабуловлар -- Аслыхангъа кунь бермедилер. 
Поэманы окъунъыз. Онынъ толу варианты былтыр «Йылдыз» жур- 
налынынъ 4—5 номеринде дердж этильди. Анда Аслыхан, яни 


миллет, насыл эди, насыл олды, даа насыл олабиледжегини озю- 
нъиз корерсинъиз. 

Эбет, турканайлар, чолпанайлар Аслыханны ольдюрип олама- 
дылар, ольдюрип оламай эдилер. Шунынъ ичюн де оны таш дивар 
ичине къалаталар, яни Аслыханны (миллетни) бутюн варлыкътан, 
таш-топрагьындан, эвлядындан марум этип, янъгъызлыкъкъа сюр- 
гюн этелер. Сюргюнликте биз янъгъыз дегиль эдикми? Миллети- 
мизнинъ этрафында ифтиралар таш дивардай турмай эдими? 

Чыкъмагъан джанда умют бар, дейлер. Миллет ольмеди. Баш- 
къа миллетлерге синъмеди. Акъикъат Сталин-Брежнев, умумен 
коммунистик, таш диварларынынъ бир кошесини йыкъты ве мил- 
лет бинъ бир мешакъатларны кечип, озь ана юртуна — Ашыкъ 
Умерининъ, Диляра Бикечининъ, Исмаил Гаспралынынъ, Эшреф 
Шемьи-заденинъ юртуна къайта. Лякин онынъ юрту куньдешлер- 
ге, кельмешек турканайлар ве чолпанайларгъа толу. Миллетим 
гъафлет ичинде. 

Миллетимнинъ эзик къальби ферьядларгъа толу. 

Акъмесджит 

1991 с. 


ЭР САБАНЫНЪ БИР ТЫЛСЫМЫ БАР... 


(Шаир Риза ХАЛИД 80 яшында) 


Танънынъ, сабанынъ кельмесинде насылдыр бир тылсым олгъа- 
ны киби, шаирнинъ догъмасында, шиириет багъчасында бир гуль 
пейда олмасында, эдебиятнынъ кяде кенъ, чытырманлы, кяде тар, 
сакин ёлунда магърур ёлджу киби адымламасында насылдыр бир 
мана, козьге корюнмеген бир мана бар. Бу мана ялынъыз акъикъий 
къалем саиплерине, бу джумледен Риза Халидге де аит ола билир. 

Шаирлик истидатынынъ урлугьы ялынъыз бол, джумерт къальп- 
те тамыр ата, япракъ ача, чечеклей ве мейва бере билир. Риза Халид 
озюнинъ семерели иджадынен буны исбатлады. Ишкирлик, феда- 
ийлик ве севги маден бирикмеси киби, бир ерге бирикип, екяне 
бугюнликке чевирильдилер. Ве, ишбу бутюнлик онъа назм ве не- 
сирде таянч нокътасы олды... 

Риза Халид бундан тамам 80 йыл эвельси Къырымнынъ Яйла 
боюндаки Бойка дагьларынынъ этегинде ерлешкен Багъатыр ко- 
юнде дюньягъа кельди. Риза Халид та балалыкътан окъумагъа ве 
язмагъа авес эди. Кой мектебини битирген сонъ Коккозь коюнде- 
ки колхоз яшлары мектебине окъумагъа кирди. Мектепни битир- 
ген сонъ Ялта педагогика окъув юртунда ве Акъмесджиттеки 
Фрунзе адына педагогика институтында тиль ве эдебият факуль- 
тетинде окъуды. Институтны мувафакъиетнен битирген Р. Халид 
аспирантурагъа кирди... Лякин миллионларнен инсанларнынъ такъ- 
дирини алт-усть эткен, Авропанынъ харитасыны янъы-баштан ке- 
сип-догърагьан амансыз дженк онынъ орду умютлерининъ къа- 
натларыны куйдюрди... 

Горький шеэринде арбий топчылар мектебини битирген Ризаны, 
лейтенант унванында Ленинград шеэрини къорчаламагъа ёллайлар... 

Риза Халид дженкни капитан рутбесинде битирди. Дженктен 
сонъ арбий къысымларда техник ве инженер, дивизия штабы ба- 
шынынъ муавини, сонърадан дивизия штабынынъ башы вазифе- 
леринде хызмет этти. Арбий хызметтеки йылларында полковник 
Риза Халид команданлыкънынъ 200-ден зияде тешеккюрини къа- 
занды, укюметнинъ 14 орден ве медалинен мукяфатланды... 

Арбий хызмет не къадар агьыр, не кьадар мешакъатлы олма- 
сын, Риза Халид эдебияткъа олгъан севгисини бир ань биле унут- 
мады. Аксине, Риза Халид олсун назмде, олсун несирде — къале- 
ми астындан чыкъкъан эр бир сатыргъа юрек араретини кьошып, 
иджат этти. 

1964 сенеси Ташкентте нешир олунгъан «Севем сени, омюр!» 
китабы шаирнинъ иджадында бурулыш олды десек янълыш ол- 
маз. Бу китап онынъ узун иджадий елунда озюне хас бир буру- 
лыш, озюне хас бир екюн олды. Бир де-бир шаирнинъ иджады 
акъкъында сёз кетер экен, екюн, нетидже деген сёзлерден ол- 
дукъча къачынмакъ истейсинъ. Лякин яратыджылыкътаки эр бир 
екюн бу — башлангъычнынъ башлангъычыдыр. Иджаттаки екюн 
— бу озюне хас бир башлангъычтыр, янъы тюшюнджелер, янъы 
дуйгъулар, янъы мевзулар, кедер ве яныкълар, къуванч ве тебес- 
сюмлер, мувафакъиет ве магьлюбиетлернинъ башлангъычыдыр. 
Бойле башлангьычлар Риза Халидде аз олмады. 

Риза Халид махсулдар ве семерели чалышкъан эдиплеримиз- 
ден биридир. О, 20-ден зияде китапнынь муэллифидир. Булар 
шаирининъ |І Джиан муаребесинден сонъ язгъан эсерлеридир. 
Юкъарыда къайд эткенимиз киби, 1964 сенеси «Севем сени, омюр!» 
китабындан сонъ Р. Халиднинъ «Багъчада бульбуллер» (1969), 
«Эйилик» (1972), «Чокъ йыллар кечкен сонъ» (1974), «Огъурлы 
ёллар» (1977), «Баарь мудждеси» (1979) киби китаплары дюнья 

юзю корьдилер. Риза Халиднинъ шиирлери онларнен тиллерге 
терджиме этильгендир, айры китаплар шекилинде нешир этиль- 
гендир. Тек, рус тилинде Москвада, Ленинградца бир къач китабы 
чыкъты. «Горная река» (1965), «Забыть не могу» (1967), «Гроздь 
винограда» (1978), «Навстречу любви» (1969), «Лейтенантские 
годы» (19/9), «Куст сирени» (1981), «Солнечный ливень» (1984) 
ве дигерлери булар джумлесиндендир.1989 сенеси Риза Халид 
«Пешраф» романыны язып битирди ве бу колемли, панорамалы 
эсер айры китап олып чыкъты. 

Шаирнинъ эсерлерини окъуйыджылар не ичюн бегенип окъуй- 
лар? Эльбетте, бунынь себеби, шаирнинъ эсерлериндеки сами- 
мийликтен, эйиликперверликтен елбашчылыкъ алып язылгъанын- 
дадыр. Эсерлериндеки назиклик, паклик, атешинлик, сагьламлыкь 
да, тасвирлилик, аэнкдашлыкъ да булардан келип чыкъа. 

Эр сабонынь келишинде бир тылсым бор: 
Денъиз сокин, уфукъ къызыл, санки янгъан... 
Нурлар ичип, дагълар, кьырлар оллангьанлар, 
Аюдагьнынъ устю исе маВылангъан. 
(«Аюдагь») 

Риза Халиднинь лирикасы кендине хас бир озьгюнликнен ай- 
ырылып тура. О не акъкъында язмасын, насыл мевзугъа мура- 
джаат этмесин бу шей корюнип тура. 

Риза Халидни 80-нджи бааринен хайырлар, онъа узун омюрлер 
тилер экенмиз, юрегинде къайнагъан иджат чокъракълары даима 
къайнап турмасыны, шиириет мухлислерини янъы-янъы эсерлери- 
нен къувандырмасыны Алладан истеймиз. 


ДЖЕНКЧИ, ШАИР, НЕСИРДЖИ... 


Земаневий къырымтатар эдебиятынынъ корюмли векиллерин- 
ден бири, кучьлю, атешин, самимий шиирлер ве несир эсерлернинъ 
муэллифи Сеитумер Эмин 1921 сенеси майыс 15-те Багъчасарай 
районынынъ Албат коюнде догъды. О даа еди яшында экенде, 
бабасы чёльге захире алмагъа кеткенде, Айбар коюнде бир хыр- 

сыз рус оны пычакълап ольдюре. Къоранта анасынынъ элинде 
къала. Анасы колхозда чалыша. Сеитумер койде дертюнджи сы- 
ныфны битирген сонъ, Дуван-койде орта мектепте окъуй. Сонъра 
Буюк Озенбаш кой мектебине авуша ве оны 1939 сенеси битире. 

Орта мектепни битирир-битирмез, Сеитумер Куйбышев райо- 
нындаки «Ударник» газетасында ильк вакъытларда эдебий хадим, 
сонъра месуль кятип, Экинджи джиан дженки башлагъан сенесин- 
де исе газетанынъ месуль муаррири олып чалыша. 

Дженкке мобилизация башлагъанда Сеитумерни сагълыкъ ва- 
зиети келишмей дие, аскерликке алмайлар. Лякин Сеитумер бу- 
нынънен разылашып оламай ве 1941 сенесининъ августында гонъ- 
юлли оларакъ дженкке кете. Акъяр мудафаасында иштирак эте, 
агъыр яралана ве госпитальге тюше. Андан Новороссийскке елла- 
ныла фашист баскъынджыларынен дженклешювни девам эте. 

1942 сенеси Сочиге авуштырылгъан «Къызыл Къырым» газе- 
тасына ишке давет этелер. Бираз вакъыттан сонъ, оны кенди ис- 
тегине бинаэн шу газетанынъ векили сыфатында Къырым дагъла- 
рындаки Меркезий партизан отрядына ёллайлар. Ишге, шу ва- 
къыттан башлап та 1944 сенесининъ апрель 11-не къадар Сеиту- 
мер Эмин партизанлар арасында булуна, явуз душмангъа къаршы 
курешини девам эттире. Къырым немсе-фашист баскъынджыла- 
рындан азат этиле. Эр кес бол нефес алмагъа, янъы умютлер, 
янъы планлар къурмагъа башлай. Лякин амансыз къара майыс 
келе. Майыс 18-де танъда Сеитумер Эминни бутюн къырымтатар 
халкъынен берабер сюргюн этелер. Къара эшелонлар дженюпке 
тараф ел алалар. 

Сеитумер Эмин булунгъан эшелонны Озьбекистаннынъ Бека- 
бад шеэрине кетирип тёкелер. Бу ерде о Фархад ГЭСинде бетон 
къарыштырыджы оларакъ чалыша. Арадан чокъ вакъыт кечмеден 
оны шу къуруджылыкънынъ медений ишлерине етекчи оларакъ 
тайин этелер. Бу девирде Сеитумер Эмин сюргюн этильген арти- 
стлерден ибарет бир ансамбль тизе. Сонъундан Сеитумер Эмин 
тешкиль эткен ансамбльнинъ иштиракчилери намлы «Къайтарма» 
къырымтатар оюн ве йыр ансамблининъ темелини къоялар. Фар- 
хад ГЭСи къуруджылыгъындан сонъ, Сеитумер Эмин шеэр-район 
кино косьтерювлер идаресине ёлбашчылыкъ япа. 

Сюргюнлик ерлеринде яшагъан халкъымыз ватан Къырымгъа 
къайтмакъ огьрундаки ой-фикирлерини, тюшюнджелерини бир дакъ- 
къагъа биле унутмады. Миллетимизнинъ энъ джесюр инсанлары 
совет тоталитар режимининъ эскенджели тазыйыгъына бакъмадан, 
бутюн миллетимизни ватангъа къайтармакъ, онынъ акъ-укъукъла- 
рыны гъайрыдан тиклемек огърундаки амансыз курешини къулач 
алдырды. Миллий арекетимиз кунь сайын, ай ве йыл сайын эп къу- 
лач алмагъа башлады. Дженкчи, шаир, журналист, ве энъ эсасы, 

шу халкънынъ эвляды олгъан Сеитумер Эмин миллий арекет фаал- 
лерининъ сафларына къошулды. Хусусан етмишинджи сенелер- 
нинъ орталарында энди Краснодар улькесиннде Новороссийск 
шеэринде яшагъан Сеитумер Эмин миллий арекетимизнинъ ог 
сафларында кеткен инсанларымыздан бирине чевирильди. 

Сеитумер Эмин 1965—1974 сенелеринде Ташкентте Гъ. Гъу- 
лам адына Эдебият ве санат нешриятында къырымтатар эдебияты 
болюгинде муаррир оларакъ чалышты. Орта Асия университетини 
битирди. Бундан сонъ, юкъарыда къайд эткенимиз киби, Ново- 
российск шеэрине кочьти. 

Сеитумер Эмин эдебий яратыджылыкънен та генчлик чагъын- 
дан огърашып башлады. Онынъ макъалелери, очерк ве шиирле- 
ри район ве джумхуриет газеталарында сыкъ-сыкъ корюнип тура 
эдилер. Аркъадашлары аскерликке кеткенде, оларгъа багъышлан- 
гъан «Аркъадаш, елгъа!» серлевалы манзумеси онынъ ильки яз- 
гъан шиирлериндендир. 

Сеитумер Эмин семерели иджат этти. О, озь эсерлерини эки 
тильде — къырымтатарджа ве русча сербест язгъан эдиплеримиз- 
дендир. Шаирнинъ «Беяз чичеклер» адлы биринджи шиирлер джый- 
ынтыгъы 1968 сенеси Ташкентге Гъафур Гъулам адына Эдебият ве 
санат нешрияты тарафындан нешир этильди. 1969 сенеси исе ша- 
ирнинъ шиирлери ве поэмаларындан тертип этильген «Атешли 
куньлер» адлы экинджи китабы дюнья юзю корьди. 

Сеитумер Эмин къалемини несир эсерлер яратувда да сына- 
ды. «Ираде дерьясы» романы, «Яврум да Салгъырнынъ бою», 
«Къар тюбюнде къалгъан топракъ», «Сепет ичинде къалгъан че- 
чеклер», «Бульбульнинъ эляк олувы» повестьлери, «О, кузь чи- 
чеклерини север эди», «Хатырлав», «Шефикъа», «Япалакъ-япа- 
лакъ къар ягъа» икяелери буларгъа мисаль ола билелер. 

Шаир ве несирджи Сеитумер Эмин бедиий терджимелер саа- 
сында къалемини сынап бакъты. О, бир сыра къардаш халкълар- 
нынъ шаир ве несирджилерининъ эсерлерини ана тилимизге че- 
вирди. Озьбек языджысы Айбекнинъ «Мукъаддес къан», къара- 
къалпакъ языджысы Тулепберген Къаипбергеновнынъ «Къара- 
къалпакъ къызы» романларыны, рус классик эдиплеринден 
И. Тургеневнинъ, М. Лермонтовнынь, бир чокъ дигер шаир ве 
несирджилернинъ эсерлерини къырымгатар тилине терджиме этти. 

Сеитумер Эминнинъ рус тилинде язгъан эсерлери рус матбу- 
атында сыкъ-сыкъ дердж олунмакънен бир сырада айры китаплар 
шекилинде де дюнья юзю корьдилер. Шаирнинъ «Опаленные вол- 
ны» (1977), «Дороги» (1980), «Голоса» (1983), «Горы» (1987) адлы 
шиирлер ве позмалар джыйынтыкълары Краснодар ульке нешри- 
ятында басылып чыкъты. 

1994 сенеси Акьмесджитте, «Таврия» нешриятында эдипнинъ 
«Сенинъ йылдызынъ» романы, 2000 сенесинде исе шаирнинъ къы- 
рымтатар ве рус тиллеринде язгьан эсерлеринден тертип этильген 
«Сен олмасанъ... — Если 6 не было тебя...» китабы нешир этильди. 

Языджылар бирлигининъ азасы Сеитумер Эминнинъ хызмет- 
лери Украина девлети тарафындан дикъкъатсыз къалдырылмады. 
Онъа 1993 сенеси Украинада нам къазангъан санат эрбабы унва- 
ны берильди. «Сен олмасанъ... — Если 6 не было тебя...» китабы 
ичюн Сеитумер Эмин якъында Къырым Мухтар Джумхуриетининъ 
девлет мукяфатынен такъдирленди. 

Газетамызнынъ адындан, бинълернен окъуйыджыларымызнынъ 
адындан биз Сеитумер Эминни 80 йыллыгъы ве алгъан юксек 
девлет мукяфатынен хайырлаймыз, онъа сагълыкъ-селяметлик, узун 
омюрлер тилеймиз. 


РУСТЕМ МУЕДИН — 80 ЯШЫНДА 


Къырамтатар земаневий несирине озюнинъ мунасип иссесини 
къошкъан ве аля бугунь къалемини къавий туткъан языджымыз Рус- 
тем Муедин 80 яшыны толдурды. 

Рустем Осман огълу Муедин 1919 сенеси июль 6-да Акьмес- 
джит шеэринде догъды. Башлангъыч тасилини шеэрдеки 12-нджи 
мектепте, орта тасилини исе мешур 13-нджи нумюне мектебинде 
алды. 

1939 сенеси ордугъа чагъырылып, Москва дживарындаки Ба- 
бушкин шеэринде булунгъан ве сынъырджы субайлар азырлагъан 
окъув юртунда хызмет этти. Экинджи джиан дженки девиринде Мос- 
ква ве Кавказ мудафааларында, эм де Къырымны немсе фашистле- 
ринден азат этювде иштирак этти. 1944 сенеси майыс 18-де къырым- 
татарлар Къырымдан сюргюн этильген сонъ совет ордусы сафла- 
рында джебэде булунгъан бир чокъ къырымтатар аскерлерини, бу 
джумледен НКВДнинъ 298-нджи полкунда хызмет эткен Рустем Му- 
единни ве дигер къырымтатар аскер ве субайларыны Озьбекистангъа 
сюргюн эттилер. Бойлеликнен Р. Муедин Ташкент виляетиндеки 
Янъыел шеэрине келип тюше ве комендант джедвелине алына. 

«Къырымтатарларгъа иш берюв пек сынъырлы олгъаны ичюн 
чешит ерлерде, чешит вазифелерде чалышмагъа меджбур олдым, 
— деп яза озюнинъ терджимеийалында Р. Муедин. — Янъыёл МТСин- 
де тракторларнынъ магнетосыны тамирлеген электрик, алетчи (ин- 
струментальщик) ве торнаджы (токарь) зенаатларында чалыштым. 
Янъыёл шеэринде Усман Юсупов адына виляет театринде балет 
артисти оларакъ чалыштым. Театр къапатылгъан сонъ чешит ер- 
лерде: аммал, чиленгир, айдайыджы, ресимджи, къуруджы вази- 
фелеринде чалыштым...» 

Отузынджы сенелернинъ орталарында Р. Муедин эдебиятнен 
зияде меракъланмагъа башлады. Рустем Муединге эдебият але- 
мине ильк адымларыны атмагъа мектепте чалышкъан къырымта- 
тар тили ве эдебияты оджасы Умер Дерменджи ярдым этти. Эде- 
бият авескярлары тёгерегини алып баргъан шаир Ибраим Бахшыш 
исе онъа къалемни даа да эминдже тутмакъны огретти. 

Р. Муедин шу сатырларнынъ муэлифине о девирлерни хатыр- 
лап, меракълы бир фактны икяе эткен эди. 

«Мектепте окъугъанымызда бизлер эдебиятнен пек меракъла- 
на эдик. Талебелер дерс арасында бири-бирлерине язылы ше- 
кильде фикир бильдиреджекте фикирлерини кягъыт парчаларына 
язып ата тургъанлар. Эдебият тегерегине къатнагъанлар исе шии- 
риет къанунларына риает этмеге тырышып: 

«Къалемими унуткъаным, 
сенде олсо — бер манъа. 
Генефюсте ич бир сезсиз 
къайтарырым мен санъа... » 
киби сатырлар язып бири-биримизге ата тургъанмыз» деген эди. 

Кель-келелим, 1937 сенеси «Яш ленинджилер» меджмуасын- 
да Р. Муединнинъ «Рустемнинъ джинаетлиги» адынен биринджи 
икяеси дюнья юзю корьди. Сонъра шиирлери де окъуйыджылар- 
нынъ укюмине чыкъарылды. Драма тегереклерининъ актив ишти- 
ракчиси олды. Къырым радиосында онынъ бир сыра эшиттирюв- 
лери яйынлангъан эди. Мектеп драма тёгереги азырлагъан ве ра- 
дио вастасынен яйынлангъан пьесалар ве эдебий радиомонтаж- 
ларда баш роллерни иджра этти. Шиирлер, икяелер язаркен Р. 
Муедин айны вакъытта «Яш къувет», «Янъы дюнья» газеталарына 
ве радиогъа хаберлер язып турды. 

1957 сенеси Ташкентте «Ленин байрагъы» газетасы чыкъып 
башлагъанынен, язгъан эсерлерини бирер-бирер анда ёллады. 
Онынъ баягъы эсерлери газета саифелеринде дердж олунгъан- 
дыр. 1972 сенеси «Такъдир» адлы повестини айры китап шекилин- 


53 


де чыкъармагъа наиль олды. АКъШта булунгьан «Къырым фон- 
ду» 1992—1994 сенелеринде Р. Муединнинъ учь пьесасыны айры 
китап шекилинде нешир этти. 1995 сенеси исе Акъмесджитте «Тав- 
рия» нешрияты Р. Муединнинъ повесть, икяелер ве пьесалардан 
ибарет «Гульдесте» адлы джыйынтыгъыны нешир этти. 

Р. Муединнинъ икяелери украин, тюрк ве рус тиллерине тер- 
джиме этильдилер. Р. Муедин эдебий тилимизнинъ бугуньки ва- 
зиети, тилимизнинъ инджеликлери акъкъында язгъан бир сыра 
макъалелери окъуйыджылар ве мутехассысларнынъ дикъкъатыны 
джельп эткен эди. 

1993 сенеси Р. Муединни Украина Языджылар бирлигине аза 
оларакъ къабул эттилер. Айны шу йылы «Къырым» газетасында 
чалышып башлады. Анда учь йыл чалышты. Шимди исе... «Шим- 
ди къартлыкъ раатлыгъында, даа догърусы иджадий эмекнен огъ- 
рашам», — дей кулюмсиреп Р. Муедин. Рустем Муединни 80 яшы- 
ны толдургъаны мунасебетинен пек чокъ адамлар хайырладылар. 
Олар арасында Къырым Мухтар Джумхуриети Маариф назири- 
нинъ муавини В. Каврайский, назирликте чалышкъан Л. Нафеева 
да барлар. Украина Языджылар бирлигининъ Секретариатындан 
исе бойле бир хайырлав мектюби кельди. Оны толусынен дикъкъ- 
атынъызгъа авале этемиз: 

«Бизим къыйметли зенаатдашымыз, Рустем! 

Сизни шанлы юбилейинъизнен хайырлаймыз. Сиз эдебият 
ичюн, окъуйыджыларнынъ кьубанчы ичюн, халкьларымыз ичюн 
чокъ иш яптынъыз. Замандашларынъыз Украинанынъ манедия- 
тына къошкъан иссенъизге юксек къыймет кеселер. Эминмиз 
ки, келеджек несиллер де сизге мунасип къыймет кесерлер. 

Чокьтан-чокь зенаатдашларыныызныны адындан, Украина 
языджылары адындан Сизге къавий сагълыкъ, янъы иджадий 
мувафакъиетлер тилеймиз. 

Урьмет иле: 

Юрий МУШКЕТИК, Владимир ДРОЗД, Степан КОЛЕСНИК, 
Олесь ЛУПИЙ, Виктор КОРДУН, Мыкола ЖУЛИНСКИЙ, Павло 
МОВЧАН, Анатолий ПОГРИБНЫЙ, Людмила ТАГАНЕНКО, Ярос- 
лав СТЕЛЬМАХ, Валентин ЧЕМЕГИС, Михайло ШЕВЧЕНКО, Алек- 
сандр ЯРОВОЙ». 

Биз де бу самимий тебрик сезлерине къошуламыз ве, Рустем 
агһагьа узун омюр тилеймиз, къалем туткъан эллериньиз дерт 
корьмесин. 


ИНСАНЛАР КЪУШ ДЕГИЛЬ КИ... 


Инсанлар къуш дегиль ки, баарь кельгенде кузьде терк эттиги 
ерлерине къайтып кельсинлер. Лякин ойле инсанлар бар ки, олар 
арамыздан чокътан кеткен олсалар биле, олар бир заманларда 
юрегимизде, аньымызда, хатырамызда къурдыкълары юваларына 
баарьде къушлар киби, къайтып келелер. Бир къач аньге, бир къач 
дакъкъагъа... Ве, тыпкъы шу хаялий бир къуш киби «пыр!» эте де, 
уча, кетелер... 

Эрылгъанлар гъонджеленип, ачайым-ачайым, деп тургъанла- 
рында исе эр замау шу кишини хатырлайсынъ. Бираз тюшюндже- 
ге даласынъ. Сонъра козьлеринъ огюнде онынъ бираз къурназ- 
джа, амма буллюр киби самимиетке толу, кулюмсиреп тургъан 
сымасы джанлана. Узакълардан дегиль де, гуя шу эрылгъан тере- 
гининъ пытакълары арасындан: «Шошмай туринъ!» (озьбекче: 
ашыкъманъыз), деген сеси къулакъларынъа чалына. (Джевдет агъа 
ана тилимизни мукеммель биле эди, лякин энъ якъын достлары ве 
танышларыны расткетирсе, лакъырдысына илле бир-эки озьбек 
сезчиклерини къошып, янындакилерни кульдюре тургъан эди). Ве, 
бу сес къуш къанатындан къопкъан джыллы ельчик киби, келип 
янакъларынъа енгильден тийип ала. Джыллы тебессюм ялынъыз 
черенъни дегиль, къальбинъе синъип, сени хош хатыралар дал- 
гъалары ичине алып кетелер. 

Бу сатырларны язар экеним, юкъарыда тырначыкълар ичинде 
кетирдигим озьбекче эки сёзни окъугъан къалемдеш аркъадашла- 
рым, ве, тек олар дегиль, оны яхшы таныгъан-бильген адамлар 
самимиет иле кулюмсиреп сёз анги Джевдет акъкъында кеткенини 
бир кереден анълайджакъларына ич шубеленмейим. Эбет, сез би- 
зим Джевдет агьамыз акъкъында кете, аджайип инсан, шаир ве 
языджы Джевдет Аметов акъкъында кете... 

Джевдет Аметов ким эди? Риторик суаль, ойле дегильми? 
Лякин риториканы котерип атып, шу суальге: «Къырымтатар хал- 
къынынъ белли (корюмли) языджысы эди» деп джевап бере биле- 
лер. Ве, бу джевапта бир янъылыш гапалмазсынъ. Амма шу «язы- 
джы» сёзюнинъ огюнде къулланылгъан «белли» (я да «корюм- 
ли», «буюк») сёзюни Джевдег Аметовгъа кельгенде, шахсен мен, 
къулланмакътан къачыныр эдим. Чюнки насыл бир шаир я да 
языджы акъкъында сёз кетмесин, олар бу сёзге ляйыкъмы, ля- 
йыкъ дегиллерми — фаркъына бармадан, эп къуллана берелер. 

Валлайы, къайда айлансань, орталыкъта «белли» ве «корюмли» 
языджылардан гъайры ич бир къалем саиби 6къ. Сагьмы, рахмет- 
лими, фаркъы ёкъ, келиши гузель, эр анги языджы ве шаирге 
«белли», «корюмли», «буюк» сёзлерини къуллана берип, о къа- 
дар ипрандырдылар, о къадар чулландырдылар ки, Дж. Аметов 
киби языджымызгъа кельгенде, бу сёзлерни къулланып, онынъ 
азиз рухуны ынджытмакътан къачынмагъа тырыштым. Не ичюн, 
дейсинъизми? «Не ичюн»инъизге джевабым азыр: Джевдет Аме- 
тов сезнинъ там манасында акъикъий языджы эди. Эм де буны 
ялынъыз мен айтмайым, буны Дж. Аметовнынъ язгъан икяелери, 
повестьлери айтып туралар. Манъа инанмай билесинъиз. Бу таби- 
ий ал, деп саям. Лякин онынъ — акъикъий устанынъ къалеми ас- 
тындан чыкъкъан эсерлерге не дерсинъиз? Затен, языджы ичюн 
акъикъий языджы олмакътан да буюк шереф ёкътыр, деп белле- 
йим... Зан этсем, Джевдет Аметов акъикъий языджы намына энъ 
ляйыкъ эдиплеримизден биридир. 

Дж. Аметовнынъ озю кенди эсерлерининъ къараманларында 
шу «акъикъий киши»ликни къыдыра, оларнынъ ким олгъанындан 
къатий назар — олар оджамы, аскерми, мектеп талебесими, бесте- 
кярмы, студентми, субаймы ве сайре — эр даим акъикъий инсан 
олып къалгъанларыны косьтермеге тырыша. Меселя, онынъ «Топ- 
лар сускъан сонъ» икяесиндеки оджа Мамутов, «Фиданлар» икя- 
есиндеки Усеин, «Анамнен баарь беклей эдик» икяесиндеки Нев- 
рузчыкъ, «Топлар сускъан сонъ» икяесиндеки Ридван, «Яшлыкъ 
башкъа бир келе» икяесиндеки Усние, «Сербест динълейиджи» 
икяесиндеки Асан, «Абдуль Тейфукъ» повестиндеки Абдуль Тей- 
фукъ, «Къуршуннен токътатылгъан йыр» повестиндеки Къаври ве 
иляхрелери бойле, адий, акъикъий инсанлар акъкъындадыр. 

Дж. Аметов 1917 сенеси апрель 14-те Къырымнынъ дженю- 
бинде ерлешкен дюльберден дюльбер Лимена коюнде дюньягъа 
кельди. Кой мектебинде окъуды, сонъра Ялтадаки еди йыллыкъ 
къырымтатар мектебини битирген сонъ, Акъмесджитке келе ве 
Къырым девлет педагогика институтынынъ къырымтатар тили ве 
эдебияты факультетине окъумагъа кире. Оны битирген куню дженк 
башлана. Дж. Аметов устюне аскер урбасыны киймеге, омузына 
силясыны алып къарсанбалы дженк атешлери ичине кетмеге медж- 
бур ола. 

Дж. Аметов дженк биткен сонъ Озьбекистаннынъ Андижан 
шеэрине келип чыкъа ве мында о, маариф системасында чалышып 
башлай. Лякин оны бу ерде даа бир беля беклей эди. Бир къач 

къырымлы иле Сталиннинъ эйкели янындан кечип кетеяткъанла- 
рында: «Башымызгъа кельген бутюн беляларнынъ себепчиси мына 
шу мыйыкълы» деп ташлай. О, бу сёзлерни самимиет иле айта, 
лякин шу къырымлы ватандашларындан бириси онынъ бу лафла- 
рыны акъызмай-тамызмай барып «керекли» ерге айта. Эртеси куню 
Джевдет Аметовны якъалайлар ве къапайлар. Сталин ольген сонъ, 
оны азатлыкъкъа чыкъаралар... 

Эдебияткъа олгъан севгиси онынъ элине къалем туттура. Ве о, 
Ильхам периси башы узерине келип къонгъанда, элине къалемини 
алып шиирлер, икяелер язып башлай. 1957 сенеси «Ленин бай- 
рагъы» газетасы тешкиль этильген сонъ, онынъ шиирлери, икяеле- 
ри озь окъуйыджыларыны барып тапалар. 1968 сенеси Ташкентке 
кочип келе ве 1990-нджы сенелернинъ башларынадже, яни Къы- 
рымгъа кочип кельгенге къадар, Озьбекистан девлег радиосы тер- 
кибиндеки къырымтатар тилинде эшиттирювлер муарририетинде 
чалыша. СССР Языджылары бирлигининъ, 1993 сенесинден Ук- 
раина Языджылары миллий бирлигининъ азасы ола. 

Ташкентте Гъ. Гъулам адына эдебият ве санат нешриятында 
Дж. Аметовнынъ «Атеш башында» (1972), «Топлар сускъан сонъ» 
(1976), «Эрылгъанлар ачкъанда» (1980), «Абдул Тейфукъ» (1983, 
Э. Арифовнен муэллифдешликте), «Къуршуннен токътатылгъан 
йыр» (1987) киби икяелер ве повестьлер джыйнтыкълары дюнья 
юзю корелер. 


Дж. Аметов акъкъында бу сатырларны язар, онынъ насыл язы- 
джы олгъаны акъкъында айтыр, бир сыра эсерлерининъ къара- 
манларынынъ адларыны анъып кечер, нешир эткен китапларыны 
айтып кечер экеним, шу языджынынъ китап рафларында дегиль 
де, эдебиятымызда туткъан ери акъкъында да бир къач сатыр яз- 
макъ истеп, элиме аман-аман бинъ йыллыкъ язма эдебиятымыз- 
гъа къыймет кесильген, учюнджи бинъйыллыкъкъа адым аткъаны- 
мызда эдебиятымызнынъ басып кечкен ёлуна нисбетен озюне хас 
бир эсабат китабы олгъан «Къырымтатар эдебиятынынъ тарихы» 
китабыны алдым. Саифеледим. Р. Фазыл ве С. Нагаев тарафын- 
дан нешир этильген ишбу китапнынъ 434-нджи саифесинде шу 
сатырларны окъудым: 

«Джевдет Аметовнынъ эдебиятта озь ери бар. О, бу ерни озюне 
махсус яратыджылыгьынен къазанды. Джебэден къайтып кельген 
дженкчи даа чокъ вакъыт дженк теэссуратлары алтында булун- 
ды... артыкъ тыныкълашкъан сонъ бу теэссуратларыны шиирлер 
ве икяелерде беян этти... Онынъ икяелерини окъугъан адам бу 
языджыны эдебияткъа дос-догъру дженк атешлери ичинден чы- 

къып кельген киби беян эте. Эм керчектен де ойле. Онынъ эсерле- 
ринде дженк акъибетлери мевзусы эсас ерни туга. Бу мевзунынъ 
языджы иджадында бу къадар терен тамыр атмасы тевеккель де- 
ГИЛЬ...». 

Умумен алгъанда, эдебиятымызда Экинджи джиан дженки мев- 
зусында эсерлер язгъан языджыларымыз арасында, олсун (несир- 
де) Дж. Дагьджыда, Ш. Алядинде, олсун (шиириетте) Э. Шемьи- 
задеде, С. Эминде, онларнен дигер языджыларымыз арасында 
Дж. Аметовнынъ шу мевзуда язгъан эсерлери озюне хас бир аэн- 
кнен янъгъырайлар, тек озьлерине хас бир фельсефени, психоло- 
гик бир муитни, къараманларынынъ ичерики дюньясыны ачып кось- 
терелер, кичкене бир вакъианынъ буюк бир бутюнликнинъ парча- 
сы олгьаныны, адий инсаннынъ козьге корюнмеген йипчиклер 
иле бутюн бир цивилизациянен багълы олгъаныны исбатламагъа 
дегиль де, кьандырыджы, инандырыджы сөзлер иле айтмагъа ты- 
рыша ве бунъа наиль ола. 

..Эбет, аджайип инсан, акъикъий языджы Джевдет Аметов 
акъкъында даа чокъ шейлер язмакъ мумкюн, ве, умют этем, ин- 
шалла, даа чокъ шейлер язылыр. Онынъ бизге ве келеджек несил- 
лерге язып къалдыргъан эдебий асабалыгъы даа огрениледжек, 
инджелениледжек. Аят ве вакъыт, фельсефе ве барлыкъ, дюньки 
ве ярынки куньлернинъ чельтеринден кечириледжек, текрар-тек- 
рар къыймет кесиледжек. Буларнынъ эписини газета макъалесин- 
де акс эттирмекнинъ ич бир тюрлю имкяны ёкъ. Джевдет Аметов- 
нынъ иджады, асабалыгъы бир дюньядыр. Барсын, бу дюнья кич- 
кенечик олып корюнсин. Лякин о — дюнья. Джевдет Аметовнынъ 
дюныясыдыр. 

Тань агъараяткъанда бу языларыма сонъки нокътаны къояд- 
жакъ олдым. Лякин... Иш одамнынъ пенджересинден сокьъакъкъа 
козь гашладым. Эвимнинъ къаршысында сокъакъ четинде оськен 
эрылгъан терсгине козюм тюшти. Барып, бир пытачыкъ эрылгъан 
къопардым, кетирип масамнынъ устюнде яткъан «Эрылгъанлар 
ачкъанда» китабынынъ устюне къойдым. Ачыкъ пенджеремден 
къушларнынъ шенъ чивильдиси эшитиле. Олар кимлергедир, ким- 
лердир оларгъа къувана. Олар бири-бирлерини селямлайлар, бири- 
бирлерине тебрик йырларыны айталар. 


РКО АВІЅ ЕТ ЕОС!$* 


Узакъ ве якъын тарихымызда ойле сималар келип кечкен ки, о 
оларнынъ, ой-фикирлери, тюшюнджелери, атта хаяллары арадан 
йыллар дегиль, асырлар кечсе биле кенди земаневийликлерини 
джоймайлар. Аксине оларгъа мураджаат эткен сайын оларнынь 
яньы-яньы джеэтлерини буласынь. Дерсинь олар бинъ йыл, юз 
йыл эвельси дегиль де, бугунь айтылып, сени ярынларгъа Джете- 
мен йылдыз мисали озгъаралар. 

Бойле сымалардан бириси — къырымтатар халкьынынъ улу 
эвляды, джиан мутефеккирлери арасындан кендисине мунасип ер 
алгъан Исмаил Гаспринскийдир. 

И. Гаспринский буюк нашир, газетаджы, маарифчи олмакънен 
бир сырада профессиональ къырымтатар бедий несирининъ эсас- 
чысы, яратыджысы ве тешвикъатчысыдыр. Шай дер экенмиз, бу 
ерде акълы оларакъ шойле бир суаль догъа: И. Гаспринский не 
себептен элине къалем алып, бедиий эсер язмагъа тутунды? Бу — 
онъа Юдже Танърынынъ берген къайнакъ истидатнынъ ишими, 
екъса къара асырнынъ — ХХ асырнынъ зульмет къаранлыкълары- 
ны къувмакъ, сёнеяткъан къырымтатар нефасетине джан бермек 
огърунда япылгъан арекетлерми? 

Зан этсек, буларнынъ экиси де И. Гаспринскийнинъ бедиий 
несирге мураджаат этмесине себеп олгъандыр. Лякин элине къа- 
лем алып, роман ве икяелер язмагъа бельсенгенининъ эсас себе- 
би де бар: озюнинъ «Тенкъит»леринде И. Гаспринский буны ачыкъ- 
айдын беян эте. ХІХ асырнынъ сонъларына таба Авропа Языджы- 
ларынынь романлары османлыджагъа терджиме этиле, Авропа 
роман ве икяелерининъ тюрк ве ислям дюньясына экспансиясы 
шиддетлиликнен эп артып бара. Ве биз эсаптан чыкъармамалы- 
мыз ки, та 1920-нджи сенелерге къадар ялынъыз бизим эдебий 
тилимиз дегиль, джеми тюрк-татар къавымларынынъ эдебий тили 
османлыджа эди. Бундан отьрю, бу идеологик экспансиягьа ялынъыз 
къырымтатарлар дегиль, джеми тюрк-татар кьавымлары огъра- 
магъа башлагъан эдилер. 

И. Гаспринский озюнинъ мешур «Тенкъит»леринде мезкюр 
«терджиме санатынынъ» кетирдиги файдадан зияде зарары акъ- 
къында олдукьча кескин фикир юрсете, эдебият ве языджы насыл 
олмакъ кереклиги акъкъында фикир-муляхазаларыны кягъыткъа 


* Рго агіѕ сї #осіѕ (лат.) (про арис эт фоцис) - «михраблар ве оджакълар огърун- 
да», яни энъ муим, энъ къыйметли шейлер огърунда (курешмек). Цицероннынъ 
ибарсси. 

тюшюререк, икяе ве я роман насыл язылмакь кереклигини кось- 
термеге арекет эте: «Романджы гузель ве ишлек бир къалем сахи- 
би олдугъындан маада язаджагъы романа гёре я эфкяр чешмеси, 
я ахвал-и рух эхли мевадд-ы фенниейи саделештирмее махир ол- 
малыдыр», ве бунынъ иле берабер аз гёрип чокь анъламая ве хор 
гердюгини, ве ресимджи киби, факъат фырчасыз, ялныз диль ве 
язы иле аян-беян этмеге истидатлы олмалыдыр», деп яза ве озю- 
нинъ бедиий эсерлеринде олсун «Молла Аббас», «Гульджемал 
Бикеч», «Багъдад хатун» ве саире роман ве икяелеринде бу фики- 
рине садыкъ къала. Айны бу шейни биз онынъ ишбу китапта такъ- 
дим олунгъан «Кунь догъды» ве «Арслан-кьыз» эсерлеринде де 
коремиз. 

1783 сенеси Русие Къырымны вахшийлердже забт эткен сонъ 
къырымтатар халкъынынъ яшайышы, медениети узерине энген къа- 
ранлыкъ перделери онынъ теракъкъиятыны аман-аман токътаткь- 
ан эди. Къырымтатар халкъынынъ тарихында «къара асыр» дие 
адландырылгьан ХІХ асыргъа, бильхасса И. Гаспринский яшап, 
иджат эткен девирге козь къыйыгъындан назар ташлагъанымызда 
биле, чар самодержавиесининъ, мааллий бай ве мырзаларнынь 
эскенджеси астында бонъалгъан, тири мевта дереджесине кети- 
рильген кьырымтатарныны рухы тазе нефес талап эте, айдынлыкь- 
къа талпына эди. Илими, медениети сенеяткъан, оджагъы джеалет 
куллерине толгъан миллет давет этиджи, атешин сёзге, пешинден 
джетип кетеджек федаий, къуветли шахысларгъа, арекетлерге, 
айдын уфукъларгъа узангъан арз-у хаялларгъа мухтадж эди. 

Бу мухтаджлыкъны анълагъан И. Гаспринский аля бугунь озь- 
лерининъ муджизекяране хиссиетлеринен, озьгюн романтикала- 
рынен окьуйыджыны кендилерине магнит киби чеккен, арз-у ха- 
ялларнынъ мусеффа ве айны заманда къудретли далгъаларынынъ 
къучакъларына аткъан нефис эсерлерини ярата. Эгер де «Молла 
Аббас» романында И. Гаспринский хаялий бир улькени, саба ку- 
нешининъ нурлары киби назик ве незакетли инсанларынен яра- 
шыкълы диярны тасвирлеген, кенди миллетининь шойле бир му- 
джизевий улькенинъ саиби олмасыны арз эткен олса, «Кунь догъ- 
ды» эсеринде белли бир дереджеде реализм усулыны къулланып, 
аджджы акъикъатны, ант-эминге бенъзеген шиддетли, къынындан 
чыкъарылгъан буз кесик пычакъ киби сыджакъ-сувукъ танымагъан 
акъикъатны тасвирлемеге арекет эте, миллий пакликнинъ не де- 
реджеде мукъаддес олдугъыны тасвирлемеге тырыша. Бу шейни 
биз дюльбер, айны заманда вакъиалар ве адиселерге толу бир 
эфсане шекилинде язылгъан «Арслан-къыз» эсеринде коремиз. 
Эскилик ве янъылыкъ, яманлыкь ве яхшылыкъ арасындаки кескин 

курешни акс эттирген бу эсеринде И. Гаспринский бизге бизим 
эфсанелер ичине комюлип кеткен къадимий кечмишимиз акъкъында 
икяе этерек, къальбинде «Хуб уль-Ватан мин эль-иман»* олгъан 
инсан неге къадир олгъаныны, бойле инсанлар — олсун къадын, 
олсун деликъанлы — эр заман миллетни айдынлыкъкъа, адалет 
багъчасына алып чыкъкъан джетемени олмагъаныны, бойле дже- 
теменлери олмагъан миллет олмагъан чытырманлы ёлларында 
олюмге махкюм олгъаныны косьтермеге арекет эте. 

Бугуньде бугунь биз аятымызнынъ эр бир саасында бойле 
джетемен инсанларгъа, кьудретли шахысларгьа, айдын уфукълы 
келеджекке мухтадж дегильмизми? И. Гаспринскийнинъ япкъан 
ишлери, миллет огюндеки хызметлери, публицистикасы, нефис 
эсерлерининъ, зсманевийлиги де ишбу суальге береджек ве я 
беребиледжек джевабымызнынъ ичинде гизлидир. Михраблар ве 
оджакьларымыз огърунда курешимиз девам этеркен, биз И. Гас- 
принскийге текрар-текрар къайтаджакъмыз, онынъ яздыкъларыны 
даа дефаларджа саифелейджекмиз, бугунь ве ярын догъаджакь 
суаллеримизге джевапларны булмагъа тырышаджакьмыз. 


* Ватан ссягиси имандандыр. 


АЙШЕЛЕР 


(ХУІ-ХУІІ асырларда Къырым ханлыгъы ве 
Речь Посполитая арасындаки озьара 
мунасебетлер тарихына даир) 


Къырым ханлыгъы мусульман мемлекети олгъанына бакъма- 
дан. Ханлыкънынъ девлег-мемурий аппаратында къадынлар да бар 
зди. Меселя, ханлыкънынъ аппаратында валиде левазими мевджут 
олуп, валиде иерархия боюнджа ресмий оларакъ къалгъадан сонь 
тура эди. Валиде хангъа тесир этювде къаймакъан къадар къувет- 
ке малик эди. Валиде вазифеси шу девирде ханлыкъ тахтында 
булунгъан Гирайнынъ анасына бериле, валиде вефат эткен такъ- 
дирде онынъ ери аптеси, я да ханнынъ якъын къадын акърабасына 
кече эди. 


(20) 


Къырым ханлыгъынынъ дахилий (ички) ве хариджий (тышкъы) 
сиясетинде валиделер насыл роль ойнагъаныны корьмек ичюн 
ХМ!-ХУП асырларда Къырым ханлыгъы ве Речь Посполитая ара- 
сында олгъан озьара мунасебетлер тарихына даир бир къач ми- 
сальге мураджаат этейик. 

Малюм ки, Х-ХУ асырлар, дюнья микъясында аладжакъ ол- 
сакъ, янъы сиясий-мемурий къурулмаларнынъ мейдангъа кельме- 
си, мевджут девлетлернинъ пекинмеси, кенди сынъырларыны пе- 
китмеси, къомшу девлетлернинъ территориялары эсабына кениш- 
летильмесинен характеризлене. Къомшу улькелерге къаршы фа- 
аль баскьынджылыкъ сиясети ве арекетлерини алып баргъан рус- 
лар бир тарафтан, Лехистан ве Литва дигер тарафтан, шимдики 
Украина ве Молдавия топракъларына саип чыкъмакъ ичюн мез- 
кюр регионда даимий кергинликнинъ себепчилери олдылар. Ля- 
кин бу регионда озюни гъает сербест ис эткен даа бир къувет бар 
эди: Къырым ханлыгъы. 

Лехистан къыраллыгъы ве Литва князьлыгъы ХІМ асырнынъ 
соньларында бирлешип Речь Посполигаяны (В 5ес2 Розроща — Уму- 
мий иш) мейдангъа кетирелер. ХУ асырда Къырым ханлыгъы Алтын 
Ордудан айырылып, мустакъиль девлетке чевирильген сонь тыш- 
къы сиясет меселелерине зияде дикъкъат айырып башлай. Къы- 
рым ханльгъынынъ тышкъы сиясетинде Речь Посполитаягъа зия- 
де эмиет бериле. Къырым ханлыгъынынъ дигер улькелерге нисбе- 
тен Речь Посполитаягъа къаршы чешит девирлерде алып баргъан 
арбий арекетлерини эсапкъа алмасакъ, бу эки девлетнинъ арасын- 
даки мунасебетлер ханлыкънынъ Османлы девлетине муайен де- 
реджеде таби олгъанына бакъмадан мустакъиль инкишафкьа ма- 
лик эдилер. 

Затен, Къырым ханлыгъыны Речь Посполитаянен сиясий де- 
гиль де, эсасен икътисадий макъсадлар ве баскъынджылыкъ иш- 
тиасыны тыялмагъан русларгъа къаршы арекетлердеки умумий 
арбий макъсадлар багълай эди. 

Къырым ханлыгъы мейдангъа кетирильген кечкен девирде Ги- 
райлар ве Речь Посполитая къыралларынынъ планлары вакъты-пакъ- 
тынен Москвагъа къаршы айны параллеллерде булуна эди. Къырым 
пайтахтынынъ тышкъы сиясети Москва ве Варшава къувеглерининъ 
мутенасиплигине чалыша, яни Багъчасарай озь сиясетинде ХМІ! — 
ХМ асырлар ичюн гъает характерли олгъан умумавропа баланс 
назариесине дикъкъат эте эди. Москва ве Варшава кенди тынч 
аятлары ичюн Багъчасарайгъа верги одей эдилер. Лехлер ве рус 
лар ичюн бойле тынчлыкъ паалыгъа тюше эди. Меселя, ХУІІ асыр- 
нынъ орталарында Лехистаннынъ 5 йыллыкъ вергиси /00 бинь 

злотыйны тешкиль эткендир. Яхшы дженкке коре ярамай тынч- 
лыкъ эйидир, дегенлери киби, ХУІ асырда Варшава Багъчасарай- 
нен «эбедий сульх» имзалай. 

ХУІ-ХУІІ асырларда Къырым ханлыгъы ве Речь Посполитая ара- 
сындаки мунасебетлернинъ белли бир дереджеде тегиз елгьа мин- 
меси, пекинмеси ве инкишаф этмесинде ханлыкъ идаре эйетинде 
булунгъан валиделернинъ хызметлери дикъкъаткъа ляйыкътыр. 


АЙШЕ СУЛТАН БИЙИМ 


Айше Султан Бийим Къырым ханы Девлет Гирайнынъ (1551— 
1577) рефикъасы ве Мехмет Гирай султаннынъ анасыдыр. 1552 
сенеси руслар Къазанны басып алгъан вакъытта Девлет Гирай 
османлыларнынъ Литвагъа къаршы алып баргъан дженкинде иш- 
тирак эте эди. Девлет Гирай Къазаннынъ башына тюшкен феджий 
вакъиа акъкъындаки хаберни эшиткенинен, ордусыны алып Къы- 
рымгъа къайта. Ордусына тазе къуветлер къошып, русларгъа къар- 
шы арекетке кече. 

Бунынънен бир вакъытта, Девлет Гирай тюрк султаны Сулейман 
Къанунийге кенди мурахасынен мектюп ёллай, «...руслар тарафын- 
дан забт этильген бу ислям улькесини къуртармакъ бутюн ислям 
дюньясынынъ вазифесидир» деп русларгъа къаршы дженк илян 
эттирмек, ич олмагъанда ханлыкънынъ русларгъа къаршы алып ба- 
раджакъ бу арекетлеринде Османлы девлетининъ ярдым этмесини 
риджа эте. Лякин Сулейман Къануний Къырым ханынынъ риджа- 
сыны ред эте. Къырым ханы шу Лехистан къыралына Москванынъ 
баскъынджылыкъ арекетлерине къаршы турмакъ ичюн бир анълаш- 
ма имзаламагъа муваффакъ ола. 

Иште, Девлет Гирай ве лех кьыралы Сигизмунд-Август иле мез- 
кюр анълашманынъ имзаланмасында Айше Султан Бийимнинъ ролю 
буюк олды. Айше Султан Бийим Сигизмундгъа еллагъан мектюбин- 
де «Къазан улькесини забт эткен русларнынъ илериде тюрк ульке- 
лерине олгъаны киби, Лехистан ве Литва девлети ичюн де телюкели 
олгъаныны, бу шейлерге рагьмен русларны джезаламагъа къарар 
берген Девлет Гирайнынъ къыраллыкъ ичюн де дженклешкенини, 
биназналейх къыралнынъ Къырым ханлыгъы иле достлукъ анълаш- 
масыны имзалап, Къырым ханына ярдым этмесини, къырал бу тек- 
лифке разы олгъан такъдирде озь мурахасларыны ёлламасыны» 
риджа эте. Сигизмунд-Август Айше Султан Бийимнинъ теклифи- 
ни къабул эте, Къырым ханлыгъынен анълашма имзалай, арбий 
ярдымда булуна. Бу ярдым саесинде Къырым ханынынъ ордулары 
русларны магълюбиетке огъраталар. 

Айше Султан Бийим 15/2 сенеси Сигизмунд-Августкъа мах- 
сус эльчи иле мутеадид мектюплер еллагъандыр. Мектюплерини: 

«Бимакъам-и дар-уль хиляфе шехри Салгъыр Сараи султан Мех- 
мет Гирай валидеси Айше Султан Бийим» деп имзалай эди. Айше 
Султан Бийимнинъ дипломатик меарети, къаттылыгъыны косьтер- 
ген бир ярлыкъкъа дикъкъат этейик. 

Ярлыкъ нумюнеси: 

«ХЮВВЕ СЁЗЮМ 

Айше Султан Бийим: 

Христиан миллетининь ифтихар-и дегерли буюклери ве 
иседие таифесининь мухтар буюклери олан епископлара де 
бутюн мемлекет бейлерине селямдан сонъра, самимий селя- 
мым Ве ферманым будыр ки, бундан збель сахибимиз буюк хан 
азретлерине къардашлары къырал подишохнынь адамы Бокойс- 
кини мухоббетнамелери иле ёллап, ичинде эки мемлекет ара- 
сында эйилик ичюн буюк Аллахнынъ ярдымы иле арзунъызджа 
Вергилери еллармыз дие бильдиргенлери саесинде хан азретле- 
ри энъ буюк итиматлы Асан Чавушны - Аллах онынъ къџудре- 
тини зияделештирсин— ёллагъан эди. Ве шимди къардашлары 
къырал мектюплерини Эбуш терджиманы иле ёллаяракь, ара- 
мыздаки эйикъомшуджылыкънынъ девамы ичюн Вергилери ёллай- 
мыз, дие бильдирдиги алда учь йылда алты хазине (Верги) 
олдугъыны таин этмегендирлер. 

Бундан эвель Асан Чабуш къуллары иле ёлланылгъан му- 
хаббетномелеринден алты быллыкъ Вергилернинь ёлланыл- 
масына дикъкъат этерек гъайрет зтерсинъиз. Эки укюмет 
арасындаки достлукънынъ артмасына себеп олурсынъыз. Бир 
даа бурада эки мемлекет мунасебетлерининь даимий дост - 
лукъ ичинде дебам этсин диерек теменна этмектемиз. Сиз- 
лер дахи дебамлы оларакъ къырал саройында гъайрет сарф 
этерсинъиз. Ве Вергилернинь къысымларнен ёлланылмасына 
дикъкъат этерсинъиз. 

О себептен къыйметсиз эдиелеримизнен самимий селям бе 
сеВгилеримизни къулумыз Бехадир иле ёлладыкъ. Бу тараф- 
нынъ хатири ичюн эльчиге урьмет Ве риает этерсинъиз. Ве 
сизлерден истенилен эки мемлекет арасында эйи муносебет- 
лерге делялет этерек Хан азретлерининъ эмр-у шерифлери узере 
эр йылдан эки Верги, учь йылда алты Верги берирсинъиз. Бу 
дедиклеримиз ерине кетирильмедиги такъдирде арамыздаки 
анълашма укюмлерининъ бозулмасы къырал падишаха ант олад- 
жагъыны бильменъиз лязимдир. Томеннамыз одыр ки, эки дей- 
лет арасындаки эйи мунасебетлернинь девбамына делялет 
этерсинъиз, дие ишбу ферман язылды. 980 хиджрий. (1572 с.) 

Бимаа /кам Феррахкерман 

Айше Султан Бийим, Волиде-и Мехмет Гирай султан». 


АЙШЕ ХАТУН 


Къырым ханлыгъынынъ тарихында, хусусан онынъ тышкъы 
сиясий ишлеринде гъает эмиетли роль ойнагъан къадынлардан 
бири Айше Хатундыр. Айше Хатун Ислям Гирай Ш (1644—1654) 
рефикъасыдыр. 

Ислям Гирай Къырым ханлары арасында мустакъиль ве изчен 
тышкъы сиясег алып баргъан, ханлыкънынъ халкъара микъяста 
итибарыны когерген, Османлы девлетининъ Къырымгьа нисбетен 
незаретини эксильткен, ханлыкъ къазнасыны тышкъы икътисадий 
келирлерден (Лехистан ве Русиеден алынгъан вергилерден) зен- 
гинлештирген, ханлыкънынъ сиясий ве хусусан ички икътисадий 
вазиетини тюзеткен, къыскъадан айткъанда ханлыкъта сиясий-икъ- 
тисадий тертипни пекиткен энъ къудретли ханлардан биридир. 

Айше Хатун акъкъында сёзюмизни девам эттирмезден эвель, 
бир шейни айрыджа къайд этип кечмек керек. Дигер ханларгъа 
бакъкъанда Ислям Гирайнынъ Лехистан меселесинде озь бакъышы 
бар эди. Тарихчылар, хусусан совет ве рус тарихчылары Ислям 
Гирайны Лехистаннынъ къан душманы этип косьтермеге арекет эт- 
кен эдилер. Б. Хмельницкийнинъ лех шляхтасына къаршы алып 
баргъан курешинде сераскер Тогъай бейнинъ иштирагини бай- 
ракъ этип котерелер, эксери алларда онынъ арекетлерини эксиль- 
тип косьтермеге тырышалар. Муими бунда дегиль. Муими шунда 
ки. Богдан Хмельницкий Багъчасарайгъа келип, Ислям Гирайдан 
ярдым сорагъанда хан разы олмай. Сёйлешювлер баягъы вакъыт 
девам эте, ве ниает, Ислям Гирай Богдан Хмельницкийге «...Ор 
къапыда тургъан сераскер Тогъай бейни ярдымгъа чагъыра биль- 
месине изин бер». 

Ислям Гирай Богдан Хмельницкийнен олгъан эмекдашлыкънынъ 
сынъырларыны инджеден ис эте эди. Керек вакъытында Лехистан- 
гъа да ярдым эте, я да оны русларгъа къаршы сеферлерге давет эте 
эди. «Сиясий баланс»къа эсаслангъан «шахсий татар эсабы» хан- 
нынъ энъ къудретли сиясий силясы эди. 

Ислям Гирай Русиенинъ кунь-куньден озь территорияларыны 
кенишлеткенини, ве бир кунь ола бир кунь ханлыкъ русларнынъ 
элине кече бильмесини теренден тюшюнерек, эп къуветленеяткъан 
русларгъа къаршы арбий -сиясий иттифакъ къурмагъа къарар бере. 
Ислям Гирай бу итгифакъкъа кирмекни теклиф этип, Османлы 
Султанына ве Речь Посполитаянынъ къыралына теклиф эте. Не 
ичюн Ислям Гирай Османлы девлетинден сонъ Речь Посполитая- 
гъа бу теклифнен мураджаат эте? 

Меселе шунда ки, Ислям Гирай хан олмаздан эвель лехлернен 
олгъан бир чарпышмада эсир тюшкен ве омюрининъ еди йылыны 
лех эсирлигинде кечирген эди. Шу еди йыллыкъ эсарет девиринде 
Ислям Гирай Лехистан девлет адамларындан бир чокълары иле 
таныша ве Речь Посполитаянынъ девлет къурумыны якъындан ог- 
ренмек имкянларына малик ола. 

Ислям Гирай атта къырал ханеданына якъынлаштырылгъан эди. 
Русларнен Речь Посполитая арасында дженк башлангъанда Ислям 
Гирайны сербест быракътылар. Къырал шу вакъыт оны бир орду- 
нынъ башына тайинлеерек, русларгъа къаршы урушкъа еллагъан 
эди. Бу урушта Ислям Гирайнынъ къараманлыгъы ве джесарети 
акъкъында лех тарихчылары о я да бу дереджеде язып къалдыр- 
гъандырлар. Ислям Гирай ханлыкънынъ тахтаны кечкен сонъ Къы- 
рымнен Речь Посполитаянынъ арасында олгъан иттифакъ мунасе- 
бетлери янъы тюс алдылар. 

Бутюн бу сиясий арекетлерде Айше Хатун Ислям Гирайнынъ 
энъ къыйметли бир меслеатчысь вазифесини эда эткендир. Хан 
Ислям Гирай бир де-бир ишке къарар бермезден эвель рефикъасы- 
нен мытлакъа меслеатлашыр, онынъ узакъны коре бильген исабет- 
ли фикирлеринден файдаланыр эди. 

Бу ал Хансарайгъа кельген чешит девлетлернинъ, хусусан ав- 
ропалыларнынъ дикъкъат назарындан тюшип къалмаз эди. Месе- 
ля, Речь Посполитая дипломатларындан Печенски 1648 сенеси 
Къырым ханлыгъында эльчи вазифесинде булунгъанда корьген 
шейлерини къайд этеркен, къырымтатар къадынлары акъкъында 
да базы бир меракълы шейлерни язып къалдыргъандыр. 

«Къырымда энъ зияде дикъкъат назарымны джельп эткен шей 
татар къадынларыдыр. Олар ялынъыз дахилий ишлерде дегиль, 
сиясий меселелерде де гъает муим роль ойнайлар. Хан озюнинъ 
баш векили Сефер Гъазы агъанен муим бир меселе акъкъында лаф 
этеркен, хан Ислям Гирайнынъ рефикъасы Айше Хатун лех дост- 
лугъына эмиет бергенини ве бу хусуста къоджасына тесир этебиле- 
джегини умютнен айткъандыр», деп язгъан эди Печенски. 

...Бундан корюне ки, Къырым ханлыгъынынъ тарихында къа- 
дын-къызлар, хусусан валиделер девлетнинъ ички ве тышкъы сиясе- 
тине муайен дереджеде тесир эте, девлетлерара мунасебетлерде мус- 
бет роль ойнай эди. Бугуньде-бугунь къырымтатар халкъынынъ 
тарихы огренилир экен, девирлер, бутюн бир эпохаларнынъ пер- 
делери котерилир экен, халкъымызнынъ гурьдели, шанлы ве айны 
заманда феджий кечмишининъ саифелери эп ачылыр, келеджек 
несиллерге барып етерлер. 

ДЖЫНГЪЫЗ ДАГЬДЖЫ 


(Терджимеийалы ве языджылыгыына даир 
базы малюматлар) 


Мешур романджымыз, тюрк дюньясы эдебиятында озюне му- 
насип ер ишгъаль эткен эдибимиз Джынгъыз Дагъджынынъ терд- 
жимеий алына даир малюматларны къырымтатар тилинде ильк 
кере бойле толуджа колемде къалемге алмагъа джурьат эттик. 
Бугуньде бугунь Дж. Дагъджынынъ догъгъаны акъкъында учь 
тюрлю малюматкъа маликмиз: онынъ догъгъан йылы оларакъ 1916, 
1919, 1920 сенелери косьтериле. Булардан анги бириси догъру? 
Дж. Дагъджы 1916 сенеси догъды, деген фикирни сырадан чы- 
къарамыз. Бу — тюрк газетаджыларынынъ янълышыдыр. Анасы- 
нынъ Джынгъызгъа айткъанына коре, о Къырымдан немселер 
чыкъкъан сенеси догъгъан. Малюм ки, немсе ишгъаль ордулары 
Къырымны 1918 сенесининъ сонълары ве 1919 сенесининъ баш- 
ларында терк эткен эдилер. Демек, Дж. Дагъджы 1919 сенеси- 
нинъ баласы. Лякин догъгъаны акъкъында берильген шеадетнаме- 
де — тиббият комиссиясынынъ екюннамесине коре Джынгъыз Дагъ- 
джы 1920 сенеси март 9-да догьды, деп язалар ве бутюн веси- 
къаларында шу тарих косьтериле. Джынгъыз Дагьджы озюнинъ 
хатырлавларында ве шу сатырларнынъ муэллифине язгьан мек- 
тюплеринден биринде бу акъта язгъан эди. Биз Дж. Дагьджы- 
нынъ терджимеийалы акъкъында язар экенмиз, ресмий, яни эди- 
бимизнинъ шахсий весикъаларындаки языгъа эсасланмакъ медж- 
буриетиндемиз... 

Джынгъьз Дагъджы 1920 сенеси март 9-да Къырымнынъ джен- 
нет киби кошеси — Гурзуфта догъды. Бабасынынъ адь Эмирусе- 
ин, анасынынъ ады Фатма. Бабасы о йылларда Гурзуфта бербер- 
лик япа эди. 1923 сенесине къадар Эмирусеин Дагъджынынъ къо- 
рантасы Гурзуфта Демирлибагъча мааллесинде яшады. 1922 се- 
неси Къызылташта эв къурмагъа башладылар. 1923—1925 сенеле- 
ринде эвлери къурулып биткенге къадар Къызылташта Джын- 
гъызнынъ эмджеси Осман Дагъджынынъ эвинде яшадылар. 

1930-нджы сенелернинъ башларында Къырымда колхозлаш- 
тырув деген шей башлана. Азачыкъ аллы-такъатлы олгъан койлю- 
лернинъ вариети эллеринден чекип алына, озьлерини де «кулак» 
дие койден сюрелер. Бу ал Дагъджыларнынъ аилесини де четлеп 
кечмей. Оларнынъ мал-мульклерини чекип алалар. Башта Осман 

Дагьджынынъ мал-мулькю мусадере этиле, сонъра Джынгъыз- 
нынъ дигер эмджеси Мустафа Дагьджынынь къорантасыны кой- 
ден сюргюн этелер. 

1931-1932 сенелеринде колхоз режими Къырымнынъ дигер 
койлеринде олгъаны киби, Кьызылташта да темелли пекине. 1931 
сенесининъ башында Джынгъызнынъ бабасы Эмирусеин Дагъ- 
джыны якъалайлар. Шуралар акимиетининъ огюнде ишлеген къа- 
бааты исе шундан ибарет эди: койде даа колхоз режими къурул- 
маздан эвель Эмирусеин Дагьджы озюнинъ шахсий вариети ол- 
гъан Хасталар багъында чалышкъанда, кечмиш куньлерни хатыр- 
лап, юзюм япракъларыны опькен ве агълагъан. Колхоз режими 
Къызылташкъа кельген сонъ койлюлерден кимдир оны «аит теш- 
килятларгъа» чакъкъан. Эмирусеиннинъ аяты алт-усть олып кете. 
Оны бир къач ай апсханеде «душман сыфатында» туталар ве сер- 
бест быракъалар. Эмирусеин шу кетиш, бу кетиш Къызылташкъа 
бир даа къайтмай, Акъмесджитте къала, буюк бир зорлукълар иле 
ишке ерлеше, Севастопольская сокъагъындаки берберханелерден 
биринде берберлик япа. 

Джынгъыз Дагъджы башлангъыч мектепни 1931 сенеси Къы- 
зылташта битире. 1932 сенесининъ бааринде бабасы Къызылташ- 
къа мектюп язып, Джынгъызны янына чагъыртып ала. Иште, бундан 
итибарен о, Акъмесджит аятынен яшай. Бабасынынъ Малофонтан- 
ная сокъагъындаки 11-нджи эвде киралагъан бир козь эвчиги онынъ 
аятынынъ айырылмаз бир парчачыгъы олып къала. Джынгъызны 
Акъмесджиттеки 12-нджи нумюне мектебининъ 5-нджи «Б» сыны- 
фына алалар. 

1933—1934 сенелери Къырымда ачлыкъ укюм сюре. Тек, 1934 
сенесининъ август айындан башлап, ачлыкъ кери чекильмеге баш- 
лай. 1936 сенесине келип, Дагьджыларнынъ аяты бираз яхшыла- 
шып башлай. Мектепни битирген Джынгъыз, энди окьувыны бу- 
тюн Къырымгъа намы кеткен, къырымгатар миллий-медений ин- 
кишафында муим роль ойнагъан онларнен муневвер инсанлар 
етишип чыкъкъан 13-нджи нумюневий орта мектепте девам этти- 
ре. Къырымда НКВДнынъ ат ойнаткъанына бакъмадан, икътиса- 
дий вазиет тюзелип башлай. Дагъджыларнынъ къорантасы бираз 
аякъкъа тургъан сонъ, ниает къавушалар, Джынгъызнынъ Къы- 
зылташта къалгъан анасы, Тевиде, Айше, Тимур ве Халит къар- 
дашлары Акъмесджитке кочип келелер. 

Джынгъыз Дагъджы эдебияткъа бир шаир оларакъ кирип келе. 
Онынъ ильк шиирлери 1936 сенеси генчлик ичюн нешир этильген 
меджмуада дердж олуна. 1936 сенеси шу меджмуада онынъ «Къыш» 
ве «Къартанай ве эчкиси» серлевалы шиирлери чыкъа. 

Дж. Дагъджы 1937 сенеси орта мектепни битирген сонъ Къы- 
рым педагогика институтынынъ тарих факультетине окъумагъа 
кире. 

1939 сенеси Экинджи джиан дженки башлана ве 1940 сенеси- 
нинъ декабрь 22-синде аскерге чагъырыла, декабрь 23-те арбий- 
тиббий комиссиядан кече ве декабрь 24-те саба саат 10-да Акъ- 
месджит демирёл вокзалындан ёлгъа атлана. Акъмесджиттен Ки- 
шинёв шеэрине келе. Агъыр, аят-мемат къарсанбалары иле толу 
аскерлик йыллары башлана. 1941 сенеси август айынынъ экин- 
джи ярысында Дагъджынынъ взводы немсе ве совет ордулары- 
нынъ къаршылыкълы атеши арасында къала. Взвод аскерлери- 
нинъ чокъусы эляк олалар. Сагъ къалгъанларны исе немселер 
эсир алалар. Сонъра «Къоркъунч йыллар» романында (эсер «Йыл- 
дыз» меджмуасында толусынен дердж олунгъандыр. — Ю. Къ.) 
икяе эткен джеэннем азапларына толу ёлджулыгъы башлана. Олар- 
ны Кировограддаки концлагерьден Уманьгъа айдайлар. Бу ерде 
Умань концлагеринде Къырымда чыкъкъан «Комсомолец» газета- 
сынынъ сабыкъ хадими гурзуфлы Сеитумер деген кишини растке- 
тире. Сеитумер оны ашчынен таныш эте. Бир къач куньден сонъ, 
Сеитумер концлагерьден къача. Дагъджы концлагерьде къала. 1942 
сенесининъ къышында немселер 100 эсирни концлагерьден тыш- 
къа чыкъаралар ве оларгъа силя-яракъ юклетелер. Оларнынъ ара- 
сында Дж. Дагъджы да бар эди. 

Сонърадан, дженк девам этеркен, Русиенинъ, большевиклер- 
нинъ чызмалары астында эзильген миллетлерге менсюп олгъан 
эсерлерден махсус отрядлар тешкиль этмеге башлайлар. Арала- 
рында бир къырымтатар олгъан бойле бир батальон Варшава джи- 
варына кетириле. Бу къырымтатар да Дж. Дагъджы эди. 

Дженкнинъ сонъларына таба Дж. Дагъджы Варшавада Регина 
иле танышыр. 1945 сенесининъ июнь айында эвленелер. 1946 
сенесине шаркъий авропалы мультеджилернен берабер 5.5. Апаез 
вапуры иле Буюкбританиянынъ дженюбиндеки бошһат(фоп лима- 
нына келип чыкъа. Регинанен экиси Лондонгъа келип, ерлешмек 
пешине тюшелер. Джынгъыз Дагъджы 5оһо локъанталарынынъ 
биринде савут ювуджы олып чалыша, афтада 5 фунт стерлинг 
къазана. Арадан учь йыл кечкен сонъ Лондоннынъ Ёишћһат квар- 
талында эки къатлы эв сатын ала. Ашагъы къатында Регина иле 
берабер чалыштыкълары локъанта, усть къатында исе яшайлар. 
Локъантанынъ ады «Алаһейе» дир. 1974 сенеси ишбу эви ве ло- 
кьантасыны инглиз актёры Па!уте сата ве Ѕоиіћһеіа кварталында 
аля бугунь яшадыгъы эвге коче. 

Джынгъыз Дагъджы Ёшһат Воаа кварталында яшагъан сене- 
леринде саба танъдан акъшамгъадже локъантасында чалыша. Акъ- 
шамлары исе гедженинъ дер мгалинедже отурып, эсерлер яза. 
Иште, айны шу сенелери «Къоркъунч йыллар», «Юртуны гъайып 
эткен адам», «Олар да инсан эди», «О топракълар бизим эди», 
«Дёнюш», «Олюм ве къоркъу куньлери», «Генч Темучин», «Ба- 
дем далына асылы къокълалар», «Ушюген сокъакъ» киби роман- 
ларыны язгъандыр. 

Дж. Дагъджы ве Регинанынъ дюльбер къырымтатар адыны 
ташыгъан Арзы адлы бир къызлары бар. Арзы 1946-нынъ баласы. 
Дж. Дагъджынынъ Анабель адлы бир къыз торуны бар. Арзынынъ 
къоджасынынъ ады Френк Познер. 1998 сенеси Регина ханым ве- 
фат этти. Дж. Дагъджы ал-азырда Лондондаки эвинде яшай. 


Ф Ф ж 


Джынгъыз Дагъджы Къырымда джеми 21 йыл яшады. Омю- 
рининъ алты йылы дженк ве концлагерьлерде кечти. 53 йылдан 
берли Лондонда яшай. Лондонда бу къадар сене яшап, инглиз 
мевзусындан олгъаны оладжагъы бир эсер язды. Къалгъан джеми 
эсерлери Къырым ве къырымтатарларнен багълыдыр. Тарихий мев- 
зуда язылгъан «Генч Темучин» романы да ярымадамызгъа кель- 
ген, мындаки эдждатларымызнен къарышып кеткен къавм-и къа- 
билелеримизнинъ узакъ кечмишини анълаткъан бир эсердир. 

Юкъарыда къайд этип кечкенимиз киби, Дж. Дагъджы эде- 
бияткъа шиирнен кирип кельди. О, чокъ окъумагъа, чокъ шей- 
лерни бильмеге истеген бир инсан олгъанындан себеп, не ерде 
бир де-бир эсер була бильсе — олсун китапханеде, олсун китап 
тюкянларында — оны мытлакъа алыр, окъур, инджелер, юрек 
чельтегинден кечирир. Абдулла Токъай, Бекир Чобан-заде, 
Алишер Навоий киби онларнен дигер муэллифлерни джандан 
севип окъуй. Рус эдиплеринден С. Есенин, А. Блок, Б. Пастер- 
нак, А. Чехов, А. Пушкин, В. Маяковскийни окъуй, оларнынъ 
язув услюблерини огрене. Педагогика институтында окъугъан 
сенелеринде исе Ф. Достоевскийнинъ эсерлерине севда ола. 

1939 сенесинде Къырымнынъ къуветли шаирлеринден бири 
Эшреф Шемьи-заденен таныш ола. Э. Шемьи-задеден гъайры Макъ- 
суд Сулейман, А. Алтанълы, Ш. Алядин, Р. Тынчеров, О. Амит 
киби шаир ве несирджилеримизнен якъындан таныш ола. Макъ- 
суд Сулейманнен исе олар пек якъын дост эдилер. 

Дж. Дагьджынынъ несирге кечмесине эмджесининъ къызы Ас- 
лыхан Дагьджынынъ омюр аркъадашы, педагогика институтында 
оджа чалышкъан шаир Зиядин Джавтобели себепчи ола. Дж. Дагъ- 

джы язгъан манзумелерини эр даим 3. Джавтобелиге косьтерир 
ве онынъ фикир-муляазаларына къулакъ асар эди. 1939 сенеси- 
нинъ къышында Джавтобелинен корюшкен Дагъджы онъа «Ян- 
гъын» серлевалы кичкене романгъа бенъзеген эсерини окъуп бере. 
Эсерни окъуп битиргенинен З. Джавтобели Джынгъызгъа бакъа 
да: «Манъа къалса, сен шиир язма, несир эсерлер яз», дей. Джав- 
тобелининъ бу сёзлери Дагъджынынъ зеинини, ичини-багърыны 
алт-усть этип ташлай. Арадан эки афта кечер-кечмез Джавтобели- 
ни миллетчиликте, сынфий душманлыкъта къабаатлап, Къырым- 
дан сюргюн зтелер. Достоевскийнинъ романлары исе Дагьджыны 
шиирден эп узакълаштыралар. 

Юкъарыда къайд эткенимиз киби, Лондонда Дагьджынынъ аяты 
бал-шербет олмады. 1946—1949 сенелери арасында башкъалары- 
нынъ элинде чалышты. Бойле агъыр шараитлерге бакъмадан, Дагъ- 
джы элиндеки къалемине джан багъышламагъа тырыша ве 1947 — 
1948 сенелеринде рус тилинде «Буюк ялан» серлевалы учь перде- 
лик пьеса яза. 1958 сенесининъ башларында пьесаны тюрк тилине 
терджиме этип, «Варлыкъ» нешриятына ёллай. Лякин пьеса шай 
да дюнья юзю корьмей. 1949-да кенди эви ве локъантасына саип 
олгъан сонъ, элине къалем алмагъа имкян булды, языджылыгъыны 
бираз болджа девам эттирди. Ве, 1956 сенеси «Аркъадашым Макъ- 
суд» серлевалы къыркъ саифелик бир икяе яза. Икяенинъ мусвед- 
десини Тюркиеге «Варлыкъ» нешриятына еллай. Лякин нешрият 
икяе даа бираз узатылса дердж олуна билир, дие онъа джевап яза. 
«Аркъадашым Макъсуд» шай да басылмай къала. 1956 сенеси 
Дагъджы «Варлыкь» нешриятына «Къоркъунч йыллар» романы- 
нынъ мусведдесини еллай. Айны шу сенеси роман айры китап 
оларакъ дюнья юзю коре. 

Вельасыл, Дж. Дагьджынынъ романлары не акъкъындалар? 
Мына, оларнынъ къыскъаджа аннотациясы: 

«Къоркъунч йыллар» (1956) 

Роман бир къырымтатарнынъ аятына багъышлангъандыр. Ро- 
маннынъ къараманы Садыкъ Туран. Эсерде Садыкънынъ бала- 
лыгъы, Туркистан ордусына кьошулмасы, онынъ агъыр дженк йыл- 
ларындаки маджералары акъкъында. 

«Юртуны гъайып эткен адам» (1957) 

Бу эсер «Къоркъунч йыллар» романынынъ девамыдыр. Ро- 
манда Садыкъ Туран ве башкъа туркистанлыларнынъ — озьбек- 
лер, къазахлар, къыргъызлар ве саирелернинъ озь юртларына къа- 
вушмакъ гъаесинен немсе ордусы сафларында советлерге къар- 
шы курешкенлери, сонърадан исе психологик ве хаял къырыкъ- 

лыгъына огърап, юртларындан айры тюшмелери акъкъында икяе 
этиле. Бу эсер де «Къоркъунч йыллар» киби хатырлавлар шеки- 
линде язылгъандыр. 

«Олар да инсан эди» (1958) 

Эсер Къырымда ялыбоюндаки койлернинъ аяты, инсанлары 
акъкъында икяе эткен бир романдыр. Койге руслар тек-тек, сонъра- 
дан исе топлумлар сыфатында келип ерлешмелери, къырымтатар- 
ларны эзмелери, эвлеринден къувып чыкъармалары, атта ольдюр- 
мелери романда буюк бир усталыкънен тасвирленгендир. Роман- 
нынъ баш къараманы — Бекир. 

Роман 1992—1994 сенелери «Йылдыз» меджмуасында толу- 
сынен дердж олунды. 

«Олюм ве къоркъу куньлери» (1962) 

Романда 1944 сенесининъ экинджи ярысы тасвирлениле. 1944 
сенесининъ август айында Варшавада немселерге къаршы буюк 
бир къаршылыкъ арекети башлана. Романда къырымтатарларнынъ 
Къырымдан сюргюн этильмелери акъкъында малюматлар бар. 

Романда Варшава исьяны ве немсе баскъысы акъкъында икяе 
этиле. Романнынъ баш къараманы — немселерге къаршы куреш- 
мек ичюн тешкиль этильген гизли тешкилятнынъ азасы Тереза 
Заромб адлы бир къыздыр. 

«О топракълар бизим эди» (1966) 

Дж. Дагъджы романнынъ башында кириш сезю оларакъ яз- 
гьан сатырларында: «Бу эсер бир бакъыштан, Чукъурчанынъ икя- 
есидир» деп къайд эте. Эсерде чукъурчалыларнынъ Экинджи джи- 
ан дженкинден эвельки «колхоз аятлары», колхознынъ, шу кол- 
хоз къурумынынъ бир винти киби механик суретте кечкен яша- 
йышлары, дженк йылларындаки аятлары акъкъында икяе этиле. 

«Дёнюш» (1968) 

Романгъа Ниязи адлы бир къырымтатар генчининъ аяты эсас 
оларакъ алынгъандыр. Эсерде Биринджи джиан дженки, 1917 се- 
несиндеки большевик деврини ве 1932 сенесине келип, Къырым- 
да темелли пекинген совет режиминен багълы эзиет ве агъыр аят 
тасвир этиле. 

«Генч Темучин» (1969) 

Дж. Дагъджынынъ бу романы сонъундан Джынгъызхан ады- 
ны алгъан могъол укюмдары Темучиннинъ генчлиги акъкъында- 
дыр. Роман эки къысымдан ибарет. Эсерде Акъ татарлар ве Кок 
могъоллар арасындаки чарпышмалар, о девирнинъ къурумы ве 
урф-адетлери чокъ гузель тасвирленильген. 

«Бадем далына асылы къокълалар» (1970) 

Романнынъ къараманы — яш огъланчыкъ Халюкъ. Къырым- 
нынъ койлеринден бириндеки социаль денъишмелер иште шу 
баланынъ козьлеринен анълатылыр. Романда психологик муит сонъ 
дередже къуветлидир. «Ушюген сокъакъ» романынынъ баш къа- 
раманы Халюкъ «Бадем далына асылы къокълалар» романынынъ 
да баш къараманыдыр. Романда 13—14 яшына кельген баланынъ 
дюнья къаврамы, дюнья анълайышы, къуванч ве кедерлери, пси- 
хологик къурынтылары, койде башлагъан ильк сюргюнлер акъ- 
къында икяе этиле. 

«Ушюген сокъакъ» (1972) 

Бу роман «Бадем далына асылы къокълалар» киби къуветли 
бир зсер. Онда пспхологик бир вазиетте къалгъан йигирми яшла- 
рындаки бир къырымтатар генчи Халюкънынъ Экинджи джиан дженки 
башламасынен рухий фуртуналар ичинде къалгъаны акъкъында 
икяе этиле. Роман модерн бир услюпте язылгъандыр. 

«Анама мектюплер» (1988) 

Дж. Дагьджынынъ бу романы эсер къараманынынъ анасына 
язгъан мектюплеринден тертип этильгендир. Эсер 15 мектюптен 
ибарет. «Анама мектюплер» социаль ве икътисадий сыкъынтылар 
ичинде булунгъан Къырымда, Акъмесджитте филис атып, эки генчни 
бутюн вариетинен сарып алгъан Ашкъ акъкъындадыр. 

«Меним киби бири» (1988) 

Дж. Дагьджынынъ бу романында совет девирине къаршы чыкъ- 
къан, сонърадан исе махкюм этильген, нетиджеде, чаресини бу- 
лып, апстен къачкъан къырымлы бир къачакънынъ тахминен 1930- 
нджы сенелерде башлап, Экинджи джиан дженкининъ сонълары- 
надже сюрген аят маджерасы акъкъында икяе этиле. 

«Ёлдашлар» (1991) 

Бу эсеринде Дж. Дагъджы 1941 сенеси совет ордулары нем- 
се-фашистлернинъ дарбелери алтында дагьыныкь бир алда кери 
чекильгенлерини буюк бир усталыкънен икяе эте. Роман бир къы- 
рымтатар лейтенанты, дженк ветеранынынъ аяты акъкъындадар. 

«Биз берабер кечтик бу ёлны» (1996) 

Романда къырымлы Исмаил Тавлы ве онынъ омюр аркъадашы 
Рамила Тавлынынъ аяты, фаджиалары, къуванч ве кедери акъкъ- 
ындадыр. Роман 32 болюктен ибарет. Роман эм Къырымдаки, эм 
Экинджи джиан дженки йылларындаки, эм де Лондондаки аяттан 
алынгъан кеситлерни (срез) ташый. Лякин бу кеситлер Дж. Дагъ- 
джынынъ шахсий аятындан алынмагъандырлар. 

«Маркус Буртон эфендининъ копеги» (1998) 

Муэллиф бу эсеринде бир инглиз икяесини романлаштыра. 
Вакъиалар Экинджи джиан дженки йылларында Лондонда олып 
кечелер. Яньгьызлықһта яшамакъ меджбуриетинде къалгъан ин- 
санларнынъ психологиясыны дигер эсерлеринде олгъаны, бу ро- 
манында усталыкънен тасвирлей. 

«Янсылар - 1»(1988) 

Дж. Дагьджынынъ къуллангъан «янсы» сезю бир де-бир ки- 
шининь кузьгюдеки акси деген аньламны да ташый. Дж. Дагь- 
джынынъ бу тюркюмдеки эсерлери онынъ аят кузгюсинде коре 
бильдиги шейлерни янсытмакътадырлар. Биринджи китапта муэл- 
лифнинъ 1985-1986 сенелеринде язгъан янсылары кирсетильген 
олып, 1987 сенеси январь айында язылгьан кьысымнен бите. 

«Янсылар - 2» (1940) 

Эсерде Дж. Дагъджынынъ 1987 сенесининъ февралинден 1989 
сенесине къадар язгъан язылары булуна. Бу китапта муэллиф- 
нинъ ички дюньясы, тюшюнджелери, базы романлары акъкъын- 
даки ой-фикирлери, языджынынъ дин ве миллетчилик акъкъында- 
ки фикир-муляазалары баягъы терен ве кениш шекильде бериль- 
мекте. 

«Янсылар — 3» (1991) 

Китап языджынынъ 1989 сенесининъ апрель айындан 1990 се- 
несининъ декабрь айынадже язгъан хатырлавларыны къаврап алгъ- 
андыр. «Янсылар»нынъ ильк джылтларында олгъаны киби, Дж. 
Дагъджы бу китабынынъ саифелеринде «Къоркъунч йыллар», «Ушю- 
ген сокъакъ», «Анама мектюплер» киби романларынынъ насыл языл- 
гъаны, къараманлары ве эсерлериндеки лирик кери чекилювлер 
акъкъында муим ачыкъламалар япа. 

«Янсылар — 4» (1993) 

Эсерде языджынынъ Къырымгъа хаялий барып-келишлери озь 
девамыны булмакъталар. Концлагерьлерде чеккен эзиетлери, шу 
чектиги эзиетлернинь онынъ эсерлерине быракъкъан тесирлери, 1944 
сенеси майыс 18-де къырымтатарларнынъ башына тюшкен сюр- 
гюнлик, шу сюргюнликнинъ кетирген фаджиалары языджынынъ 
текрар-текрар къайткъан, оны текрар-текрар тюшюнджелерге дал- 
дыргъан мевзулардыр. 

«Мен ве ичимдеки мен («Янсылар»дан кьалгьанлар) - 5» 
(1994) 

Бу эсер «Янсылар» тюркюмининь 5-нджи ве сонъки китабы- 
дыр. Китап сюргюнликте ольген къырымтатарларнынъ хатырасына 
багьышлангъандыр. Дж. Дагъджынынъ бу эсеринде муэллифнинъ 
«мен» ве ичинде отургъан «мен»и даа да къуветли бир шекильде 
ачып косьтериле. 


74 


«Халюкьнынь дефтеринден ве Лондон мектюплери» (1996) 

Китап Дж. Дагъджынынъ «Варлыкъ» меджмуасында дердж 
олунгъан мектюп ве икяелеринден тертип этильгендир. Бу мектюп 
ве икяелер 1973—1980 сенелери арасында язылып, дердж олун- 
гьандырлар. Бу эсерде Дж. Дагъджынынъ романларындаки ро- 
ман къараманларынен багълы базы бир муим анълатувларны ра- 
сткетирмек мумкюн. 

«Ой, Маркус, ой» (2000) 

Бу эсер инглиз мевзусында язылгъандыр. Эсер Къырымдан 
тыш мевзуда язылгъан олса да, озюнинъ психологик теренлиги- 
нен айырылып тура. 


Дж. Дагьджынынъ иджады хусусында япылгъан ишбу къыс- 
къаджа язылардан корюнип тура ки, онынъ аман-аман бутюн эсер- 
лери Къырым акъкъында, озюнинъ миллий шууры, миллий озь- 
гюнлигини гъайрыдан джанландырмагъа, миллий девлетчилигини 
къайтадан тиклемеге бельсенген, аят-мемат курешине кирген дже- 
сюр къырымтатар халкъы акъкъындадыр. 

Бу эсерлер къоджаман, учь башлы йылангъа бенъзеген ком- 
мунистик системасына къаршы атылгъан аджувсыз окълардыр, ве 
айны заманда асырларнынъ къаранлыкълары ичине синъип кетме- 
мек ичюн джан талашкъан миллетнинъ юрек ферьяды ве имдаты- 
дыр. 

Дж. Дагъджынынъ эсерлерини окъур экенсинъ, гъалебе ве магъ- 
любиетнинъ, козьяш ве тебессюмнинъ, севги ве нефретнинъ, ань ве 
эдебиетнинъ, аят ве эджельнинъ тиз ве юрекнинъ анги ренкте 
олгъаныны анълап башлайсынъ: оларнынъ эписи — Къырым рен- 
кинделер. Затен, бу эсерлер къырымтатар ве умумтюрк эдебияты- 
нынъ хазинесинде даима парылдап тураджакыъ озьгюн муджев- 
херлердир. Олар окъуйыджыны кендилерине магнит киби тарта- 
лар ве даима тартып тураджакълар. 

Юдже Танърымызгъа хамд олсун ки, Джынгъыз Дагъджынынъ 
эсерлери тувгъан ана-юртуна, джандан азиз Къырымына узакъ 
сеферлерден къайткъан инсанлар киби, бирер-бирер къайтып баш- 
ладылар. Бойлеликнен, ялынъыз Дж. Дагъджынынъ аяты ве иджа- 
дында дегиль, бутюн къырымтатар эдебиятында янъы бир саифе — 
Джынгъыз Дагъджынынъ Ватангъа къайтув саифеси ачыла. 

ДЖЫНГЪЫЗ ДАГЬДЖЫНЫНЪ 
ШИИРЛЕРИ 


Туманлы Альбионда, Лондонда яшагъан буюк романджымыз 
Джынгъыз Дагьджынынъ шиирлер язгъаныны ве онынъ аджайип, 
гузель, терен маналы фельсефий шиирлер язгъаныны, догърусыны 
айтсам, бильмей эдим. Джынгъыз Дагъджынен мектюплешир, 
онынъ акъкъында малюматларны, олсун АКъШта, олсун Тюркие я 
да Румынияда — язылып дердж этильген макъалелерни топлар 
экеним, онынъ шиирлери козюме илишмеген эди. 

Бундан дерт-беш йыл эвельси Акъмесджиттеки Исмаил Гаспра- 
лы адына китапханеге бир ишнен баргъанымда китапхане хадими 
Наджие Таирова манъа АКъШта яшагъан ве бу куньлерде Къырым- 
да къардашы Рустем Муединнинъ эвинде мусафирликте булунгъан 
ватандашымыз шаир Мемет Севдиярнынъ китапханеге багъыш- 
лагъан эдиесини косьтерди. Бу акъикъатен де къыйметли бахшыш 
экен. Библиографик джеэттен гъает сийрек шей! Мемет Севдияр 
И. Гаспралы адына китапханеге 1957—1961 сенелери Анкъарада 
чыкъкъан «Къырым» меджмуасынынъ эписи нусхаларыны ба- 
гъышлагъан. 

Наджие ханым бу меджмуанынъ бир къач нусхасыны элине алып: 
«Буларнынъ ичинде санъа керек шейлер бар, — деди. Наджие ха- 
ным ойле эеджанлы эди ки, дерсинъ, бу саниелерде онынъ козьле- 
риндеки къуванч къыгъылчымлары биле къувана эдилер. Онынъ 
эеджаны деръал манъа кечти. «Я, Алла бу не экен?» — деп тюшю- 
нип етиштиралмадым, Наджие ханым меджмуанынъ бир нусхасыны 
ачып, огюме къойды. «Эй, Танърым, я бу Джынгъыз Дагъджы- 
нынъ шиирлери де!». 

Джынгъыз Дагъджынынъ Акъмесджитте яшагъан къыз къарда- 
шы Тевиде апте хатырлай: «Дженгъыз агъам даа он беш-он алты 
яшында олгъанда шиирлер язып башлагъан эди. О, эвде эр кес 
юкълагъан сонъ, сокъакъкъа чыкъып, эвимиз янындаки телеграф 
диреги астына отурып дирекке асувлы фенернинъ зайыф ышыкъ- 
лары астында озюнинъ шиирлерини яза, саба исе бабама ве 
бизлерге окъуп бере эди. Мен пек яш олгъаным себебинден, агъам- 
нынъ шиирлерининъ маналарыны чокъ анълап оламай эдим. Амма 
бабам онынъ шиирлерини динълеген сонъ терен тюшюнджелерге 
дала эди». 

Эбет, Джынгъыз Дагьджы терен ве айдын истидат саиби. Бу 
истидат онъа Алладан берильген олса, онынъ тынчлыкъ не ол- 
гьаныны бильмеген юреги оны гедженинъ дер маалинде сокъакъ- 
къа, телеграф дирегининъ зайыф ышыкъларынынъ къойнуна алып 
кетмез эди. Демек онынъ юреги недир сёйлемек, нелердир акъ- 
къында айкъырмакъ истей эди. 

Джынгъыз Дагьджынынъ шиирлери не акъкъында? Эбет Къы- 
рым акъкъында, Къырымнынъ татлы ве аджджы, хаялий ве асыл 
акъикъаты акъкъында, тарих чарпышмаларында дарма-дагъын олып 
кеткен Туркистан акъкъында, тюркий халкъларнынъ, бильхасса, 
къырымтатар халкъынынъ бирлиги акъкъында, кяинатта бир уд- 
жейречикнинъ, инсан деп адландырылгъан уджрейчикнинъ ери 
акъкъындадыр. Шиирий, несрий иджадынынъ баш мевзусы да, 
баш къараманы да айны шу къырымтатарыдыр. Онынъ фельсефе- 
си де Къырым, Туркистан (Туран) фельсефесидир. Бу фельсефе 
шаир ве языджы Джынгъыз Дагъджынынъ къаны иле берабер 
раатсыз юрегинден кечип тюрк ве къырымтатар эдебиятына оль- 
мез излер къалдырды. Бу фельсефе векилллери оны Маркес, Со- 
лженицын, Айтматов киби эдиплеринен бир сырагъа къойды. Онынъ 
эсерлери бойле хуляса чыкъармагъа имкян берелер. Эбет, Дж. 
Дагьджыныны тоталитар совет режимине уйгъун кельген базы базы 
бир шиирлери де бар. Эм де девир котерсин, деп язылгъан эсер- 
лер тек онынъ иджадында расткельмей. ХХ асырнынъ 1920—1930- 
нджы сенелерде эдебиятымызгъа кирип кельген ве бугуньге клас- 
сик эдиплер намы иле анъылгъан шаир ве языджыларымызнынъ 
бири къалмай эписи «девир котерсин къаилинде эсерлер язгъан- 
дыр. Затен, бу ал совет режимини башындан яшап кечирген бу- 
тюн эдебиятларда мевджуттыр... 

..Огюмде Джынгъыз Дагъджынынъ шиирлери тура. Оларны 
текрар-текрар окъуйым. Пек гузель шиирлер! Акъикъатен де бой- 
ле ширлерни тек Къырым чокъракълары киби къайнагъан юрекли, 
Къырым дагълары киби джумерт юрекли, Къырым чёллери киби 
кенъ юрекли, Къырым авасы киби темиз юрекли, ватан асрети ве 
севгисине толу юрекли инсн яза билир. 

1993 с. 

ДЖЫНГЪЫЗ ДАГЪДЖЫ: 
«ЯЗГЬАН ШЕЙЛЕРИМНИНЪ ЭПИСИ 
АКЪИКЪАТ ОЛГЪАНЫНА ЕМИН ЭТЕМ...» 


(«Къоркъунч йыллар» ве «Юртуны гъайып эткен 
адам» романлары узеринде базы тюшюнджелер) 


Такьдир Джынгъыз Дагьджыны тувгъан юртундан, миллетин- 
ден, сой-акьрабаларындан, достларындан, Кьызылташтан, Гур- 
зуфтан, Къара деньизден айырып, узакъ диярларгъа, къырымта- 
тар ичюн анълашылмасы зор олгъан ябанджы мемлекетлерге, ягъ- 
муры биле, кунешининъ нурлары биле башкъаджа йырлагъан уль- 
келерге котерип аткъан олса да, къарсанбалы аятнынъ мерхамет- 
сиз дегирмен ташлары оны бир захиречик киби эзген олса да, о, 
тувгъан юртунен, ятса-турса Къырымнен эди; эр бир аткъан ады- 
мы, эр бир алгъан нефесини озь миллетине багъышлады. Онынъ 
сонъки адымы да, аладжакъ сонъки нефеси де миллетине ба- 
гъышланаджакъ, бунда шубе ёкъ. 

Къуветли, истидатлы къалем саиби олгъан Джынгъыз Дагъ- 
джы озюнинъ эсерлеринен земаневий къырымтатар несирджили- 
гини, романджылыгъыны мисли олмагъан юксекликлерге, къы- 
рымтатар романынынъ планкасыны янъы бир севиеге котерди. 
Онынъ романлары, хатырлавлары къырымтатарлар ве Къырым 
акъкъында олгъанына бакъмадан, эдебиятымызнынъ сынъырла- 
рындан чыкъып, тюрк несирджилигининъ, тюрк романджылыгъы- 
нынъ муджевхерлерине чевирильгендирлер. Онынъ «Анама мек- 
тюплер» романыны белли тюрк эдебиятшынасы А. Къабакълы 
шахэсер, деп ботен айтмагъандыр. Дешетли, аджувсыз девир онынъ 
эсерлерине айланчыкълы, чытыранлы, такъдирнинъ оюкъ-чукъур- 
лы ёлларындан кечмекни къысмет этти. Тюрк тили, Тюркие васта- 
ларынен тувгъан къырымтатар эдебиятынынъ багъчасына чешит 
мушкюлликлерге къатланып, къайтып келеяткъан Джынгъыз Дагъ- 
джы тюрк эдебиятында да къавий ер ишгъаль эткендир. 

Тюрк эдебиятшынасы Иса Къоджакъаплан Джынгъыз Дагъ- 
джынынъ дёрт романы: «Олар да инсан эди», «Къоркъунч йыллар», 
«Юртуны гъайп эткен адам», «О топракълар бизим эди» романлары 
акъкъында язгъан монографиясынынъ кириш сезюнде шойле яза: 
«Бу чалышмада къолгъа алынгъан эсерлер келиши-гузель сечиль- 
мегендир. Макъсадымыз ялынъыз роман инджелемеси япып, лицей 
тасили алгъан генчлеримизге ел косьтермек дегильдир. Миллий 

медениетимизнинъ, миллий тарихымызнынъ, миллий хатырала- 
рымызнынъ кутьлевий суретте эррозиягъа огърагъан кунюмизде 
якъын тарихнынъ аджджыларыны акс этирген бу дёрт романны 
янъы етишкен несиллерге танытмакъ, бельки де, эсас гъаемиз- 
дир». 

Тюрк эдебиятшынасынынъ «бизим» деп лаф этмеси, къырым- 
татар языджысыны бу къадар озюмсимеси иле Дагъджыны тюрк 
эдебиятынынъ мешаллеринден бири дереджесине котермесини, 
бу эсерлер вастасынен тюрк генчлигини тербиелев акъкъындаки 
фикирлери анълашыла. Тарихта, тюрк-татар эдебий мунасебетлер 
тарихында бойле мисаллер аз дегиль. Меселя, диван эдебияты- 
нынъ векиллери Къырым ханларындан олгъан Бора Гъазы Герай 
(1553—1607), Ашыкъ Умер (1621-1707), Джевхерий (ХУІІ) ве даа 
бир сыра шаирлеримиз булар джумлесиндендир. Оларнынъ иджат- 
ларыны да тюрклер тюрк эдебиятынынъ айырылмаз бир къысымы 
оларакъ корелер. 

Сырасы кельгенде шуны да къайд этип кечмек керек ки, къы- 
рымтатар эдебиятшынаслыгъында Джынгъыз Дагъджы акъкъын- 
да, онынъ эсерлери хусусында кениш инджелемелер, араштырув- 
лар япылмагъаны инсанны эфкярландыра. Меселя, Дж. Дагъджы- 
нынъ «Олар да инсан эди» романы толусынен «Йылдыз» меджму- 
асында дердж этильди. Лякин не бир эдебият мухлиси, не язы- 
джыларымыз, не здебиятшынасларымыз бу роман акъкъында озь 
фикирини, озь тюшюнджелерини матбуатымызда язды. Я, бу ро- 
маннынъ дердж этильмеси, умумен Джынгъыз Дагъджы киби ко- 
риифейимизнинъ эдебиятымызгъа къайтып кельмеси къырымта- 
тарларнынъ медений омюринде буюк вакъиа олды да! Эдебияты- 
мызда юзь берген бу муим вакъианы корьмемек адий эдепсизлик, 
демектен гъайры бир шей айтып оламаймыз. 

Догъру, Тюркиеде де Джынгъыз Дагъджынынъ эсерлерине, 
айры романларына багъышлангъан колемли араштырувлар япыл- 
ды. И. Къоджакъапланнынъ эки китабы, И. Шахиннинъ моногра- 
фиясы, «Варлыкъ» меджмуасында онынъ иджады акъкъында ма- 
иетинде онларнен макъале басылгъандыр. «Тюрк медениети» медж- 
муасында профессор Акькьий Дурсун Йылдызнынъ «Олар да инсан 
эди» романы акъкъында танытув макъалеси, «Эрдем» меджмуа- 
сында профессор Инджи Энгюннинъ Дж. Дагъджынынъ «Янсы- 
лар-1», «Анама мектюплер», «Меним киби бири» эсерлери акъ- 
къында язгъан макъалеси булар джумлесиндедир. Къырымтатар 
эдебиятшынаслыгъында исе Осман Тюркайнынъ «Тыштаки тюрк- 
лернен меракъланмаюв ве Джынгъыз Дагъджы» макъалелери, фи- 
лология илимлери докторы, профессор Адиле Эмированынъ «Го- 

лос Крыма» газетасында, ишбу сатырлар муэллифининъ «Янъы 
дюнья» газетасында, «Йылдыз» меджмуасында дердж эткен бир 
къач макъалесинден гъайры ич бир шей язылмады. Лякин, кене 
де, теэссюфлерге къапылмайыкъ. Ярынгъа умютнен бакъайыкъ. 


я + ж 


...Алла-Тааля берсе, бере экен. Юдже Танърымыз озь къулуна 
ойле бир къабилиет, ойле бир истидат берген ки, йыллар кечип 
Джынгъыз Дагъджы къырымтатар миллетининъ, тюрк дюньясы- 
нынъ къуветли, къудретли языджысына, романджысына чевириль- 
ди. Романларында эсасен къырымтатарларнынъ 1928 сенесинден 
сонъ кечирген аятлары, совет империализмининъ коммунистик 
эскенджеси алтында чеккен эзиетлери акъкъында икяе этиле. Бир 
заманларда къудретли девлет саиби олгъан къырымтатарларнынъ 
тувгъан юртларындан сюрбетлердже марум этильгени, бутюн бир 
миллетнинъ сойкъырымгъа огъратылгъаны тасвирлене. Романла- 
рында котерильген мевзулар чешит-тюрлю олсалар да, айланып- 
уйрюлип, дженкнинъ мантыгъыны, къан ичип-къан къускъан бир 
аят-мемат курешлерде адий бир адамнынъ озь-озюни къыдырма- 
сыны, менлик ве мевджутлыгъынынъ маиетини арамасыны, къар- 
санбалы дженкнинъ, аятнынъ эр эки тарафында булунып, кене де 
озь миллетининъ, озь юртунынъ садыкъ эвляды олып къалмасыны 
ачмагъа турыша. Муэллифнинъ бутюн бу шейлерни шахсий аятында 
яшап кечирмеси эсерлерине сарсылмаз къувет багъышлай. 
А. Солженициннинъ эсерлериндеки акъикъат ве къувет не дере- 
джеде олса Джынгъыз Дагъджынынъ романларындаки акъикъат 
ве къувет айны шу дереджедедир. 


ж ж ж 


Сюргюнлик йылларында халкъымыз Дж. Дагьджынынъ эсер- 
лерини огренмектен марум эди. ХХ асырнынъ сонъки он йыл- 
лыгъы къырымтатар эдебиятынынъ къайтув девири деп эсаплар 
экенмиз, бу девирни иджретте догъгъан эдебиятымызнынъ, бу 
джумледен Дж. Дагъджынынъ къоджаман иджадий асабалыгъы- 
нынъ Ватангъа, мукъаддес Къырымгъа къайтув девири, дие ифти- 
харнен айта билемиз. Ве 1992 сенеси «Йылдыз» меджмуасы къо- 
джаман, алидженап бир ишнинъ астына кирмеси. Яни Джынгъыз 
Дагъджынынъ бутюн эсерлерини къырымтатар тилинде дердж 
этмеге башламасы такъдир ве алгъышларгъа ляйыкътыр. Буюк 
колемли эсерлеринден «Олар да инсан эди» романы, юкъарыда 
къайд эткенимиз киби, толусынен меджмуамызда дердж этильди. 
Бу эсерде Дж. Дагъджы бир койнинъ мисалинде асырымызнынъ 

отузынджы сенелери Къырымда олгъан аят акъкъында икяе эте, 
Къырым насыл этип колхозлаштырылгъаны, ялыбою насыл этип 
руслаштырылгъаны, чокъракъ суву киби темиз къальпли, эмексе- 
вер къырымтатарлар недай аякъасты этильгени тасвирлене. 

Айны шу меджмуамызнынъ саифелеринде Джынгъыз Дагъ- 
джынынъ «Юртуны гъайып эткен адам» романы толусынен дердж 
этильди. Романда бир къырымтатарнынъ экинджи джиан джен- 
кинде иштирак этип, немселерге эсир тюшип, Варшавагъа якъын 
бир шеэрде булунгъан мусульман легионында хызмет эткени, чек- 
кен эм джисманий, эм рухий азаплары, умют ве яныкълары акъ- 
къында икяе этиле. Умумен, мусульман легионлары мевзусы къы- 
рымтатар эдебиятында къоджаман панорама шекилинде ильк кере 
котериле. Ве ильк кере мусульман легионлары акъкъында акъи- 
къат нокътаий-назарындан янашып, онынъ мусбет ве менфий та- 
рафларыны ачып косьтермеге арекет этиле. 

Бу роман дердж этилир экен, бир сыра окъуйыджыларымыз 
тарафындан меджмуагъа ве ишбу романны терджиме эткен бу са- 
тырларнынъ муэллифине, хусусан экинджи джиан дженки иштирак- 
чилери тарафындан итиразлар бильдирильген олып, «татарлар ле- 
гионларда хызмет эттилер», «саткъынлар» деген шейлер миллети- 
мизнинъ башына нидже-нидже белялар ягъдырды, деп озь итираз- 
ларыны эсасландырмагъа тырыштылар. ТАСС бильдирювини ха- 
тырлаяракъ: «романны асылында басмакъ керекмей эди», демек- 
тен таймадылар. Я, сюнгю чувалгьа сыгъармы? 

Эбет, олар озьджесине акълылар. Тек, «озьджесине». Манъа 
джанлары агъырмасын. Биз не вакъыткъадже истикълялымыз ичюн 
алып барылгъан курешимизни гизлейджекмиз? Не вакъыткъадже 
биз озь-озюмизни «экинджи джыныс инсанлары» деп сайып юре- 
джекмиз. Биз не вакъыткъадже Акъикъатнынъ козьлерине тик бакъ- 
магъа къоркъып юреджекмиз? Башта бир, романда сёз мусульман 
легионы акъкъында кетсе де, къырымтатарлар бунда озьлерине нис- 
бетен насыл бир фаджианы корелер? Десене, бу азатпервер бир 
миллет бугунь сычан къылыфына кирип, кендини арслан беллей? 
Вазгечинъ! Азатлыкъ къолай берильген олса, бугунь кунеш биле 
сербест нур сачар эди! 

Легион меселесине кельсек исе, мында Садыкъ Турандан гъай- 
ры ич бир тюрлю къырымтатар ёкъ эди. Онынъ эксерий къысымы- 
ны озьбеклер, казахлар, къыргъызлар, туркменлер, азербайджан- 
лар ве иляхре тюркий миллетлернинъ векиллери тешкиль эте эди. 
Ве сёз сахте совет тарихчыларынынъ коммунист партиясынынъ мил- 
летимизге нисбетен джанаварлыгъыны акъламакъ ичюн багъыр- 
чагъыр этип айткъан «насылдыр» бир «татар легиолары» акъкъында 
кетмей. Я, барып да сёз темиз «татар легионлары» аккъында кет- 
се, демек ишбу эсерни, Джынгъыз Дагъджыны эдебиятымыздан 

котерип атмакъ керекмизми? Фикиримиздже, бойле олмамакъ 
керек. Дюньягъа бираз кенишче бакъмакъ керекмиз. Тюневинки 
куньден хуляса чакъармайджакъ олсакь, бугуньки кунни котерип 
атсакь, ярынны тапып оладжакъмызмы? 

Романда озь миллетининъ азатлыгъы ичюн куреш адий бир адам- 
нынъ фаджиасы дереджесине котериле. Эсернинъ баш къараманы 
не ичюн немсе униформасыны кие, не макъсаднен ве кимге къаршы 
элине силя ала? Бир бакъыштан адий корюнген бу дешетли суаллер- 
ге муэллиф даа да дешетли, даа да мудхиш джеваплар къыдырмагъа 
тырыша. Садыкъ Туран ве романнынъ дигер къараманлары башта са- 
модержавие, сонъра совет-коммунистик империясы астында эзильген 
улу Туркистан гъаеси ичюн немселер тарафында дженклеше ве немсе 
идеологиясынынъ къурбанлары олалар. Такъдир тек къырымтатар йи- 
гити Садыкъ Туранны дегиль, бинълернен озьбеклерни, къазах ве къыр- 
гьызларны, туркмен ве азербайджанларны озь къамачавына алып 
эзе, таптай, мукъаддес Туркистан гъаесини тарих чамурларына бул- 
гьалай. «Юртуны гъайып эткен адам»да фаджианынъ диалектикасы 
бойледир: 

«... 1942 енесининъ бааринде немсе ордусында тюрк асылын- 
дан олгъан эсирлерден Туркистан легионы тешкиль этильген, биз- 
лер де гъайрыдан аскер олгъан эдик. Немсе униформасында алы- 
мыз эм кулюнчли, эм де аджыныкълы эди... Немселерге къор- 
къунен бакъмакътан озюмизни къолгъа алып оламай эдик. Бу къор- 
къумыз мустакъиль Туркистан ордусынынъ чегирдеги олгъаны- 
мызны немсе субайлары тарафындан сыкъ-сыкъ текрарланмасы- 
нен яваш-яваш эксильди». (с. 11). 

«...Эр бир миллет акъларыны эльде этмек ичюн дёгюшир, къан 
тёкил акъкъыны алыр экен, биз не ичюн айны ёлдан юрьмейджек 
эдик?». (с.11). 

«...Эбет, биз мейдангъа келеджек буюк Туркистан ордусы- 
нынъ чегирдеклери эдик. Яваш-яваш бунъа инана эдик. Буюй- 
джектик. Бир къарышчыкъ олсун, ватан топрагъына аякъ баса- 
йыкъ, бир мемлекетнинъ узеринде къартал киби къанат кереджек, 
миллетни кене Туркистаннынъ саиби этеджектик». (с. 12). 

«...Бизим ичюн ялынъыз эки дане мукъаддес келиме бар эди: 
Туркистан ве истикълял! Бу елда, бу мукъаддес гъае огърунда, сонъки 
тамчы къынымызны акъызаджакъ эдик... Бу тюшюнджелернен, бу 
дуйгъуларнен устюмизге униформаларны кийдик». (с. 13). 

«...Лякин субай олып Русиенинъ сынъырларына кирген сонъ немсе 
хачындан, немсе къарталындан манъа не! Черкез къалпагъы киймей- 
джек эдимми? Черкез къалпагьынынъ устюне украин къызларына 
ай-йылдыз ишлетмейджектимми? О мемлекетнинъ сынъырларына 
кирейим бир! Немсе къарталына алдыргъан шейим ёкъ. 

Эбет, мен даа эвельки Туран эдим. Мен кене де эркек олам. 
Ким бильсин, бельки дамарларымдаки татар кьаны ишини корь- 
меге башлагъандыр». (с.32). 

«...Субайлар Туркистаннынъ илериде Асиянынъ буюк ве къу- 
ветли бир девлети оладжагъыны айта эдилер. Шаркъта Тюрк-Та- 
тар дюньясы японларнен дост ве иттифакъдаш олгъан сонъ, гъарпта 
Германиягъа, шаркъта Япониягъа ве бизге аман-аман дюньяны 
идаре этмек акъкъы бериледжек эди. Шимди бу шейлерни язар 
экеним, ичимден кульмек истейим». (с. 38). 

«...Эбет, дюньяны немселер чевиреджек эдилер. Бунъа инана- 
лар. Биз устюмизге немсе униформаларыны кийген, тишимизден, 
сачымыздан тырнагьымызгадже немсе олгъан сонъ, аятымыз истер- 
истемез бу менфаатларгъа коре уйгьунлашмайджакъ ве туркистаны- 
мыз яваш-яваш бир хаял алына кельмейджек эдими?». (с.40). 

«...Къырымтатар халкъы бир учурым четинде эди. Юз етмиш йыл 
девамында дёгюш кетирген фуртуналар, энди ниаесине ете эдилер. Бу 
— энди сонъ фуртуна оладжакъ. Ёргъун, перишан миллетим бу сонъки 
фуртунагһа даяналмайджакъ эди. Буны бабам дуйгъан киби эди. Мил- 
летим яралы эди, миллетим чокъ къан джойды. 

Амма сонъки тамчы къанынадже душманынен чарпышаджакъ, 
чокътан берли сувсагъан истикълялына къавушмадан джан бере- 
джек эр татарнынъ сонъки сёзю: «Истикълял! Оладжакъ эди. Мил- 
летим Ватаны огюндеки борджуны одеди». (с. 121). 


х ҡ ж 


«Юртуны гьайып эткен адам» романында даа бир айдын образ 
бар. Бу - Садыкъ Тураннынъ кьардашы Бекирнинъ образыдыр. 
1941 сенеси Садыкънынъ элял олгъаны акъкъындаки хабер Бе- 
кирнинъ юрегини тилим-тилим догьрады. Бекир немселерге ол- 
гьан нефретини гизлеп оламай, агьасы ичюн интикъам алмакъ 
макъсадынен дагъгъа кете, партизанларгъа кьошула. Бекир ялы- 
нъыз агъасы ичюн дегиль, эзильген, тапталгъан, куль-виран этиль- 
ген Ватаны ичюн немселерден интикъам алмагъа атлана. Бойле- 
ликнен, табири-джаиз эсерде Ф. Достоевскийнинъ «Агъа-къар- 
даш Карамазовлар»ы проблемасынынъ къырымтатар варианты ор- 
тагъа чыкъа. Умумен алгъанда, Ф. Достоевскийнинъ иджады 
Дж. Дагъджынынъ яратыджылыгъына буюк тесир эткендир. Иджа- 
дыны шиирнен башлагъан Дж. Дагъджыны несирге алып кечкен 
озьгюн бир копюрнинъ ана багъаналарындан бири, иште шу рус 
языджысы Ф. Достоевскийнинъ эсерлери олды... Бу ерде Садыкъ 
Тураннынъ сёзлерине дикъкъат этинъиз: 

«... Бабам айтаджакъ мен де тек динълейджек эдим: 

...Кһуртулыш куню келир, деп эпимиз дёрткозьнен немселер- 
ни бекледик. Лякин янълышкъан экенмиз, Садыкъ... Къуртулыш 
дегиль, къан ве олюм кетирдилер мемлекетке. Бинълернен къы- 
рымлыны къурбан эттилер. Шеэр четине чыкъарып, кендилерине 
къаздыргъан чукъурлар башында къуршунгъа тиздилер. Ароннынъ 
Майкосы, Шаломлар, Пинас, Левилер эписи ольдюрильдилер. 
Сонъра невбет чингенелерге кельди. Бичарелер, эллеринде ешиль 
байракълар, кокюслеринде Къуранлары, татар мааллелерине, 
имдат, деп чаптылар. Лякин татарнынъ элинден не келир? Чингене 
олса да, тилимиз бир, динимиз бир, олар да Къырым халкъы 
дегильми? Бекирнинъ дагъгъа чыкъмасына себеп сенинъ олюм 
хаберинъми, ёкъса миллетнинъ чеккенлери олдымы, бильмейим. 
Насыл, не себептен олса да олды бир кере...». (с.117). 

«...Ана эвинден чыкъкъан кунюм: «Озюнъ чызгъан елда юр», 
деген сен дегиль эдинъми, баба? Дюньянынъ бош ырсларына къа- 
пылма, деген сен дегиль эдинъми? Бугунь бир огълунъ устюнде 
немсе униформасы, коксюнде джамали хач. О бириси дагъларда, 
къалгъанында къызыл йылдыз, сачындан тырнагъынадже миллет- 
нинъ къанына былангъан большевиклернен берабер... О да звлят- 
тыр, дейсинъ! О да кендине бир ёл чызды, онъа да акъ ёлу дей- 
синъ, баба? (с.1 18). 

«...Бекирнинъ коксюнде НКВДнынъ зиндан диварларында къу- 
ругъан къан лекеси киби йылдыз, меним коксюмде немсе къарталы- 
нынъ панджаларында асувлы джамали хач; эки кьардашнынь бири- 
бирине къавушмасы, бири-бирине багъланмасы бутюн миллетим- 
нинъ бир темсили эди, санки». (с.132) . 

Садыкънынъ бабасы Усеин агъа чаресизлик ичинде. Не япа- 
джагъыны бильмейип, шашмалай: 

«...Бильмем, кимге агьлайым?.. Миллеткеми, эвляткъамы? Ким- 
ге?.. Кимге, Садыкъ? Экинъиз де къанымдансынъыз. Иште, сен шимди 
миллетнинъ интикъамыны алмагъа кельдинъ. О бириси дагъларда. 
Дагъларда хаинлернен...». (с.139). 

Иште, Садыкъ немселер тарафында, Бекир большевиклер тара- 
фында. Лякин экисининъ де макъсады бир. Экиси де тувгъан Къы- 
рымларыны онынъ душанларындан азат этмек, тувгъан юртлары- 
ны мустакъиль корьмек истейлер, бу макъсат огърунда аягларыны 
бинъ бир телюке астына къойып, къан ве атешлер ичине атылалар. 
Затен, къырымтатарнынъ душманы ким: немселерми, большевик- 
лерми? Агъа-къардашларнынъ ангиси акълы, ангиси акъсыз? Са- 
дыкънен Бекир Бештерек дагъларында корюшкенлеринде биле 
бири-бирине ич бир шейни исбат этип, бири-бирини озь фикир- 
лерине къандырып оламайлар. Нетиджеде Садыкъ немселерге, 


54 


Бекир большевиклерге, совет режимине «алданалар», Ватан, мил- 
лет исе Еллар ичинде къалыл кете. Буны Садыкънынъ фикирлери 
ачыкь-айдын тасвирлейлер: 

«... Бу эйбетли ордунынъ (немсе ордусынынъ - Ю. Къ.) енъиль- 
меси мумкюнми? Энь сечкин генераллар команданлыгъы алтында 
ишлеген бу дженк машинасы джаиль ве сархош, ач ве битли, 
ахмакъ ве пис мужиклернинъ тепмесинен бир оюнджакъ киби къы- 
рылмасы мумкюнми? 

Эбет, кьырыла. Лякин мен не фельдфебель Бауерни, не де 
Германияны тюшюнем. Бу фуртуна ялынъыз бизим ичюн. Къыры- 
мым. Кавказым, Туркистаным!.. Бизим койлеримизге, шеэрлери- 
мизге атыладжакъ, аналарымызны, балаларымызны богъаджакъ; 
бинъ йыллыкъ медениетимизнинъ ер юзюнден силеджек... Фельд- 
фебель Бауер кене Германиясына дёнеджек, оджагьынынъ башы- 
на кечип, балаларынынъ башларыны сыйпайджакъ, фельдфебель 
Бауер кене чайыны ичеджек, «бабен кюхен»ини ашайджакъ. Фель- 
дфебель Бауер буны бильмейим, деп беллей. Лякин мен бунынъ 
бойле оладжагъыны билем». (с. 185). 

Бу сёзлерни, миллети узакъ Озьбекистан челлерине сюргюн 
этильген, мевталары къашкъыр ве шакалларгъа аш олгъан Бекир 
де «немсе» ерине «рус», «Германия» ерине «Русие», «Бауер» 
ерине «Иван» сёзлерини къулланып, айта билир эди. 

Дженк олсун немселер, олсун советлер тарафында дженк- 
лешкенлер ичюн къарсанбалы, чытырманлы, оюкъ-чукъурлы, де- 
шетли, такъдиране бир бурулыш олмакънен бирликте, буюк, мис- 
ли олмагъан фаджиадыр, эм де тек шахсий фаджиа дегиль, МИЛ- 
ЛИЙ ФАДЖИАДЫР, МИЛЛИЙ КЪУРТУЛЫШ ФАДЖИАСЫДЫР. 
Оны гизлемек дегиль де, оны анъламакъ ве ондан эм шахсий, эм 
миллий келеджегимиз ичюн зарур, акъылане хулясалар чыкъар- 
макъ керекмиз. Истесек де, истемесек де, миллетимиз кечкен муд- 
хиш дженкте къан текти, йигит ве къызларымыз джанларыны феда 
эттилер, Гитлер ве Сталин ичюн дегиль, эр бир тамчы къанда, 
сувланып тургъан эр бир ярада къырымтатарнынъ козьяшлары, 
ферьядлары, миллий дегерлиги, азатлыкъ умютлери бар эди... 

Олсун «Юртуны гъайып эткен адам» романы ве олсун «Къор- 
къунч йыллар» вея «Анама мектюплер», олсун Дж. Дагъджынынъ 
бутюн дигер эсерлерини эбдир-себдир, чапып-чапкъалап окъумакъ 
мумкюн дегиль. Джынгъыз Дагъджыны ашыкъмайып, устькюйме- 
дже нетиджелер, ерли-ерсиз укюмлер чыкъармайып, сабырнен 
окъумакъ керек. Онынъ терен, психологик, фельсефий, буюк ус- 
талыкъ ве бедиийликнен язылгъан эсерлери ашыкъчанлыкъны къа- 
бул этмейлер. 

Джынгъыз Дагъджы озь эсерлеринде джойгъан ватаны, илик- 
леринедже синъген юрт асретлиги акъкъында икяе эте. Эсерлер- 
нинъ эсас нокъталары, шу призмалардан кечириле ве аджджы 
реализмнен ашланаракъ, алельхусус къуветке малик олалар. Мил- 
лий сербестлик, миллий месутлыкъ мевзулары Исмаил Гаспралы- 
нынъ «Френкистан мектюплери» романында да байракъ этип ко- 
териле. Лякин Гаспралынынъ реализми бир утопия, бир хаялдыр. 
Джынгъыз Дагьджыда исе миллий месутлыкъкъа алып баргъан Ел 
дешетли реалликлер чемберинден кечирильгендир. Романларын- 
даки вакъиалар не ерде юзь берген олмасын, булар онынъ яшап 
кечирген шейлеридир, булар онынъ аятыдыр, десек янълышма- 
мыз. Чюнки бу шейлерни уйдурмакъ мумкюн дегиль, затен Джын- 
гъыз Дагъджы китапларынынъ наширлеринден бири Яшар Наби 
Наирге язгъан мектюбинде буны шахсен тасдикълай ве ич бир 
тюрлю шубелерге ер къалдырмагъан тарзда шойле язгъан эди: 
Эльхамдилюлля тюрким, мусульманым ве бу язгъан шейлерим- 
нинъ эписи акъикъат олгъанына емин этем. 

«Къоркъунч йыллар» романы бунъа мисаль ола билир. Бу 
романны фелек чемберинден кечкен, аятны, миллетини иляхий 
бир севгинен севген адам язгъандыр. Джынгъыз Дагьджынынъ 
мезкюр романыны окъугьанынъызда «Юртуны гьайып эткен адам»- 
даки Садыкъ Туранны, дигер къараманларны расткетирирсинъиз. 
Бунъа тааджипленменъиз. «Къоркъунч йыллар»нынъ баш къара- 
маны да Садыкъ Турандыр. Янълышмагъан бир Алла, дегенлери, 
шу эки романнынъ терджимесине киришильгенде терджиманнынь 
ишине шейтан кьарышты, гһалиба, «хатагъа» Ел берди. Бу эки 
роман айры китаплар шекилинде дердж этиледжекте хатаны тю- 
зетирим, деп беллейим. Затен, Джынгъыз Дагьджы 1995 сенеси 
июль 22-де манъа ёллагъан мектюбинде шойле деп язгъан эди: 

«Сайгъылы къардашым Юнус, ...мектюбинъде «Юртуны гъа- 
йып эткен адам» терджимеси узеринде токъталасынъ. Бу гузель 
хаберге айрыджа севиндим. Анджакъ ана тилимизге терджиме 
этмек ичюн бу романны сечкенинъ мени бираз ойландырды. «Юр- 
туны гъайып эткен адам» «Къоркъунч йыллар»нынъ девамыдыр, 
яни «Къоркъунч йыллар»нынъ экинджи джылтыдыр, 1956—1957 
сенелери арасында Истанбулнынъ о вакъыттаки энъ илери кель- 
ген «Варлыкъ» нешриятында нешир этильген эди. Эсер колемли 
олгъаны ичюн манъа эсерни эки джылт шекилинде басмакъ ке- 
реклигини теклиф эткен эдилер. 

Бу эсер меним тюркче язгъан ильк эсеримдир... Табиий, сен ве 
аркъадашларынъ Къырымдаки окъуйджыларнынъ насыл китаплар- 
гъа ихтияджлары олгъаныны менден даа яхшы биледирсинъиз». 

Сонъки вакъытларда Къырымда олаяткъан вакъиаларны, ярыма- 
данынъ асыл миллети - къырымтатарларгъа къаршы кутьлевий ин- 
формация васталарында алынып барылгъан «сувукъ дженкни» козь 
огюне алсакъ «Юртуны гъайып эткен адам» романы озь вакъытында 
терджиме этилип, дердж этильди, демеге толу имкян бере. Бу эсер- 
де къайда олса олсун, кимге олса олсун, миллетимизнинъ векилле- 
рине бериле биледжек чиркин суаллерге джеваплар гизлидир. 

«Къоркъунч йыллар»нен «Юртуны гъайып эткен адам» къоджаман 
романнынъ айырылмаз эки къысымы олмакънен бир сырада олар 
айры-айры яшамакъ укъукъларына малик эсерлердир. Эм мевзу, эм 
композицион, эм къаврамлыкъ, эм битишиклик джеэтлери олар- 
гьа бу акъны берелер. 

«Къоркъунч йыллар» романында бир къырымтатар субайынынъ 
аяты тасвирлене. Эсерде Садыкъ Тураннынъ Къырымда балалыкъ 
чагъында башлап, немселернинъ элине эсир тюшип, Туркистан ле- 
гионына барып къошулгъан девири ичинде яшап кечирген фаджиа- 
лары юксек драматизм иле икяе этиле. 

Роман эки буюк болюктен ибареттир. Эгер биринджи болюкте 
Садыкъ Тураннынъ аятыннынъ «совет девири», яни балалыгъы, 
осьмюрлиги, генчлиги, мектеп чагъы, Одесса арбий окъув юртун- 
да тасиль алгъаны, дженк башламасы, эсир тюшмеси акъкъында 
икяе этильген олса, экинджи болюкте немселерге эсирге тюшкен 
сонъ концлагерьлердеки мудхиш, къоркъунч аяты, немсе орду- 
сындаки Туркистан легионына насыл къошулгъаны акъкъында ай- 
тыла. Эр эки болюкни бири-биринен узьлюксиз бирлештирген 
шей исе баш къараманнынъ озь Ватанына ве миллетине олгъан 
садакъатыдыр. Роман Садыкъ Туран къырымтатарларнынъ бир 
символы дереджесине котерильмеси де тесаддюф дегиль. 

Садыкъ Туран эсирликте къоркъу толу куньлерни яшап кечирсе 
де о, джесюр курешчи, миллетининъ джесюр аскери олып къала, о, 
башкъа эсирлер киби бир локъма отьмекни тюшюнмей, ойле муд- 
хиш дакъкъаларда биле миллетининъ къуртулышы акъкъында тю- 
шюне. Эр анги алларда Садыкъ Туран къырымтатар миллетчиси 
олып къала. Эсернинъ ахлякъий, тербиевий къувети де бунынънен 
ольчениле. 

Джынгъыз Дагъджы Садыкъ Тураннынъ образыны ярата. Са- 
дыкъ Тураннынъ яшап кечирген ве яшаяткъан омюри къырымта- 
тар миллетининъ омюрине бенъзей. Бутюн бир миллет Садыкъ 
Туран киби, концлагерьде, башталары рус самодержавиесининъ, 
сонърадан къанлы совет-коммунистик режимининъ, шимди исе 

анълашылмагъан бир «демократик» концлагеринде эсир киби акъ- 
сыз-укъукъсыз яшай. 1783-тен берли зулум ве акъаретлер ичинде 
къалып кеткен миллетимиз кенди уриетини гьайрыдан эльде эт- 
мек ичюн джан берип, джан чекише. Немсе эсаретими, рус эсаре- 
тими, башкъасынынъ эсаретими - фаркъы ёкъ, эсарет эсареттир. 
Романдан корюне ки, бу айры бир инсаннынъ, я да инсанларнынъ 
драмасы дегиль, фаджиасы дегиль, бу бутюн бир миллетнинъ 
фаджиасыдыр. 

Даа тюневин дарма-дагъын олып кеткен идеологиянынъ къокъ- 
усы бугуньде-бугунь кене авада долана. Самодержавиенинъ, сонъра 
къызыл большевиклернинъ къырымтатарларгъа нисбетен алып бар- 
гъан дешетли, джанаварджа идеологиясы къырымтатар миллетине 
неге мал олгъаныны унутмакъ, не къадар аджджы олмасын тарих- 
нынъ къанлы, атешли аньлерини къайд этмек, келеджек несиллерге 
айыныкъ ве уяныкъ тутмакъ, оларны джесюрлик ве козьачыкълы- 
лыкъ, ватанперверлик ве миллиетчилик, даа догърусы, къырымта- 
тарджылыкъ рухунда тербиелемек — Джынгъыз Дагъджынынъ къа- 
леми астындан чыкъкъан романлар ве дигер эсерлернинъ эсас вази- 
фесидир. Затен, макъалемизде ады кечкен тюрк эдебиятшынасы 
Иса Къоджакъаплан Джынгъыз Дагджыны «Тюркие языджысы» деп 
косьтермеси, онынъ романларына юксек къыймет кесмеси бизлер- 
ни, къырымтатар зиялыларыны, зарур амелий, бельки де ахля- 
къий хулясалар чыкъармагъа меджбур эте. Иса Къоджакъаплан 
шай яза: 

«...Экинджи джиан муаребеси акъкъында пек чокъ фильмлерни 
сейир эттик, сейир этмектемиз. 

Американен Гъарп озь джемиетлерни буюк къарсанбаларгъа 
джельп эткен дженклерни фильм алына кетирип, янъы несиллер- 
нинъ афызаларына синъдирелер. Биз, Тюркие Джумхуриети ола- 
ракъ, экинджи джиан муаребесине кирмедик. Факъат бизим къа- 
нымыздан, динимизден олгъан инсанлар бу дженкнинъ аджджы- 
ларыны бутюн дешетинен яшап кечирдилер. Бойлеликнен биз де 
бу фелякет ичине тюшкендирмиз. Шай исе, бизим генчлеримиз- 
нинъ де (тюрк генчлерининъ — Ю. Къ.) бу фелякеттен, фаджиадан 
хаберлери олмакъ, тарих теджрибесине оларны да эклемек керек. 

Иште, бу кунюмизде къадар Джынгъыз Дагъджынынъ бильхас- 
са, эсерлерининъ фильмге алынмамасы бизим ичюн (тюрклер ичюн 
— Ю. Къ.) буюк бир гьайыптыр. Бир ань эвель бу эсерлер синема, 
керексе ТВ фильми япыларакъ, «Юртуны гъайып эткен адам» лар- 
нынъ, джанларыны, сагълыкъларыны гъайып эткен инсанларнынъ 
устюмизде булунгъан вазифелерини ерине кетирмек, оларнынъ рух- 
ларыны аз да олса раат этмек меджбуриетиндемиз». 

Чокь алидженап истек. Илериде, бельки къырымтатарлар да 
истеклернен «хасталанырлар». Эбет, танъ агъармагъандже кунеш 
догъмаз. Бугуньде бизим элимизден кельген шей — Джынгъыз 
Дагъджынынъ эсерлерини ана тилимизге терджиме этмек, медж- 
муамыз вастасынен мумкюн олгъаны къадар окъуйыджыларымыз- 
гъа еткизмек, мектеп ве алий окъув юртларынынъ программала- 
рына кирсетмек, айры китаплар шекилинде нешир этмек, эсерле- 
рини тешвикъ япмакътыр. Улу мутефеккир Исмаил бей Гаспралы 
айткъаны киби, халкъына ярдым этмек истесенъ, элинъден кель- 
ген шейни япмакъ керек. Затен чий хаялларгъа къапылмайып, шим- 
дики сиясий-икътисадий инкъразнынъ козьлерине тик бакъып, эли- 
мизден кельген шейни япмакъ заманы кельди. 

ХХ асырнынъ айдутлары — къызыл большевиклер, рус шовини- 
стлери, олардан тёреген «миллетчи-демократлар» Къырымны къы- 
рымтатарлардан темизлеп оламадылар ве эм де темизлеямазлар. 
Лякин чешит ренктеки необольшевиклер, неошовинистлер миллети- 
мизге къаршы энъ вахший сиясетни — миллетимизни манкъуртлар- 
гъа чевирмек сиясетинен силяландылар. Къырымтатарларнынъ мил- 
лий анъ, миллий дегерлик, миллий гъурур деген мукъаддес, Алладан 
берильген дуйгъулары балталанмакъ хавфы астында булуна. Шу 
себептен де, Джынгъыз Дагъджынынъ романлары къырымтатар хал- 
къынынъ миллий-азатлыкъ курешине аз да олса озьлерининъ зарур 
исселерини къошарлар, деп умют этемиз. Ве бунъа исбат оларакъ 
«Къоркъунч йыллар» романында Садыкъ Тураннынъ бабасынынъ сёз- 
лерини мисаль оларакъ кетирип, къырымтатар халкъынынъ не дере- 
джеде къуветли олгъаныны косьтермекнен бир сырада, гъафлет юкъу- 
ларына сарылып къалгъан ичерики къуветини реанимация япмакъ 
зарур олгьаныны къайд этип кечмек истеймиз. 

Садыкънынъ бабасы виранеге чевирильген джамининъ йыкъын- 
тыларына ишарет этип онъа шойле дей: «Биз буларгъа (йыкъынты- 
ларгъа — Ю.Къ.) бакъып къоркъмамакъ керекмиз. Душманларымыз 
къоркъсынлар эм де насыл къоркъалар! Къоркъуларындан бизге бу 
зулумларны япалар. Къоркъмагъан олсалар япмаз эдилер. Юз элли 
йылдан берли бизни ёкъ этмеге тырышалар. Юз элли йыл... Иште, 
бу юртта бир авуч татар къалдыкъ. Бизни бутюнлей ёкъ этмегендже 
ичлери раат олмайджакъ. Бизлер махв олгьанымыздан сонъ биле 
олар рухумыз огюнде титрейджеклер». 

Миллетнинъ сонъсыз къудрети, джесарети, онынъ болюнмез 
бир бутюн олгъанына башкъаджа къыймет кесмек пек кучь. 

«КЪЫРЫМНЫ ИЧИМДЕ ТАШЫЙЫМ...» 


Бу ад меним кьулагьыма та етмишинджи сенелернинъ сонъла- 
рында, студентлик йылларында чалынгъан эди. Студентлерден ким- 
дир манъа гизлиден, буюк бир сыр оларакъ бу адны айткъан зди: 
Джынгъыз Дагъджы! 

Бу аддан бутюн совет системасы къоркъа эди. Амма Джынгъыз 
Дагъджы къоркъунчлы, дешетли, вахший дегиль де, аксине, муля- 
йим, кулерюзьлю, мерхаметли бир инсандыр. Системаны къор- 
къузгъан шей, иште, онынъ эсерлери, романларыдыр... Оларнынъ 
эписи Къырым акъкъында, къырымтатарлар акъкъында, къырым- 
татарларнынъ миллий шуур, миллий озьгюнлик, миллий девлет- 
чилик огърунда алып баргъан курешидир. Бу эсерлер къоджаман, 
учь башлы йылан киби бир вахшиане системагъа къаршы атыл- 
гъан аджувсыз окълардыр, къырымтатар халкъынынъ юрек ферьяды 
ве имдатыдыр. Шу себептен де КГБ, коммунист партиясы бу адны 
миллеттен гизлемек истеди. 

Ве лякин, сюнгюни чувалда сакълап оламады, эм де гизлеп 
оламайджагъы белли эди: акъикъатны эбедий дегиль де, вакътын- 
джа биле гизлемек мумкюн дегиль. 

Иште, Джынгъыз Дагъджынынъ романлары бирер-бирер тув- 
гъан ана-Юртуна къайтып башладырлар, узакъ сеферге кеткен 
инсанлар киби къайтып башладылар. «Мен Къырымдан кетмедим, 
Къырымны мен кенди ичимде ташыйым, десем манъа инанмай 
билесинъиз. Не демек истегенимни даа яхшы анълая бильменъиз- 
ни умют этем. Эбет, акс алда эсерлерим, язылгъан бичимде языла 
бильмез эди...». 

«Бир миллетнинъ барлыгъы ялынъыз онынъ шанлы ве айдын 
кечмишине дегиль, тёккен козьяшларына, манълай терине, чеккен 
хорлукъларына, аякълар астында къала-къала эзильмесине, бинъ 
бир кере эзилип, ич бир кимседен ярдым беклемейип, текрар аякъ- 
къа турмасына, я да аякъта къалмакъ арзусына таяныр. Мен буны 
билем. Амма буны менден де яхшы Джанкой дживарларында къа- 
зылгъан оюкъларда яткъанлар билирлер...». Джынгъыз Дагъджы- 
нынъ Тюркие матбуат органларына, умумен газетаджыларгъа берген 
сийрек-сепелек интервьюлары да айны шу ёнелиште, айны шу 
мевзулар черчивесиндедир. 

Коммунист партиясынынъ, Совет укюметининъ бир авуч мил- 
лет — къырымтатарларгъа къаршы туткъан ёлуны террористик 
сиясет, деп адландыргъан ве бунъа вуджудынынъ эр бир уджейре- 
синен эмин олгъан Джынгъыз Дагъджы акъкъында бундан дёрт- 
беш йыл эвельси акъсакъал шаиримиз Решид Мураттан эшиткен 

эдим. Бундан сонъ Джынгъыз Дагъджыгъа олгъан мерагъым даа 
зияде артты. 1990 сенесининъ башларында тюркиели ватандашы- 
мыз Эртугърул Къарашкъа язгъан мектюплеримден биринде он- 
дан Джынгъыз Дагъджыны сораштырдым. Арадан бир-эки ай ке- 
чер-кечмез Эртугърул бей манъа Джынгъыз Дагъджынынъ бир 
къач романыны багъышлады. Башым кокке етти. 

Джынгъыз Дагъджынынъ эсерлерини окъур экеним, гъалебе ве 
магълюбиетнинъ, козьяш ве тебессюмнинъ, севги ве нефретнинь, 
ань ве эбедиетнинъ, омюр ве олюмнинъ, тиз ве юрекнинъ анги 
ренкте олгъаныны анълап башладым: оларнынъ эписи Къырым 
ренкинде эдилер. Бундан отьрю, «О топракълар бизимдир», «Юр- 
туны гъайып эткен адам», «Бадем далына асылгъан сабийлер» ве 
саире романлары къырымтатар романджылыгъыны, къырымтатар 
эдебиятына, къырымтатар миллий арекетине, къырымтатар мил- 
лий-азатлыкъ курешининъ тарихына, умумтюрк эдебияты ве тари- 
хына къошулгъан, алтын сувларынен язылгъан бедиий-эдебий аби- 
делердир... 

Джынгъыз Дагъджы ким? О бу акъта шойле язгъан эди: «Мен 
1916 сенеси март 9-да Къырымда, Ялта шеэрине якъын Къызылташ 
коюнде догъдым. Бабам Эмин Усеин Дагъджы кенди топрагъыны 
сачып-бичкен орта аллы бир адам эди. Балалыгъым раатлыкъ ичин- 
де кечмеди. Къытлыкълар, зельзелелер бири-бирини къувдылар. 
Милис къоркъусы исе бир къылыч киби даима башымызнынъ ус- 
тюнде салланып турды. 1932 сенесинде къырымтатарларнынъ элин- 
деки бутюн топракълар чекилип алынды. Койде къурулгъан колхоз- 
да халкъымыз озь топракъларында бирер ыргъат чалышмагъа баш- 
лады. Иште, бу сырада бир къыш-къиямет куню силялы рус аскер- 
лери эвимизнинъ къапысына келип даяндылар ве заваллы бабамны 
алып кеттилер. Эртеси куню ич бир себепсиз ери-ювасындан къо- 
парылгъан, алып кетильген ялынъыз меним бабам олмагъаныны, 
бутюн эмджелеримнинъ аилелеринен берабер белли олмагъан бир 
ерге сюргюн этильгенини, койнинъ де яры-ярыгъа бошалып къал- 
гъаныны корьдим. Анам ве еди къардашымнен берабер ел ортасын- 
да къалдыкъ. 

Бунынъ устюне къоранта башлары сюргюн этильгенлернинъ 
эллеринден чалышмакъ акъкъы да алынды, биз озюмизни къара 
сефалет ичинде булдыкъ. Бабам Акъмесджит апсханесинде бир йыл 
тутулдыкътан сонъра, сербест быракъылды. 1940 сенесине къадар 
кенди элимизнен къургъан кумеске бенъзеген бир эвчикке сыгъы- 
шаракъ зар-зор яшадыкъ. (Бу эвчик Акъмесджитте Къантар маал- 
лесинде (Чехов сокъагъы) ерлешкендир. О даа тура, - Ю. Къ.). 

Башлангъыч тасилимни кой мектебимде алгъанымдан сонъ, орта 
мектепке Акьмесджитте бардым. Эки йыл даа Акьмесджит педаго- 
гика институтында окьувымны девам эттим. Анджакь оны битирме- 

ден, 1940-та аскерге алындым. Къыскъа бир тасильден сонъ Ук- 
раина джебэсине Елланылдым. Лейтенант унванында алманлар- 
гьа кьаршы дженклештим. 1941-де эсир тюштм. Чокъ сыкъынты- 
лы эсарет куньлерини кечирдим. Ачлыкъ, хасталыкъларгъа къар- 
шы курешювден гьайры, алманларнынъ эсирлерге япкъан дешет- 
ли муаммелери, гъайрыинсаний эзиетлерине къаршы сагъ къал- 
магъа арекет эттим. Бу арада алманлар мусульман совет эсирле- 
ринден тертип эткен «тюрк тумени»нде меджбуриен хызмет эт- 
тим. Джиан дженкининъ ильк айларында алманлар тарафындан 
эсир алынгъан совет аскерлери арасында булунгъан мусульман- 
лар бир йыл къадар концлагерлерде тутулгъан сонъ зар-зорнен 
аякъ устюнде турып олгъан, амма устьлеринде кенди кемиклери- 
ни орьткен терилеринден башкъа ич бир шей къалмагъан сойла- 
рыны бир кенаргъа чыкъардылар. 1942 сенесининъ бааринде ал- 
манларнынъ: «Сен мусульмансынъмы?» — деген суалине «Эль- 
хамдулиллях, мен мусульманым ве тюркюм» джевабыны берген- 
лер бир четке чыкъарылып, поездларге юкленильди ве Польша- 
нынъ территориясына сюрюльди. Оларнынъ «къабаатлары» ве 
«гуналары» «Элхамдулиллях, мусульманым» демелеринден баш- 
ланды. 

... Мусульманлардан тертип этильген бу туменде тек къырымта- 
тарлар дегиль, туркменлер, къыргъызлар, таджиклер, азербайджан- 
лылар да бар эди. Амма дженктен сонъ тек къырымтатарлар къа- 
баатланды. Эгер къырымтатарлар алманларнен ишбирлиги япкъан 
олсалар, дигер мусульманлар не яптылар? Не ичюн олар бизлер 
киби юртларындан сюргюн этильмеди?.. 

Буюк маджералардан сонъ меним киби тюрк ве мусульман базы 
эсирлернен берабер биз «Тюрк тумени»ни терк эттик. Олюм къор- 
къусынен толу узун куньлерден сонъ Австриядан кечип, Италиягъа 
барып чыкътым ве дос-догъру барып, Къызыл Хач джемиетини тес- 
лим олдым. О ерден де Ингильтереге келип ерлештим... 

Иште, къырымтатар эдебиятынынъ, умумтюрк эдебиятынынъ 
корюмли векили, озьгюн языджы, гуманист, ватанпервер инсан 
Джынгъыз Дагъджы шимди Лондонда яшай. Эдебиятнен огъраша, 
озюнинъ о къадарлыкъ чокъ олмагъан якъын таныш-билишлеринен 
мектюплеше, Ватан дердинен яшай, ой-фикирлеринен тувгъан юр- 
тунда, тувгъан халкъынен бирликте бу дешетли аятнынъ айланма- 
лары, энишли-ёкъушлы, чытырманлы ёлларындан кече ве кене 
ёлгъа, уджуз-буджакъсыз ёлгъа атлана... 

О мектюплеринден биринде шойле, деп язгъан эди: 

« Чокъ сайгъылы кьордашым Юнус! | 

Эеджаннен язылгъан, мени де эзеджангъа къойгъан мектю- 
бинъизни къардашымыз Эртугьрул Къарашнынъ Востасы иле 
олдым. Эр шейден эвель сейги Ве алякъанъыз ичюн сизге те- 

шеккюр бильдирем. Эксик олманъыз. 

Мектюбинъизни дикъкъатнен окъудым. Юрткъа кьайткьан 
халкъымызнынъ башына тюшкен зорлукълар меним ичюн де 
чокъ кедерли бир алдыр. Кене де бутюн бу зорлукъларгъа бакъ- 
мадан, халкъымыз ана-Ватангъа къайтув курешини токьтат- 
майджагъына умют беслейим. 

Къырым Ве къырымтатарларнынъ бугуньки Вазиетлери акъ- 
къында бу ерде чокъ шей бильмейим. Бутюн бильдиклерим 
Киев Ве «Азатлыкъ» радиоларындан эшиткен шейлерим, бир 
де Анкъарада чыкъкъан «Эмель» журналындан окъугъан ха- 
берлеримнен сынъырлангъандыр. Кене де сонъки бир-эки был 
ичинде Къырымгъа 200-бинъге якъын юртдашларымызнынъ кьай- 
табильмеси кучюклетип айтыладжакы мубафакьшет олма- 
гъаныны анъладым. Эльбет, эр шейден эбель Ве эр шейден 
устте оларнынъ маддий Ве икьтисодий аятлары келир бе турар. 
Бунынънен берабер, мектюбинъизде язгъанынъыз киби моне- 
Вий Ве медений аятлары гъает эмиетлидир. Бу саадаки ча- 
лышмаларынъызны такъдирлейим. Табий, мен де файдалы ол- 
макъ истейим. Амма насыл? Бильгенинъиз киби меним бутюн 
эсерлерим тюркче язылгъан, Тюркиеде нешир этильгендир. 

Тюркче язмагъа 1945 сенелерининъ орталарында башла- 
дым. О девирде къырымтатарджа яза бильсем биле, эсерле- 
рим кунь ышыгъына чыкъаджагъына умют беслеп оламай эдим. 
Затен, тюркче язар экеним, бу эсерлернинъ бир окъуйыджы 
кутьлесине барып етеджегини Ве бельки де бир кунь ола се- 
симнинъ халкъымыз арасында эшитиледжегини де умют эт- 
кен эдим... 

Сиз мектюбинъизнинъ бир еринде: «Сиз озь эсерлеринъиз- 
нинъ озь тубгъан тилинъизде чыкъмасына къаршы олмазсы- 
нъыз, къырымтатар окъуйыджысына, миллетинъизге ёкъ 
демезсиньиз» — дейсиньиз. Бундан эВельки мектюбимде де 
язгъан эдим: сесимнинь халкъымыз арасында эшитильмеси мен 
ичюн башлы-башына бир бахттыр. Буны бильменъизни бе са- 
мимийлигимден шубеленмеменьизни риджа этем. 

Мектюбинъизден анълашылгъанына коре, сиз эсерлеримни 
окъугъансынъыз. Терджиме этмек ичюн ангисини Ве ангилери- 
ни козь огюнде туткъанынъызны бильмейим. Амма ангиси олса 
олсун, бунынъ гъает къыйын бир иш олгъаныны аньлайдыр- 
сынъыз. Бу чешит чалышманы анджакъ эки тильни де яхшы 
бильген Ве озю де яхшы бир языджы олгъан бир аркъадаш япа 
билир... 

Эсерлеримден тюшеджек къалем акъкъына кельгенде исе, 
сатылубдан эльде этиледжек пара бир къырымтатар къоран- 

тасынынь Къырымгъа келип ерлешмесининъ мосрофыны тут- 
са, севинирим... Затен къалем акъкъымны Къырымдаки Джо- 
милер Ве я башкъа бир хайрие джемиетлерине бере билирси- 
нъиз... Буны аркъадашларынъызнен лакъырды этип бакъынъыз, 
айрыджа Айдер Османгъа анълатынъыз. 

...Мен анджакъ шахсыма Ве эсерлериме нисбетен косьтер- 
ген алякъа ве сомимийлигиньизге тешеккюр бильдирем. 

Къардашым Юнус, мен сизинъ Ве айрыджа Айдер Осман киби 
аркъадашларнынъ чалышмоларыны такъдирлегенимни бир даа 
текрарлайым Ве огюнъизде тургъан бутюн зорлукъларгъа рагъ- 
мен, чалышмаларынъызны девам эттирменьизни умют этем. 
Чалышкъан бир инсан эр Вакъыт кьазаныр, Ве Ганърынынъ ярды- 
мы иле аятта бутюн гузель шейлер эртеми-кеч, чалышкъан 
бир инсаннынъ аягъына келир. Бундан раатсызланманъыз. 

Сайгъы Ве селямнен Дж. Дагъджы». 


...Джынгъыз Дагьджынынъ ана-топракъкъа ильк аякъ баскъан, 
къырымтатар окъуйджысынынъ дикъкъатына авале этильген, ильк 
бисмиллянен алдымызгъа чыкъкъан эсери «Олар да инсан эди» 
романы. Бойлеликнен тек Джынгъыз Дагъджынынъ иджадында, 
аятында дегиль, бутюн къырымтатар эдебиятында янъы бир саи- 
фе — Джынгъыз Дагъджы романларынынъ Ватангъа къайтув саи- 
феси ачыла. 


«ЕТИП ОЛАМАЙЫМ ОЗЮМЕ ОЗЮМ» 


Эгер де бир де-бир инсан ер юзюнде мевджут олгъан энъ 
юксек дагъны менимсемекни, я да боранны бойсундырмакъны, 
еди денъиз-еди икълимден кечип бинъ бир сырнынъ асылыны биль- 
мекни огюне макъсад этип къайса, о, макъсадына мытлакъа ири- 
шир. Этрафтакилер онъа бакъып: мына бу, акъикъий инсан, дер- 
лер. Аджеба, шаир халкъы акъкъында бойле деп айтып олурсынъ- 
мы экен? Бильмейим... 

Шерьян Алининъ иджадыны козетип барыр экенсинъ, эксери- 
етинен оны нелердир къыдыргъан, кимнинъдир артындан етмеге, 
артындан еткен сонъ, онъа ичиндеки сырыны айтмагъа, къуванч ве 

кедеринен пайлашмагһа истеген адамгъа ошатасынъ. 

Базыда исе недендир гизленмеге тырышкъан адамны анъды- 
ра. Шаир неден гизленмек истей? Озюнденми? Ильхам перисин- 
денми? 

Бу сатырларны язар экеним, акъылыма бир ривает тюшти: 
«Бир медресе оджасы талебелерни сохталыкъ имтианларындан 
кечиреджекте, талебелернинъ не дереджеде бильги алгъанлары- 
ны сынап бакъмакъ истей. Эр бирининъ къолуна бирер тавукъ 
туттыра ве: «Кимсе, атта Юдже Таньрымыз биле корьмеген бир 
ерде оларны кьурбан чалынъыз» дей. Талебелер тавукьларны алып, 
кимсе коре бильмейджек ерге кетелер. Бири барып гурь чалылар 
арасында, дигери аран ичинде, даа бириси, терен таш кьоба ичин- 
де озь тавукъларыны къурбан чалып, оджасынынъ янына алып 
келелер. Лякин, окьув девамында дерслерини тантимнен бедже- 
рип кельген олса да, деерлик атиклик косьтермеген, юваш бир 
талебе кьолтугьында тавугъы, кимсе, атта Юдже Танъры коре биль- 
мейджек ерни арап, чокь юре. Соньра, кимсе корьмез деп, бала- 
бан таш артына кече ве тавукъны яткъызып, къурбан чаладжакъта 
таш устюнден онъа кимдир бакъып тургъан киби келе. Талебе 
тавугьыны алып, эв артындаки багъчалыкъ ичине кире. Анда да 
таш артындаки ал текрарлана... Оджа талебелерден имтиан ала. 
Бильгилерине коре, суаллерге берильген джевапларына коре, 
оларгъа баа къоя. Имтиан кунь кьавушаджакьта бите. Оджа бир 
талебеси даа кьайтып кельмегенине раатсызланып азбаргъа чыкъа. 
Бакъса, азбарда тавугъыны къолтугъына кьыстырып, деминки та- 
лебе тура. Оджа онъа: «Кунь къавушаята, сен исе аля даа къурбан 
чалмагъансынъ», дей. Талебе: «Оджам, Ондан сакъланмакъ, он- 
дан гизленип бир шей япмакъ мумкюн дегиль. О — эр ерде!» деп 
джевап бере. 

Шерьян Али де базыда, хусусан къанатларында теляшлы, гъам- 
лы, дертли ис-дуйгъуларны алып келип, кягъыткъа тюшюр дие, 
башы уджуна келип къонгъан ильхам перисинден гизленеджек 
ола. Лякин олдуралмай. Ильхам периси оны эр ерде тапа, билек- 
леринден къап-къачлап тута, элине къалем ве кягъыт туттыра, 
шаирден козьлерини узьмея. 

Шаир ёлда-изде, эвинде, къалем ве кягъыт къаршысында, кя- 
инатнынъ безеклери — сейярелер ве йылдызларда, тувгъан топ- 
рагљынынъ ёл четинде оськен хафиф отчыгъында, кузьнинъ су- 
вукъ, ягъмурлы куньлеринде джюнджип отургъан торгъайчыкъ- 
ларнынъ мунълы козьлеринде япалакъ-япалакъ къарлар алем ус- 
тюне йыр киби ягъылгъан аньлернинъ ичинде озюни къыдыра, 


94 


озюнинъ артындан озю етмеге тырыша. 
Ойле Вызлы кече бу бизим аньлар, 
Эр шейге етермиз кестире козюм. 
Чабикмиз... Ве Лякин, азиз инсанлар, 
Етип оламайым озюме озюм. 


Шиириетнинъ гурь орманында къонмагъа бир пытачыкъ, отур- 
магъа бир ташчыкъ, сув ичмек ичюн бир чокърачыкъ вея бир чыкъ 
тамчысы арагъан шаир кок ве ернинъ арасында боштан-къуру авелен- 
мей. Шунынъ ичюн де, шаирнинъ иджадында насылдыр бир изчен- 
сизлик бар, деген теэссуратны къалдыра биле. Лякин бу мевзу 
чешитлилигининъ перделерини котерип бакъсанъ бир бутюнликни 
асыл эткен лирик характерни корьмек мумкюн. Чюнки ишбу мевзу 
чешитлиги озь-озьлюгинен ич бир шейни аль этмей — шиириетте 
эсас ерде теренлик ве лирик дуйгъунынъ бутюнлиги тура. 

Шиириетте теренлик меселесини чешит тюрлю анълайлар. Би- 
ревлер ичюн бу ялынъыз интелектуаль лирика, дигерлери ичюн — 
социаль негизлерни фаш этюв, учюнджилери ичюн исе — интим- 
ликтен тутып, ишледигинъ гуналарынъ ичюн тёвбе-истигъфаргъа 
келюв демектир. Шерьян Алининъ шиирлерининъ теренлиги исе 
адий аксиоманен бельгилене: онынъ теренлиги окъуйджыгъа ол- 
гъан ишанчында, самимийлигинде. Чюнки шаир озь къалемининъ 
эр бир тепренювинде, кенди дюньябакъышларында, фельсефе- 
синде табиийдир: 


Омюр манасыны яз деп, кьалемге 

Чокъ укюм этменъиз, этменьиз тазыйыкъ. 
Инсан сагъ экенде сыгъмаз олемге, 

Вефат эткен сонъ, о - къыскъа чызыкь. 


Велякин, аятта табиий олып къалмакъ къолай дегиль. Иджатта 
исе табиий олып къалмакъ, яни шахсий аятнен шиирий деклараци- 
ялар арасында аралыкъ къалдырмамакъ бундан юз бинъ кере къы- 
йын. Эбет, иджатта мусбет лирик къараманнынъ къыяфетини, я да 
белли бир образыны тапып, окъуйджыларнынъ козьлери огюнде 
«джумерткъальб шаир ве я языджы» олып корюнмек мумкюн. 
Лякин Ш. Алиде бойле джумерт сахтекярлыкъ екъ. Алла-Тааля 
оны насыл яраткъан олса, о, - не ашагъы, не юкъары — тыпкъы 
ойле. Озь окъуйыджысынынъ алдында ич бир шейни гизлемей, 
аксине, юреги ачыкъ, къуванчы ве къасеветлерини онъа айтмагъа 
ашыкъа. Шунынъ ичюн де, бельки, онынъ къалеми астында чыкъ- 

къан шейлерни окъугъанынъда, дерсинъ шаир бу сатырларны 
ялынъыз сен ичюн язгъан киби дуюладыр. 

Эр кес озь чызыгъын торта кендиси, 

Бирев борнен чыза, бири комюрнен. 

Аджизлер корьсин деп, даа кимиси 

Озь чызыгъын чеке бир къалем нурнені. 


Иджат елу тем-тегиз, оюкъсыз-чукъурсыз, чалы-чырпысыз, те- 
генексиз, гуллернен, чечеклернен орьтюльген бир ёл олмагъаны- 
ны эр анги иджаткяр, бу джумледен Шерьян Али пек яхшы биле. 
Эр адымда иненен къую къазмакъ, омузларынъа кяинатнынъ ко- 
зьяш тамчысы олгъан дюньяны дагъларынен, денъизлеринен, чел- 
леринен, сахраларынен, миллион-миллион бахтлылары ве бахт- 
сызларынен берабер алып, чал сачынынъ тели киби индже нур- 
чыкъларындан ясалгъан мердивен бойлап басамакъ-басамакъ ко- 
терильмек керек ола. Ве эр кереси янъы аятий материалны бермек 
ичюн эр шейни янъыдан, сыфырдан башламагъа сыра келе. Буны 
Ш. Алининъ мезкюр китапкъа кирсетильген «Чагъала олурым» 
манзумесининъ мисалинде ачыкъ-айдын корьмек мумкюн. 


Юрегим денъизге далам, деп тура, 

Чол башлы далгъалар джопкьа тырмаша. 
Динъленъиз, дуярсыз о насыл ура, 

Ана табиятнен насыл сырдаша. 

Чекмесин десенъиз мени чокъ зомет, 
Ябашча басынъыз саиллерге сиз. 

Юрегим устюнде кезесиз сербест 
Коксюнъизни ачып, шенъ еллерге сиз. 


Бизлер, орта ве уйкен несиль къалем саиплери, коммунист ре- 
жимининъ бутюн мешакъатларыны башымыздан яшап кечирдик, ве 
элинъ-аягъынъ багълы алда эдебият багъчасында сабан сюрьмек, 
экин экмек, халкъынънынъ къуванчына эш, дердине дертдеш ола- 
биледжек бедиий ниметлеринъни етиштирип, онынъ маневият со- 
фрасына къоймакъ не олгъаныны пек яхшы билемиз. Нидже-нидже 
къалем саиплери озь ильхам перилеринен сагълыкълаштылар. Ля- 
кин бойле девирлерде биле Шерьян Али «шашмаламады», къале- 
мини «шашмалатмады». Кенди къалемининъ токъудыгъы «сёз ше- 
ритлерини» юректен юрекке чекти. 

Ватангъа авдет олгъан сонъ Шерьян Али иджадынынъ энъ къу- 
ветли тарафлары козьге чарпып башлады. Тувгъан халкъынынъ 
бугуни ве ярыны акъкъында теляшларнен толу тюшюнджелер, 

ойланувлар, яныкъ-къасеветлер эсерлерининъ керестеси олдылар. 
Базыда онынъ теляшлары умютлерге, умютлери шубелерге, къу- 
ванчлары эфкярларгъа чевирилип кетелер. Шаирнинъ «Мекке ве 
Медине дефтеринден» шиирлер тюркюмине кирген «Шейтангьа 
таш аттыкъ» манзумеси фикиримизге делиль-исбат ола билир. 
Эбет, шейтан инсангъа нелер-нелер яптырмай, нидже-нидже олур- 
олмаз адымлар аттырмай... бири шейтандан къача, къачмакъ ис- 
тей, дигери онъа уя, учюнджиси шейтаннен дост Олуп, ашынъа 
зеэр къаттыра. Лякин эр кес, эртеми-кеч, ондан къуртулмакъ елла- 
рыны арай. Ве къуртулыш елунда теляш, умют, эфкяр, къуванч, 
шубе, хаялларгъа бурюнип, эп адымлай. Шаир исе бу ёлда адым- 
лагьанларгьа «енгильдже» олсун деп, шиирий сатырларыны бир 
чыракъ мисали якъып, бир суемлик олса да, ёлны айдынлатмагъа 
арекет эте: 


...Шейтангъа таш аттыкь алып ортагъа. 
Кенди къафамызгъа тийсе де ташлар. 
Шейтанлар комюльди шу таш обагъа, 
Къушдай енгиллештик биз, дин къардашлар. 


Шейтанлар енъильди белледи эр кес, 
Юзьлерде тебессюм, мемнюн сускъанлар. 
Хиянетлер исе не къадар некес, 

Кене кендимизге келип пыскъанлар. 


Эр кес озь шейтанын ис этти бунда, 
Къаст этсе мумкюндай джаныны алу. 
Мен исе тюшюнем, бунунь сонъунда, 
Насыл олур экен шейтансыз къалуВ? 


Эльбет, шай дынъкъызлап турмакъ эйидир, 
Минада ургъанда шиширип урмакъ. 
Шейтанны ёлунъа бурмакь эйидир, 
Эйидир устюнъден тюшюрип урмакъ!.. 


Шерьян Али — аджайип публицист. Бу инкяр этильмейджек 
факт. Бунынъ эсас амили — девир набызынынъ урувларыны сезе 
бильмек, окъуйыджыны ойгъа далдырмакъ, окъуйыджыгъа «муста- 
къиль суретте» хулясалар чыкъармагъа ярдымджы олмакъ ве 
публицистке зарур саире-саире хасиетлеридир. Сонъки йылларда 
Ш. Алининъ къалеми астындан чыкъкъан эссе ве публицистик 
макъалелерни лякъайдлыкънен окъуп оламайсынъ. 

О, тилимиз, эбедиятымыз, маневиятымыз, бугунимиз ве яры- 
нымыз акъкъындаки тюшюнджелеринен кимсеге аскъы асмай. 
Аксине, онынъ котердиги меселелернинь агъырлыгъыны кенди 
омузларынъда, ферьядларыны юрегинъде, тебессюмлерини ду- 
дакьларыньда, козьяшларыны козьлеринъде ис этесинъ. Чюнки 
Ш. Али айтаджакъ фикирлерини, оны раатсызлагьан тюшюндже- 
лерни «дилиндеки — тилинде» кьабилинде яза, эм де, язгъанда 
укюм чыкъармайып, орталыкъны шиарларгъа толдурмайып, яза. 

Даяналмагъанындан яза. Шерьян Алининь — олсун шиириет- 
те, олсун публицистикада — къувети бельки мына шу даяналмаюв- 
да, «озюне озю етип оламаювда» гизлидир. 

Бельки... 


ШИИРИЕТ КЪАЯСЫНДА ОТУРА 
БИР ЧАГЬАЛА... 


(Шаир Шерьян Алининъ иджадына бир назар) 


Миллет къальбининъ кардиограммасыны чызгъан эдебият ве 
санат кенди мемлекетинъде энъ алий мукеммелликке иришмесе 
ве башкъалар оларны улу, деп танымасалар миллетни ич бир вакъыт 
улу миллет, деп адландырмазлар... Къазах эдебиятынынъ класси- 
ги Габит Мусрепов озюнинъ яш къалемдеши Мухтар Шахановгъа 
огют тарзында айткъан бу сёзлери узеринде тюшюнир экеним, 
озь иджадыны алий мукеммелликке еткизмеге арекет эткен шаир 
Шерьян Али козьлеримнинъ огюне келе... Аквалангджы денъиз 
тюбюне яваш-яваш энгендайын, Шерьян Али де эр мисрасынен, 
эр бейитинен, эр шииринен улькен шиириет денъизининъ терен- 
ликлерине дала: 

Геренликлер, сырлар гизли теренликлер, 

Сизде корем озьгюн ренклер джюлясыны. 

Даа кимсе ис этмеген серинликлер, 

Солу8 бильмез дюльберликлер джильВесини. 
«Аджынаман» 


98 


Онынъ лирик къараманы месафелернинъ сускъунлыгъындан, 
сукюнетнинь нефесинден уркмей, аксине оларны кендисине ёлдаш 
сайлап, инсан аятынынъ космосында озюнинъ ерини, озь озюни 
къыдыра: 

Ойле Вызлы кече бу бизим аньлер, 
Эр шейге етермиз, кестире козюм. 
Чабикмиз... Ве лякин, азиз инсанлар, 
Етип оламайым озюме озюм. 
«Шашам мен» 

Ш. Али эдебияткъа аткъан ильк адымларындан реалистик ай- 
дынлыкъ ве конкретлиликке зияде мейиль берген шаир олгъаныны 
нумайыш этти. Шаирни эр шей меракъландыра. Онынъ лирик къа- 
раманы эр шейге — кобелекнинъ учушына, япракънынъ тюркюси- 
не, далгъаларнынъ копюклерине, къайнагъан озенлернинъ ташкъ- 
ын далгъаларына, баарьде келинлик антерлерини кийген багъча- 
ларгъа, язнынъ куйдюриджи кунешине, кузьнинъ сары фельсефе- 
сине, къышнынъ аязлы акълыгъына - эр шейге айретлене. Ве, 
онынъ бу айрети козьяш киби, чыкъ тамчысы киби буллюр сами- 
мийликке алып келе: 

2204, темиз саифе, темиз саифе, 
Санъа бакъкъанда мен сескенем бираз. 
Язмадыммы экен бир сёз нафиле, 
Ондан эйи эди тургъанынъ беяз. 
Шаир къальби, киби, лекесиз, акъсынъ, 
Юзюнъе тийсетмем нафиле къалем. 
Буюк имкянларгъа толу чыракъсынъ, 
Сени эеджаннен элиме алом... 
«Темиз саифе» 

Шерьян Али куньделик аятта мунис бир инсан олмакъле бир- 
ликте, шиириетте таасупкяр бир шаирдир. Юреги нарин дуйгъу- 
ларгъа толу шаир эм назмде, эм аятта озьгюнлиги бардыр. О, 
анги мевзуда язмасын, ульвийликнинъ, ульвий дуйгъуларнынъ 
эсири олып къала. 

Ялынъыз, дюльбер сёзлернен язылгъан шиирлер, там манада 
алгъанда, шиир сайыла бильмез. Шаир бунъа змин. Сёзнинъ тыл- 
сымыны тим-тик къая уджунда отургъан чагъаланынъ махзун ба- 
къышларында, атешнинъ ялынларында, бульбульнинъ асретли йы- 
рында, ягъмурнынъ шувултысында тапа: 

Язылмай къалыр эди шаирнинъ шу шиири 
Чечеклерни сеВмесе о, бульбуль олып... 
«Шаир шиири» 

Дерсинъ ... ягъмурдай шаир сёзлери, 
Гоньюллерге ягъа, оны осьтюре. 
Агъыр булутдой басмай козьлерни, 
Бу ойле ягъмур ки, къуванч кетире. 
«Бу ойле ягъмур ки» 
Тувгъан топракъ онынъ ичюн етильмез бир сагъынгъа, тюшлер- 
де арзу этильген бир оазиске, озьгюн бир фата-морганагъа чевири- 
ле. Онынъ иджадында рухий истираб ве сынъырсыз къуванч темси- 
ли олгъан Къырым мевзусы пейда ола. 1960—19 70-нджи сенелер- 
де, ве атта сексенинджи сенелернинъ биринджи ярысында Къы- 
рым умумий, кениш анълам ташыгъан «Ватан» сёзюнинъ либас- 
ларыны кийген, Къара денъиз исе «мавы денъиз» деп айтылгъан 
олса да, сексенинджи сенелернинъ сонъларында бу мевзу ернинъ 
къаялы, ташлы къатламлары астындан фышкъырып чыкъкъан фи- 
шенк киби урып башлай. Шаирнинъ сюргюнликте, тоталитар ре- 
жимнинъ наллы-мыхлы чызмалары астында инълеген юрегининъ 
теренликлеринде тепренип тургъан зельзеле кеткен сайын къувет- 
ке кире, ве, зельзеле токътамакътан вазгече: 
Зельзеле зорфы бор эр сатырымда, 
Къачан токътайджагъы озюме белли. 
Бу зельзеле тынар ана-Къырымда, 
Семетдешлер юрткьо кьобушыр илле?.. 
«Кьальбимдеки зельзеле» 
1990-нджы сенелернинъ башларында шаирнинъ тоталитар ре- 
жимнинъ тынчыкъ авасында бонъайып къалгъан къальбининъ къа- 
пылары артынадже ачыла. Сюргюнликте Шерьян Али шаир ола- 
ракъ догъгъан, шаир оларакъ танылгъан олса да, Къырымгъа къай- 
тып кельген сонъ, о, янъыдан догъды — шаир оларакъ янъыдан 
дюньягъа кельди. Айны бир дуйгъунынъ ифадеси олгъан назмиет, 
дин ве фельсефе онынъ Ватан кунешининъ нурлары астында па- 
рылдамагъа юзь туткъан къальбининъ сюзгючинден кечип, янъы 
ренк ве аэнклерге бурюнмеге башлады. Шаирнинъ лирик къара- 
маны инсаннынъ ички дюньясындаки маневият зенгинликлерини 
гъайрыдан козьден кечире, оларгъа гъайрыдан къыймет кесмеге 
тырыша. Онынъ лирик къараманы къарардан зияде арекет эткен, 
орталыкъны багъыр-чагъыр этип юрген кимселерден дегиль, ак- 
сине, чокъча тюшюнген, фикир юрсеткен, озюнинъ хаялханесин- 
де буллюр джамлы сарайлар къурмагъан, къараны къара, беязны 
беяз корьген бир къарамандыр: 

Нурлу рухлар фезасына талпынып келем, 
Эки дюнья арасында кьалкьынып келем. 
Маддий дюнья эп тартса да аякъларымдан, 
Маневият алемине табынып келем... 
«Эки дюнья арасында» 

А. Чехов озь вакъытында яш эдиплерге насиат тарзында мура- 
джаат этип: юрегинъиз къайнап токътагъан ве буз киби сувукъ олгъан 
сонъ маса башына кечинъиз, деген эди. Лякин Ш. Алининъ бу меселе- 
ге озь бакъышы, озь янашувы бар. О, къальби Прометей атешинден 
туташкъан вакъытта, даа янып сёнмезден, кульге чевирильмезден эвель 
элине къалем ве кягъыт ала. Бельки шунынъ ичюндир ки, онынъ базы 
шиирлерини окъугъанынъда, дерсинъ шиирнинъ лирик къараманы тёвбе- 
истигъфаргъа кельгендай дуюла. Шаирнинъ «БаГьышланъыз, Сал- 
гьыр-баба» шиирини хатырланъыз. 

Багъышланъыз, япып хата, 
Биз, эхмаллыкъ эткенлерни, 
Гъьафлет — батакь, бата-бата 
Богъурдакъкъа еткенлерни, 
Отькюр санып кенди козюн 
Къальби сокъур кеткенлерни, 
Азизлерден чекип озюн 
Джезасыны чеккенлерни 
Дерсинъ сувсыз саиллермиз 
Афу эблень, афу, риджам. 
Весикъалы джаиллермиз, 
Багъышланъыз, бир ильтиджам! 

Салгьыр-баба азизи ве дигер азиз-эвлияларымызнынъ рухла- 
рына багьышлангъан бу шиирде лирик къараманнынъ сонъки бей- 
иттеки сёзлери дерсинъ беяз кягъыт устюнде къалем ве я фырчы- 
нен дегиль де, аксине, тарттырылгъан юрек пердесине уджлу бир 
мыхнен сыдырып-сыдырып язылгъанлар. Айны шу «Багъышла- 
нъыз, Салгъыр-баба»да лирик къараман: 

Зияретке, ибадетке 
Вакътымызны къыймаймыз да. 
Рухларынъыз бизим бетте 
АВвелене, дуймаймыз да! 
Кечтик алтмыш тарафына, 
Намазгъа ич уймаймыз да 
Ялан дюнья шарабыны 
Иче-иче тоймаймыз да! 

Аньламаймыз озюмизни, 

Афу эйленъ, афу, риджам. 

Акьибетте джойдыкь Сизни, 

Багъышланъыз, бир ильтиджам! - 
деп ферьяд эте. 

Ш. Алининъ, энди, Ватан топрагъында язгъан эсерлерини козь- 
ден кечирир, озюнъни оларнынъ сакин сувларына, копюрген, таш- 
къын далгъаларына атар экенсинъ, онынъ та сюргюнликте шиири- 
ет сеферине атлангъанда поэзия ве такъдир акъкъындаки тасавур- 
лары Къырым топрагъында тюбю-темелинден денъишкенини ко- 
ресинъ. Онынъ дюньябакъышы, мевзу диапазоны кенишлей, къа- 
леми астындан чыкъкъан сёзлер энди бам-башкъа янъгъырайлар. 
Тюшюнджелери яшын киби яшнайлар, кок киби гудюрдейлер. 
Шаир истидат ве ильхамыны, фельсефе ве нефасетини шиирде 
буюк бир меаретнен муджессемлештире. Нетиджеде, онынъ ли- 
рик къараманы, озь тюшюнджелеринен окъуйыджыны да пешин- 
ден джетип кете, тюшюнджеге далдыра. 

Шаир насыл мевзуда язмасын — олсун Ватан, дин, миллет, 
олсун севги, достлукъ, турмуш, дженк мевзуларында, онынъ лирик 
къараманы негизини унутып, коклерде авеленип учып юрмей, окъу- 
йыджынынъ башыны кутюп, ой-фикирини четке алып къачып кет- 
мей. «Шейтангъа таш аттыкъ...» шиириндеки шу сатырларгъа дикъ- 
къат этинъиз: 

Шейтангъа таш аттыкъ алып ортагъа, 
Кенди къафамызгьа тийсе де ташлар. 
Шейтанлар комюльди шу таш обагъа, 
Къушдай енгиллештик биз, дин кьардашлар. 
Шейтанлор енъильди белледи эр кес, 
Юзьлерде тебессюм, мемнюн сускъанлар. 
Хиянетлер исе не къадар некес 

Кене кендимизге келип пыскьанлар. 

Эр кес озь шейтанын ис этти бунда, 

Къаст этсе де мумкюндай джанын алу. 
Мен исе тюшюнем — бунынъ соныунда, 
Насыл олур экен шейтансыз кьалу08? 
Эльбет, шай дынъкъызлап турмакъ эйидир, 
Минада ургъандай шиширип урмакъ. 
Шейтанны ёлуньа бурмокь эйидир, 

Эбидир устюнъден тюшюрип урмакъ... 

Балкъурт бинъ чечектен бир тамчы бал топлар, шаир бинъ 
азаптан бир шиир догъурыр, дегенлери киби Шерьян Али де 
козьлерининъ нуруны аджымадан, юрегининъ атешини сёндир- 
меден, эп чалыша. Бир къырмыскъа мисали энъ адий ве лякин 
чекиси энъ агъыр сёзлерни тапып озь шиирлерине кетирип къоша. 
Шерьян Али буюклик ве биринджиликни арагъанлардан дегиль. 
Вельасыл, буюк олмакъ истеген халкъына хызмет этер, биринджи 
олмакъ истеген — эртеми-кеч къулгъа дёнер. 

Дигерлерден, дел айырдынъ, буюкликке давам ёкъ, 

Ерде чапам дуВадакъдай, учмагьа да авам ёкъ. 

Тек Аллахым айырмасын Ватанымдан, топракътан, 

Эр кес дана, эр кес алим, менден джаиль абам ёкъ. 
«Дигерлерден дел айырдынъ...». 


Шиириет дестюрини Эшреф Шемьи-заде киби буюк шаири- 
мизден алгъан Шерьян Али къалемини элинден ташламай. О, олсун 
шиирлеринде, олсун публицистикасында, фикир эте, музакере эте, 
фикирге, музакереге чагъыра ве энъ муими: барыладжакъ мейдан 
намус ве шан мейданы олгъаныны бир вакъыт хатырындан чы- 
къармай. 

Икяелер 


ДУА 


Онынъ озь дуасы бар. 

Бугунь о, озь дуасыны ильк кере толусынен окъуды. 

О, бу дуаны яраткъандже нидже-нидже истирап чекти, айтмагъа 
истемедиги сёзлер, тилемеге истемедиги тилеклер арсланнынъ сив- 
ри-сенек панджалары киби, юрегини тырмалады, яраладылар, къан 
агьлаттылар. Тишлери арасындан кьуртулгьан сёзлер дегирмен 
ташлары арасындан чыкъкъан сёз тозларыны анъдыра эдилер. 

Бу дуаны озюнден ве пенджереден, сокъакънынъ къаршы тара- 
фында энди чокътан ихтиярлашкъан, йылларнынь къарсанбала- 
рындан ипрангъан сельби терегинден гъайры кимсе бильмей. 

Азбарда, сокъакъта анавы ихтияр сельбиден гъайры башкъа 
джаны барлар, джаны ёкълар да озь фельсефеси, озь тереннумы 
иле аятлары вакъыт ве месафенинъ теспилеринден кечирип сефалар 
ве джефаларнынъ гирдабында айланмакътан айланалар. 

Заузбилляхи шейтан-и раджим... 

Биссмиллях-ир рахман-ир рахим... 

Ааа-на, чакъыл, къум обалары; сачлары джилли джевиз тере- 
ги, энди къач керелер алмаштырыла-алмаштырыла ниает дуракъ 
булгъан агълавукъ юзюм кутюклери... 

Лякин оларнынъ бу дуадан хаберлери ёкъ. 

Эаузбилляхи шейтан-и раджим... 

Биссмиллях-ир рахман-ир рахим... 


Тек къарт сельби биле. 

Билеми экен, асылында? 

Биле! 

Даа насыл биле! 

Бир кереси, о, пенджере къаршысында турып, тышта, ельнинъ 
пиязы ве назындан шув-шув йырлагъан сельбиге бакъып — бель- 
ки башкъа шейге, сельбининъ артында кимсенинъ козюне корюн- 
меген бир шейге, кяинат ве къальбини толдургъан, сёзнен тариф 
этильмеген бир шейге? — юрегининъ миллион-миллион уджейре- 

чиклеринден (эте, эбет, уджрелеринден дегиль — уджейречикле- 
ринден) торгъайлар киби сюрю-сюрю учушкъан сеслер, сёзлер 
дудакъларынынъ уджуна къонып, бельгисизликке реван олып ке- 
теяткъанларында онъа одада кимдир бар киби дуюлды. 

Лякин о, ибадеттеки киби — не ичюн ибадеттеки киби? — юрек 
фысылтысыны девам эттирди. 

Сёзлер, торгъайчыкълар киби, дудакътан учар экенлер, дудакъ- 
ларны тыпкъы пытакъ киби бираз ашагъы эндирип, ич бир тюрлю 
из-миз къалдырмайып, кетелер. 

Четтен бакъсанъ, дудакъларынынъ арекетлерини козетсень, 
бу адам лаф эткен киби корюне. 

Адам кимнен лаф эте? 

Адам кимге не айтмакъ истей? 

Адамны ким динълей? 

Асылында, оны динълеген, онъа динъленген бир де-бир кимсе 
бармы? 

Эоузбилляхи шейтан-и роджим... 

Биссмиллях-ир рахман-ир рахим... 


О, дуасыны битирип, аминь этти, дюнья киби ачыкъ авучлары- 
нен бетини сивазлады. 

Кимсеге инанмагъан, кимсеге бойсунмагъан чалыкъ рузгяр сель- 
бини юкъусындан уянтты. 

Къарт сельби сагъ-солуны къыдырмадан, эки якъкъа чаталан- 
гъан далларыны котерди, бетине тийсетир киби олды. 

Къарт сельби де онынъ дуасына къошулып, аминь этти. 

Эдем пенджере янындан чекильди. 

Къапы аралыгъындан башыны чыкъарып онъа айрет иле бакъ- 
ып тургъан къызчыгъыны корип: 

— А-къызым, татлы къызым, меним танъ бульбулим, не бу 
къадар эрте уяндынъ? — деп къызыны къучагъа алды, багърына 
басты. — Мен сени шимди тёшегинъе котерип алып кетерим... 

— Баба, бугунь балыкъ авына бармайджакъмызмы? 

— Бараджакъмыз, къызым, бараджакъмыз... Айды, мен сени 
тёшегинъе алып кетип къояйым. Даа пек эрте. Мен одыр-будыр 
шейлеримни азырлайым... голь четинде сусарсынъ, балам. Санъа 
сув алайыммы, я да татлы чай? 

— Экисини де алынъыз. Мен шимди, — деп Гульназ озь одасы- 
на барып кельмеси бир олды... — Буны унутманъыз, баба, яхшы- 
мы? 

Агъзы-бурнунадже толу пакетни корип, Эдем кулюмсиреди: 

— Бу да недир я, балам? 

— Меним оюнджакъларым! 

— Биз балыкъ авына кетемиз де, кьызым, оларны не япа- 
джанъ? 

— Бутюн кунь анда оладжакъмыз, оюнджакъларым мени са- 
гъынаджакълар да! — деди Гульназ къурназ козьчиклерини баба- 
сына тикип. 

— Айды, бар ят, къызым. Оюнджакъларынъы мытлакъа алыр- 
мыз. 

-- Баба, сиз демчик кимнен лаф эте эдиньиз? 

— Озюм... Айды бар ят, къызым... ананъны уянтмайыкъ. Уян- 
са, иш битти. Балыкъны базардан алып келир... 


ж ж ж 


Голь пек дюльбер ерде ерлешкен. Онынъ кьаршыдаки ялы- 
сындан ашагъы-юкъары ярым чагьырым авлакъта кенъ автомо- 
биль ёлу кече. Бу тарафтан бакъсанъ, гольнинъ ялысы тазлан- 
магља юзь туткъан инсан башына бенъзей. Осюмликлерини ель 
алып кеткенми не? Алчаракъ бойлу, бешаретче кельген тереклер 
ель эскенде йыллар девамында эв-баркъы олмагъан быралкъынып 
сувнен сабуннынъ «с» арифини биле унуткъан, макъас, таракъ 
корьмеген кирли, майлы сачларыны анъдыралар. 

О тарафнынь балыкъчылары, шеэрде расткелишкен киби ол- 
салар, бу тарафтакилерини куле, мыскъыллайлар. «Сизинъ та- 
рафта не бар?» чамлыкъ, йылан адасы... балыкъ бизим тарафта! 
Бильмели олунъ!» 

Эбет, батагъыны макътамагъан бакъадан бакъа олурмы, ба- 
къайым! Эдем бу лафларгъа чокъ къошулмай... Лякин голь ялы- 
сындаки балыкъчы канунларыны бирлей-бирлей эда эте. Бугунь 
де шай япты. Отураджакъ еринден он-онбеш метр сагъгъа, он- 
онбеш метр солгъа ве тамам шу къадар юкъарыгъа тараф мейдан- 
лыкънынъ чеплюктен, къырыкъ джам парчаларындан темизледи. 
Эвинден кетирген целофан пакетни толдурды, юз метрге джувукъ 
ерде ерлешкен чёллюк обасына алып кетип ташлады. Лякин бу 
кереси де оны, айны тюшюндже асабыны бираз къозгъады. 

Инсанлар багърыташлар. Бу ерге ташлагъан чёплюгини джы- 
йышырмайлар... Аятынъны бойле пусюрлейлер, оларнынъ ус- 
тюнъе тёкюп кеткен, текеяткъан чёплюгини, джам парчаларыны 
насыл эллернен топларсынъ, насыл торбагъа къоярсынъ, анги 
чеплюк обасына атарсынъ? Ойле чеплюк обасы бармы экен?.. 

Эдемнинъ эки спининги де къурулгъан, къармакълар сувгъа 
атылгъан, лескаларына чанъчыкълар такъылгъан — оларны «мо- 
бильник» дей, енгильден эскен ельнен ойнар киби яваш-яваш сал- 
ланып турмакъта. Отургъан еринден аз авлакъта пекиттиги бала- 
бан мантар мисали шемсиенинъ кольгесинде Гульназ ур-патласын 

кьокьлаларынен, оюнджакъларынен мешгъуль. Бала десенъ бала, 
оларнен озь акъранлары киби лаф эте, оларгьа тюркюлер айта, 
базы бирилерини, меселя анавы шамечикни кяде бир джезалай 
«кошеге» де къоя. 

Ельчик чанъчыкъларнынъ янакьларыны сийпалай, олар ель- 
нинъ назындан, байылдыкъларындан «дзынъ-нъ, дзынъ-нъ» севи- 
нелер. Лякин Эдем энди бир сааттен зиядедир, эп ось тюшюндже- 
леринен мушгъуль. Къызматабанджа сойларыны къувмакъ, элин- 
ден кельсе бирер-бирер тутып, башларыны сувгъа тыкъмакъ ис- 
тей. Кяде бир оларнен лаф эте: «Мен мында раатланмагъа, сиз- 
лерден раатланмагъа кельдим... Барынь, сиз де менден раатла- 
нынъыз. Кийик тарпанлар киби не сагъ, не сол таныйсынъыз, 
къафатасымнынъ ичи санки удж-буджакъсыз бир чёль, кене де 
онъа сокъуласыз, гурь-гурь чапышасыз, кяде бир-биринъизнен 
тишленип тепишесинъиз...» дей оларгъа. Эдемнинъ ичерики дю- 
ньясы ойле: о отларнен, тереклернен, къармакъларынен, ерде ят- 
къан ляпик ташчыкънен къыскъа келям, эр шейнен субетлеше, 
дертлеше, оларнынъ дерт-къуванчларыны динълей. Оларнынъ 
эписининъ джаны бар. Алла эписини джанлы этип яратты. Инсан- 
нынъ Алладан берильген джаны бар амма, меселя терек я да 
кягъыт табагъынынъ джанындан фаркълы. Оларны бир-биринен 
тенъештирсенъ — делирмек мумкюн — джан деген джан инсанда 
ёкъ! Джаны бар несне кендисине бенъзер, кенди маясындан ол- 
мыш дигер джаны барны ынджытырмы? Терек терекни, копек 
копекни, сув тамчысы сув тамчысыны ынджытырмы, онъа исти- 
раплар чектирирми?.. 

«Дзыны Дзыны» Спининглерден бирининъ чанъы бир кере 
даа джан дердинде дзынъылдап, Эдемни абтыратты амма, о къар- 
шысында гольге пулемётлар киби «багълы» тургъан спининглер- 
ден анги бирине «сувалты мусафири» кельгенини алдырамайып, 
козьлерини тикип, къулакъ къабартты. Бир къач дакъкъагъа дюнь- 
ясындан кесильди. Бутюн вуджуды, эр бир уджейреси, атта къы- 
сыкъ-къысыкъ, сыкъ-сыкъ алгъан нефеси эписи бар дикъкъатнен 
спининглерде эди. Эдем бойле «эхмаллыкъны» чокъ бегенмей. 
Энди, спиниглернинъ эписини тешкермек керек, ангисининъ къар- 
магъына уджюм этильгенини бильмек керек, къармакъ сув ичинде 
бош ятмамалы амма бош къармакъкъа да базыда балыкъ илише 
тургъан: ач бакъабашкъа тек къыбырдагъан шей олсун о, кенъ 
агьзыны ачып оны шу анъ юта, сайлап отурмай, къарынгъа тюш- 
кен сонъ анълашалар, деген фельсефеси кяде бир оны алдай, 
бельки бакъабашлардан къабакъбаш сою келип къалыр. Эдем 
«бельки»лерни котерип атып, еринден турды, спининглерини би- 

рер-бирер тешкерип бакъты: экинджи спинингининъ къармакълары 
бом-бош эдилер. Эдем спининглерини тешкереяткъанда янына Гуль- 
наз кельди. 

— Баба, туттынъызмы, э, баба? 

— Ёкъ, къызчыгъым, балыкълар сувалчанларнен берабер ке- 
зинтиге кеткенлер... 

— Ну, баба, айтсанъ, туттынъызмы? 

— Ана, къопкъа ичинде. 

Гульназчыкъ сув ичинде тургъан къопкъагъа чапып барды. 

— Баба, мында бир шей ёкъ да! 

— Биз эвге къайткъандже джанынъыз сыкъылмасын, барынъ 
бираз даа кезининь, къолум-къомшуларынъызгъа кирип чыкъынъ, 
деп йибердим. Акс алда олар пек шаматаланалар, къычыралар, 
гольдеки балыкъларны къоркъузалар. 

— Балыкълар лаф этмейлер де! 

- О-оо! Мен туткъан балыкълар тюркю де айталар... 

- Ама да масалджысынъыз. 

— У-уу, бакъ сенинъ, шамечигинь кене мантар тёпесине чыкъ- 
къан! 

— Гульназ ялт этип мантарнынъ тёпесине бакъты. Бир шей 
корьмеди. Оюнджакъларына тараф кетеджекте: 

- Бабашка шутник, озорник! — деп кульди. Эдем агьызыны 
ачып етиштиралмады, Гульназчыкъ энди оюнджакъларынынъ янын- 
да эди. 

Авджы азарты устюн чыкъты, «Татарджа лаф эт!» дейджек 
олды, амма, эр вакъыт олгъаны киби, «сонъ тенбиелерим» деп, 
къум устюнде яткъан спининглерини «янъы уджюмге» азырла- 
макънен мешгъуль олды. Къармакъларгъа сувалчанларны чабик- 
чабик ерлештирир зкен, «балаларымызнынъ ана тилинде лаф эт- 
мегенинде мына бойле уфакъ-тюфек шейчиклер шейтанчыкълар 
киби, арагъа кирип озь-озюмизден авунып кеткенимизге себеп!» 
деп тюшюнди. 

Демин кейфи котерилип башлагъан эди. Лякин онынь кейфи 
саильге «чып-чып» урулып кеткен далгьанынъ омюринден къыс- 
къа олды. Деминки, кейфи кьачып, онынъ ерине асабынынь къар- 
гьалары къанат къакъып, кольгелеринден орталыкъны когертмеге 
башлады. 

Спининглер пулемётлар киби текрар гольнинъ сакъчылыгъына 
туралар. «Не де худжур адамым...» деп озь-озюни кемирмеге баш- 
лады... О-оо! Бу шейде о ас! Ине уджу къадар шей онъа ете! 

Тыпкъы Къырым авасы киби. Кунешли, айдын куньде узакътан 
бакъкъанда тырнакъ къадар корюнген къара булутчыкъ келип, Ча- 
тырдагънынъ къулагъына илишсе иш битти: ярым саат — бир са- 
аттан сонъ къоджаман Чорабатыр киби тургъан, Чатырдагъ къара, 
къуршун булутлар сарымында, къалып кете. Даа бираздан бутюн 
кок къарарып «орталыкъны сувгъа богъаджам» деп ягъмур ягъып 
башлай. Энди бу ягъмурнынъ арды алмаз беллейсинъ амма, бир- 
эки сааттен сонъ кене кунеш парылдай, кене къушлар чивильде- 
ше, булутлар эсаретинден къуртулгъан Чатырдагъ Чорабатыр киби 
магърур-магърур тура... 

Керчегини айткъанда, Эдем озюнинъ табиаты бойле олгъаны- 
на бакъмадан, бойле адамларны чын-юректен аджый. Не ичюн 
аджыгъаныны озю де бильмей. Асылында Эдем аджыныладжакъ 
кишими? Эбет, ёкъ. Асие бир кереси дарылышкъан вакъытларын- 
да онъа: 

— Акъайым олсанъ да, баламнынъ бабасы олсанъ да, мен 
сенинъ бетинъе бакъып айтам: сен аджыныладжакъ адам дегиль- 
синь. 

- Мен санһа аджы дейимми! 

-- Сен... сен... аджыгъанларыны истейсины!.. 

— Акъыз, санъа не олды? 

Чанакъ-чёльмеги шатырдамагъан къоранта олмай ве Эдемнинъ 
аилесинде бойле фильджан ичинде боранчыкълар ола тургъан эди. 
Аллагъа бинъ шукюр: Эдем гизлиден, аяткъа чыкъып, пенджере яны- 
на келип, сокъакъларынынъ къаршысындаки къарт сельбининъ пы- 
такълары арасындан корюнген иракъларгъа, даа догърусы бошлукъ- 
ларгъа бакъып, озь дуасыны окъуп башлагъанындан берли аилесин- 
де тынчлыкъ укюм сюрип, оларнынъ звельки мунасебетлеринден 
урьккен бахт къушы къайта баштан тирильгендай олды. 

Амма о кереси Асиенен яхшы этип «тутушкъан эдилер». 

— Алланынъ берген шейини аджымакъ олмай. 

— Не ичюн? 

— Санъа бойле табиатны Алла берди. Инсан яратылгъанда 
кендине ляйыкъ табиат бериле. Инсан оны догъураджакъ анасы, 
догъуладжакъ ерини, миллет ве ватаныны яратылдыкъта сайла- 
магъан киби табиатны сайлап отурмай. Юдже Танъры насыл со- 
юны берсе, омюрининъ сонъунадже шу табиатнен яшай, шу таби- 
атнен де оле... Эгер сенинъ башынъ агъырса, паранъ олмаса ад- 
жый билесинъ адамны. Илядж берсенъ башынъ агърысы токътар, 
пара берсенъ, паралы олур... башынъны сийпасанъ... 

— Сени керчектен де аджыйым. 

— Бунъа себеп бердимми? 

— Себеп бермек керекмей, о ачыкъ айдын корюнип тура: сен 
янгъызсынъ, янгъызлыкъ сени сыкъа... 

— Янъгьыз дегилим! Сен олгъанда, Гульназчыгъым олгъанда 
насыл этип янъгъыз ола билем? — деп сесини котермеге башлады 
Эдем. 

— Биз сайылмаймыз. Сенде дост, адий бир дост ёкъ. 

Асие акъикъатны «шал» этип бетине урды. Эдем къызарды- 
бозарды. 

— Сен меним достумсынъ... — деп итираз бильдиреджек олды, 
амма: 

— Мен башта бир сенинъ апайынъым, тек бундан сонъ дос- 
тунъ... къана, косьтер: бу, бу, меним достум, деп. 

— Я. 

— Олар сенде пара олгъанда ичинъе-багърынъа кирелер, сени 
шерефлейлер, джебинъде сонъки кумюшинъ биткен сонъ, оларны 
талсанъ ал! 

— Ойле дегиль! Ялан! 

— Эдем, агъзымы ачтырма! 

— Лаф лафны ачар, лаф да бир еринъи ачар, дейджек оласынъ- 
мы? Айт, айт! Девам эт! Тапта мени, эз мени! 

— Сен ойлесинь даа! Эр шейни ямангъа чекесинъ... Олды, 
етер! 

— Ёкъ, девам эт! Бойле лакъырды даа олмагъан эди. Девам 
эт... Эвде тек экимиз. Гульназчыкъ даа багъчада... 

— Сонъки кере хастаханеде яткъанынъда сенинъ козьлеринъ ойле 
де бир эфкярлы эди ки... 

— Хастаханеде яткъанда козьлеринъ бахт-къуванч кунешинен 
толу олмалымы ёкъса! Анда ойле бир менфий энергетика бар ки. 

— Энергетиканы быракъ. Сенинъ козьлеринъ янъгъызлыкъ эф- 
кярына толу эдилер... Мен ве Гульназчыкъдан гьайры, хастаханеге 
сени Екьлап ким кельди? Достунъ олгъан олса, бильмем къач кере 
келип кетер эди. 

— Мен сюрюде юрип алышмадым. 

— Лаф сюрю акъкъында кетмей. 

— Керчектен де, мен базыда озюмни янъгъыз къашкъыр киби 
ис этем, Асие, — деп лафны йымшатаджакъ олды Эдем. 

Асие акьыллы, окъумыш къадын. Эбет, шимди акъылсыз, окъу- 
мыш олмагъан къадын аз расткеле. Асиеде башкъаджа. Асиенинъ 

акъылы, бильгиси ферасет иле синъирленгендир. Яш олса да къо- 
джаман омюр теджрибесине малик олгъан адам киби къонуша. 
Къоджасыны бойледже бир кошеге ныкътагъанына озю де шаш- 
ты. «Керекмей эди, гьалиба», деп тюшюнди. 

— Эдем, сен яхшы адамсынъ, элинъ бош, юрегинъ бол кишн- 
синъ. Мен сокъур дегилим, корем ниджелери озь файдасы ичюн 
сенден файдаланалар... Сен оларгъа агъызынъдакини чыкъарып 
бермеге азырсынъ, биревлернинъ къасеветинден геджелери юкъ- 
ламайсынъ... 

— Асие, ялварам, джаным, быракъса шу лакъырдыларны. Не 
япайым мен, адамлар ойле олсалар... 

— Эбет, не япаджакъсынъ? 

— Асие, кель, джанчыгъым, кесейик шу лакъырдыны. Санъа 
асабийленмеге олмай. Кичкенемиз... — деп Эдем апайынынъ энди 
юкю ачыкъ-айдын белли олып башлагъан къарныны сийпады. 

— У-у, сени ярамаз! — деп наз иле Эдемнинъ башыны багърына 
басты Асие. — Мен билем, мен асабийленмейим, акъайчыгъым... 
Сен багъышла, сени ынджытмакъ истемедим. Сен кучьлю адам- 
сынъ, сенде олгъан ичерики къувет бинъ адамгъа етер, ялынъыз, 
табиатынъны бираз идаре эте бильмек керексинъ... Дост меселе- 
сине кельгенде исе... 

Асие бирден сусты. Бираз сусып тургъан сонъ лакъырдыны 
четке бурып йиберди: 

— Бугунь биз компьютер диагностикасына бардыкъ, — деди. 
Озюни багърындаки явручыгъыны къошып «биз» деген адети бар. 


— Сонъ? 

— Сонъу согъан!.. — Асиенинъ янакълары енгильден алланды- 
лар. — Компьютер огьлан баланы косьтерди. 

— Демесе! 


— Гульназчыгьымызнынъ огълан къардашы оладжакъ! 

— Лакъырдыны бундан башламайсынъмы. Ах, меним тикенли 
гульчигим! 

Эдем еринден турып, Асиени кьучакьлады, янакъларындан, 
дудуакъларындан ольти. 

— Мына не ичюн манъа даргъын корюнген экенсинъ! 

— Бираз даргъын эдим! 

— Неге? 

— Неге, неге? Компьютер диагностикасына кеткенимни биле- 
синъ. Мен огъланчыгъымыз оладжагъына ойле къувандым, ойле 
къувандым, къанатларым олгъан олса, учып келип, санъа айта- 
джакъ, сени къувандыраджакъ эдим. Къуванчымдан талагъым къа- 
тып кельдим. Сен исе: «Кельдинъми, апай», деп ташладынъ. Ком- 


пьютер диагностикасы не олгьаныны билесинъ амма, сен лям- 
мим демединъ. Сорарсынъ, деп умют эттим. Сен исе дюньянъны 
унутып ярынки балыкъ авына азырлыкъ корьмекте эдинъ. 

— Я айта къоймайсынъмы бир кереден, бинъ бир дереден сув 
кетирип, мени къартоп темизлер киби темизлеп башладынъ. 

— «Къадын киши бельгисиз космос», деген ким? — назланды 
Асие. 

— Ай-ийя! — Эдем утангъанындан ер ярылса, ерге кирип кетме- 
ге азыр эди. 

— Мына санъа «ай», мына санъа «вай» 

— Адыны Энвер къояджам! 

— Не ичюн Энвер? 

— Не, не ичюн. Энвер Эдемович! Янъгъырай! 

— «Вич-мич»лерден джанымыз янды, деген ким, эфендим! — 
деп мыскъыллады Асие. 

Эдем апансыздан бойле бир къолайлыкънен силясызландырылад- 
жагъыны, кенди силясынен кенди уруладжагъыны беклемеген эди. 

— Теслим олам! — эллерини юкъарыгъа котерди. — Энвер 
Эдем огълу! 

— Огьлумыз олса. Азиз кьоярмыз деген ким эди, э? — Асие- 
нинъ «Фаш этмелери» Эдемни текмиль шашмалатты. Лякин вазиет- 
ни тез тюзетти. 

— Азиз Эдем огълу! Янъгъырай! Янъгъырамай къайда бара- 
джакъ?! Эдем кираз терегининъ кольгесинде тургъан сет устюн- 
деки спининглерине бакъты: даа эки спининг алмакъ керек. Акъ- 
икъий балыкъчынынъ энъ аздан дёрт спининги олмалы! 

— Токъта, меним балыкъчым, Азизчигимиз догъулсын, осьсин, 
спининг алып етиштирирсинъ, я барып да... - Асие «я барып экин- 
джи эвлядымыз да къыз олса» дейджек олды, лякин акъайынынъ 
къуванчыны бозмагъа истемеди, тилини тишледи. 

— Не барып да? Не демек истейсинъ? Эдемнинъ юзю бельги- 
сиз бир джиддийлик пердесинен орьтюлип башлады. 

— Бир шей. Къоркъма. Я барып да о балыкъ авына авес 
олмаса. 

— Меним огълум олып да, балыкъчы олмазмы! — деди гъурур 
иле Эдем. 

Бугунь де, иште, балыкъ авында, кунь эвельси олгъан лакъыр- 
дыларнынъ энъ гузелини хатырлап, юреги ат башы киби къабарып 
башлагъыныны дуйды: огълум оладжакъ! 

ЧАП, АГЬ-ЛАВ, ЧАП!.. 


— Не де худжур адынъ бар... Агъ-лав! Санъа ад береджекте... 
ёкъ... санъа ад къыдырып, къылавуздан къылавузгъа чапкъалап 
юргенде, ананъ, не, къайгъана пишире эдими, ёкъсам, къатыкъ 
уюта эдими?.. Хммм... Асылында сенинъ ананъ, бабанъ, догъгъан 
еринъ, кунюнъ бармы, ёкъмы? 

— Бу адны манъа кимсе бермеди. Эр шей сенинъ дегенинъ 
киби дегиль. Агъ-Лав адыны манъа кимсе такъмады. Адым да, 
мекяным да сенсинъ!.. Не ырджаясынъ? 

— Токъта... токъта... Келип, богъазыма юмрукъ киби тыкъылма. 
Неф... нефе... нефесимни кимсе... А... а... Агъ-Лав... Джанынъ 
агьырмасын... 

— Догьгъан кунюм, саатим, атта санием бар... Мен сенинънен 
берабер догьдым. Ялынъыз сен менден бир саниеге, бир нефеске 
уйкенсинъ. Сенинъ догъгъанынъны алемге бильдирген де меним... 

— Бунынънен не демек истейсинь? 

— О ягьыны озюнъ тюшюнип тап... 

-- Демек, сен олмагъан олсанъ, алем меним онъа кельгенимни 
бильмейджек экен, ойлеми?.. Сен къарарынъны къачырмайсынъ- 
мы? 

— Къарар дегенинъ недир? Мен ич бир шейни къачырмайым. 

— Агъ-Лав... 

- Эр шейни урып, йыкъып, виранеге чевирмеге истеген — сен- 
синъ. Мен дегилим... Айт манъа, не ичюн сен мени Салгъыргъа 
котерип аттынъ? — о шикяетленмеге башлады. — Онынъ башкъа 
иши ёкътырмы? Заваллы Салгъыр!.. Копьти, ташты, маньлайыны 
ташларгъа урып-урып, чапты, гьарипчикнинь козьлери, азачыкъ къал- 
ды, акъып тюшеяздылар... 

— Токьта... токъта... сен кимсинъ? — кьаршымда отургъан къыр- 
джыманнынъ устюндеки быджакъкъа, боюн багъына козь ташла- 
дым... «Эй, Аллам, булар меним быджагъым ве боюн багъым да! 
Токъта... Брррр! Уффф!.. Къашлары, козьлери... бурун къапакъла- 
ры... перчеми! Тилининъ татлылыгъы...». 

Мен бирден сескендим. Козьлеримни окъладым. «Тевбе, тевбе, 
эстагъфирулла... Къаршымда отургъан киши манъа пек таныш. 
Мен оны къайдадыр корьген эдим... лякин...». 

— Сен — менсинъ, мен исе сеним, — деди О. — Тур еринъден, 
кель мында! 

«Сеси, тавуры, яры риджагъа ошагъан эмирлери... турушы... 
Тёвбе, Яраббим, тёвбе... Эписи менимки... Аа-на, кузьгю къаршы- 
сында турып, сачларыны тарамасы... Аякъкъаплар! Къаверенки, 
бурунлары дёрткошеликке услюблештирильген мот аякъкъаплар... 
эки чифт?! Экинджи чифти къайдан кельди?..» 

О, балабан дивар кузьгюси къаршысында турып, де манъа, де 
кузьгюдеки озь янсысына бакъа. Кулюмсирей. Меним тааджюп ве 
айреттен бираз буюклешкен козьлериме, янакъларымны, ченъге- 
леримни, къулакъларымны эзгелеген эллеримнинъ тертипсиз аре- 
кетлерине бакъып джылмая: 

— Къопарырсынъ. Эзерсинъ. Къулакъ ве янакъларынъа языкъ 
дегильми? 

Эллеримни джебиме сокъмагъа арекет этип бакътым, олдура- 
мадым. Дерсинъ олар чулдан ясалгъан къокъланынъ элери — сёз 
динълеймей эдилер. 

Кузьгю къаршысында тургъан Озюмнинъ... тьфуу!.. янына кель- 
дим. Кузьгюде эки янсы... мен ве... Мен... ёкъ... о...ёкъ... мен... 
Къолумны омузыма къойдым. Омуз, иште... Адий, этли-кемикли 
эмуз. 

— Керчектен де, биз бир-биримизниге ошаймыз... боюнымыз- 
даки беньлеримиз, сол янагьымыздаки... бакьса, атта бурнумыз- 
нынь устюндеки беньлеримиз биле бир-бирине ошайлар, айны 
бир шекильделер, - дедим, такьдиргеми, неге бильмем, таби олып. 
О, кене кулюмсиреди. «Акъылым мени терк эте... ёкъ, ёкъ, энди 
терк этти, гъалиба», деп тюшюнджемнинъ юмагъыны чезип етиш- 
тиралмадым, О: «Къоркъма, шубеленме, акълымыз бизни терк 
этмеди, эм де терк этмез», деди. 

— Акъылымыз?.. Сенинъ «биз»легениньни анълап олмайым! 

- Мен — сеним, сен исе менсинъ. Бунынъ неси анълашылмай. 

— Мен — Юсуфым, сен исе Агъ-Лавсынъ! 

— Мен Агъ-Лав дегилим. Мен — Юсуфым. Мен — сеним. Бакъ, 
мына, меним де этим-кемигим бар, — деди ве бирден сол аягъын- 
даки чорабыны чыкъарды. 

«Тёвбе, Яраббим, чорапларымыз да бир тюсте... бельки...». О 
манъа тюшюнмеге имкян бермей. Кулюмсиреп: 

— Эбет, эбет. Чыкъар, чыкъар чорабынъны, — деди. 

Чорабымны чыкъардым. Сол аягъынынъ панджасы устюндеки 
— валлайы, делирмек бир шей дегиль — берчлеримиз де айны бир 
шекильде! — балабан берчни косьтерип: 

— Хатырлайсынъмы буны! Памукъ тарласынынъ этегинде атеш 
якъып ойнагъанымызда, памукъ сыраларына сув бир тегиз акъсын 
деп суварыджылар къойгъан къара полиэтилен трубачыкъларыны 

чыкъарып ала да, атешке тута эдик. Трубачыкълар янып, тамчыла- 
ры ерге зымм-зымм» сызгъырып тамаяткъанда тесадуфен бизим 
-- кене де «биз» дей! - элимиз силькинди. Ве ириген полиэтилен 
тамчысы Нуреддининъ элине барып «къонгъан» эди. О исе, биз 
буны аселет яптыкъ беллеп, ачувланды ве элиндеки янаяткъан 
трубачыкънынъ филь хортумы киби къырмызы-къаралы башыны 
аягъымызгъа баскъан эди. Джан дердинде амма да къычыргъан ве 
Нуреддинни ураджакъ олгъан эдинъ. Лякин мен сени тутып къал- 
гъан эдим... 

«Эбет... эбет...Бу къадар тафсилятлыкъларны О къайдан биле?.. 
Керчек... керчек... Нуреддин аягъымны бойле усулнен «тамгъала- 
гъан» сонъ, мен оны акъикъатен де, о вакъыт ураджакъ, яхшы 
этип дёгеджек олгъан эдим. Лякин кимдир....(бельки, недир мени 
тутып къалгъан эди... Аягъымдаки яныкъ ярасы тюзелип кеткен 
сонъ биле, мен не ичюндир, шай да, Нуреддинни джезалама- 
ДЫМ...». 

Валлайы, текмиль шашмаладым. Штанымнынъ сол балагъыны 
бираз котердим. Тамам тобугъымнынъ янашасында балалыкътан 
къалма даа бир «тамгъа». О да штанынынъ балагъыны котерип, 
«озь тамгъасыны» кулюмсиреп нумайыш этти. «Тамгъалар» айны 
шекильде, айны ренктелер.... 

Берчлер денъиз далгъалары киби мени балалыкъ чагъыма алып 
кеттилер. 

Биз, кой балалары, сыгьырларымызны, кьойларымызны озен 
саилиндеки къамышлыкъ четинде, я да памукъ тарлаларына сув 
айдагъан Эки-Арыкь арасында отлатып, бакъып кельгенимизден 
сонъ, акъшам устю аякъмашиналарымызгъа минип, кой трактор 
паркынынъ янашасындаки мектеп стадионына топлаша эдик. Би- 
зим Гайд-паркымыз да, Диснейлендимиз де, къазах, я да озьбек 
мааллелеринде яшагъан — биз Комсомол маалесинде яшай эдик 
— акъранларымызнен «сульх имзалангъан» еримиз де, махкеме- 
миз де, гизлиден сигарет тютеткен еримиз де, къыскъа келям, озь 
алына быракъылгъан фиданлардай осип етиштигимиз ер де, иште 
“бизим севимли стадионымыз эди. 

Уйкенлернинь бизнен ишлери ёкъ эди. Кунь тертибимиз — 
къызларнынъки бизимкине бенъземей — ордудаки киби саати- 
саатинен «ишлеп чыкъылгъан» эди. Сабадан уйлегедже мектепте 
«юкъусыраймыз», уйледен сонъ сыгъыр ве къойларымызны кой 
сокъакъларыны тозлата-тозлата озен саилине, я да Эки-Арыкъкъа 
айдаймыз, акъшам-устю — стадион. Къаранлыкъ тюшкен сонъ исе, 
эшеклеримизни арабаларгъа екемиз, чалгьы-оракьларымызны ала- 
мыз, бабам сени, ходжалыкънынъ люцерна тарлаларына ёл ала- 

мыз. Яры гедже авгъан сонъ къокъулы пичен юклю арабалары- 
мызгъа отурып эвимизге къайтып келемиз. Пиченлерни бошата- 
мыз, яйдырамыз, юкъламагъа ятамыз. Майыс айындан октябрь 
айынадже айны бир кунь тертиби!.. 

Къорантамызда анайдан гъайры алты джан бала бар эди. Ба- 
бамыз эрте вефат этти. Анамыз хастаджан эди. О, бизим ичюн эм 
ана, эм баба олды. Заваллы анамыз нелер чекмеди. Биз чиль 
балачыкълары киби, бири-биримизден кичик ве яш эдик. Кечини- 
шимиз пек агъыр эди. Къыскъасы, фукъаренинъ фукъареси эдик. 

Эх-эй, бизге аякъмашина къайдан кельсин! Сыртымызда ямав- 
лы штан, огюмизде макарон шорбасы. Аякъмашина мен ве кичик 
къардашым Мемет ичюн еди кере юкълап, тюшке кирмеген ай ёлда- 
шы!.. Шай олмагъа, шай ама, биз Меметнен экимиз озь аякъмаши- 
намызны озь эллеримизнен джыйдыкъ!.. Арт копчекни Нуреддин- 
ден сыгъырларынъны бир афта бакъармыз, деп алдыкъ. Ог когчек- 
ни тиземнинъ огълу «эдие этти». Дюменни Эргаштан, педаллерни 
Толегенден алдыкъ. Къомшумызнынъ огълу Къочкъар рама берди. 
Зынджырны сыныфдашым Аширбайдан алмагъа меджбур олдыкъ. 
Не ичюн? Биринджиден, зынджыр кимседе ёкъ, тек онда бар. Экин- 
джиден, Аширбайдан бир шей алмакъ баш белясы. Тахтадан тотлу 
мыхны чыкъарып алгъандай аласынъ. Окъув йылы девамында мате- 
матикадан контроль ишлерини кочирип алмагъа берсенъ, зынджыр 
сенинъки, деген эди... Бабам сени, яры сыныф контроль ишлерини 
менден бес-бедава кочирип ала. Аширбай исе, олмайджакъ бир 
шей ичюн бизге алтындан паалы зынджырны бере!.. 

— Бу берчми? — О кене кулюмсирейджек олды, лякин козю- 
нинъ кошесине келип тююмленген яш тамчысыны силип: — Ана- 
мызны хатырладынъ, ойлеми?.. Заваллы анамыз, заваллы ана- 
мыз... айлыкъ алгъан куню мавы бешерликни узатып: «базаргъа 
барып, бунъа аякъмашинананъызгъа етишмеген шейчиклеринъни 
алырсынъыз» дегенинде, хатырынъдамы, къуванчымыздан акъы- 
лымызны джояязгъан эдик... 

Мен асабийленмеге башладым. 

- «Биз»легенинъ бизлеген, сен энди меним хатыраларымгъа да 
сокъуласыньмы? — деп къычырдым устюне. 

— Бу — бизим экимизнинъ умумий хатырамыз, — деп джевап- 
ланды озюни сыкъмайып. — Мында: менимки-сенинъки, деген шей 
ёкъ... лякин бильмиш ол, биз эгиз дегильмиз, мен сенинъ кольгенъ 
де дегилим. Мен — сеним, сен — менсинъ.... Тобукъ янындаки берч... 

О, тыпкъы мен киби тюшюне, мен тыпкъы О киби тюшюнем. 
Эгиз дегильмиз, дей. Эгиз олмасакъ, агъа-къардаш олмасакъ, насыл 

ола да анамыз бир, бабамыз бир, ола?.. Сачларымыз бир тюсте... 
Бенълеримиз бир шекильде... Хатыраларымыз бир... 

— Айтчы, бакъайым, балалыкъта энъ севген оюнымыз... тьфуу!.. 
оюным не эди? — деп сорадым япма кинаенен. 

— Аякъмашиналарымызгъа минип, кой стадионында футбол 
ойнамакъ! — деди о. — Биз къапыджы эдик. Акъылынъдамы, о 
куню Шевкет топны къапыгъа пек якъын кетирип тепкен эди. Биз 
аякъмашина устюнде къапыны къоруй эдик. Топкъа арслан киби 
атылдыкъ. Шевкет гол уралмады ама, вызнен кельген аякъмаши- 
насыны да чаналытып, етиштиралмады. Келип, бар кучьнен бизге 
токънашып, устюмизге уймелешип йыкъылдылар. Сен кийик бир 
сес чыкъарып къычырдынъ. Бизни аякъмашиналар ве аякъмаши- 
наджылар астындан тартып чыкъардылар. Кимнинъдир, Шевкет- 
нинъки олса керек, аякъмашинасынынъ зынджырдан къуртулгъан 
йылдызчыгъынынъ тиши аягъымызгъа сапланып, этини узюп, ке- 
мигини агъартып ташлагъан эди. 

— Олян, сен энди меним чардагъымны текмиль къопарып ал- 
дынъ! — деп къычырыкъламагъа башладым, бираз тынчлангъан сонъ 
мыскъылгъа кечтим. — Нуреддин трубачыкънен аягъымны «тамла- 
гъанда» берч экимизде къала, къычырмакъ меселеси кельгенде 
исе не ичюндир ялынъыз мен къычырам! Шевкетнинъ аякъмаши- 
насы мени сакъатлай, ве кене де ялынъыз мен къычырам. Манты- 
гъынъ пек худжур! Берчлер, хатыралар экимизинъки, къычырмакъ 
менимки, ойлеми? Буны насыл анъламакъ мумкюн? Олды, олды... 
деф ол!.. 

О, индемеди. Мен эсимни топламагъа арекет этим. Не тюшю- 
неджегимни де бильмейим. Мийимдеки ёлачыкълар бири-бири- 
нен къарышып къалдылар. 

— Къаве ичеджексинъми? — деп сорадым явашчыкътан. Лякин 
не ичюн сорагъанымнынъ фаркъына биле бармадым. Иште, неза- 
кетлик!.. 

— Къара къавенен тютюнни иче-иче, бизде не юрек, не акъд- 
жигер къалды. 

Мен невбеттеки сигаретагъа элимни узатаджакъ олдым. О, ог 
чалдырды: 

— Токъта, етер... 

— О-ооо! Сен даа меним ишлериме киришеджек оласынъмы? 

Сигарет къутусындан элимни чектим. Эй, Аллам!.. Не ичюн онъа 
бойсунам? 

— Бизим... ёкъ, ёкъ... сенинъ яптыгъынъ шей — оюн, шунынъ 
ичюн де эр оюннынъ... 

— ...Къаиделери бар, дейджек оласынъмы? 

— Эбет. 

— Лякин бу оюн дегиль. 

— Недир, айса? Недирненинъ кьурусымы? 

— Кинаени быракъ... 

Лякин бу — оюндан гъайры ич бир шей олмагъанына ишанчым 
къавий эди. Шунынъ ичюн олса керек, мен: барсын, мен О олай- 
ым, О исе мен олсун, деп озюмни тынчландырмагъа тырыштым. 
Бу оюн кьайда алып барыр экен? Озюмни мевджут олгъан вази- 
етнинь бельгисизликлернен толу кьучагьына аттым. 

Кьаиделер кьабул этильди, эфендим! Оюн башланды! 

— Бугунь афтанынъ анги куню? — деп сорады О орта ерде. 

— Джума. 

— Хммм... Джумагъа не кельмединъ? 

— Сенинъ ишинъ дегиль... 

— Базыда геджелери юкъу арасында рахметли анайны чагъы- 
расынъ. «Ана... анам!» деп сандырыкълайсынъ, эвдекилерге юкъу 
бермейсинъ. Озюнъ исе джамининъ Елуны энди таптым дегенинъ- 
де, оны кене унутасынъ. Анамызнынъ руху дуагъа мухтадж. 

— Ишим чокъ эди 

- Алла-Тааля бизге куньде йигирми дерт саат, афтада юз 
алтмыз секиз саатлик вакьыт бере, джумагъа ярым саат вакъы- 
тынъны айырмакъ санъа бунджа агъырмы, ярым саатке келип, 
джемаатнен берабар... 

— Ох-ооо! Биз даа вааз окъуй экенмиз!.. Улема экенмиз! Сен 
озюнъ бардынъмы? 

- Бардым. 

-- Ааа-а, мына не ичюн акъшам устю эвге къайтаяткъанымда 
троллейбуста Аппаз агъа: «Машалла, огълум. Эр даим сени джумада 
корем, сиздай инсанлар джумагъа кельселер, бир кунь ола къал- 
гьанлар да джамининь кьапысы анги тарафтан ачылгьаныны би- 
лирлер», деген экен! Мен исе энди кьач афтадан берли джамиге 
бармайым. Бугунь де бармадым. Мен бутюн кунь иште йыллыкь 
эсабат узеринде баш ёруттым... Мына, эсабатлар папкасыны эвге 
биле котерип кельдим. Етиштиралмадым. Раатлыкъ куньлерим тек- 
миль харап олды... 

- Фаний дюньянынъ эсабатларындан да муим эсабат Алла- 
Таалянынъ алдына баргъанда оладжакъ. Анда «раатлыкъ куньле- 
рим харап олса да, эсабатымны язып битиририм» деген шей олмай- 
джакъ. 

— Эй, масалджы, токъта... токъта... - Мен зар-зорнен кулькюм- 
ни тутып, онынь козьлерине тикильдим. — Сен: «Мен — сеним, сен 
исе менсинъ, биз бир бутюнликмиз, бир бутюнликнинъ, бир бен- 
зерликнинь кьысымларымыз», дединь, ойлеми? 

— Ойле. Лякин мен санъа масалджы дегилим, — деди О бираз 
джан агъыртысынен. 

— Эбет, эбет!.. Сен — менсинъ, мен — сеним! — деп, вазиетни 
тюзетмеге тырыштым. Я, оюн олгъан сонь, оюн — оюн олмалы! — 
Демек, мен ве сен бир бутюнликмиз... 

— Бир бутюнликмиз. 

— Бойле экен, мен джумагъа баралмагъанымда, сен бар. Ба- 
рем, джемаат огюнде, кене шу Аппаз агъанынъ козьлери огюнде 
юзюм ачыкъ олур. Сен джамиге бара бер. Олюлеримизнинъ рух- 
ларына, тирилеримизнинъ сагълыгъына намаз къыл, дуа окъу. 
Мен эписи бир анги бирини япып етиштирмеге бильмейим. Мен 
япып етиштиралмагъан шейлеримни сен яп. Экевлешип арекет этсек, 
охо-хо, дюньяны чевирирмиз! Юсуфкъа машалла, дерлер. Биз — 
Юсуфмыз да! 

— Меним окъудыкъларым къабул олунмай. 

— Не ичюн? 

— Къан сенинъ дамарларынъда акъа, менде исе къан ёкъ, — 
деди О. — Дамарларымда къан акъмай, дамарларымда онынъ ялынъыз 
сеси бар. 

— Неси бар? 

— Сеси... 

— Неси? 

— Сенинъ дамарларынъда акъкъан къан менде екъ... менде онынъ 
давет этиджи, виран этиджи, йыкьылсам турсаткъан, эп илериге 
етеклеген сеси бар. 

— Не ичюн къан менде, онынъ сеси сенде ола экен? Бельки, 
меним дамарларымда да онынъ сеси бардыр. Лякин мен оны ич 
бир кере эшитмедим. 

— Эм эшитмезсинъ. 

— Не ичюн? Не ичюн? Буны сен де, мен де яхшы билемиз... 
Амма мен... 

— Не мен? Бильмейим... 

— Дамарларынъда юз бинъ йыллыкъ къан акъа... 

— Фельсефени быракъ... 

— Недир айса?.. 

Иште, мына шу «Недир айса?» дагъдан дагъгъа башыны урып 
парлаязгъан акс-сада киби янъгъырамагъа башлады. Башымны чиль- 
парча этип йибереджек акс сададан къуртулмакъ истеп, башымны 
эллеримнинъ арасына алып, сыкътым. 

— Бильмейим... биьмейим... мен ёргъуным. Пек ёргъуным... Юкъум 
келе... Кирпиклерим чоюнден къуюлгъан киби агъырлаштылар... 
Кет. Гедженъ хайыр... бир кельдинъ, бир даа кельме... ич бир шей 
истемейим... 

— Мен бир озюм кеталмайым, — деди о сакин тавурнен. - 
Бунъа кучюм аджизлик эте. Берабер кельдик, берабер кетеджек- 
миз... уфукълар артына... 

— Къайда?.. 


Юсуф яры гедже маалинде тёшегине насыл барып йыкъылгъ- 
аныны хатырлайджакъ олды. Козьлерини пенджереге тикип, хай- 
ли вакъыткъадже къарышыкъ тюшюнджелер сарымында ятты. 
Сафие де устюне кунеш къондурмагъан къоджасыны бугунь чокъ 
раатсызлап отурмады. Ялынъыз раатлыкъ куню олгъаны ичюн 
дегиль. Озьбекистанда яшагъанларында да тыпкъы шай эди. Юсуф- 
нен та нишанлы юрген вакъытларында анасынынъ онъа: «Къы- 
зым, акъылынъда тут, къоджанъ озь тюшюнджелеринен мешгъ- 
уль олгъанда, оны ич бир вакъыт раатсызлама. Керек, деп таныса, 
айтаджагъыны озю айтыр. Амма аксине япсанъ, оны ерли-ерсиз 
суаллернен тюрткючлеп турсанъ, озь ёлунен дос-догъру кеткен 
адамнынъ огюнден апансыздан кечкен къара мышыкъдай оны аб- 
дырата берсенъ, голюнъде сувунъ ич бир вакъыт сакин-муляйим 
турмаз», деген сёзлерини къулакъларына сыргъа этип такъкъан 
Сафие озюни «къара мышыкъкъа» ошаткъанынамы, ким бильсин 
неге, кулюмсиреп ятакъ одасынынъ къапысыны явашчыкътан къа- 
патып, къызынынъ одасына кирип кетти. Коктен энген мелекдай, 
шырын-татлы юкълагъан къызына козь ташлады. «О да етишея- 
тыр...», деп кокюс тартты. Ёкъ, ёкъ, онынъ кокюс тартмасы къасе- 
веттен дегиль де, зиядесинен къуванчтан эди. «Барем, частына 
бабасы киби бир инсафлыгъа тюшсейди, сабийчигим...», деп къы- 
зынынъ @ргъаныны тюзетти. 

— Сафие, къайдасынъ шу, Сафие? 

— Турдынъмы, акъайчыгъым? Дюнь акъшам пек тюшюнджели 
эдинь. Хайыр ола, кене шу эсабат меселесими? 

- Эр шей яхшы... эр шей гузсль, амма... Дженгемнинь джарты 
джаювы киби джайылып джата бергеним... Саат кьач олды? 

— Бугунь раатлыкъ куню, саатлер де раатланалар, — кьоджа- 
сынынъ шакъасына шакъансн джевап берди Сафие. 

Сафис акъайынынъ сабалейин айткъан шакъаларына, валлайы, 
бала киби къувана: демек, эр шей хайырлысынен, демек янъы 
кунь янъы, тазе кейфлернен девам этеджек. 

Баарьде келип, кузьде сыджакъ улькелерге учып кеткен турна- 
лар Юсуфнынъ хаял ве умютлерини эксильтерек, эп алып кете 
бердилер. Аят къуюсындаки суву да йыл сайын азлашты. Къызы 
чокътан энди эвли-баркълы. Къоджасы - алтын парчасы. Эр ай 
келип, бабаларындан хабер алып кетелер. Огълан ве къыз торуны- 
ны корьгенде Юсуфнынъ башы коклерге тие, юреги атнынъ башы 
киби къабара. «Къырымнынъ акъикъий шорбаджылары!» дей олар- 
гъа. Эр кельгенлеринде: «Инает, кьызым, узюльген несилимизге, 
къуругъан тамырларымызгъа бу топракъта янъы джан багъышла- 
дынъ», деп къызыны аджетлемектен-аджетлей. Къызы, киеви, то- 
рунлары кеткен сонъ Юсуф кене суаллер, тюшюнджелер, хатыра- 
лар сарымында къалгъан Юсуфкъа чевириле... 

Юсуф сюргюнлик баласы. Сюргюнлик ерлеринде, о, аркъа- 
дашларына: «Меним лугъатымда «кочьмек» сёзю ёкътыр, аксине 
«къайтмакъ» сёзю бар. Къырымгъа «кочьмейджем», мен Къы- 
рымгъа къайтаджам!», дей эди эр кереси Къырым лафы чыкъкъ- 
анда. Шай да япты. Къырымгъа къайтып кельди. 

Къырымда эки-учь къатлы олмаса да, гузель, шырныкълы бир 
эв къурмакъ истеди. «Къырым балабан ер дегиль, лякин дженнет 
киби бир дияр, Сафие, — дер эди о рефикъасына. — Къураджакъ 
эвим де тамам Къырымгъа ярашкъан, балабан олмаса да, дженнет 
мисали бир мекян олсун, Алла къысмет этсе, шай да япарым». 
Лякин Юсуфнынъ башы узеринде къузгъунлар киби авеленген 
хасталыкълар, дигер тарафтан фиятларнынъ космик сурьатлар- 
нен котерилип кетмеси, пара етишмемезлиги, ёкъсуллыкъ аязла- 
ры оны тамамиле ипрандырдылар. Кене де, Аллагьа бинъ шукюр, 
къуш ювачыкъларына бенъзеген учь козьден ибарет мувакъкъат 
бир эвчик къуруп етиштирди. Ве, къанатлары къырыкъ хаяллары- 
нен кунеш нуры киби айдын умютлеринен яшай берди. «Фаний 
дюньядыр бу. Онынъ эсап-къасабы олмаз. Эсап-къасап анда!» деп 
кокке бакъар, озь-озюне базарлыкьлы олып, яшар эди. 

«Эх, Сафие, Сафие... Къайтмаз слгъа бу къадар эрте кетедже- 
гинъни бильген олсайдым... Амма мен шай да, там манада бир оп 
къуруп, онынъ ичинде сени мелеклер киби яшата бильмедим... 
Багъышла... багъышла мени... Сен дженнстиньни булдынъ. Эбет, 
эбет... сен дженнеттссинъ... сен киби мсляике къадынларнынъ 
сри...». 

— Раатсыз олма, о, дженнетте! 

Апансыздан янъгъырагъан бу сёзлер Юсуфны сескендирди. 

Юсуф тюшюнджелерни къара учурымгъа аттыраджакъ ол- 
гьандай келип къулакъларына чалынгъан бу сесни бирден танып 
оламады. Маса башында насыл отургъан олса, шай да отура бер- 
ди. «Ернинь теренликлеринден кельген зельзеленинь увултысы- 
дай янъгъырагъан бу сесни къайда ве, не вакъыт эшиттим экен? — 
деп сорады озюнден. Кимсе джевап бермейджегини анълагъан 
сонъ, джылмайды. Бу сес бир шейлер даа айтыр, деп белледи. 
Сес индемеди. Сес сесленмеди. Юсуф кьулакьларыны кьабартып, 
диньленди. Сес сусмакъта. Ялынъыз Онынъ агъыр нефіс алувы 
эшитиле. Юсуф козьлерини ачты: «О-оо, чокътан къаранлыкъ 
тюшкен, маса башына къадалгъан къалгъаным», деп явашчыкътан 
еринден турды. Элини чыракънынъ дёгмесине узатайым дегенде: 

— Керекмей, якъма чыракъны, — деп сесленди деминки Сес. — 
Ай-ярыкъ геджісинде бойле отурмакъны севемиз де! 

— А-аа, энди таныдым сени, хош кельдинъ, бу къадар сенеден 
берли къайдаларда къалып кеттинъ? — деп къапыгъа тараф адым- 
лайджакъ олды Юсуф. 

— Мен мындам, — деди Сес. 

— Къайдасынъ? 

— Масанынъ о бир башындам... кеч, сен де еринъе отур. 

Юсуф Сеснинъ эмирине бойсунып, кечип ерине отурды. Ве... 
Шашкъанындан ченгелери саркъып къалды. Къаршысында сачла- 
рына къырав тюшкен, козьлерининъ асты торбалангъан, тырашы 
чокътан еткен, устюнде беязлы-мавылы сантрач кольмекли кенди- 


си отура. 
— Мен — сеним, сен — менсинъ... Ах, меним Агъ-Лавым!.. — 
Юсуфнынъ козьлери яшландылар. — Бу къадар вакъыттан берли 


къайдаларда юрдинъ? 

— Мен ич бир якъкъа кетмедим. Мен... яни биз... бир эдик. 
Билесинъ де, биз бир бутюнмиз. Тамам эвеллери олгъаны киби. 

— Сафиеден хаберинъ бармы? 

— Эбет. Я биз бирмиз де! Инаеттен де, торунчыкълардан... эр 
шейден хаберим бар. Эр шей бизим козюмизнинъ алдында олып 
кечти де!.. 

— Эх, Агъ-Лав... 

— Агъ-Лав, деп чагьырма мени. Мен Юсуфым. 

- Екь, Юсуф меним! 

— Дава этме. Дава ичюн кельмедим. Биз Юсуфмыз. Мен ве 
сен - Юсуфмыз. - Мен санъа та о вакъыт айткъан эдим: мен 
кольге, джин, ве даа бильмем нелер, дегилим. 

- Оппа! Йигирми йыл эвельси олгъаны киби, шимди де тава- 
ным таймагъа башлады, гъалиба! — Юсуф кулюмсирейджек олды. 
Лякин онынъ тебессюми гъает аджыныкълы олып чыкъты. - Юсуф 
бир дане, весселям! Мен — Юсуфым! Сен исе... 

— Мен исе сеним... Истесень, ма, тут элимни, сыкъ... 

— А-а... манъа эписи бир. Элинъни сыкъмагъа аджет ёкъ. Ола- 
джакъ шей олды: аят артта къалды, огде ич бир шей ёкъ. Бош- 
лукъ, дешетли янъгьызлыкъкъа бурюнген бир бошлукъ... 

— Ашыкъма... Энди-энди пейгъамбер яшына якъынлашаята- 
мыз. 

-- Ашаладжагъы ашалды, яшаладжагъы яшалды... арткъа бакъ- 
санъ — къаранлыкъ, огге бакъсанъ — къаранлыкъ, сагъгъа бакъ- 
санъ — къаранлыкъ, солгъа бакъсанъ — къаранлыкъ... 

— Ойле деме, уфукъкъадже даа кечиледжек ёл бар. 

— Уфукъкъадже? О ёл — ёл дегиль. О, йылларнынъ тозлу ёлда 
къалдырып кеткен элеме-тешик къылыфы. Онъа да ёл, дейсинъ- 
ми? Бир хафиф ельчик эссе сенинъ ел деген къылыфынъ «фью- 
ють!»... кетти. 


М 
— Тур ериньден... вакьтымыз саниесинедже эсапта... 
-- Къайда? 
— Уфукъкъа. 


— Уфукъ къайда? 

— Етип барсакь, корермиз. 

— Корермиз? 

— Уфукънынъ нереде олгъаныны озюнъ билесинъми? 

— Бильмейим. 

— Бильмейсинъ? 

— ...Лякин анда вакъты-саатинде етип бармакъ керекмиз. 
— Биз, гьалиба, энди кетемиз... Эвден не вакъыт чыкътыкъ? 
— Бильмейим. 

— Мына биз адымлаймыз. Бир... эки... бир... эки... 

— Адымлаймыз. 

-- Кьайда? 

-- Уфукъкъа догъру. 

— Уфукъ недир? 

- Бильмейим. Лякин, эр алда, о, магьлюбиет дегиль... 
— Магьлюбиет дегиль? 

— Гъалебе де дегиль. 

— Гъалебе де дегиль? 

— Лякин магьлюбиет де дегиль! 

— Бельки, сенинъ уфукъ деген уфукъынъ сонъки нокътадыр, 
сонъки нефестир, бельки, эджельдир? Къабир устюне септириль- 
ген сонъки авуч топракътыр? 

— Бельки, сонъки нокъта... бельки, сонъки нефес... бельки 
эджель... бельки, къабир устюне септирильген сонъки авуч топ- 
ракъ... Лякин магълюбиет дегиль... 

— Эджель магълюбиет де! Эджельден гъалебе ола билирми? 

— Бильмейим... Лякин ёлны девам эттирмек керекмиз. Токъта- 
макъ мумкюн дегиль. Бу ёлда токътамакъ ве кериге къайтмакъ 
эджельден бетер! 

— Уфукъ сонъки нокъта, сонъки нефес. Уфукъкъа етмек — 
эджельни озь эллеринънен багърынъа басмакъ демектир. 

— Бельки де, шай... 

— Ойле исе токътамакъ ве шу ернинъ озюнде эджельнинъ козь- 
лерине бакъмакъ... оны багърынъа басмакъ... яхшы дегильми? 

— Бельки де, шай... Лякин, уфукъ - магълюбиет дегиль... 

— Гъалебе де дегиль. 

— Адымламакъ, арекет этмекнинъ озю гъалебеден бинъ кере 
яхшы... бу башкъа... тамамиле башкъа гъалебе... 

— Лякин сонъки нокъта — сонъки нокьтадыр... о насыл исте- 
тюсте олмасын — сонъки нокъта эджельдир. 

— Бельки де, шай... Лякин токътамакъ, кериге къайтмакъ да 
магълюбиет... 

— Ич бир шей анъламайым. 

— Нени анъламайсынъ? 

— Уфукъта ким бар, не бар... 

— Сонъки нокъта, сонъки нефес... 

— Эджельни енъмек ичюн озь эджелини ким ашыкътыра? 
Акъылгъа ятаджакъ шей дегиль... 

— Мен де чокъ кестирип оламайым... Лякин адымламалымыз... 

— Бугунь джума... 

— Сонъ, не олгъан? 

— Джумагъа бармалы. 

— Не ичюн? 

— Озюнъ йигирми йыл эвельси не деген эдинъ? 

— Токътама... Джума намазыны уфукъта къыладжакъмыз. 

— Не ичюн? Ким ичюн? 

— Бильмейим... 

— Уфукъта джами бармы? 

— Бильмейим... 

— Бакъ, этрафта сыра-сыра эвлер дегиль де, джамилер тура... 
Къапылары ачыкъ... Бу тарафкъа бакь, о тарафкъа бакъ... Кузьгю- 
деки янсылар киби бири-бирине бенъзейлер... Джамилер бизге 
бенъзейлер... Олар тыпкъы бир бутюнликдай... биз оларны корь- 
меймиз... Чюнки биз... чюнки сен... токътама, дейсинъ... Олар исе 
бизни корелер... 

— Олар бом-бошлар... 

— Гокътайыкъ... энь олмагъанда джамилерден бирине кире- 
йик... Джами сен ве мен иле толар... къуваныр... Экимизнен тол- 
гъан джами ичинде намаз къылайыкъ... 

— Ёкъ... 

— Уфукънынъ артында джами ёкътыр да!.. 

— Джамилерге киреджек вакъытымызны чокътан эльден къа- 
чырдыкъ, гъайып эттик. Энди исе... Шимди исе... вакъыт екъ... 

— Джамилер бизни беклейлер.. 

— Биз джамилерден къачамыз да... 

— Вакъытны къачырдыкъ... вакъыт бизден къачты... 

— Не ичюн къачты? 

— Бильмейим... 

— Къачмады!.. 

— Бильмейим... 

— Аят даа битмеди... Къаранлыкъ олса да, бир бошлукъ олса 
да... битмеди... 

— Аят... 

— Аят? Аят недир? 

— Бильмейим... озь вакътында бильмек керек эди. 

— Аят — бу биз бильген аят дегиль. Аят башкъа шей... Бу — аят 
дегиль... 

— Токътама... устюмизден кулерлер... 

— Ким куледжек? Шашмалама... ашыкъма... сурьатны эксильт... 
Биз адымлаймыз... чапамыз... 

— Чапамыз? Демек, чапмакъны девам этеджекмиз. 

— Не ичюн? 

— Сурьатны эксильтмек — эджельни къувандырмакъ демек- 
тир... Бакъ, эр кес чапа... Кимсе сурьатыны эксильтмей. 

— Эр кес чапмай... бакъ, анавы мейданда адамлар топар-топар 
юрелер... анавылар исе дондурма ашайлар... 

— Эр ким кенди маньлайында язылгъан язынынъ кольгелери 
астында юре... 

-- Демек, юрмек мумкюн... чапмакъны токътатайыкъ... 

— Ёкъ... эр кимнинъ озь уфугъы бар... Олар биздай... бизим- 
нен ян-янаша чапып оламайлар... биз де оларнынъ янында бир 
бошлукъмыз... 

— Мен беллесем, олар юрмейлер... олар да тамам биз киби 
чапалар... Лякин тургъан ерлеринде чапалар... 

— Не ичюн шай, деп беллейсинъ? 

— Олар да агъыр-агъыр нефес алалар, не огге, не арткъа адым 
атып олалар. 

— Тургъан еринъде де чапмакъ ве атта... къошуда озмакъ мум- 
КЮН.. 

— Мантыкъ ёкъ, дейджек оласынъмы? Бир ерде тапталып тур- 
макънынъ озь мантыгъы бар... 

— Олар ич бир вакъыт ич бир ерге барып еталмайджакълар... 
Бунда насыл мантыкъ бар? 

— Бельки де, мантыкъ ёкътырдыр... 

— Олар сокъурлар.... Мейдан эхли эр даим сокъур ола... Мей- 
дан эхли сагъ ве солны бильмей... О, не ёлны, не де ёл косьтерги- 
чини коре. Коре бильген олса эди... 

— Мейдан эхлининъ козьлери сокъур олмасайды... ёл косьтер- 
гичлерини мытлакъа корер эди... 

— Ёл косьтергичлери дегиль, аксине, рузгярларнынъ ойнашла- 
ры... 

— Я бизим ёлдаки косьтергичлер догъру ёлны косьтерелерми? 

— Бильмейим... Эр алда биз бир ерде тапталып турмаймыз... 
Биз огге догъру... уфукъкъа догъру кетемиз... 

— Бизим алель-аджеле кетмемизнинъ манасы-мантыгъы бумы? 

— Бильмейим... лякин мейдан эхлине эр шей бир капик... Шам 
ёлу тюм-тюз... о тюшюнмей, фикир этмей... Тюшюнмеге, фикир 
этмеге истемей... Мейдан эхлине косьтергич олса етер... Косьтер- 
гични корьсин, корьмесин — онъа бу эльверишли... Онъа не ёл 
къыдырмакъ керек, не де ёл косьтергичини... 

— Янълыш ёлдан кете билелер де!.. 

— Янълыш ёл олмай... Ёлларнынъ эписи уфукъкъа алып келе- 
лер. 

— Демек, биз уфукъкъа догъру ёлнен кетемиз... Барып ете- 
джекмизми? Екьмы?.. 

— Бильмейим... 

— Демек, ёл — олсун янълыш, олсун догъру, насыл олса олсун 
— эписи бир уфукъкъа алып кетеджек, ойлеми? 

— Эбет. 

— Айса, ёл косьтергичлерининъ не кереги бар? Джамилер- 
нинъ не кереги бар? Олар да ёл косьтергичлери де!.. 

— Керек. Джамилер адамларгъа ёл косьтерелер... 

— Къайда алып бараджакъ ёлны? 

— Уфукъкъа. 

— Я сен озюнъ: ёл насыл олса олсун, эписи бир уфукъкъа 
алып келеджек, дединъ де!.. 

— Догъру, айттым... 

— Шай экен, мана-мантыкъ къайда? 

— Адамлар башкъа-башкъа ёлларнен олса да, уфукъкъа барып 
етмелилер. Уфукъ артында исе... 

— Буны ким тюшюнип чыкъарды? 

— Косьтергичлерни ёлларгъа пекиткен адамлар... 

— Ич бир шей анъламайым... не ичюн? 

— Адамлар ёл косьтергичлерини пекителер, еллер оларнынъ 
енелишлерини денъиштирелер. 

— Кимдир косьтергичлерни тюзетип турмалы. 

— Тюзетеджек адамны тапарсынъ, амма, я о еллерни насыл баш 
этип олурсынъ? Еллер 6л косьтергичлерини тюзетеджек адамларны 
да четте бош кьалдырмайлар... Ер курреси айлана... 

— Меним башым кибими? 

— Бильмейим... Лякин невбеттеки дакъкъа, сание бу ерде тур- 
сын, невбеттеки аньнинъ озю эр шейни алт-усть этип ташлай биле... 

- Амма дюньяда не ичюндир ич бир шей денъишмей... 

-- Деньишмей... елларнынъ эписи уфукъкъа алып кетелер. Буны 
кимсе деньиштирип оламай... деньиштирмеге кьадир дегиль... 

-- Бу кьадар эминлик! Сен уфукъта олдынъмы? 

- Екь, лякин мытлакъв барып етеджекмиз... Эпимиз анда ба- 
рып чыкъаджакъмыз, иш корьме! 

-- Барып етеджекмиз... Я уфукь — сонъки нокъта, сонъки нефес 
де! Уфукь - гьалелебе, уфукь — эджель де! Токъта... токъта... 
ашыкъмагъа не аджет бар... Бу къадар чапмакътан, аджеле этмек- 
тен не файда? Сыра-сыра тургьан джамилер де битеята... Анавы 
ерчикте чокьракь бар, гьалиба... Анда бир тыныш алайыкь... Нефе- 
симиз озюне кельсин... Ана-мына дегендже джума намазы башла- 
ныр... Бол-сал пакленип, абдест алып, энь олмагъанда энъ сонъун- 
да тургъан, ичине бир адам сыгъаджакъ къадар колемли олгъан 
кичкенечик джамиге кирейик, намаз къылайыкъ... дуа окъуйыкъ... 
Къапысы ачыкъ джамининъ янындан кечип кетмек олмаз... 

— Сен шаштынъмы, ёкъсам? Токътамакъ — эджель! 

— Огде чапып кетеяткъанларгъа бакъ... Бириси токътап, ял 
аламы?.. Джамиге киреми?.. Не ичюн токътасын... не ичюн джа- 
миге кирсин?.. 

— Нефесим нефесиме етмей... токъта... 

— Бу пек хавфлы... арттан чапып келеяткъанлар басып, эзип 
ташларлар.. Мукъайт ол!.. Сагъгъа-солгъа бакъмагъа вакъыт къал- 
мады... 

— Нефесим... ава етишмей... маньа ава керек... ава... Мен, 
гьалиба, уфукъкъа етип кельдим... Багьышла мени.... Мен токътай- 
джам... 

— Ёкъ... ёкъ... Озюньни къолгъа ал... 

— Аякътан кесилем... нефес... ава... 

— Къолгъа ал озюнъни!.. Ач козьлеринъни... бакъ... анда зум- 
рют киби ем-ешиль байырнынъ артындан минаренинъ алтын удж- 
лары корюнелер... 

— Насыл байыр... къайда? 

- Аа-на... аааа-на... зумрут киби байырнынъ устюнде... Сафие... 
Сафие тура... Озь Юсуфыны беклей... 

— О, Сафие дегиль... о байыр дегиль.... Анда озенчик акъа... 
сув ерине... сув ерине... шинген, къайнакъ челик акъа... уфукъ анда 
дегиль... 

— Ёл косьтергичлерине бакъ... 

— Ёл косьтергичлеринде озенчик косьтерильмеген... уфукъ къай- 
да?.. Мен, гъалиба, озь уфугъыма етип кельдим... Уфукъ бумы?.. 
Джами къайда?.. Сафие, мени... джамиге... алып бар... 

— Даа азачыкъ... чап...чап... джумагъа кеч къалаятырмыз... 
арттан келеяткъанлар аджув недир бильмейлер... басып, эзип, егъу- 
рып, кечип кетерлер... Сокъур... олар сокъур ве сагъыр... чап... 
чап... токътама... Токътамакъ — эджель... уфукъ — магълюбиет 
дегиль... чап... мына... мына... Сафиенинъ инджечик сачларынынъ 
тели киби уфукъ... Уфукъ инджечик сачнынъ тели... онынъ артын- 
дан... онынь... о тарафында... чап, Агь-Лав... чап... анда не бар? 

— Ёкъ... ёкъ... уфукънынъ сач киби... индже телини узюп ола- 
майджам... Агъ-Лав... Юсуф... 

— Узеджекснинъ... мына сонъки нокъта... сонъки нефес... къувет- 
нинъ... аятнынъ сонъки тамчысы... бир... эки... Ана, машалла!.. Сен 
озь Уфугъынъа еттинъ... Сен энди уфукъ артындасынъ... Мен рухум. 
Эндиден сонъ мени кимсе, атта сен биле корьмейджексинъ... 


ү 


Эртеси куню Юсуфнынъ дженазеси къылынды. 
Мевтаны А. мезарлыгъында джыйдылар. 

ФРАНСЫЗ ТИЛИ 
КЪЫРЫМТАТАРДЖАДАН 
ФАРКЪ ЭТЕ ЭКЕНМИ? 


(Юмористик икяе) 


Борайнен Хорай Къырымгъа кочип кельгенлеринен Акъмес- 
джит кенарында семетдешлеримизнен берабер «самозахватта» 
иштирак эттилер. Участкалар алдылар. Эвлер къурдылар. Даа 
догърусы Къырым укюмети бутюн «самозахватчыларгъа» япкъа- 
ны киби, Борайнен Хорайгъа да бойле усулнен топракъ алгъанла- 
ры ичюн тешеккюрлер бильдирди, оларны маневий ве маддий 
джеэттен рагъбетлендирди, эвлерини къуруп берди, сокъакълары- 
на асфальт тёшеди, сув, газ, электрик агъларыны кечирди, теле- 
фон кечиртти, гражданлыкъ меселесини чезди. Ана-мына деген- 
дже бутюн акимиетни де къырымтатарларгъа бермеге азыр. 

Къырым укюмети къырымтатарлар тездже аякъкъа турсынлар, 
деп атта махсус къарар чыкъарды. Бу къараргъа биназн бутюн кол- 
хоз, совхоз, агрофирмаларны таркъатып, топракъларны къырымта- 
тарларгъа пайлаштырды. Девлет имаесинде олгъан бутюн санато- 
рийлерни, мусафирханелерни, тюкянларны, атта озен ве дагълар- 
ны къырымтатарларгъа пайлаштырды. 

Къырымтатарлар севимли Къырым укюметининъ къарарлары- 
ны эда этмеге гъайретнен кириштилер. Я не япсынлар? Акимиет 
башында къазакълар отура, дейджек олманъыз, сакъын! Акимиет 
башындакилернинъ эписи къырымтатарлар. Ялынъыз олар, джа- 
ным, къырымтатар тилинде лаф этип оламагъан къазакълар! Анда 
энди къазакъларны къоймайлар. Вот так. Оларнынъ эписи къы- 
рымтатар кэгэбэсининъ адамлары эмиш... 

Иште, Хорайнен Борай бу шейлер акъкъында лакъырды эте-эте 
Парижнинъ меркезий сокъакъларында кезинмекте эдилер. Эйфель 
къуллесининъ янына насыл келип чыкъкъанларыны дуймай къал- 
дылар. 

— Хорай бей, бакъса мынавы къуллеге! Оля-аан, тамам... 

— Тамам домузнынъ арт баджагъы! — деп къакъып алды Бо- 
рай. 

— Я не ичюн тамам домузнынъ баджагъы? 

— Домузнынъ баджагъы юкъарыдан ашагъы инджере, бу исе, 
аксине, ашагъыдан юкъары... 

— Хорай бей, ич олмадым, Парижде иш акъкъында лаф этме- 
йик да, - деди Борай. Лякин эр кереси олгьаны киби «бей» сёзю- 
ни айткъанда тили бузлагъандай ола. -- Олян, бакьса сен, бир 
кунь ичинде «бей», «эфенди» олдыкъ кеттик!.. 

— Джандан азиз укюметимизнинь къарарларыны эда этмек 
ичюн Марста биле, къыраличенинъ кьойнунда биле ишни тюшюн- 
мели, — деди Хорай джиддий тавурнен. 

— Балдан татлы укюметимиз санъа Парижде де домузларынъ- 
ны тюшюн демегендир я? 

— Оля-аан! Ойле шейлер айтылырмы? Къырымда энъ эдепли, 
энъ аньлы, энъ къунунсевер халкъ ким? Биз! Алма, армут, кьапыста, 
къартоп айындыра-айындыра, сата-сата Къырым залисини вегета- 
рианец япаяздыкъ. Домуз айваны исе хияр киби тез етише, парасы 
да тамам «дедем корьди»... Къарасувбазар тарафларда атта Къы- 
рымда нам кьазангьан домузбакьыджымыз да бар! «Крымские 
известия» газетасында мынавы къара козьчиклеримнен окъудым! 

— Слушай, Хорай бей, быракъ шу домуз меселесини! Биз 
Парижге кельдик! Анълайсынъмы, Па-рижжж-ге! Бир-эки кунь- 
ден кене анавы домузларымызгъа къайтаджакъмыз, кене анавы 
«законный» адамларнен «дженазенъни де, никяхынъны да къа- 
закъ папазы алып барсын» деген Ахмет ахайларнен тартышып 
юреджекмиз... Энъ яхшысы, кель, бир ресторангъа кирейик. Пат- 
латайыкъ... Кейф чатайыкъ... Париж де бу! 

— Ангисине кирейик? 

— Ким бильсин оны!.. 

— Кель, мынавыгъа кирейик. Адам да аз... Раат-раат отурыр- 
мыз. 

-- Давай!.. 

Айтылды — япылды. Хорайнен Борай къалпакъларыны къы- 
йыштырып, мухтешем ресторангъа кирдилер. Официант башта олар- 
нынъ къалпакъларына козь ташлады, сонъра алельхусус сайгъы 
ве итирам иле селямлап онъайтлы масалардан бирининъ башына 
отуртты. 

— Не айта шу? «Ля» сындан гъайры бир шейини анълап ола- 
майым. Эки сёзюнинъ биринде анавы бар да шу, чиберекчилер 
партиясы бар да шу... ады батсын... тамам олар киби «оляаа», 
«ляаа» дей тура. Официантнынъ «ля»сы Хорайны текмиль ша- 
шыртты. 

Не исе де Хорайнен Борай маса башына кечип отурдылар. 


1:30 


— Давай, бир шейлер сымарлайыкъ. Аювлар киби бири-бири- 
мизге бакъып отураджакъмызмы? Бойле ерлерде культурныйдже 
олмалы... 

— Олян, мында кельмеге кельдик, амма я биз франсызджа 
бир шей бильмеймиз де! Джандан азиз укюметимиз Къырымда эр 
кес къырымтатарджа лакъырды этсин, деген къарар эткен сон», 
домузлар биле татарджа хурр-хурр этип башлагъан эдилер... 

— Хорай бей, понимаешь, франсыз тили къырымтатар тилине 
тюрклернинъ тилинден де якъын... Эр бир айткъан сёзюнъе «ля» 
къошсанъ, олды кетти... Мен билем де!.. 

40—45 яшларындаки официант келип, олардан: 

— Эфендилер, джанынъыз не истей? Не сымарламакъ истей- 
синъиз? Лютфен!.. — деп сорады франсызджа. 

Хорай Борайгъа бакъты. Борай Хорайгъа. Борай элине бир та- 
рафы франсызджа, дигер тарафы инглиздже язылгъан менюни алды. 
Дикъкъатнен козьден кечирди. Бир къатыкъ анъламады. Хорай ок- 
сюрип алды: 

— Ля-официант! Ля-бизге, ля-башта ля-юзер ля-грамм... ля- 
коньяк ля кетир... Ля-ешчо... ля-сонъ ля-бакъармыз... ля-лимонад, 
ля-портакъал ля-суву ля-кетирмеге ля-унутма!.. 

Официантнынъ кеткенинен къайткъаны бир олды. Сымарлан- 
гъан шейлерни маса устюне незакетнен къойды. Франсызджа даа 
бир шейлер «ля»лады. Кулюмсиреди, франсызджа афиетлер ти- 
леди ве кетти. 

Борай «ана шай, тонъкъа баш» дие Хорайгъа бакъты. Бакъ- 
тыкъча къабарды: 

— Айттым да санъа, франсыз тили къырымтатар тилинден 
ваабще фаркъ этмей!.. Франсызлар да бир заманларда Къырым- 
дан чыкъмыш экенлер... Олар да КЪЫРЫМТАТАРЛАР!.. 

Олар даа коньяк сымарладылар, сонъра шарап... Тамам Акъ- 
месджитте Меркезий базарда ракьыны лимонаднен ичкенлери киби, 
патлата бердилер. Борай эп тарихкъа дала. 

— Бакъса сен-ля! Къайда айлансанъ, къырымтатар топракъла- 
ры... Польша... Белорусие... Литва... Голландия... Аляска... Фран- 
ция... деделеримиз бу топракълардан не ичюн отказаться эткенле- 
рини анълап оламайым. Просто не врубаюсь!.. Давай, бирер ютум 
даа... Оля-аан! Темиз франсыз коньягы!.. Уххххх!.. 

Хорай эп башыны саллай. Сонъра: 

— Бир-эки къапынмасакъ, анавы сасыкъ домузлардан фаркъ эт- 
мей къаладжакъмыз... кутюк киби тыгъырланыр кетермиз, — деди. 

— Шишц-ась, достум! Ля-фицант!.. 

Официант шу ань ер астындан чыкъкъан киби пейда олды. 

— Ля-кебап... ля-бармы? 

Хорай даяналмады: 

— Олян, бакъла шорбасы бар экенми, сораса? 

Официант бир кереден «бар» деп башыны саллады. 

Хорай официантнынъ бетине тааджип иле тикилип къалды. 
Борай официанткъа баш пармагъыны саллап: 

— Ля-бизге ля-кебап... ля-къавурылгъан ля-тавукъ, ля-салат... 
ля-помидор, ля-хыяр, ля-согъан... ля-эписини ля-къарыштырып ля- 
кетир... Ля-отьмек ля-чокъча ля-олсун... Ля-анъладынъмы? Ля-водка 
да кетир... ля-мынавы ля-татар ля-къалпазанына да ля-бакъла ля- 
шорбасы ля-кетир... — деди. 

Официант бир къач дакъкъанынъ ичинде эр шейни кетирип, 
оглерине къойды. Бакъла шорбасыны да кетирди. 

— Керчектен де, франсыз тили къырымтатар тили экен! Париж 
бизимки-ля!.. Герай ханларымызны энди мен де анъламайым... 
ля... Ханлыкънынъ пайтахтыны барып-барып насылдыр бир дере 
ичинде къургъанлар-ля... Багъчасарай не демек о?.. Ханлыкънынъ 
пайтахты Париж олгъан олса, олмайдымы?.. Мында да озен бар.. 
Русча «сена-пена» демез эдилер... Пиченсув ялыларындаки Па- 
рижсарай, дер эдик. Битти-кетти... 

Энди Хорайнынъ тили чезильди, ичинде тарихчылыкъ истида- 
ты уянды. Шашыладжакъ шей дегиль: бугунь эр бир къырымтатар 
— тарихчы! Борайнен Хорай тарихны эзмелей-эзмелей ашадылар, 
ичтилер. Тойдылар. Сархошландылар. Ичкен ичимликлерининъ, 
тютюнлерининъ, айткъан лафларынынъ сонъу оладжакъкъа бенъ- 
земей. 

— Сен... мына... тарихчы дегилим, дейсинъ, Хорай-джан... Амма 
сен билесинъми... эгер эки къырымтатар бир ерге кельсе... беш 
дакъкъадан...ёкъ... он дакъкъадан сонъ историядан... политикадан 
гъайры бир шей акъкъында лаф этмейлер... Лякин оларгъа учюн- 
джиси де келип къошулса... — Демек, иш битти!.. — деп кеседжек 
олды лафны Борай. 

— Иш битмей... Аман бир партия къуралар... 

Ракъы, коньяк, шараплар экисининъ мийине ойле урды ки, 
дерсинь, анавы ичимликлер оларнынъ ичинде де къайтарма ой- 
найлар, де гопак тепелер, де барыня тёшейлер. 

— Достум, баягъы вакъыттан берли отурамыз... Ашап-ичтик... 
Шиштик... Турайыкъ... Бизимкилер къыдырып башларлар, — деди 
Борай. 

— Турсакъ, турайыкъ даа... Ля-фициант!.. Ля-мында ля-кель!.. 

— Ля-булар... ля-не къадар ля-тутты? — деп джеблерини къа- 
рыштырмагъа башлады Борай. 

Официант счёт язып берди. Борай счётны алып окъумагъа 
башлады. Козьлери тегерекленди, айретленгенинден ченъгеси кьо- 
паязды. Счётта исе: 

«Ля-эгер ля-дедем ля-дженк ля-вакьытында ля-Франциягьа 
ля-эмиграция ля-япмагъан ля-олса ля-мында ля-ананъызнынъ ля- 
керыны ля-ашар, ля-ичер ля-эдинъиз. Ля-паранъыз ля-керекмей, 
ля-юртдашлар. Ля- презент ля-менден!» - деп язылгъан къырым- 
татарджа. 

Борайнен Хорай ресторандан шампан шарабынынъ тапасы киби 
атылып чыкъкъанларыны озьлери де дуймай къалдылар. Эйфель 
къуллесине якъынлашаяткъанларында Хорай Борайгъа: 

— Ля-Борай, ля-къайда ашыкъасынъ-ля! — нефес-нефеске бе- 
рип сорады къырымтатар тилининъ франсыз шивесинде. 

— Ля-озюм де ля-бильмейим, — деп джевапланды франсыз 
тилининъ къырымтатар шивесинде Борай. - Огърадыкъмы дуба- 
рагъа, ля-я!!! 


ХАЯЛПЕРЕСТ ЗАЛЬМАЗИН 


Кимер инсанлар пек хаялперест олалар. Бу сёзлерни бизге 
беньзегенлер дегиль, акъылданелер айткъанлар. Озюнъ тюшю- 
нип бакъ, инсан хаялгъа далып бир кунь ола «гудюр-гудюр» эте 
де, дигер сейяреге уча кете. Башкъасы исе кимсеге дуйдырмайып 
озь башына чичек сача, даа бириси истегенини тапкъан киби, шу 
чичеклерни таптай. Дердинджиси, я да бешинджиси отургъан ерин- 
ден бир «нейтрон»чыкъ, яхут «напалм»чыкъ ясай. Алла косьтер- 
месин, хынзыр бир адам хаялгъа урунып джинабет дёгмечикни 
басса бармы. Сейяре бу якьта турсын, Зальмазиннинь парничик- 
лери, козь бебеги киби асрагъан хыярчыкълары, биберчиклери, 
помидорчыкълары кокке савурыладжакълар. 

О-о, Зальмазин хаялперестлик не олгъаныны яхшы биле. О, 
учь-дерт йыл эвельси адий оджа эди. 

Ель эсмесе, терек салланмай, дегенлери керчек экен. Зальмазин 
Янъыёлдаки сойларынынъ хыярджылыкъ иле япкъан «бизнес»ини 
корип, хаялгъа ойле урунды ки, Алла сакъласын. Байгъуш геджеле- 
ри юкълап оламады. Дерди кунь-куньден къозгъады. Къадыны исе 
тютеп тургъан атешке къыгъылчым ташламагъа бильди. Ах, бу къа- 
дынлар бармы! Керек еринде акъларыны алмагъа билелер. 

— Усни эмджемнинъ огъулларынынъ бир дегиль, экишер дип- 
ломы бар. Лякин олар санъа ошап «дипломчыгъым» бар деп отур- 
мадылар! — деди Зальмазинге къарысы. — «Шимди эр кес четтен 

келир къыдыра. Айлыкътан оладжакъ шей ёкъ. Бир шейлернен 
огърашмакъ керек», деген сен дегильми эдинъ?! Улемалыгъынъ- 
ны быракъ даа, акъай! 

Зальмазин япаджакъ ишини созгъанлардан дегиль. Фынтына 
бир шей урдымы, оны илле япмагъа тырыша. 

Арасы чокъ кечмеди. Зальмазин къуруджылыкъ керестлери 
анбарына ишке авушты. Эбет, къаравуллыкъ чокъ шурет ве буюк 
айлыкъ кетирмеси де, Зальмазин озь ишинден мемнюн эди. 

Шусы да бар ки, Зальмазин къолайсызлыкъны, низамсызлыкъ- 
ны ве бир сыра дигер «сыз»лыкъларны та яшлыкътан севмей. О, 
анбарда я да анбар азбарында къарынджа киби чалышты. Къолай- 
сыз яткъан тахталарны, мых толу ящиклерни яваш-яваш эвине 
ташыды. Оларны азбарына кетирген сонъ, ойле бир низамнен 
ерлештирди ки, чокъкъа бармады азбарында парник пейда олды, 
сонъра буюк бир чадыр мейдангъа кельди. Оларнынъ ичинде арды- 
сыра хыярлар осе башладылар. Зальмазин пек ишкир адам. (Яхшы 
да, анбарда эки кунь булуна). Мевсим башлагъанда исе, гъарип- 
нинъ бир аягъы эвде ола, дигери базарда. Эй-ат, хаялны омюрге 
кечирмек, пара саймакъ дегиль... 

Йыллар кечип кеттикче, Зальмазин теджрибесини арттыраберди. 
Лякин теджрибеси арттыкъча, раатлыгъы къачаберди. Юкъусыны янъы 
ойлар да, адетчигини быракъып оламады. Мына, гедженинъ дер ма- 
али. Эр кес татлы юкъуда. Тек Зальмазин уяныкъ ята. 

«Бакъ, сен анавы хыянетни, къамбурынъ къурусын, — деди 
озь-озлюгинден. -- Агъанънен барды-кельди этесинъми, онынъ 
иле барыштынъмы, деп энъкъастан фитнеджилик япа. Санки агъам- 
нен къавгъа-дава эткеним. Онъа тек азбарымда аягъынъны корьме- 
йим, дедим. Къамбурынъа къамбур чыкъаджакъ, кяфир! Оджа эке- 
ниме бакъма, мен дохтырлыкъ да япабилем. Шимди бир де-бир 
дипломынъ олса, ете. Элинъде бир парча кягъыт олса, демек сен 
любой иште чалышмагъа акълысынъ. Сен любой ишнинъ дохты- 
рысынъ. Уф-ф, юкъламакъ керек. Саба танъда турмалы. Чокъ 
шейге къулакъ асаберсенъ, тезде къартайып кетмек бир шей де- 
Гиль... 

Хыярджы Зальмазин! Во янъгъырай! Янгъырамай къайда бара- 
джакъ. 

Олян, биз заваллы о къадар замет этемиз, тер текемиз, амма 
даа бир кере хыярджыларнынъ, яхут помидорджыларнынъ симпо- 
зиумы олмады. Симпозиум бу ерде турсын, адий бир меджлис 
биле кечирильмеди. Бир керечик топлашсакъ не олгъан?! Оджа- 
лыкъ япып юргенде, эр алланынъ куню топлашув ола эди. Бир 
олмайджакънынъ яврусы, деп саатларнен сандыракълап чыкъа эдик. 
Амма хыярджы аркъадашлар бош лаф севмейлер. Бош лаф эшек- 
ке юк олгъаныны яхшы билелер...». 

Зальмазин бир ань кендини зал ичинде, буюк меджлисте таса- 
вур этти. 

Зал чешит койлерден кельген «теджрибели» базарджыларнен 
толу. Сонъ сёзни, адет узьре, энъ мухтерем кишиге бердилер. 
Зальмазин бу месуль ишни озь бойнуна алды. 

«Сайгъылы ве урьметли зенаатдашлар, — деди о, — кунь тер- 
тибине къоюлгъан меселе, мен беллесем, бутюнлей чезильди. Чы- 
къышта булунгъанларнынъ эписи базарлар, фиятлар ве озьлери- 
нинъ теджирбелери акъкъында тафсилятлы айттылар. Сагъ олу- 
нъыз, аркъадашлар! Лякин акъикъатны гизлемек олмаз. Сюнгю 
чувалгъа сыгъмаз, дейлер. Аля бугуньге къадар чешит буюк ве 
кучюк шеэрлернинъ базарларында хыярджылар арасында, сёзюм 
агъыр кельмесин, тертипсизлик укюм сюре. Дейджегим шу ки, бу 
куньгедже бири-биримиз акъкъында чешит ошеклер айтылып кель- 
мекте. Бу не демек, аркъадашлар? Агъалар къардашларыны, къар- 
дашлар аптелерини, эмджелер-дайылар торунларыны чайнап, 
тюкюрип ташламагъа азыр туралар. 

— Зальмазин агъа, сиз буюк сейлемеге устасынъыз, амма си- 
зинъ айткъанынъызнен япкъанынъыз бир кельмей, — деди залдан 
кимдир. 

— Молланынъ айткъаныны яп да, япкъаныны япма, дегенлер 
къардашым, — деди Зальмазин помидор киби къызаргъан бетини 
онъа эгильтип. 

Айды, юкъламакъ керек, деген фикирге кельди Зальмазин. 
Амма кене озь-озюне лакъырды этип башлады. Бурнуна урса пара 
къокъусы къачар онынъ юкъусы. О-хо къафие! Э-э, шиир язмакъ 
оюнджакъ экен де. Ананъ огреткен сёзлерни къафиелесенъ, иш 
бите. Фикир меселесине кельсек, башкъа китапларда да бар. Мына 
бизим шаирлер шиирге бенъзетип бир кесек «хабер» язалар, сонъра 
шаирим, деп бурун котерелер. Бузкъырангъа да, кягъыттан ясал- 
гъан гемиге де эписи бир геми дейлер. Ялдаса олгъаны. 

Хыярчыкълар олдымы, 
Джебиме пара толдымы? 
Хырчыкълар олдылар, 
Джебиме пара толдылар. 

Шаирлик озь ёлуна, амма анавы къадын бугунь базарда мени 
«разорять» этмеге аз къалды. Сен онъа бакъ, дёрт кумюшлик 
хыярны «эки» деп ишиткен. Базаргъа чыкъкъанда, энъ олмады 
къулакъларынъны темизлесенъ олмаймы. Къарт обур, ким санъа 
«эки кумюш» деди. Зальмазинде эки кумюшлик хыяр олмай. 
Озюнъе бенъзеген къарт хыярларны анавы къамбурдан барып ал. 
Къамбур муштерини корьсе, парасыз да берир... 

Зальмазин иште бойле тюшюнджелернен орьселене-орьселе- 
не тёшеги ичинде юкълап къалды ве юкъусы ичинде сандыракълап 
башлады. 

«Четыре рубль... кам болмайды... ёкъ, ёкъ... мышайт этме! Свой 
агарод!» Зальмазиннинъ базары къайнагъан вакъытта къадыны уянды. 

— Ах, Яраббим, сени насыл этип бу дертлерден къуртармакъ 
мумкюн олур экен. Оджалыкъ япып юргенде, бутюн гедже бала 
тербиелеп чыкъа эдинъ. Энди исе, гьарипчик, хыяр сата. Сени 
моллагъа окъутмакъ керек. 

Наманганда бир къарт бар дейлер. Лякин Наманган узакъта. 
Ел паалыгьа тюшеджек. Залик бу къадар масрафкъа батмаз. Не 
япсам экен! Ах, сени назарлагъаннынъ козюне папий тюкюрсин. 

— Апай, мен де шай тюшюнем, - деди къарысынынъ такъма- 
гьындан уянгъан Зальмазин. — Токьта, бир машиначыкъ алайым, 
сонь корерсины.. 


БИР ГЕДЖЕ ВЕ БИР КУНЬДЮЗ... 


- Эр бир шейге бурунынъны сокьма, деп санъа къач кере 
айттым. Энди коресиньми, нелер ола... Даа булар гьонджелери. 
Бу япкъанларынъны акъызмай-тамызмай ананъа да язарлар. 

— Олян, не де эзме эрифсинъ... Акъыл огретмеден, огютле- 
мектен гъайры бир шей бильмейсинъ. 

— Манъа дарыласынъ... Лякин мен санъа яхшылыкъ истейим де... 

— Сагъ ол, акъай... О гедже сени уяткъанымда, турып къарыл- 
гьачларны берабер къуртаргъан олсакь, яхшылыкъ япкъанынъа 
инаныр эдим... 

— Анавы къарылгъачлар деп шимди мен де сен киби «тиллер- 
де дестан» олайыммы. Ёкъ, сен озюнъни косьтермек истединъ... 
Гуя сенден гъайры кимсе айванларны аджымагъа бильмей, айва- 
нат алемини къорчаламакъ истемей... — адий аскер Серега Ропот 
сёзюни даа битирмеди, Талят ачувланып еринден турды. 

«Бойле де не япаджагъымны бильмейип отурам, даа бу да озь 
фельсефесинен сокъула. Буюк лафлар этмеге эпимиз севемиз. 
Аджыдым эмиш. Аджув да инсанлар киби чешит тюрлю ола. Аджы- 
санъ озь къолларынънен анбарнынъ къапысыны не ичюн сварка- 
ладынъ... Эмирни эда этмек кереклигини мен де билем... Лякин 
анбар ичинде къарылгъач балачыкъларынынъ аджыныкълы-аджы- 
ныкълы чивильдешкенлерини эшитмединъми? Я анбар ичиндеки 
ана къарылгъачнынъ сес-седасына азбардан яйгъара къопаргъан 
баба къарылгъачны корьмединъми?..». 

- Эй, къараман, сонъ, ишлер недай? — деп Талятнынъ тю- 
шюнджелерини больди къаршысындан кельген аскер. 

— Мына даа бир фельсефеджи... — деп тюшюнди Талят ве: — 
Ишлер беш, акъай... — деп джевапланды озь-озюни рухландыр- 
гьан олып. 

-- Олян, саньа шашам да кьалам, Талят... 

Шашыладжакъ киби бир шей олмады, гьалиба... Мен япмагъ- 
ан олсам, бу ишни башкъасы япар эди... Я да сен озюнъ... 

— Вазгеч шуны кьараман... Шимди энь яхшы къараманлыкъ 
пысып отурмакь... Атламакьтан тек кьулагьынь сызлар. Бунъа 
бизим койде билесиньми не дейлер?.. 

— Ёкъ?.. 

— Ах-макъ-лыкъ! Анъладынъмы. 


ж № е 


-- Сафкьһа тизилинъ, -- деген эмир йылдырым тезлигинен ор- 
талыкъкъа яйрады. Аскерлер казарма огюне ашыкътылар. Бир 
дакъкъа кечер-кечмез, эр кес сафта эди. 

-- Адий аскер Сейитаблаев, сафтан чыкъынъыз — командир- 
нинь эмири Талятны сескендирди. Сафтан эки адым илериге чы- 
кьаркен: «Башланды» деп тюшюнди Талят. 

-- Аскер аркъадашлар, эр кеске малюм олгъаны киби, адий 
аскер Сейитаблаев о куню нарядда булунгъанда тамирге азырла- 
нылгъан анбарнынъ пенджересини урып къырды. Бунынъле соци- 
алистик мулькке зарар кетирди. 

Командир бойле дер экен, аскерлер сафында мыскъыллы те- 
бессюмлер пейда олды. Эр кеснинъ козю Талятта. 

Орман шувулдай. О ратсызлана. Не ичюн раатсызлангъаны- 
нынъ себебини озю де бильмей, галиба. Эр кес нетиджени бек- 
лей. Атта коктеки къарылгъачлар да къатып къалгъанлар. Аскер- 
лер командирнинъ агъзына бакъалар. 

Сейитаблаев аркъадашнен отькерильген субетлеримизде о озюн- 
ден уйкен рутбелиге сез къайтаргъаны ве тюневинки «къараманлыгъы» 
ичюн отряд командири адындан джеми беш сутка апс илян этем... 

Сиз исе сержант Сеитаблаевни гауптвахтагъа азырланъ... - 
деди о сафнынъ башында тургъан ярдымджысына. 

— Есть, майор аркъадаш! Лякин... 

— Эмирни эда этинъ, сержант аркъадаш... Айса... 

Талятнынъ богъазына недир келип тыкъылды. Оны биринджи 
кере джезалайлар. Анасынынъ «балам, богъазгъа келип къадал- 
гъан шей элемдир, оны ютмагъа биль. Козьяшлардан файда 
ёкътыр» деген сёзлерини хатырладымы, я да кокте учкъан къа- 
рылгъачларны корьдими, озюни эльге алды. Аскер козьяшы не 
олгъаныны яхшы биле. Аскернинь козьяшларыны кимсе корьме- 
мек керек. 

— Есть! Беш сутка... Талят озь сесини озю танымады. Лякин 
кокте къарылгъачларнынъ сербест учувларыны корип оларгъа козь 
къымды, кулюмсирейджек олды... 


ж ж № 


Шу геджеси о нарядда тура эди. Анбарда къапавлы къалгъан 
къарылгъач балаларынынъ сеслери оны пек раатсызлады. Къула- 
гьында оларнынъ аджыныкълы сеслери эп арта эди. Талят эр кес 
татлы юкъуда олгъанда явашчыкътан азбаргъа чыкъты, бираздан 
къайтып кельди. Казарманынъ зифт къаранлыкъ кошесине барды. 

— Али, ишлер еринде... Мен пенджерени къырдым. Къысмет 
этсе танъда олар бири-биринен къавушаджакълар... 

— Анджакъ да иш япкъансынъ, деди Талятнынъ койдеши Али 
Керимов яткъан еринден. — Ярын шамата къопкъан киби олса, 
мени къарыштырма, яхшымы. Не анбардан, не онынъ ич бир те- 
шиги олмагъанындан. не де анавы джинабет къарылгъачлардан 
хаберим ёкъ. Анъладынъмы... бар, энди кет, къысым невбетчиси 
корьсе ярамай олур. Башында акъылы олгъан адам нарядда ту- 
рып бойле шей япармы?.. Санъа о битли къушлар керекми?.. Къы- 
чырыр-къычырыр тынар да къалырлар. Оларны къуртаргъанынъ- 
дан къурсагъынъ тояджакъмы? 

— Анъладым койдеш, чюрюк экенсинъ... Къурсакъ ичюн яша- 
йыш яшайышмы... 

— Делисинъ сен, ненормальныйсынъ — деп аркъасыны чевир- 
ди Али. 

Алинен олгьан лакъырдыны о асыл хатырламакъ биле исте- 
мей. Акъылына тюшсе, тап юреги булана. Диваргъа айтсанъ он- 
дан эйи, дивар кене индемейип турар. Бу исе... 


ЖҚ ая т 


Рота смирно! Подполковник аркъадаш, учюнджи ротада акъ- 
шамки развод кетмекте, рота командири... - деди отряд команди- 
рининъ кельгенини дуймагъан майор бираз шашмалап. 

— Вольно! - деди подполковник майорнынь рапортыны къа- 
бул этерек. 

— Подполковник аркъадаш, адий аскер Сейитаблаев... — деди 
рота командири, лякин сёзюни битирип етиштирмеди. 

— Хаберим бар... Берген эмиринъизни де эшиттим. Развод 
биткен сонь меним одама кириньиз, майор аркъадаш -- деди от- 
ряд командири ве штабгъа кирип кетти. Рота командири майор 
Серегин исе ер ярылса, ерге кирип кетеджек, лякин эмирни эда 
этмек керек, башкъа чаре екъ. 

Аскерлер казарма огюнде учер-дёртер олып сигар иче, озьара 
шакъалашалар. Талят гуя къазыкъ киби еринде тура. 

— Бурнунъны эр бир шейге сокъма, деп санъа къач кере айттым, 
акъай... — Серёга Ропот кене озь «фельсефесини» башлайджакъ 
киби кулюмсиреп Талятнынъ янына кельди. Лякин Талят яры эф- 
кяр, яры тебессюм иле онъа бакъып: 

— Акъай, баянны кетир де, бир къырымтатар авасыны чалса... 
Хатырынъдамы, санъа огреткен эдим, мына бунысы... — деп сызгыырып 
косьтерди. Шу арада штабдан сомурдана-сомурдана майор чыкъты, 
«адамлыкъ...», «инсаниетлик...» деп казармагъа кирип кетти. 

Кокте къарылгъачлар авелене, гуя олар Ропотнынъ чалгъан 
авасыны анълайлар ве де юкъары, де ашагъы учалар... 


ТЕНБЕЛЬНИНЪ ТЮШЮ 


Адамнынъ яшы кечкен сайын онынъ арекети сакинлеше, адым- 
лары агъырлаша экен, — деп тюшюне Веис ве эр кунь саба тургъ- 
анда беден тербиесинен огърашмагъа ниетлене. Бу акъта атта 
тюш де коре. 

...Устюнде мас-мавы трико. Аякъларында беяз ёлакълы крос- 
совкалар. Башында топузлы фес, янакълары кираз киби ал. Черт- 
сенъ чатлайджакъ. Чокъусы адамлар даа юкълай. О исе чапа. Сагъ- 
лыкъ пешинден чапа. 

Уфукъта магърур дагълар корюне. Танъ авасы тер-темиз. Не- 
фес алгъан сайын аладжагъы келе. Автобус беклеп тургъан адам- 
лар онъа, онынъ ирадесине сукълана. Айса! Сагълам экенде чап- 
масанъ, хаста олгъанда насыл чапарсынъ! 

Чапмакъ буюк бахт! Огге догъру аткъан эр бир адымынъ ги- 
пертония, грипп, ревматизм, инфарктан узакълаштыра. Эскен се- 
рин ельчик догърудан-догъру сенинъ джигерлеринъе келип тола. 
Къандамарларынъда къан тыпкъы чокъракъ киби къайнай. 

«Мен къартал я да эмен дегилим. Лякин олар къадар яшарым. 
Мен чапам, хасталыкълар менден къача. Мен чапам. Мен... Мен... 
Шу арада: 

...Эв, акъай, тур, айды. Етер яткъанынъ. Тез ювун да къавенъ- 
ни ич. Ишке кеч къалырсынъ, — деди къадыны. 

... Оля-ан, саат докъуз!.. Корьгеним тюш экен даа. Мына энди 
чапмакъны корь... 

БАРЫП ДА, ЧАГЪЫРСА... 


О пек ишкир адам, догьма технолог. Саба ишке эр кестен 
эвель келе, акъшам исе эр кестен сонъ къайта. Авале олунгъан эр 
бир ишни тантиминен япа. Къарынджанынъ тыпкъы озю. Бир дакъ- 
къа биле токътамай. Уйлелик ашамагъа барса, бираз къапына да 
аман иш одасына ашыкъа. Оля-ан, дигер одагъа кир, шахмат ойна, 
домино ойна... энъ олмагъанда, азбаргъа чыкь, бакь авасы насыл 
темиз. Кунеш парылдай, кьушлар чивильдей. 

— Олян столунъа балавузланып къалдынъмы, шу? Юр, бираз 
кезинейик, — десенъ о: 

— Ёкъ, акъайлар, мен кеталмайым. Барып да Бекир Асанович 
чагъырса... — деп джеваплана муляйимликнен ве башынынъ тап- 
таз еринде тер буртючиклери асыл ола, бала киби къызара. 

Арадан он йыл кечти. Нидже-нидже денъишмелер олды. Огь- 
лум институтны битирди, Малышкин учюнджи кере эвленди, Ша- 
меров машина алды, Кимеровнынъ апакъайы исе Кимеровнынъ 
козьлюклерини энди отуз еди кере къыргъандыр. 

Бизим «къарынджа» исе озюнинъ джевабыны денъиштирме- 
ди. Ялан айтам. Денъиштирди. Шукюрлер олсун, бунъа энди учь 
йылдан зияде вакъыт кечти. Болюк мудири денъишти. 

— Олян, столунъа балавузланып къалдынъмы, шу? Иш къач- 
маз, юр, темиз авагъа чыкъайыкъ, кезинейик, — деймиз онъа. О 
исе: 

— Ёкъ, акъайлар, мен кеталмайым. Барып да Адам Адамович 
чагъырса... — деп джевап бере. Юзюнде кене муляйим тавур, ба- 
шынынъ тазында кене шу тер буртючиклери. Лякин оны не Бекир 
Асанович, не де Адам Адамович озь кабинетине чагъырмады. 

Къолязма дефтерден 


Ниает, М. Коцюбинскийнинъ «Минарелер астында» икяесини 
машинкадан чыкъардым. Аджайип икяе! «Йылдыз» оны дердж 
этсе чокъ эйи иш олур эди. «Гашлар устюнде» икяесини редак- 
тирлемек ве машинкадан чыкъармакъ керек. Не ичюндир Микола* 
джевап язмай. Черниговгъа М. Коцюбинскийнинъ эв музейининъ 
адресини тезден ёлласа, анда барып кельмек ниетиндем. М. Ко- 
цюбинский Къырым ве къырымтатарларнен багълы язгъан эр бир 
сатыры бизим тилимизге терджиме этилип айры китап оларакъ 
чыкъарылса яхшы олур эди. Бу коньюктура дегиль, бу адий бир 
ихтиядж. Рухий ач халкъымыз бойле эсерлерге мухтадж. 

01.07.98. 


р № в 


М. Коцюбинский акъкъында танытув макъалеси язмакъ керек. 
Окъуйджы сельби япракъларыны тепрендирген ельнинъ къайдан 
ве не ичюн эскенини мытлакъа бильмели. 

02.01.98. 


хя ж ж 


Яшларгъа эль узатмагъа эли олгьан языджыларымыз къапла- 
бакъаджасына эдебият япмагъа тырышалар. «Устю таш, тюбю таш, 
дерт аякь, бир баш» принципи олар ичюн кьанун. Эйилик яп да 
сувгъа быракъ! Олар эйилик япалар да сувгьа быракъалар, чокъ 
языкъки, озьлерини эм эйилик, эм сув оларакъ косьтерелер. 

02.01.98, 


х ж. ж 


Джынгъыз Дагъджыгъа мектюп яздым. Къарт не олды экен? 
«Анама мектюплер»нинъ терджимесини янъыдан джанландырдым. 
Джынгъыз Дагъджы ким олгъан экен? деген кинаели, зеэрли су- 
альге мен энди учь кере джевап бердим. «Анама мектюплер»нинъ 
дердж этильмеси дёртюнджи кере берильген джевабым оладжакъ. 

03.01.98. 


Микола* (Микола Мирошниченко) — белли украин шаири, терджиман 

Ж * ч 


Бугунь пек ёрулдым. Таир Халилов рахметли Айдер Осман- 
нынъ иджадына багъышлап макъале язгъан, оны да «Янъы дюнья»- 
гъа ёллагъан. Окъуп чыкътым. Сыкъылдым. Ерулдым. Хусусан ки- 
риш къысымындан. «Мен языджы дегилим» дей Т.Х. ве языджы 
насыл олмакъ кереклиги акъкъында яза. Джаным Таир, аякъма- 
шинагъа (велосипедге) копчек не ичюн керек, ёллар кесишкен 
ерде не ичюн учь козьлю светофор къоюла? Буны эр кес биле де! 
Инсангъа пармакъ ялынъыз бурун къарыштырмакъ ичюн бериль- 
мей де! Даа озюнъ оригиналлыкъ талап этесинъ... 

04.07.98. 


т аж ж 


Джынгъыз Дагъджыгъа мектюп яздым, даа догърусы оны ма- 
шинкада бастым, бир эки шейлер къоштум. Пара тапсам, бу кунь- 
лерде мектюпни, «Сары ан»ни, бир эки дане газетаны онъа ёллай- 
джам... 

«Емеі» меджмуасынынъ арап уруфатында чыкъкъан санлары- 
ны Гаспралы кутюпханесинде бираз къарыштырдым. Н. Челебид- 
жиханнынъ 1910 сенеси «Терджиман»да басылгъан мектюбини 
таптым. Ярын, иншалла, оны кочирип аладжам. Иште, бу шей 
меним ёргъунлыгъымны тамамиле савуштырды. 

Ерулма атым, ёрулма 
Бизим ичюн атаджакъ танъ 
Даа догъмады. Анасынынъ 
Юреги астында, танъ астында 
Ерулма атым, ерулма 

04.01.98. 


Ж ж ж 

Кьырымда оджалыкъ япкъан тюрк оджалары чалышмаларым- 
да кьулланмакь ичюн манъа бир лугъат бердилер. Ферид Девел- 
лиогълунынъ «Османлыджа-тюркче энциклопедик лугъаты» чокъ 
буюк ве улу китап. Онъа пек къувандым ве кедерленгенимден куль 
олып сепилип кетмеге азырдым. Кедерленгенимнинъ себеби шун- 
даки бизлер бойле бир лугъат чыкъармагъа наиль олурмызмы?.. 
Ёнгъанынъ агълагъаныны ким корьди? Мен корьдим, чюнки шу 
ёнгъа меним... Миллетим, озюнъни топла, эсинъни топла, сесинъ- 
ни топла, тилинъни, сёзлеринъни топла, ёнгъаларынъны топла, 
козь нурларынъны топла, тюшлеринъни, чатлагъан излеринъни 
топла. Миллет ол, миллетим! Догъмуш китапларына саип олгъан 
миллет эбедийдир. Сокъур эбедийликке ынтылма. 

05.01. 98. 

ж ж ж 


Кьырымтатар эдебияты кенъешининъ топлашувы олды. 1997 
сенесиндеки эдебий фаалиетке екюн чекильди. Шакир Селим екюн 
чекиджи марузанен чыкъышта булунды. Топлашувнынь биринджи 
ярысында ёкъ эдим. Архивде эдим. Н. Челебиджиханнынъ «Татар 
хаста» деген мектюбини арайым. «Миллет»те буламадым. Не исе 
де... Топлашувда Джынгъыз Дагъджынынъ узеринде булутлар кене 
къоюрмагъа башлагъанлар. Буны топлашувнынъ протоколынен та- 
ныш олгъанымда анъладым. 

Топлашувнынъ экинджи къысымы даа меракълы кечти. Урие 
Эдемова 1997 сенеси чыкъкъан ве 1998—1999 сенелери чыкъа- 
джакъ китапларнынъ тематик ве редакцион планлары акъкъында 
чыкъыш япты. Меним «Умют йипим» бу йыл да дюнья юзю корь- 
мейджек, гъалиба. Чыкъмаса чыкъмаз даа! Бунъа да дарылмакъ 
керекми? Ялынъыз, бир истегим бар: планларда бельгиленген ки- 
тапларнынъ эписи дюнья юзю корьсин! Ялынъыз, миллетнинъ рухий 
вакуумы башкъа шейлерге толмасын. Эписи китаплар кенди окъ- 
уйджысыны булсын, вакъыт сынавындан кечсинлер. Эдебиятымыз 
олеятыр, деп атеши сёнген, бароты къалмагъан языджыларымыз- 
ны рухий ольдюрмек олмаз. Бельки, оларгъа рух бермек керек- 
тир?!! Мен языджыларымызны аджымайым. Олар ич кимсенинъ 
аджымасына мухтадж дегиллер. Энъ муими — оларны ВАКЪЫТ 
аджымасын. Олар миллетимизнинъ вариети — сенген олсалар да, 
бош олсалар да, аталыкъ япмагъа ынтылсалар да, олар дюннинь, 
бугуннинъ языджылары. 

1401.98. 


Ж хх 


Тюневин 23.01.98. Джынгъыз Дагъджыдан буюк бир банде- 
роль алдым. Башым кокке етти. Онъдым-осьтим, хасталыгъымны 
унуттым, бутюн кунь къуванч нешеси эсаретинде эдим. Не гузель 
бир эсаретлик эди! Джынгъыз Дагъджы «Тюрк эдебияты» дерги- 
синде дердж олунгъан «Хатыраларда Дж. Дагъджы. Языджынынъ 
озь элинен» адына эсерини киеви Франк Поснернинъ ярдымынен 
ёллагъан. 23—24. 01.98. айланыр геджеси онынъ колемдже чокъ 
буюк олмагъан бу эсерини бир нефесле окъуп чыкътым. Эвалла- 
лар айттым! Юкъламакъ зарур олгъаныны анълап (юрегим озюни 
даима хатырлата), тёшегиме кирдим. Эй, сени аят! Эй, сени Гур- 
зуф, Къызылташ! Эй, сени Джынгъыз Дагъджы! 

24.01.98. 


1413 


Ж % ж 


Шимди эр бир кьырымтатар озюне озю меджлис, озюне озю 
депутат, озюне озю къырымтатар. Яхшымы, яманмы онынъ озь 
идеологиясы, озь сиясети, озь тили, тек озюне хас ватан дуйгъ- 
усы бар. 

Эр бир къырымтатары озь ватаныны севе. Бири джанындан 
зияде, бири джаны киби, бири ялынъыз севе. Эр алда эр бир 
къырымтатары айры-айры алгъанда ватанны севе. Бири ватан ичюн 
озюни якъа, бири ватан ичюн къуршунлар астына кире, бири ва- 
тан ичюн шам киби яна, бири ватан ичюн зенгинликлер ичинде 
бонъала, бири ватан ичюн ватандашыны таптай. Эписи айры-айры 
алгъанда ватан ичюн, ватан адынен арекет эте. Бири билер-биль- 
мез, бири биле турып, бири аслы анъламайып... 

Миллий гъае, миллий идеология, миллий сиясет энъ алий алим- 
лер олмагъан сонъ, олгъан такъдирде биле оларны къайтув, ерле- 
шюв киби турмуш проблемаларына чевирип ташланылгъан сонъ, 
огюз тюбюнде бузав къыдырамыз, «биз халкъмыз» деп къычыра- 
мыз. Асылында исе, эр бир къырымтатар озюнинъ улу бир миллет- 
ке менсюп олгъаныны унута, Ватан башта бир онынъ озюнден баш- 
лангъаныны унута, гуя шам ёлу тюм-тюз. Чюнки о озюне озю 
меджлис, озюне озю депутат, озюне озю ягъмур тамчысы, бир- 
лешмеге бирлештирильмеген гъарип тамчылар. 

19. 02. 98. 


кая 


Коктеки йылдызлар къар данелери киби кьалтырайлар, Демир 
къазыкъ дерсинъ къар бораны, дерсинъ йылдызлар бораны. Йыл- 
дызлар ирийлер, бувгъа денелер, нефеске денелер, къаныма си- 
ньелер, юрегимни исьянгъа толдуралар, козьлеримден тамчы-тамчы 
тыгъыралар, кирпиклеримнинъ ханджерлери арасындан кечип, янакъ- 
ларымны якъалар, мерджан ташчыкълары киби къаталар, къара топ- 
ракъкъа энелер. Танъ ели оларгъа озь къанатларыны багъышлай. 
Олар кокте кене парылдайлар, энмек, иримек, учмакъ ичюн манъа 
мусафирликке келелер. 

07.03. 98. 


ж * ж 


Не ичюн биз озь ватанымызда ватан джесаретине, ватан сев- 
гисине малик олмагъан инсанлардай юремиз, не ичюн бизни ва- 
тандашымызнынъ, янымыздан селям берип кечкен юртдашымыз- 
нынъ бу вазиети раатсызламай, не ичюн биз миллетимизни чыкъ- 
ымсыз ёлгъа сокъмагъа тырышкъан, миллетке къан ичирген, къан 
къустыргъан «миллетперверлернинъ» къанлы эллерини, чамурлы 
эллерини опемиз. 

Бизим пассивлигимиз, ахлякъий зайыфлыгъымыз, рухий апа- 
тиямыз къуллыкъ психологиясына тамыр атмагъа бир земин яра- 
та. Къуллыкъ психологиясы бизни, къырымтатарларны, сёзде 
миллий идеалларнынъ сахте тантанасынен пиязлай, Къырым къы- 
рымтатарларнынъ Къырымы олмасы ичюн нидже-нидже йыкъыкъ, 
бозукъ, чатлакъ, чытырманлашып, кийиклешип къалгъан сокъакъ- 
лардан, ёллардан, къалдырымлардан кечип, зар-зорнен нефес 
алаяткъан, солаяткъан, сонъ нефесте дамарларгъа сув дегиль де 
къан айдагъан юреклерге барып чыкъмакъ, оларны ювуп, темиз- 
лемек лязим оладжакъ. 

13.03. 98. 


х ажа ж 


Баарь кельди, Къырымым. Не вакъыт сенинь бааринъ келе- 
джек? 

Бунынъ ичюн мен не япмакъ кереким? 

21. 04. 98. 


х ж х 


Июль 8 — Джафер оджа вефат этти. Талебелерини, сой-сопу- 
ны, достларыны оксюз кыалдырып, козьлерини эбедий юмды. 
Оксюз ольмез, орьселенир, бир кунь ола кунь корер... Сенинъ 
якъкъан илим-ирфан атешинъ бизим юреклеримизде, меним юре- 
гимде ич бир вакъыт сёнмез. Эльвида, оджам! 

08.07.98. 


ж ж ж 


Ягъмур ягъгъанда, оларнынъ тамчыларыны ким сайды ве асы- 
лында отларнынъ осип чыкьмасында, тереклернинъ япракъларын- 
даки тозларнынъ ювулмасында не къадар тамчы иштирак эткенини 
ким сая билир. Биз шу ягъмур тамчыларымыз. Биз шувулдап ягь- 
ып кетеджекмиз. Къырым ешереджек, темизленеджек, бол нефес 
аладжакъ. Бу ешиллик, бу темизлик несиллерни рухландыраджакъ. 
Несиллер олар ичюн курешке атланаджакъ. 

09. 05. 99. 


кх ж х 


Танъ аткъандже тарих материалларыны бакъып чыкътым ве 
терен-терен ынджындым: бугунь къырымататары кенди тарихыны 
ябанджыларнынъ къалеми астындан чыкъкъан язылардан огре- 
не. Ябанджы не яза билир эди. Велякин бизим эскиден келип- 
кечкен къалем саиплеримиз, аджеба, не ичюн бу шейлерге (кенди 

элинен кенди тарихымызы язмагъа} эмиет бермедилер экен? Эй, 
Аллам, бугунь бизлер дюнюмизге ве ярынымызгъа етерли деред- 
жеде эмиет бере экенмизми? Не ичюн бизлер бу къадар бир ад- 
жиз, зайыф ве кенди кендимизге нисбетен урдумдуймаз бир 
миллет олып къалдыкъ ве шай къалмакъны кендимизге мунасип 
сайып, «бурун котерип» юремиз? 

20—21.07.2000. 


Ж № ж 


Чыракь янды узакьта ве меним козьлеримде озь аксини бул- 
ды, къаранлыкъта эки ышыкъ ве онынъ акси бир-биринен нелер- 
дир акъкъында сёйлешти, дертлештилер. 

Чыракъ сёнди узакъта. Лякин козьлеримде онынъ акси сенме- 
ди. Козюмдеки ышыкъ къаранлыкъ, дёрт дивар арасында къал- 
гъан сокъур адам къолларыны узатып, къапы арагъан киби, узакъ- 
та сёнген ерини къыдырды. Онынъ нурлары «чулланды», ипранды 
ве ахыр сонъу козьяш тамчысына сюрюнип, кирпиклериме сары- 
лып къалды. 

Узакъта, бир даа чыракъ янмады. Козюмде мекян булгъан 
ышыкъ кяде бир кирпиклеримнинъ устюне чыкъа, эллерини сипе 
этип, эппейи вакъыт узакъкъа, бакъып тура. Козьлерим не къадар 
мукъаддес олмасынлар, ышыкъ чыракъны къыдыра. Эй-вах сени 
мекян-и гъурбет. Танърым! Якъ шу чыракъны. Козь ве чыракъ 
арасында сырат копюри тартылсын. Козюмде мекян булгъан ышыкъ 
кетсин. Чыракъ кетсин гуняхларынен, савапларынен. Мен онъа 
мезакъ оламайым. Тек меним козьяшымны алып кетмесин. О озю- 
ме керек. 

02.02 01. 


* ж . 


Яйланы миндер, Аюдагъны ястыкъ этип, бираз ял алмакъ исте- 
дим ве тырмаштым дагъгъа, лякин бири башымдан баса, бири 
аягъымдан тарта. Кокке къачаджакъ олгъан мердивен биле тааджи- 
бпиндан олеязды, онынъ тахта басамакьларыны сёкип атып, адам- 
лар бири-бирилерини басамакьлар ерине озьлеридай адамлардан 
мыхлар ясалгъан чёкючлернен мыхлап, тыпкьы адамлар киби кир- 
ли, чамурлы аякъапларынен оларны баса-баса кокке котерильмек 
истейлер... Эй, Аллах, айтса оларгъа бир шей: олар анда нишлей- 
джеклер, ягъмур олып ягъсалар ерде оськен от-оленге языкъ олмай- 
джакъмы? 

09.08.01. 

ж кх ж 


Тюневин «Йылдыз»нынъ акъшамы олды. «Йылдыз»нынъ на- 
сыл бир мешакъатларнен мейдангъа кетирильгени, ве «мейдангъа 
кетирювде» кенди хызметлери, къараманлыкълары акъкъында чокъ 
айттылар. Сагъ олсунлар, бар олсунлар, Черкез Али де, Риза 
Фазыл да, Урие Эдемова да, Аблязиз Велиев де, Закир Къуртне- 
зир де. Мерхумлар Шамиль Алядин, Айдер Османнынъ яткъан 
ерлери нур-дженнет олсун. 

Акъикъатен де, «Йылдыз» бугуньде-бугунь ве илериде де джум- 
ле оджаларымыз, эдиплеримиз ичюн къыймети кесильмез бир 
эль китабыдыр. «Йылдыз»нынъ шимдики муаррири ве эйети буны 
анълая бильселер олюп кетсем де (тёвбе эстагъфирулла), козюм 
артта къалмайджакъ. 

21.02. 98. 


ЖА ж ж 


Бугунь (21.02.98.) Багъчасарайда Хансарай азбарында Хатыра 
митинги олды. Бундан тамам 80 йыл эвельси февраль 22-ден 23-ке 
айланыр геджеси Акъяр апсханесинде муфти азретлери, миллети- 
мизнинь байрагъы ве девлетини тиклеген улу инсанымыз Номан 
эфенди Челебиджихан большевиклер тарафындан кьатль этиль- 
ген эди. Иште, 22 бинъ къырымтатар яшагъан Багъчасарай райо- 
нындан ишбу митингге 100—130 адам кельди. Миллетимизнинъ 
бугуньки ёлбашчыларындан кимсе ёкъ эди. Шанлы эджадымыз 
бизден эсап сорагъан куньде, шанлы эджатларымызнынъ рухла- 
рына дуалар окъуп, эсап береджек кунюмизде башкъа бир иш 
(миллет иши, девлет иши, шахсий иш) олурмы? Языджыларымыз, 
алимлеримиз, оджаларымыз, зиялыларымыз, студентлеримиз, къай- 
далар, къайда баттылар? Къалпакъ косьтермеге севген зиялыла- 
рымыз ер ярылып, ерге кирип кеттилерми? Улу эджадыны анъ- 
магъа унуткъан миллет юкселирми? Ёкъ. Алчалыр. 

27.02.98. 


ж ж. ж 
Бугунь (22.02.98.) Сонакъкъа кетеджекмиз. Челебиджиханнынъ 


киндик къаны тамгъан Сонакъкъа барып келеджем. 
22.02.98. 


” ж ж 


Сонъки вакьытларда ишим пек чокь олды. 22.02.98 Сонакъкъа 
барып кельдик. 23.02. хасталандым. Эски дердим къозгъады. Эки 
афта тавангъа бакъып яттым. Шукюрлер олсун, инкъираз кечти. 

Кене аякътам. Эшреф Шемьи-заде библиографиясыны тертип 
этмеге башладым. Меракълы ве дешетли иш. 

21.04. Мемет Нузетнинъ 110 йыллыгъына багъышлангъан чокъ 
гузель бир тедбир олды. Балалары, торунлары, онынъ рухуна Дуб- 
киде дуа эттилер. Дуада мен де олдым. Ве шу акъсыз унутылгъан 
инсаннынъ хатыраларда гъайрыдан тирильмесине себепчи олгъа- 
ныма, яни торуны Нузет яшагъан сокъакъа онынъ ады берильме- 
синде озь вакътында меним де иштирагим олгъанына къуванам. 
Дуаны, окъулгъан аетлерни Алла къабул этсин. 

Шу куню КГИПИде ильмий-амелий конференцияда чыкъыш 
яптым. Къуршунгъа тизильген баарь нефеси астында кечкен бу 
тедбир мени пек эеджанландырды. 

Бугунь кутюпханеде М. Нузетнинъ 110 йыллыгъына багъыш- 
лангъан тедбир оладжакъ. Онъа джиддий азырланмалы. О да 
Джынгъыз Дагъджынынъ 78 йыллыгъына (9 март) багъышлангъан 
тедбир киби оладжакъ. 

24—25.04. А. Озенбашлыгъа багъышлангъан халкъара иль- 
мий-амелий конференция бар. Анда да чыкъыш азырламалы. 

22.04 98. 


Ж е > 


Чокътан берли бу дефтерни элиме алмадым. Арадан не къа- 
дар сувлар акъып кечти. Не исе де дефтеримнен козь-козьгемиз. 
Гедже саат 2. Бильмем не ичюн (хайыргъа, эйиликке олсун) Шук- 
ри Аппазны хатырладым. Джынгъыз Дагъджынынъ мектюплерини 
текрар окъуп чыкътым. Эдебият аланында аткъан адымларым га- 
зеталарда язылы. Эбет, мен хатыралар иле яшамакъ ниетинде 
дегилим... Лякин мен озюмни насылдыр бир беяз къую ичинде 
яткъан киби дуям. Не ичюн беяз къую? Бильмейим. Бу дуйгъу 
мени атта айда бир кере китапханемизде яш къалемлер иле ко- 
рюштигим заманда биле быракъмай... Яш къалемлер!.. Мен олар- 
ны самимий бир севги иле севем. Этрафымда олгъанлары ичюн 
дегиль. Оларнынъ эдебият этрафында олгъанлары ичюн. Мен исе 
мердивендеки бир басамакъым. Къавий басамакъ олмакъ истей- 
им. Барсын, олар юксеклерге котерильсинлер... Ах, меним оджа 
корьмек истеген, оджа къыдыргъан яш къалемдешлерим. Мен 
сизлерге оджалыкъ япып оламайым. Мен оджа дегилим. «Къа- 
рылгъачлар дуасы»ндаки рушдие оджасынынъ кольгесинде бу- 
лунгъан бир инсаным. Эгер сизлерге азачыкъ олса да ярдым этип 
олсам, энъ бахтлы инсан оладжагъым... Лякин мен ольген сонъ 
меним акъкъымда дифирамблар окъуманъыз, ялан шейлер сёйле- 
менъиз, рухумны инджытманъыз. 

22.06.98. 

Жж ж ж 


«Ильхамнынъ» 7-нджи отурышы олды. Отурышта Шакир Се- 
лим иштирак этти. Генчлер озь ишлерини окъудылар. Эльвина 
Бекирова, Фатиме Дживанова, Таир Керимов, Сейран Сулейма- 
нов... Машалла! Генчлер оседжеклер. Ярадангьа шукранларым! 
Ольсем, козюм артта кьалмайджакь. Бундан бир къач йыл эвель 
айткъан шейлерим, тахминлерим акъикъаткъа чевирелеята. 

Артта къатты аякъ сеслерининъ давушыны эшитем. Эдебият 
оксюз къалмаз деген эдим. Аякъ сеслерини эшитмекнен берабер 
мен оларнынъ къыяфетлерини де корьдим... Аллам, манъа бираз 
даа омюр бер, оларнынъ кемалына еткен шаирлер олгъаныны 
корейим. Оларнынъ ёлунда мени, меним ёлумда исе оларны (олар 
киби генчлерни) расткетирдинъ, оларнен берабер адымламакъ, ёл 
ве ёлджулыкъ къуванчыны ис этмек истейим. 

30. 12.99. 


ж ж ж 


«Ильхам» 1 яшында. 29.02.2000 — бу кунь эдебиятымызнынъ 
тарихына киреджек бир кунь олды. Кутюпханеде «Ильхам»нынь 
фиданлары» китапчесининь такьдими олды. 

У. Эдемова, И. Абдураман, Б. Мамбет, Шерьян Али яш иджат- 
кярларымызгъа огьурлы ёллар тилеп, чокъ эйи сезлер айттылар. 
Сагъ олсунлар. Балаларнынъ (балалар дегеним не я!) язгъан ши- 
ирлери 11 фиданнынъ япрачыкълары, джанлы нефеслери манъа 
умют багъышлады. Мен энди ольмейджем. Энъ олмагъанда олар- 
нынъ омюринде. 

Яш къалемдешлерим бахтлылар. Бахтлы олсунлар. Олар бах- 
тлы иджаткяр олмалылар!.. 

01.03.2000. 


к а а. 


Йыл да кечип кете. Семерели, махсулдар йыл... Тюркиеде, 
Романияда, Латвияда олдым. Пек чокь языджыларнен корюштим. 
Чингиз Айтматовнен, Мухтар Шахановнен темасларда булундым. 
Бу корюшювлер былтыр алдыгъым унвандан да зияде къуванч 
багьышладылар... 

Шимди антология узеринде чалышам... 

Бугунь Къурултай ачыладжакъ. Мытлакъа бармалы. Динъле- 
мели. О меним де Къурултайым. 

09. 11.2001. 


[49 


т ж ж 


22.11.2001. - тарихий бир кунь. КГИПИде земаневий кьырым- 
татар эдебиятындан 5-нджи курскьа, кьырымтатар эдебияты прак- 
тикумындан 1-нджи курскьа лекциялар окьуп башладым. 

Такьдиримнинь алт-усть олып кеткенини корьмек ве сезмек 
пек меракьлы бир шей экен. Соньу хайыр олсун. 

23. 11.2007. 


Ж * к 


Ярын 26.11.2001. Волыньге кетем. Къырымтатар тилинде «сей- 
ленип» башлагъан Леся Украинканы ватанына алып кетем. Во- 
лынь виляет мемуриетининъ давети иле ярын елгьа чыкъам. Аман- 
эсен барып кельмеклер къысмет этсин. 

25. 11.2001. 


Ж ж ж 


Чокьтан берли элиме кьалем алып, оны бу дефтернинь мань- 
лайына тийсетмеген эдим. Бугунь мартнынъ 16-сы. Не ичюндир 
бабамны хатырладым. Ким бильсин, бельки бунъа Киевде апрель 
айында дюнья юзю кореджек «Кьырымтатар шиириет антология- 
сы» себеп олгьандыр. Анамнынъ рухуны шад этеджек бу антоло- 
гия мени тюшюнджелерге далдыргъанынынъ себеби олгьандыр. 

76.03.03. 


Ж ж ж 


Турналар агьлаша, кулюше эдими кокте. Соньки нефеслери- 
ни оларны озгъаргъан ельчикке эманет кьалдырып кеткенлерин- 
де, ве не ичюн ельчик шу соньки нефесни меним юзюме, козюме, 
тийсеткенде не демек истеди? Я — Аллахым, бельки о нефеснинь 
сонъки сёзюни сен эшиткендирсинь? Айт, беян эт манъа. Ягъмур- 
да сылакъ пытакъта отургъан къушчыкъкъа бенъзеп кирпигимнинъ 
уджунда нефес деди: — Сыкъылма, сыкъылма, севин, озюнъе, 
юртунъа севин, севин барлыгъынъа, барлыгъымызгъа, Онынъ (Яра- 
даннынъ) барлыгъына севин. 

15. 17.03. 

Чешит йылларда язылгъан шиирлер 


Кендимизден къачамыз биз узакъларгъа, 
Саймай, дуймай адамларны, адымларны. 
Лякин келип къала шойле бир сание. 

Шу ань эр шей тюше бизим хатримизге. 


Джаяв дегиль, сюйрекленип олса да 
Отькен аньге, тюневинки куньлерге 
Къайтса эдим, деймиз, амма, кечь ола 
Вакъыт бизге этеджегин этип кете. 

05. 05.933. 


тх ж ж 


Адамгъа алемни эдие этмекчюн 
Дерьялар, сахралар кечмек керекмей. 
Къавенинъ тельбевин чайкъап атма да, 
Айт онъа бир-эки ялан, эринмей. 
06.05.83. 


ххх 


Шадлыкъ кусьти, яш тыгъырды козьлерден, 
Гъам, элемлер ташты яш юреклерден. 
Лякин козьяш иле анги заманда 

Инсан адым атты озь аятында. 

02. 06. 83. 


Ж а%а ж 


Мен кетерим. Беязларгъа 
Къараларны багъламанъыз. 
Кетти, дие меним ичюн 

Кок терюне сыкъылманъыз 


Козьяшларны Салгьырымдан 
Алып манъа агъламанъыз. 
Сонъ нефесим — миллеткедир, 
Онъа ялан багъламанъыз. 
28.01.96. 

ДЕСЕНЕ 


Омузларнынъ адындан 
Башларны саткъан 
Романкъошнынъ хаялыны, 
Ташларны саткъан. 
Бугунь кене кулюмсиреп 
Козьяшны саткъан. 

1.3. 04.97. 


Ж ж ж 


Сармашыкънынъ япрагъында парылдагъан чыкъ тамчысы 
Иылдызларнынъ эфкярындан агълагъан кокнинъ яшы 
19.07.98. 


Ж ж ж 


Бузнынъ чатлакьлары арасында кулюмсиреген къоркъу 
севгиге ошамай. 
07.02 98. 


ЖА а ж 


Иылдызлардан токъулгъан кок килимини 
Назик саарь ельчиги йип-йип сёкюп ташлады. 
02.02. 98. 


ж х ж 


Баарь къанат къакъа дюнья узеринде, 
Баарь къанат такъа ашыкъ юрегиме, 
Йырлай аят муджизели козьлеринде 
Дамарларгъа къатып рузгяр урьлюгини. 


Баарь! Сен де, мен де къыштан чыкътыкъ аман, 
Биз корюштик иракъ тюшкен достлар киби. 

Эль тутуштыкъ, къучакълаштыкъ, дертлештик? 
Омрюмизнинъ аджджы кунини енъип. 

02.03. 98. 


КЪЫЗЫМА 


Бельки акъкъу киби сонъки йырым айтып кетерим, 
Узакъларгъа, муджизели бакъий дюнья голлерине. 

Сен осерсинъ, гуль фидандай, гьонджеленир кетерсинъ, 
Сонъ селямым еткизирсинъ дагъларыма, чёллериме. 
02.03. 98 


+ ж ж 


Десене меним озеним кьумларда башлап, 
Сонъки нефесини багърына басып 
Къумларда синъип кетеджек. 

06. 03. 98. 


Салгъырнынъ сувлары — Чатырдагънынъ абдест суву, балам, 
оны хор этме. 


07.04 98. 


жЖ % ж 


Юрегиньде кьуршунлардан кьалгьан излерде 
Осип чыкъар Ватан девлет фиданлары. 

Сют киби хош джылылыкънынъ алыр козьлерден 
Гъыда олур онъа шеит, къараманнынъ къанлары. 
07. 04. 98. 


Ж * ж 


Етер энди манълайынъны ерге урып акъмалар 

Котюклерден, бош лафлардан ильван, купе такьмалар, 
Миллет беклей, топракь беклей, олма сокъур ве сагьыр. 
Миллет ичюн джан бермеге кимсе къалмаса, багъыр! 

Чат къашынъны, сыкъ тишинъни, къалкъ аякъкъа, къалкъ Салгъыр. 
07.04. 98. 


Ж жа + 


Я, бу юрек ял алмакъчюн ёл четине отурса. 
Нефес алмакъ ичюн нефес къыдырса, тапалмаса, 
Рузгяр монълы тюркюсини богъазында къалдырса, 
Юткъуналмай, акъылыны, ферасетин алдырса 
Дюнья патлар юрек киби, 

Рузгяр олер олен киби, 

Миллет гъафлет панджасында 

Неджиб-у неслинден имдат арап отурмаз да 
Къаргъар кенди кечмишин... 

03. 04. 98. 


ихя 


Къайдан бильсин бу багъчанынъ бульбуллери, сумбуллери 
Къан агьлагьан миллетимнинъ ферьядыны, исьяныны, 
Бири гульге, бири куньге орьмек истер куньлерини, 
Алашанынъ нал мызынен арамыны, элялыны. 

Миллетимнинъ баш уджунда доланалар айненилер, 
Агъырлаша агъу ельден миллетимнинъ кирпиклери, 
Бири-гульге, бири-куньге коммек истер эренини, 
Ят топракъкъа къарышалмай татарнынъ кемиклери. 
13.05. 98. 


ж Ж ж 


Чалгьы гульнинь сабырыны 
Тонамакътан даа безмей 

Гульнинь башы уджунда 

Тыраш эте гьарип аваны 

Тилим-тилим олгъан ава 

Гульнинь чыкълы япракълары киби 
Текюле ве козьяшлар эзильмесин дие 
Козьяшларнынъ астына тёшеле. 

02.06. 98. 


ж ж ж 
Геми кьайтыр саильге, 
Баарь келир бу ильге, 
Бизни алыр юрт тильге, 
Денгенимизден кульге. 
72.06. 98. 


ж.ж ж ж 


Кирпиклеринь сарды гедже куньдюзюмни, 
Эсир эйлеп зинданлара атты сезюмни. 
Бакъышларынъ бир ель киби алды эсимни. 
76. 10. 98. 


ж ж ж 
Бизни нидже айланмалар беклей ишбу ёлларда 
Эр расткельген айланмада атма, балам, атынъны 
Сенинъ адынъ къырымтатар! 
Сатма, балам, адынъны. 
О ад иле асырларнынъ кокюни айдынлатты, 
Асырларнынъ коклеринде парылдагъан йылдыз дегиль, 
Аталарнынъ къылычы. 
79 11.98. 


ГЬАЗЕЛЛЕР ДЕМЕТИ 


1 
Бу дюньяда ёкътыр биздай аджиз эм бичаре халкъ, 
Зулумларнынъ аягъында юзьлернен бинъ паре халкъ. 


Бу куньлерге етип кельдик, къайда бизим Герайлар, 
Гъаркъ олды да батып къалды гъам ве аизаре халкъ. 


Адалетке тельмиремиз, ондан ёкътыр бир эсер, 
Аджеп неден, кимден, коктен, ерден беклей чаре халкъ. 


Узерине ягъгъан афат, дертни даим такъдир деп, 
Нефес-нефес, адым-адым сюйрекленип юре халкъ. 


Ватаным, дей, топрагъым дей, гедже-куньдюз фал бакъа, 
Ола дерман, ола къурбан, юзьлернен бинъ кере халкъ. 


Юреклерде янгъан атеш кульге дёнмезден эвель 
Умютлерни къарт къойнундан чыкъаргъандай бере халкъ. 


Козьлерни бир кунь ола махзун ачар къарт заман, 


Къандым, къычыр, салагъачтан турсын, турсын, барем халкъ. 


2 
Зулумларнынъ аягъындан юзлернен бинъ паре халкъ, 
Дерсинъ дюнья мыскъыл иле санъа айткъан бинъ талакъ. 


Къатырнадан берли агълап, шашмалай да юресинъ, 
Кирпиклеринъ къардан, буздан арынмагъан бир сачакъ. 


Торунларынъ ынджыталар бинъ асырлыкъ эджатны, 
Эллеринде пычкъы киби кескин тишли бинъ таракъ. 


Копюр якъып, тютюнинен куреше де юрелер, 
Батырлыгъы сёне кете авеленсе бир япракъ. 


Сёзни тоздан айыралмай, ёл шашырып ёл боза, 
Къолда дегиль, дым кошеде исе ята Кок байракъ. 


Тань йылдызы ондан кьача, бетин орьте булутнен 
Чытырманлы, таш туманлы елда кьалды тек чыракъ. 


Къандым дер ки, етишинъиз, о, бир анттыр, сёнмесин, 
Эгер сенсе, кимдир «шукюр», кимдир лянет айтаджакъ. 
06.02. 99. 


3 
Бу куньлерге етип кельдик, кьайда бизим Герайлар. 
Ёллар сыджым киби богъа, кульмей бизим чырайлар. 


Асырларнен силя, чечек, селям ичюн узангъан 
Кьоллар бугунь беш капикчюн ана юртны тонайлар. 


Къылычыны чыкъаргъанда уфукьларны титреткен, 
Эджатларнынъ намунасип торунлары сыйлайлар. 


Душманларны татарлыкънынъ бефтан акъкъан къанынен, 
Озь миллетин озь элинен парча-парча догьрайлар. 


Тиллер айта, козьлер агьлай, чапалана юреклер, 
Умют, ишанч ерден кьопа, дерсинь биньбаш кьорайлар. 


Къайда бакъсанъ, къайда барсанъ, джам кесильген бош козьлер, 
Антымызны батырмакъчюн батакъ, чамур арайлар. 


Сен оларгъа сед олалмай, Къандым чюрюп кетерсинъ, 
Олар кене ат ойнатыр, олар Хакътан къоркъмайлар. 
11.03.99. 


4 
Гъаркъ олды да батып къалды гъам ве аизаре халкъ 
Омрю — омюр дегиль, гуя быракъылгъан бир таслакъ* 


Козьлеридай сенюк ренкли, сатырлары ёл киби 
Къыйыш-къонъур баш язысы, арзулары чыр-чыплакъ. 


Баш устюнде эп долана эджатларнынъ къаргъышы, 
Къаргъыш кокте, къаргъыш ерде онъа къая чалтаякъ. 


О йыкъыла, бурну къанай, эль-аягъы къырыла 
Турмакъ истей. Тура. Энди кендине ура таякъ. 


таслакъ* - къаралама, эскиз (черновик) 

Бу насыл шей? Танърым анълат! Буны нас анъламалы? 
Душман къайда? Душман мына! Кендине душманмы халкъ? 


Орта ерде озь-озюне ельдегирмен ясай да 
Онынъ иле аят-мемат курешкен азманмы халкъ? 


Кьандым, сенинъ айткъан гьамынь аизарынъ къалмады, 
Озь-озюне къабир къазгъан тотлагъан къазмамы халкъ? 
07.04.99 


5 
Адалетке тельмиремиз, ондан ёкътыр бир эсер. 
Сокъакъларда бир джан ёкътыр, сокъакъларда кольгелер. 


Эр шей кольге: атта фикир — фикир кольгеси, 
Агълав — кольге, козьлер — кольге, кольге яшлар текелер. 


Артыкъ, янды, омрадылар джеми ёллар, копюрлер, 
Къандым дерки, кери къайтманъ кетсин окелер. 
08. 04 99. 


6 
Аджеп неден, кимден, коктен, ерден беклей чаре халкь 
Дие суаль бергендже сен, тешегиньден тездже къалкъ. 


Джеми алем аякьтакен айып олур отурмакь, 
Айып олур мейдан-мейдан юртдашлардан айрылмакъ. 


Сени такъдир екти бугунь кутюклешкен сабангъа, 
Оны тартмакъ сенинъ арджынь, мумкюн дегиль къуртулмакъ. 


Ботен ерде саясынъ сен гуняхларны, савапны, 
Дерсинь, олар джанлы-джансыз, йылмайгъан бир оюнджакъ. 


Ябанджынынъ чанагъындан кемик алып чапкъандже, 
Герайларнынъ къабиринден кельген сеске ас къулакъ. 


Тютюни ёкъ атешлерде къавуралар миллетни, 
Арзусынынъ къаялары, ташлары чатлакъ-патлакъ. 


Къандым дер ки, эй, татарым, яр балтанен коксюнъни, 
Юрегинънинъ пердесинен ямалсын йыртыкъ санджакъ. 
12.04.2000. 


7 
Узерине ягъгъан афат, дертни даим такъдир, деп, 
Озюмизден гизленемиз, ве къачамыз хайыр деп. 
Къайда? Нечюн? Септиремиз суаллерни тарлагъа, 
Сахралашкъан тарламызгъа бош урлукълар сачамыз. 
26.06. 2000. 


МЕБРУЗЕ 
Алушта мекянынъ, Корбектир коюнъ, 
Оларгъа тоялмай юмулды козюнъ. 
Дагьына, ташына асретлик чекип, 
Айтыла, айтыла битмеди сёзюнъ. 


Мебрузе адымдыр, мен Корбек къызым. 
Бир арзу, бир умют иле яшадым. 
Гъурбетте, коюмден узакъ улькеде 
Юрегим тёрюнде сени ташыдым. 


Чокъракълар шырылдап, йырлай адымны, 

«Кель къызым, Мебрузем, салкъын сув ич» — деп 
Сельбилер кунештен мени сакълайлар. 

«Кель, къызым, Мебрузем, кольгеме кеч» — деп. 


Айланчыкъ ёлунъда, сокъакъларынъда 
Тойгьандже кезмеди сенинъ Мебрузенъ. 
Чокъ йыллар дердинъе дерман тапмады. 
Сенсиз ич кульмеди, сенинъ Мебрузенъ. 


Алуштам! Корбегим! Яралы тюркюм 
Деп огълум, къызларым санъа сарылыр. 
Къальбимни бинъ парча этип болелер, 
Эр парчасы кене санъа ёл алыр. 

10.04 99. 


* ж ж 


Ерни, кокни тепрендирмек ниетинде дегилим, 
Дейсинь лякин сенден нечюн къача рузгяр, булутлар? 
Нечюн тишлер киби кене гьычырдайлар кегийлер, 
Кефин арай салагъачлар, мыхкъа зарлар табутлар. 
18.04.99. 

Къырым 
01.07.99. 


Ж + + 


Ойле бир кунь ёкътыр бизни 
Урып йыкъаджакъ. 

Эгер бизлер озюмизни 
Урып йыкъмасакъ. 

25.04.99. 


х к ж 


Бу дюньяда буламазсынъ 
Не зельзеле, весвесе, 
Весвесемиз иле бизлер 
Догъурмасакъ зельзеле. 
25.04 99. 


ж ж ж 


Ягьмурлар кечип кеткен киби 

Кечип кетем бу дюньядан 

Ягьмурдан сонь я отлар ешере, 

Я орталыкь балчыкъкъа богъула. 

Менден сонъ ким бильсин не къаладжакъ. 
Аллахым, менден сонъ кечильмез 
Балчыкълар къалмасын. 

10.05.99. 


Ж ж 


- Къара денъиз узеринде къанат керген къартал. 


Ж Ұ тї 


Земане чала кемане 
Кемане уймай земане. 
Земане агьлай кемане 
Иньлей, дуймай земане. 
76.08. 99. 


Ж ж ж 


Уфукьлар кунештен алланыр, 
Кунештен алланыр уфукьлар. 
Велякин чалыдан тек чалы догъар 
Истесень сен оны алтыннен сувар. 
19.08.99. 

Ж яч х 
Юрегим дерсинъ акъ булут, оны ярып 
Кечип кете къаргъалар. 
Лякин олар къарарталмай булутны, 
Делирелер къаралалар ачувдан. 
Кесик, кесик йырларыны джевиздай 
Быракъалар коктен меним башыма 
27.09.99 


Ж ж я 


Асырлар саифе киби, окъула да бителер, 
Дехшет, къуванч гуллерин отурта да кетелер. 
Кульмек недир бильмеймиз, 

Агълавны да унуттыкъ. 

15. 09. 99. 


Ж з ж 


Дюнья, бизлер бир-биримизге Ел бермеймиз 
Сен манъа, мен санъа нечюн душман кесилемиз? 
07. 11.99. 


Ж к ж 


«Олар чокълар, бизлер исе авучкъа да сыгьмаймыз...» 
Деп окюнме, джаным балам, тельбевлерни бошама. 
Ярынгъа бакъ! Я, ярынынъ юрегинъе сыгъмаймы? 
Келилерде дёгюледжек сувгьа, балам, ошама. 


Сен таврлар эвлядысынъ, кусьме, урькме тарихтан, 

Онынъ шанлы сатырлары келе Кийик-Къобадан 

Кусьме, урькме боранлардан, далдан кьопкьан япракьтан 
Эр нефесинь, эр амилинь ярынларгъа толмадан. 

12.17.99. 


ж я * 


Кене, кене къарыштырды кеманенинъ теллери, 
Яйнынъ монълу козьяшыны юрек къанына. 
Чытыр-чытыр янды биткен йырнынъ куллери 
Саврулалар, сыгъалмайып, топракъ къойнуна. 
22 11.99. 


Ж х х 


Эр кес мавы кокке тике козьлерини, 

Кимсе ольмек, топракъ олмакъ истемей. 

Беш капикчюн унуталар излерини, 

Ура, йыкъа, афу дегиль, «хош» демей. 

Сен барсынъмы, сен ёкъсынъмы, онъа бир капик, 
Къабыргъанъда эт къалдырмай, сыдыра, 
Къабиринден къачып, кокте къысмет къыдыра. 
30. 11.99. 


Ж ж * 


Эй, Аллахым, биз кьай вакьыт 
Къуванмагъа биледжекмиз? 
Бири кечсе тар копюрден, 

Таш дегиль, гуль атаджакъмыз. 
27.02.2000. 


Ж х х 


Къат-къат зырхлы юреклерни 
Къуршун алмай. Алырмыкен сёзлерим? 
27.02.2000. 


Ж жұ ж 


Дженнет киби юртумызда 

Чеке миллет джехеннем азабыны. 

Амма, миллет, ач козюнъни, 

Якь, къальбинънинъ сёнеяткъан чырагъыны: 
Сен, къул дегиль, сен базарнынъ гулю дегиль, 
Сен кучьлюсинъ, чектир яйгъа дамарынъны, 
Аталардан мирас къалгъан, тозлап яткъан 
Дерт орьмели къамчыньны ал элинъе 
Патлат оны, патласынлар тюшкюнликлер. 
16.03.2000. 


Ж х ж 


Пенджереден корем сени, эй, йылдыз, 
Нур-сачларынъ чыбылгъанлар, бетинъде 
Тебессюмлер мелевшедай ачкъанлар, 

Кусьме сабах татлы тюшлер кеткенде. 


Сени бир даа кореджемми, бильмейим, 
Бош къалмазмы экен меним чадырым. 

Сени манъа алып кельген геджени 
Беклей-беклей етермикен сабырым. 
09.04.2000. 


х аж ж 


Эр йыл баарь кечип кете янымдан 
Бенек-бенек ята меним чёллерим. 
Козьяшларым акъа кьырлар джапындан, 
Дерт голюнде богъулалар сёзлерим. 


Чёллеримни сёзлеримни багърыма 
Басам, баба нефесинен охшайым. 
Дагьлар, ташлар даяналмай агърыма, 
Сефине-и Нухсызларгъа ошайым. 


Орнынъ Елу отаймаз, деп йырлайым 
Дерсинь Орнынь ёлу меним юрегим. 
Баари Екь дешт-и кальбни тырнайым 
Кьафес киби нефеслерден урькмейим. 
27.04.2000. 


Ё я ж 


Бабасыны унуткьангьа кьатип, джаным, 
Анълатаджанъ Дженгьыз-ханлар шуретини. 

Махв олув шейтанына уйгъан несильге 

Насыл этип аньлатырсынь, аталарнынъ къудретини. 


Къырымны учурымгъа алып кеткен несильге 

Ох, етишмей къамчысыны дёрт патлаткъан Герайлар 
Бугунь дагъны дёллесенъ хамиле олур шу дагъ, 
Лякин къысыр несильден умарсынъмы бир хайыр. 
26.06. 2000. 


КЕРВАНДЖЫ 


1 
Кьаранлыкь ичинде кьалды хаяллар, 
Бир чечек мисали солды къаялар, 
Башы ёкъ боюндан талды якъалар, 
Таякьлар тозуньны алдай, къакъалар, 
Аджеп, Ел бармыкен? Агълай аякълар. 
Ел учты коклерге... Улуй баракьлар. 

2 
Яланджы дюньяны ким баш этеджек? 
Кельгенлер кеттилер, кельген кетеджек, 
Излери силинип, гуллер битеджек, 
Къаянынъ козьяшын кимлер сюртеджек? 
Дамарда насыл къан гурьлеп, тюртеджек? 
Керванны геджеден танъгъа джетеджек? 


3 
Керваным узундан узун ёлдадыр 
Ойларым кервангъа агъыр талдадыр 
Козьяшлар аякъкъа баткъан ташлардыр 
Барханлар дертлерден къырыкъ къашлардыр 
Мен исе токътамай кетем юртдашлар 
Юрмектен вазгечсем мени юрт ташлар. 


4 
«Бульбуллер йырлагъан багъча ичинде 
Кейф сюрьмей перининъ эльма коксюнде 
Ятмайсынъ, богъула къамчы элинъде», 
Десе де керваным, мен озь кейфимде, 
Кимсенинъ хабери ёкътыр юкюмден 
Къойнумда юкълагъан оксюз илимден. 
26.09.2000. 


ео х а 


Бир ань, бир сание, био дакъкъагъа 
Токътамагъа вакъыт ёкътыр, рузгярлар, 
Аякъларым астындаки гъарип ёлларны. 
Чаршаф киби чекип алманъ эфкярлар. 
Узюледжек зынджырдаки алкъадай 
Морт юрегим тартылмакътан тартыла. 
Узюлерсем къарт эменлер шашмалайджакъ 
От-оленлер тамыр атмай къавруладжакъ. 
Дамарымда ат чаптырып юрьген 
Къыпчакъ, Огъуз, Татар къанларым, 
Мен бир сазым, о сазнынъ теллеринде 
Инълейлер миллетимнинъ арзулары 
Ве тюшлери, ве пытакъдай чаталлангъан 
Юрегинде юва къурмакъ 

Истеп къанат къакъкъан Къырымым. 
13. 10.2000. 


* ж ж 


Къаялар тенхасында яралы арслан киби 
Инълей къальбим корьдюкче 

Расва олып юрген перишан халкъны. 
03. 11.2000. 


ж ж ж 


Элинъни инсангъа, къальбинъни Аллагъа узат, огълум. 
03. 17.2000 


яғ х я 


Яна-яна алыштым мен атешлерге, 
Эр санием бир имтиан мейданы. 
02. 72.2000. 


Ж ж ж 


Бинамазлар манъа бугунь бинамазсынъ дедилер, 

Сизлер къайдан билесинъиз бинамаз олдугьымны? 

Лякин меним беш вакъытым ичимдедир, ичимде, 
Юрегимнинъ пердесини намазлыкъдай тешеп 

Эгильсем мен эгдик дие къуванманъыз, тувгъанлар, 

Тиз чёксем мен тиз чёктирдик деп тавланманъ, тувгъанлар, 
Мен о вакъыт олгьаны оладжагъы рукъугъа кете эдим. 
15.01.01. 


х % ж 


Адым-адым, нефес-нефес къайтам узакъ ёлджулыкътан, 
Буртюк-буртюк сыкъам, эзем ичимдеки шейтанларны. 
Элим джаям, къуртулырым дие першан шу къуллыкътан 
Алевленем, янам, якьам, копюрлерни, файтонларны. 


Сенсиз кечкен куньлер, асыл, кунь эдими? Не билейим? 
Аят деген шу аятнынъ тайгъасында ёл шашыргъан 

Рузгяр киби кимден кьачтым? Кендимденми? Не билейим. 
Не билейим, озенимни буландырып, ким таштыргъан... 


Кьайтам, лякин зафер иле кьайткьан аскер дегилим, 
Не элимде, не кьойнумда бардыр зафер байрагъы 

Эр кошеде тепме ашап, безген бир ит мисали, 
Къайтып кельдим босагъанъа сёнмез бурун чырагъым. 


15.01.01. 


СОНЕТ 


Рузгяр эсе. Кунеш якъа. Бизлер юкълаймыз 

Эллер юкълай. Козьлер юкълай. Юкълай елумыз. 
Тюшлер-саргьуш. Къуш къанатлы ойны юлкъамыз, 
Бизлер къую киби не бош, не де толумыз. 

Юдже Танърым! Къайдан кельди бойле эхмаллыкъ? 
Рузгяр! Эссе! Кунеш! Якъса! Гозып, янайыкъ, 
Чёр-чёплюклер обасыдай тютеп ятмайыкъ. 
Безмедикми озюмизге япып душманлыкъ? 


Арабамыз гъычыр-гъычыр. Юкюмизни куф баса. 
Татлы юкъу ичиндемиз, дерсинъ, бизде ёкъ таса, 
Бизге бакъып рузгяр эсней, фелек шакъылдай... 


Акъребимиз огге дегиль арткъа айлана, 

Къабир, кунеш, фелек, къысмет — эр шей тавлана, 
Уяныкъ бир дюньяда биз юкълаймыз пакъылдай. 
25.01.01. 


Ж х а 


Дженазе киби, башы саркъыкъ куньлерим 

Сусып янымдан кечип кетелер. Къаерге? 

Кефинли, кьундакьлы юртума сарынып, 

Булут дегиль, тютюнлер саргьан таяреге 

Тараф кетем. Ве бакьам артта янгьан копюрге 
Далгьаларнынь дудакьлары нечюн копюрген? 

Деген суаль такьип эте, дерсинь бир кольге, 

Мен къачам. Эй, омзунда салагьачны алкеткен. 

Ашыкъма сен ель дегиль, салагъач елькен. 

Дженазе киби, башы саркъыкъ куньлерим 

Къаранлыкъ геджелерни шерит киби багълайлар, 
Иылдызлар козьяшкъа чеврилип козьлеримден акъалар 
Юрегимнинъ тилимидай, Ай кесилип тюше дюнья синисине. 
Аюдагъны ястыкъ киби къоям башым астына, 

Къулан чёллеримнен орьтюнип юкълайым. 

Дженазедай, башы саркъыкъ куньлерим 

Эп кетелер. Раббим олар сюрюнмегейди. 

25.01.01. 


ж ж ж 


Еминини емегине кьошып ашагъанлардан, 
Танърым, озюнъ къорчала. 
08.07.01. 

ж ж ж 
Эй-хей, балам, эй балам 
Шу, битмеген ёлларнынъ, 
Къалдырым сокъакъларнынъ 
Ёлджусы кене меним. 
71.01.02. 


+ + ж 


Десене мен башкъа атны эгерледим, 

Башкъа атнынъ къуюны бильмей урькюп башладым, 
Ташны кокке котердим де, бильмем нейледим, 
Омузыма келип къонгъан таштан агъладым. 

76. 10.99. —24.02.02. 


я ях 


Шенъ-шерамет ойнай, куле юремиз 

Аят деген зияфетнинъ софралары этрафында, 
Къальблеримиз исе ята салагъачта, 

Къальблер мефта киби энди ич бир шейге зар дегилер. 
05.07.02. 


ЭМАНЕТ 
верлибр 


Мустафа Абдульджемиль Къырымогълунынъ анасы 
Махфуре ханымнынь азиз хатырасына 


Эджадымнынъ тилинде 

Эки дюньяда биле 

Сайылыр буюк гунях 

Эманетке хиянет. 

Бакъ сен, балам, эртафкъа: 

Захиречик топракъкъа, 

Бала-чагъа эвлерге, 

Эвлер исе анагъа — энъ буюк бир эманет. 
Чатлакъ-патлакъ топракълар — ягъмурларгъа эманет, 
Ташкъын акъкъан озенлер — булутларгъа эманет. 
Лякин топракъ, ягъмурлар, 

ве аналар, эм эвлер, 

Озенлердеки сувлар эманетке хиянет 

Бир вакъыт япмадылар. 

Балам, ач сен козюнъни, 

Этрафынъа козь ташла: 

Бу шейлернинъ эписи — Ярадангъа эманет! 
Балам, джумерт озен ол, 

Захире ол, юва ол, булут ол, 

Джумлесини багърынъа бас, 

Сен оларгьа эманет! 

Йыланларнынъ гогерджиндай вефасындан 
Къорчала сен достларынъны. 

Къале олып, ал озюнъе бутюн достлукъны. 


Къырым санъа байрагъыны, 
Балам, эманет этти. 


Кок байрагъым узеримде тикленмегендже 
ЭВГЕ КЪАЙТМАКЪ ЕКЪ, ДЕДИ. 


Исмаил, Номанлар, 

Чобан-заде, Мустафалар 

Къайтмадылар эвлерине, 

Ант эттилер, атландылар, 

Байракъ эльге кечмегендже 

Къайтмакътан вазгечтилер... 

Я эвинден чыкъмагъанлар, 

Эй, Аллахым, кимге эманет? 

Огълум, ананънынъ козьяшларына бакъ: 
«Огълум, 1783-те деденъден, 

1917-де бабанъдан, 

1944-те топрагъынъдан оксюз къалдым. 
Сен меним сонъ таянчым... 

Сен де къайтмасанъ, балам, 

Мен Аллахкъа эманет! 

Бар, балам, сен де кет. 

Минарелер эзансыз, джамилер — Къурансыз, 
Юреклер имансыз къаладжакъ исе 

Сен де кет... 

Эзан, Къуран, Ватан кимге эманет? 
Деньизде батырылгъаннынъ, 

Акьярда атылгъаннынъ, Асияда ольгенлернинъ 
Эвлятлары кимге эманет?! 

«Ах, мен сагь къайтсайдым, 

Огьлума телеф олдугьым 

Кьуран ве Кьырымны 

Огълума аньлатырдым...» -- деген шеитнинъ 
Эвляды кимге эманет?! 


Номан шеит кетти. 

Юдже Аллах етимлернинъ башларыны сыйпады. 

Къырым агьлады, дагъ, чель агълады. 

Оларнынъ козьяшлары кимге эманет?! 

Ал-реван къан къуршун чыкъарып: 

«Эй, къандаш, ал буны.., ал бу къуршунны... 
Меним муддетим битти... 
Къырым ичюн... Къуран ичюн джан бермектем... 
Сонъки риджамны ерине кетир, юртдаш...» 


Я бу мукъаддес къуршун кимге эманет? 

Балам, захире де, озен, денъиз де, 

Кокте учкъан чагъала, чёльде чапкъан къорай да, 

Денъизлерге атылгъан шеит Номан да, 

Асияда ольген Айше, Фатма, Амзалар да, 

Артта къалгъан къаранлыкъ тарих да. 

Огде догъаджакъ Кунеш де, миллетинънинъ бугуни, 
милетинънинъ ярыны 

Эписи, балам, санъа эманет. 


23 17.98 


ЮКЪУ ЁКЪТЫР КОЗЬЛЕРДЕ 
(Буюк шаиримиз Шерьян Алиге) 


1 
Юкъу ёкътыр козьлерде, козьлерде юкъу тансыкъ, 
Учты кетти перилер чЕллерге, дагъ, денъизге 
Козьлерим кок юзюдай, не къапалы, не ачыкъ, 
Динъленем мен къальбимнинъ уфкъундаки эзгиге. 


Анда кенъ, бол къальбимнинъ яйласында кольгедай 
Мазыдан къалгъан севги инълете къавалыны. 
Меджхуль алем дерсинъ ки, онынъ ичюн ольгендай, 
Удждан уджгъа долана етим къыздай яйланы. 


2 
Юрегимни, козьлеримни къар басты, 
Манълайымда бурюшюклер — дерелер, 
Тиш агъартып, эп джылмая Албасты*, 
Отюкенни** менден гизлей перделер 

Къар астында тюштен урьке акъбардакъ. 
Къалабалыкъ чыкъаралар булутлар, 

Омюр кьайнай, омюр, дерсинь, къавурдакъ***, 
Кьальп къарыны алт-усть эте айдутлар. 


3 
Бир къашкъыр мисали гезерим янъгъыз, 
Аятнынъ чЕлюнде, денъиз, дагъында. 
Базыда геджесиз, базыда такъсыз 
Къалам мен къалтырап, дюнья далында. 
Де сагъдан, де солдан уфюре боран, 
Язларнынъ чиллеси аязгъа дёне. 
Огюмде Къырымым, артымда Туран: 
«Тур!» — дейлер. — Тур, багъла ёлны белинъе. 


Рузгярынъ Менълини, Бораны арай, 
Дагъларны, ташларны ель киби тарай!» 
Пайнозюм доланам, леблерде дуам, 
Огюмде Сыратым, къальбимде Аллам. 
07. 12.071. 


*Албасты — джыннынъ ады. 
**Отюкен — тюрк-татарларнынъ къадимий ватаны. 
***Къавурдакъ — къавурылгъан эт кесечиклери 


АГЪЛАЙ-АГЪЛАЙ ИРИЙ БУЗЛАР 


Иримек не олгьанын бильмей гедже къаранлыгъы 

О бир таш, о бир кьая, таш кесильген сание. 
Янъгъызлыкъта агьлай-агьлай ирий бузлар. Саранлыкънынъ 
Не олдугъын бильмей олар: эп кефинлер анини 


Юдже дагъны кендисине тахт япкъан мавы къарлар. 
Ал-ярыкъ геджелерде татлы тюшлер корелер. 
Ашагъыда агъалгъан бузларнынъ козьяшларындан. 
Ильван ясап, йылдызларнынъ сачларыны орелер 


Иылдызлар, даа аналары опьмеген къызлар киби, 
Къоркъу, утанч, тыныкъ атеш толу козьлерини 

Къарларнынъ мас-мавы тахт-и къараргыхына тикип 
Къыдыралар къырмыскъалардай къачкъан сёзлерни 


Танъ ата. Саба ола. 

Мавы кьарлар уянмайлар. 

Олар тюшлерине кирген Кунешнен мешгъуллер. 
Йылдызчыкълар геджени беклей: энди утанмайлар 


Кокнинъ гульзарында джыйгъан чечек ве гуллерни 
Эдие этеджеклер къаргъа: ардан янмайлар... 
ташларгъа, 
сачакъларгъа 
этек олгъан 
бузлар 
исе ирий, 
агълайлар. 


СЕЗЛЕРИМНИНЪ СЁЗЛЕРИ 


Сёзлеримнинъ сёзлери сала мени теляшкъа... 
Олар къайдан, энди, я ерден осип чыкътымы? 
Козьлеримнинъ козьлери ата мени талашкъа... 
Оларгъа да не олды? Дюнья менден быкътымы? 


Къальбимнинъ морт къальбини алт-усть этип ташлайлар, 
Шатыр-гудюр сыналар дал, пытакълы умютлер. 
Эллеринде чакъысы, дердиме дерт ашлайлар, 
Виджанымнынъ лебинде чапышалар утюлер. 


Мени авлап юрелер сёзлеримнинъ сёзлери, 

Мен кечеджек ёлларны суджукъ этип кеселер. 
Дерсин кунеш, дерсин ай козьлеримнинъ козьлери, 
Сакъланмагъа бильмейлер, терк-и-и дюнья кезелер. 
10.01.02. 


СЮКЮНЕТНЕН ЛАФ ЭТКЕН КЪАЛЬБИМЕ... 


Бунджа вакъыт сюкюнетнен лаф этмеге безмединъми? 
Далгъаларнен къоралангъан чёль дагълардан тёзмединъми? 
Санъа берген огютлерим тюшкен олса къара ерге, 

Эй-вах, къальбим, гурь осьмекни косьтерирдинъ захиреге. 
Къалдырымда чивильдешкен шенъ-шерамет торгъайлар, 
Къамышыны къыш елине, таптатмагъан тогъайларгъа 

Бар да кьошул, силиджекни беклеген тоз дегильсинъде! 
Барем, хаял киби кезин йылдызларнынь кирпигинде. 
Манъа бакъма, бар да, кьальбим, кьошул мерд къарталларгъа, 
Истер исенъ, кет, кьальбим, экильмеген тарлаларгъа, 
Истер ат ол, истер сабан! Зиль тут Кунеш чыкъларына, 
Дюльбер шерит олып багълан танъларнынъ чанъларына. 


Лякин санъа бакъкъан сайын, валлайы, шашып къалам, 
Сукюнетнен лаф этесинъ: ол сукюнет ананъ, ёкъсам? 
Терк-и-дюнья киби, къальбим, кезесинъ сен дерелерде. 
Акъкъу киби ялдайсынъ сен гольнинъ къара дертлеринде. 


Керекмеген кягъыт киби сени йыртып аткъанларнынъ, 

Таш борангъа дегиль, чамур боранына туткъанларнынъ 

Сен еди тиз несилине омюр тилеп, джылмаясынъ... 

Эй-вах, къальбим, меним ичюн джевабы ёкъ булмачасынъ. 
Ах, мени хор къальбим, ойларыма Алтын бешиксинь, 
Къанатлары къырыкъ хаял къушларыма Алтын кошксинъ 
Босагъада аякъ сюртьмек ичюн яткъан чул дегильсинъ, 
Ярадандан гъайры, къальбим, бир кимсеге къул дегильсинъ. 


Субетдешим - сукюнеттен афу сорап, чыкъ ортагъа, 
Козьчиклеринъ кене толсун иляхидай ышыкъларгъа, 
Уфукъларнынъ ал лебинде опюш киби къалтыра, 
Эльден, ельден чекинме сен, эльмаз чыкъдай йылтыра. 
1201.02. 


БЕКЛЕЙ-БЕКЛЕЙ БИР ОЛДЫМ 


Сени баарь беклей-беклей, бир олдым, 
Къайдаларда къалдынъ бильмем, къайдаларда? 
Юрегимни орьткен къардан пек толдым, 
Захиредай ятам сагъыр тарлада. 

Кунеш биле безди айын-оюнлардан, 
Ай да сытма туткъан оксюз баладай, 
Козьяшларым фаркъ этмейлер чёюнлардай, 
Сазым тельсиз, сазым ава чалалмай. 


Къайда кьалдынь, кель баарим, тездже кель 
Къарлар мени алкетеджек олалар. 
Эриштирип юре мени топал эджель, 

Сувукъ еллер омузыма къопалар... 

07.02. 02. 


БАШ ЯЗЫСЫ 
(верлибр) 


Кьыш тамамиле шашмалады 
тарлаларны дагьларны деньизлерни 
унутып 

меним 

баарь пападиелери киби мис кьокьугьан 
къальбиме сокъулды 

ве 

анда 

къар боран къопара 

ве 

устюмден куле 

хакимге экимге айтып бакътым 

хаким динълемеге истемеди 

эким 

дердинъни гиппократкъа барып айт деди 
эхей эхехей эхехехей 

гиппократны бугунь къайдан тапасынъ 
тапсань биле гиппократ не айта билир. 
къальбиме сокъулгъан 

шашмалагъан къыш иле яшамакъ 
башымнынъ язысы экен деп отургъанымда 


кунеш нуру 
кирпиклериме 

мелек киби къонды да 

иш корьме акъай 

дейджек олдымы бильмейим 

мен 

къальбиме сокьулгьан шашмаламагъан къыш 
ве 

кирпиклерим устюнде юва кьургьан 

кунеш нуру иле 


яшамакъны девам эттирем 
10.01.03. 


Р.5. шиирде токътав ишарети олмагъанына тааджипленме- 
ньмиз, токътав - олюм, олюм — токътавдыр. 

Иырлар 


ДОГЪГЪАН ЕРИМ 


Ер юзюнде бар бир дженнет, 
Ем-ешиль ада 

Бинълернен йыл олып миллет 
Мен догьдым мында. 

Озь юртумны пек северим, 
Севгим Алладан. 

Татарлыгъым — догъгъан ерим, 
Меним тамрымда. 


Герайларнынъ нефеслери, 
Къырым елинде. 
Кедайларнынъ тюркюлери 
Юрек телинде. 

Озь юртумны пек северим, 
Севгим Алладан. 
Татарлыгъым — догъгъан ерим 
Меним тамрымда. 


Ах, Ватаным, такъдириме 
Сагъ ол айтарым. 

Мен кетсем де 

Ахретиме, санъа къайтарым. 
Озь юртумны пек северим, 
Севгим Алладан. 

Татарлыгьым — догъгъан ерим, 
Меним тамрымда. 


МИЛЛЕТИМ“ 


Ах, миллетим, мен сенинъ баланъым миллетим! 

Сен къысметим, инсафым ве меним къуветим 

Насыл дюльберсинъ, дюльберсинъ, дюльберсинъ, 
Сенсинъ меним къанымда, сенсинъ меним джанымда. 
Сенсинъ дин-иманымда, меним миллетим. 


Ах, миллетим, дев юрекли батыр миллетим! 

Бинъ селямлар санъа, меним битмез къуветим! . 
Насыл дюльберсинь, дюльберсинь, дюльберсинъ, 
Сенсинь меним къанымда, сенсинь меним джанымда 
Сенсинь дин-иманымда, меним миллетим. 


Миллетим, бинъ асырны сен теспи киби чекип кельдинъ, 


Къырымтатар Улу адынъны сен бутюн дюньягъа бильдирдинъ 
Ант эткенмен, сёз бергенмен 


Миллет ичюн джан бермеге 
Корип турып миллетимнинъ козь яшыны сильмеге. 


* Эдип Асановнен муэллифлешликте язылгъан 


ЧАЛГЪЫДЖЫ 


Ах, фелек, билезлик такътынъ 
Сен меним къолума. 
Кечильмез дагъларны йыкътынъ 
Айланчыкъ елума. 

Ах, чекип джефадан талдым 
Ёкъ онынъ иляджы. 

Сель киби омрюмде къалдынъ 
Тынч лиман — чалгъыджы. 
Чал манъа, чалгъыджы, 
Дердимни унуттыр, ялварам. 
Чал манъа, чалгъыджы, 
Чалгьыньнен яныгъымны ал. 
Чал манъа, чалгъыджы, 
Сызлап, аджытмасын шу ярам, 
Чал манъа, чалгъыджы, 
Агълат да сабагъадже чал. 

Бу ялан дюньянынъ чархы 
Айланып, талмады. 

Не асрет, не севги фаркъы 
Мен ичюн къалмады. 

Ёлларда къалдым, мен — гъарип. 
Яныгъым пек аджджы. 

Бу оксюз гонълюме табиб 
Сен — уста чалгъыджы. 

Чал манъа, чалгъыджы, 
Дердимни унуттыр, ялварам. 
Чал манъа, чалгъыджы, 
Чалгьынънен яныгъымны ал. 
Чал манъа, чалгъыджы, 
Сызлап, аджытмасын шу ярам. 
Чал манъа, чалгъыджы, 
Агълат да, сабагьадже чал. 


Сен чаласынъ, 

Унутасынъ озь дюньянъны. 

Сен бельки озюнъ де бильмейсинъ, 
Бир тылсымджы олгъанынъны. 
Денъизге ашыкъкъан озенлер киби, 
Инсанлар санъа узана. 

Таш юрекли адам биле 

Сени динълеп ойлана. 

Чал чалгьыджы, пармакъларынъ 
Бир вакъыт талмасын. 


МЕРДИВЕН 


Мердивене ошай бизим яшайыш, 
Онынъ ёлу де догьрудыр, де къыйыш. 
Тёпеге ерден котере башлай, 

Сонь исе бирден ашагъа сени ташлай. 
Акъылынъда тут эр саат, 
Мердивендир бу аят. 

Бугунь онъа минерсинъ, 

Ярын илля энерсинъ. 

Тахткъа сени мердивен алып чыкъар, 
Тахттан сени мердивен урып йыкъар. 
Кьанатлар кьакьып ерни кульме сен, 
Эгерге бакъып аткъа миндим деме сен. 
Акълынъда тут эр саат, 

Мердивендир бу аят. 

Бугунь онъа минерсинъ, 

Ярын илля энерсинъ. 


Ах, мердивен бизни сынайсынъ эр дакъкъа, 

Эр кес санъа санки такъдирге бакъа. 

Инджесинъ, мердвен сачым телинден, 
Кескинсинъ, мердивен, пычакънынъ да тилинден. 

Акълынъда тут эр саат, 
Мердивендир бу аят. 
Бугунь онъа минерсинъ, 
Ярын илля энерсинъ. 


ЕЛ 


Босагьам меним ёлумнынъ башы, 
Корюнмез онынъ чукъуры, ташы. 

Мен чыкъам ёлгъа, дюньямны ташлап, 
Айлана фелек, оф, копчекке ошап. 
Ел, ёл, къысметимсинъ, 

Ел, ел, такъдиримсинъ, 

Ел, ёл, омюримсинъ, ёл. 


Узана ёллар, айланчыкъ ёллар, 

Ким билир, къайда кетирир олар. 
Къаерде токътар омюрнинъ ёлу, 

Буны ич бильмез, оф, Алланынъ къулу. 


Меним омюримден кечип кеткен ёллар. 
Уфукълар артына сакълана олар, 
Санки гунях ве савапны озюне алып, 
Дуа ичюн кокке узангъан ёллар. 

Ёл, ёл, къысметимсинъ, 

Ёл, ёл, такъдиримсинъ, 

Ёл, ёл, омюримсинъ, ёл. 


АЙЛАНА КОПЧЕК 


Копчекке такъдир ошай, 

Айлана кете. 

Алдата, бизнен ойнай 

Ве серсем эте. 

Айлана копчек, айлана копчек, 
Такъдир бизге кулип бакъа. 
Айлана копчек, айлана копчек, 
Бу омюримиз — аджджы шакъа. 


Не къанун бар, не низам, 
Онынъ ёлунда. 

Оюнджакътыр эр адам, 
Онынъ кьолунда. 

Айлана копчек, айлана копчек, 
Такъдир бизге кулип бакъа. 
Айлана копчек, айлана копчек, 
Омюримиз аджджы шакъа. 


Истесе такъдир алып 
Къушдай учура. 

Истесе аякъ чалып 

Бир тепме ура. 

Айлана, айлана, айлана, 
Айлана эп копчек. 

Эм бизим башымыз. 
Айлана, айлана, айлана. 
Эм ялан, эм керчек, 

Бу фаний дюньямыз. 


ЕЛЬ 


Ель, сен дюньяны кезесинъ, ель, 
Кьайда къалдынъ, етиш де кель, 
Сен мени яшаткьан сырымсынь. 
Ель, азатлыкъны яхшы бильген. 
Юрегиме ильхам берген, 

Мавы кокте учкъан йырымсынъ. 
Ель, ель, денъишмелер кетир, 
Ель, ель, кельди заман. 

Ель — тынчыкъ хаят мени эзди, 
Юкъламакътан козьлер безди. 
Къанатларым сени беклей де! 
Ель, пек сагъынды сени юрек, 
Манъа тазе нефес керек, 
Хаялларым учмакъ истей де! 
Ель, ель, денъишмелер кетир, 
Ель, ель кельди заман. 


УНУТМА! 


Чокътан берли, огълум, санъа, 
Истер эдим анълатмагъа: 
Догъру ёллар, билем, арарсынъ сен. 


Къайда кетсенъ, къайдан къайтсанъ, 
Алтын сарай, я чалашта ятсанъ, 
Унутма тек — Къырымтатарсынъ сен! 


Кечер куньлер, кечер йыллар, 
Ачар гуллер, акъар сувлар. 


Кунеш киби догъар, батарсынъ сен, 


Унутырсынъ сен атеш, бузны, 


Кьаткьан отьмек ве мубарек тузны. 
Унутма тек — Къырымтатарсынъ сен! 


Дюнья санъа башын згер, 
Душман ве дост къолунъ опер. 


Дженнет ёлун барып тапарсынъ сен, 


Истесенъ огьлум мени унут, 


Кокни якъып, денъизлерни къурут. 
Унутма тек — Къырымтатарсынъ сен! 


Меним огьлум татар ады, 
Деделерден бизге къалды. 
Байракъ киби котер кокке оны, 
Шеит кеткен аталарнынъ ве 
Келеджек бутюн эвлятларнынъ 
Ашкъы ичюн унутма сен буны. 


ЯШЛЫКЪЬ 


Беяз булут кокте, 

Ель артындан кете. 

О — яшлыгъым меним, 
Мени ташлап кете. 
Учкъанына бакъам, 
Козьяшларым акъа. 

Буз киби айрылыкъ 
Юрегимни якъа. 

Ах, юрегим, мен балынъны, 
Тоялмайып ичтим. 

Ах, яшлыгъым, мен ялынъны 
Далгъа киби кечтим. 

Баарь келе, баарь кете, 
Манъа тилеп сагълыкъ 
Башыма къар сепе-сепе 
Учып кете яшлыкъ. 

Балалыгъым кечти, 

Энди яшлыкъ бите. 

Омюр бою учтым. 

Энди джаяв кетем. 

Пек сагъынсам биле 

Чокъ агъласам биле 

Къайтып кельмез яшлыкъ 
Бинъ чатласам биле. 

Ах, яшлыгъым, мен балынъны 
Тоялмайып ичтим. 

Ах, яшлыгъым, мен ялынъны 
Далгъа киби кечтим. 

Баарь келе, баарь кете, 
Манъа тилеп сагълыкъ 
Башыма къар сепе-сепе 
Учып кете яшлыкъ. 


Ах, яшлыгъым, сенден 

Бинъ кере мен разым. 

Сени алып коктен 

Берди манъа Танърым. 

Энди кельди вакъыт 
Къанатларынъ кердинъ 
Сонъки кере бакъып 
Сагълыкънен къал, дединъ. 
Ах, яшлыгъым, мен балынъны, 
Тоялмайып ичтим. 

Ах, яшлыгъым, мен ялынъны 
Далгъа киби кечтим. 

Баарь келе, баарь кете, 
Манъа тилеп сагълыкъ 
Башыма къар сепе-сепе 
Учып кете яшлыкъ. 


СЕВГИМНИНЪ ХАНЫМ АЗРЕТЛЕРИ 


Кене де мени сархош этелер, 

Ал дудагъынънынъ шербетлери. 
Сен мени опесинъ, диване этесинъ, 
Севгимнинъ ханым азретлери. 


Янымда олсанъ, манъа керекмей, 
Коклернинъ татлы дженнетлери. 

Дюньямдан къачарым, йылдызлар ачарым, 
Севгимнинъ ханым азретлери. 


Сени корьсем ирип кете, 

Юрегимнинъ дертлери. 

Сен ичюн олерим, джанымны берерим, 
Севгимнинъ ханым азретлери. 


Сенинъ янынъда сёнюп кетелер, 
Дюньянынъ бутюн серветлери. 

Бир шейге эминим, сен иле зенгиним, 
Севгимнинъ ханым азретлери. 


Сёзлеринъ бир къуюлгъан алтындыр, 
Санъки гонълюннинъ аетлери. 

Сен меним дуамсынъ, энъ азиз адамсынъ 
Севгимнинъ ханым азретлери. 


СЕЛЯМ САНЪА, КЪАРА ДЕНЪИЗ 


Селям санъа, Къара денъиз, йыллар кечип корюштик. 
Меним алым фена дегиль, тек башыма чал тюшти. 

Я сен, денъиз, нелер корьдинъ, нечюн козюнъ яшлана? 
Агълама сен, бузлар кочьти, янъы омюр башлана. 
Селям санъа, Къара денъиз, айт сен манъа алынъны, 
Опем сенинъ янъгъыз къалгъан, ташларынъны, ялынъны. 
Тек бир шейни яхшы билем, сенсинъ меним такъатым, 
Сеннен агълап, сеннен кулем, сенсинъ меним аятым. 


Эгер ольсем, сенинъ ялынъ олсун меним мезарым. 
«Селям санъа, Къара денъиз» — келип айтар балларым. 
Бугунь санъа дуа этем, узюльмесин несилим, 

Меним омрюм, меним йырым сенсинъ, Къара денъизим. 


КЪОРАНТАМ 


Къысмет арап, чыкъам эвимден 
Денъизлерге озюмни атам. 
Далгъа киби къайнап ташам, 
Чюнки билем эр хунь акъшам 
Мени беклей меним къорантам. 

Сени корьсем, къувана юрек, 
Дертлеримни бирден унутам. 
Къара булут менден къача, 

Таш устюнде гуллер ача 

Меним ювам, меним къорантам. 


Дюнья мени быкъса, агълатса, 
Козьяшымны ёлда къурутам. 
Дуйдырмайым буны эвде 
Таянчыны корьсин менде, 

Меним къалем, меним къорантам. 


Валла-билля, чокърагъымсынъ сен, 
Къайда кетсем мен санъа къайтам. 
Валла-билля, михрабымсынъ сен, 
Дуа киби адынъны айтам. 

Аллам сени къорчаласын, 

Мени сенден айырмасын, 

Меним омрюм — меним къорантам. 


ЭП БИР* 


Шу козьлерге мен кунь-куньден бакъам, 
Сенинъ адынънен юкъламагъа ятам. 
Сен исе мени кулесинъ, 

Бакъмайып четте юресинъ. 

Лякин биль, меним гузелим, 

Козюнье бакъып айтам. 

Эп бир севеджегим, эп бир еньеджегим, 
Эп бир оладжакъсынъ сен меним. 
Кьачма булут киби, турма сюгют киби, 
Эп бир сараджагъым мен сени. 


Келерсинъ, деп эп бир артынъдан янам, 
Джильвенъе бакъмайым да, даянам. 
Элемге юрек толса да, хаялым узакъ олса 
Лякин биль, меним гузелим, 

Тек бир шейге инанам. 

Эп бир севеджегим, эп бир еньеджегим, 
Эп бир оладжакъсынъ сен меним. 

Кьачма булут киби, турма сюгют киби, 
Эп бир сараджагъым мен сени. 


*Эдип Асановнен муэллифдешликте язылгъан 


да, 


ФЕЛЕК 


Ах, фелегим, чевирдинъ сен юзюнъни менден, 
Ах, фелегим, ич бир хайыр корьмедим сенден. 
Янды джаным битеджегим, 

Оф, сёнеджегим, юрегим агълар, 

Янды джаным, битеджегим, 

Оф, сёнеджегим, 

Алым ким анълар. 


Ах, фелегим, нечюн мени шай хорлайсынъ сен, 
Ах, фелегим, гуняхым недир, не япкъаным мен. 
Янды джаным, битеджегим, 

Оф, сенеджегим, юрегим агълар. 

Янды джаным, битеджегим, 

Оф, сенеджегим, 

Алым ким анълар. 


КЪЫРЫМТАТАРЫМ МЕН 


Дюньяда аджайып тюрлю ерлер бар - 
Сингапур, Стамбул, Париж, Мальта ве Занзибар. 
Олар бельки де дюльбер корюнюр санъа. 
Лякин, айтчы, неге керек о гузель ерлер санъа? 
Къырымтатарым мен, Ватаным — Къырым! 
Атешке кирип чыкъсам да, эп бир кене айтырым: 
Къырымтатарым мен! Эшит, эй, алем, 

Тырнакъ къадар Къырымым 

Ич де санъа денъишмем. 

Къырымтатарым мен! 

Ор къапы еллери къанатым меним, 


Чатырдагь, Къара денъиз — кучь ве такъатым меним. 


Халкъымнынъ бешиги бу Ешиль ада 

Къана, айтчы, ондан гузель ер бармы экен дюньяда? 
Кьырымтатарым мен, Ватаным Кьырым! 

Атешке кирип чыкъсам да, эп бир кене айтырым: 
Кьырымтатарым мен! Эшит, эй, алем, 

Тырнакь кьадар Къырымым 

Ич де санъа денъишмем. 

Къырымтатарым мен! 

СЕЛЯМ АЛЕЙКУМ 


Дюньяда бар бир сёз, эр кунь айтылыр. 
Билесиз оны сизлер чокътан, 
Юректен юрекке тез етип барыр, 
Яхшылыкъ истер оны айткъан. 
«Селям алейкум, селям алейкум» — 
Бойле селям берелер 

«Селям алейкум, селям алейкум... 
Эски азиз сезлер 

«Селям алейкум, селям алейкум»... 
Буны кимлер бильмез, 

«Селям алейкум, селям алейкум»... 
Селям деген сёз ич ольмезі.. 


Селям алейкум, эвинъизге къысмет кельсин, 
Селям, селям, Аллах сизге сагълыкъ берсин. 
Селям, селям юреклерге къуванч толсун, 
Селям, селям сизни корьген бей олсун. 
«Селям алейкум, селям алейкум» — 
Бойле селям берелер, 

«Селям алейкум, селям алейкум... 

Эски, азиз сёзлер. 

«Селям алейкум, селям алейкум»... 
Буны кимлер бильмез. 

«Селям алейкум, селям алейкум»... 
«Селям деген сёз ич ольмез». 


Булутлар дагъылсын, къувансын дагълар 
Мавы кок сизге кулюп бакъсын. 
Аллахтан истерим ай ве йылдызлар 
Тек сизлер ичюн кокте янсын. 
«Селям алейкум, селям алейкум» — 
Бойле селям берелер, 

«Селям алейкум, селям алейум... 
Эски, азиз сёзлер. 

«Селям алейкум, селям алейкум»... 
Буны кимлер бильмез. 

«Селям алейкум, селям алейкум»... 
«Селям деген сёз ич ольмез». 


НИЯРАМ 


Джейран козьлю, пери юзьлю 
Дженнет къушу, Ниярам. 

Сен олмасань, эльмаз тюслю, 
Ай ве йылдыз сарара. 
Йылдызларнынъ кирпигинде 
Севгим иле кезесинъ. 

Ойнап сагъын титрегенде 
Назик ельдай кезесинъ. 
Дамарымда акъкъан къаным 
Сенсинъ, меним Ниярам. 
Кокке учсам, чифт кьанатым, 
Ниярам, сен, Ниярам. 


Кунеш, айгъа вардыкъ якъын, 
Гузелим, сени къызгъанам 
Сен бир мелек, мен сени 
Озь-озюмден къызгъанам. 
Дамарымда акъкъан къаным 
Сенсинъ, меним Ниярам. 
Кокке учсам, чифт къанатым. 
Ниярам, сен, Ниярам. 


АЙ, КЪЫЗЛАР!.. 


Къыркъ аякълы мердивенни 
Тиреп айгъа чыкътым мен 
Салкъым-салкъым йылдызларны 
Тешик джепке джыйдым мен 
Токюльдилер йылдызлар 
Отлар, гуллер арасына. 
Бирер-бирер джыйды къызлар 
Такътылар герданына 

Ай, къызлар, вай къызлар, 
Мени де алынъ къызлар, 

Ай, къызлар, вай къызлар 
Мелек юзлю джан къызлар, 
Вай, вай, вай къызлар. 

Юнус Кьандым, Нузет Умеров, Микола Мирошниченко 
ве Галина Хмилёвская, Киев 2004 с. 


Юнус Къандым ве белли кьырымтатар рессамлары Исмет Велиулла ве 
Халиль Мемедляев. Акьмесджит. 2005 с. 


СЕТА 
ТЮРНЮСИ 


-- ә о 4.“ 


2 жн 


Юнус Кьандым ве белли композитор Урьяне Кенджекаева. 

